
ADEVĂRUL DESPRE DORA 


Telefonul sună prelung, dar sora nu era în cabinet, 
astfel încît doctoriţa Mariana Cristescu, plictisită de veş- 
nicele absenţe ale colaboratoarei ei, lăsă pe birou tensio- 
metrul și ridică receptorul. 

— Doctoriţa Cristescu la telefon, da, bună ziua tova- 
răşe doctor. Ascult! Am mult de lucru, da, este aglome- 
rație. E vorba de o consultaţie? Altceva? Bine, dacă nu 
puteţi spune la telefon, veniţi aici. Peste vreo două ore. 
Sper să termin. Vă aştept! La revedere! 

După ce închise telefonul, doctoriţa se gindi un mo- 
ment la scurta convorbire cu colegul ei, apoi, cu un efort, 
se întoarse la bolnavul care se afla pe canapeaua de con- 
sultaţii. 

În sfîrşit, apăru și sora, abia suflind, pe buze cu ulti- 
mele noutăţi din vastul spital. Se întimplau atitea în su- 
tele de încăperi ale clădirii şi veştile zburau de la un etaj 
la altul, cu viteza nenumăratelor lifturi. 

Sora tăcu, totuși, şi se aşeză cuminte pe scaunul ei, în 
faţa condicii de consultaţii. Se ştia vinovată de lunga absen- 
ţă din cabinet şi mai ştia că atunci cînd doctoriţa se spală 
îndelung pe miini şi se şterge cu grijă, gîndeşte, face diag- 
nosticul diferenţial şi dacă spune ceva şi o deranjază se 
înfurie cu siguranţă. Nu era greu de lucrat cu doctoriţa 
Cristescu, fiindcă citea şi atunci se putea pleca din cabinet, 
dar avea şi ea toanele ei, să n-o plictiseşti cu intervenţii, 
s-o laşi în pace cînd sînt bolnavi în cabinet şi să taci cînd 
citeşte. 

După plecarea pacientului, sora care îl condusese, fu 
surprinsă de gestul doctoriţei, care îi făcuse semn să in- 
chidă uşa. Nelămurită, rămase în pragul cabinetului, uitin- 
du-se la doctorită, așteptind, nu-i venea să creadă că aceas- 
ta vrea să întrerupă consultaţiile. 


Prin uşa deschisă, cei care aşteptau, puteau vedea însă 
orice mișcare a celor două femei, era riscant să nu le dea 
o explicaţie pentru întrerupere. 

Doctoriţa gîndi că de astă dată sora, contrar obiceiului, 
pricepe greu şi se decise să continue, dar cu un bolnav 
mai vechi, care nu-i solicita prea mult atenţia. 

După ce scrise reţeta, în timp ce bolnavul se îmbrăca, 
doctoriţa îi spuse sorei că vrea să facă o scurtă pauză. 

— Să plec? întrebă sora, care ştia că Mariana Cris- 
tescu prefera să fie singură şi să se odihnească între două 
consultaţii, uneori. 

— Rămii, vreau să te întreb ceva, spuse doctoriţa spre 
surpriza sorei, care se aşeză la locul ei, curioasă şi bine 
dispusă. 

— ÎL cunoşti pe doctorul Aldea? 

— Chirurgul? 

— Da, e venit de curînd, mi se pare! 

— De cîteva luni. E tînăr şi drăguţ. Nu e însurat. Fe- 
tele spun că este un doctor foarte bun. 

— Cum adică bun? Este capabil, sau se poartă frumos 
cu fetele? 

— Am auzit că este un bun medic. Cu fetele e foarte 
serios, le ine din scurt şi este pretenţios. De ce vă inte- 
resează? 

— O să vină la mine peste două ore şi vroiam să ştiu 
şi eu cîte ceva despre el. 

— Spuneţi ce vreţi să ştiţi şi mă duc şi întreb pe fetele 
de la chirurgie, pe Geta de la sala de operaţii de la eta- 
jul 4, sau pe Gabi de la sterilizare. 

— Nu mai am nevoie de alte date, mi-ai spus destul, 
zise doctorița, voi puteţi afla și cînd i-au crescut măselele 
de minte, îşi continuă ea gindul. Să-i dăm drumul, se adre- 
să însă sorei. 

— Are o Dacie roşie, am uitat să vă spun, adăugă sora, 
în timp ce se ducea spre ușă să introducă un nou bolnav. 

— Acuma îl ştiu, cred, zise doctoriţa, este foarte tînăr 
şi merge cu viteză, l-am văzut de citeva ori cînd veneam 
la spital, dar nu ştiam cine este. 

— La maşină are un căţel! 

— Un căţel?, se miră doctoriţa. 

— De plastic. E agăţat în faţă, la parbriz. 

— Eu n-am observat, mai discutăm noi. Să continuăm 
consultaţiile! Încurajată de succesul avut cu informaţia 


6 


ÎI O, 


despre mașină, sora, se gîndea probabil deja la alte amă- 
nunte pe care le deţinea, dar le omisese, nu era atentă la 
ce se spunea în cabinet şi doctorita aproape regreta că a 
recurs la ajutorul ei. În orice caz, momentul fusese prost 
ales, acum nu mai putea face nimic cu Iuliana, nici n-o 
putea pune la punct, nici asculta, trebuia s-o ignore pur 
şi simplu, ceea ce nu era prea elegant, după ce ea însăşi o 
incitase. Pe de altă parte, dacă făcea pe misterioasa prea 
mult timp, ea, doctorița risca să-i trezească cine ştie ce 
bănuieli şi să declanșeze o suită de plictiseli. 

Cînd şi ultirnul bolnav ieşi pe uşa cabinetului, Mariana 
Cristescu încercă să reia discuţia, dar fără să arate un in- 
teres deosebit. De fapt nu mai spera la noutăţi, trebuia 
însă să epuizeze, să stingă focarul de excitație, produs de 
ea însăşi în capul colaboratoarei ei. 

— Dacă nu-mi spuneai de mașină nu-mi aminteam. De 
fapt, eu nu am făcut cunoştinţă cu el; mi-a dat însă tele- 
fon că vine să mă consulte în legătură cu un bolnav, minţi 
doctoriţa. 

— Husele de la mașină sînt tot roşii. O ia întotdeauna 
cînd pleacă pe Silvia, stau în acelaşi bloc şi Silvia este acum 
registrațoare la chirurgie. Vin şi pleacă împreună. N-ar 
trebui să aibă încredere în el, ea este însă proastă deși 
fetele i-au spus că el a zis că nu se încurcă cu ea. 

— Cum adică să nu aibă încredere? Ai zis înainte că e 
om serios... 

— El a spus către fete, că dacă ar vrea, ar putea s-o 
zăpăcească pe Silvia, dar nu-l interesează. 

— Am înţeles, dar de unde deduci că ea are încredere 
în el? 

— I-a povestit cum s-a certat cu şefa şi el s-a dus şi 
i-a spus șefei. De atunci fetele nu-i mai spun nimic lui. 

— Este tînăr şi nu știe că nu-i bine să încaieri oamenii. 
Cred că nu are mai mult de 33—34 ani! Cu timpul va mai 
învăța unele lucruri, nu? 

Intenţionat, doctoriţa lăsa să decurgă convorbirea de la 
sine, se temea de creierul bine dotat, dar liber de preocu- 
pări al Iulianei. Iuliana Năzdrăvana, cum îi zicea cînd era 
bine dispusă, era capabilă să umble neobosită prin spital 
ore în Şir, să se întreţină cu un număr incredibil de mare 
de persoane, să afle multe, să răspindească la rîndul ei, 
în acest colos de spital, tot felul de amănunte din propriul 
ei cabinet. Cu Iuliana alături, doctoriţa se simţea ca un 

peşte în acvariu. Orice mișcare îi putea fi observată, co- 
mentată. Era incomod, dar era şi bine. Se controla tot 
timpul. 

În timp ce ele mai erau încă preocupate de persoana 
doctorului, uşa se deschise şi în cabinet, pătrunse, sprin- 
ten, un tînăr în pantaloni şi bluză de doc alb, pantofi albi, 
foarte sigur de el şi întinse spre doctoriță o mînă pe care 
se mai vedeau urme de talc. Își scoase abia mănușile la 
terminarea unei operaţii şi nu avusese nici răbdarea să se 
spele pe mîini, gîndi doctoriţa. 

— Sînt doctorul Aldea. M-am grăbit să vin, să vă spun 
că putem pleca împreună dacă vreţi. Aţi terminat consul- 
taţiile? 

— Da, am terminat, dar putem vorbi şi aici, eu mai 
am o jumătate de oră de program şi vă stau la dispoziţie. 

— N-aş putea să vă spun aici, zise el, uitîndu-se lipsit 
de tact şi de politeţe spre soră.. 

— N-am secrete faţă de ea, spuse doctorita, dar cînd 
Iuliana ofensată se prefăcea că se scoală să plece, fiindcă 
nu pleca niciodată cînd era de prisos în cabinet, doctoriţa 
îi făcu semn discret colegului ei. Acesta pricepu și ime- 
diat remedie dezastrul: 

— De fapt, nu este cine ştie ce, am un bolnav, o rudă 
a mea, pe care v-aş ruga, dacă puteţi, să mergeţi să-l ve- 
deţi azi, acum, după program. 

— Nu pot să întirzii la prînz, mă aşteaptă copiii şi 
sotul cu masa, zise doctoriţa, nelămurită totuşi. 

— După-masă se poate? Diseară, să zicem la orele 20, 
este bine? Vin să vă iau de acasă? 

— Da, sper să fiu liberă. Îmi mai daţi eventual un 
telefon înainte. 

— Vă mulțumesc, la revedere! 

— La revedere, spuse doctoriţa, mereu nedumerită, pri- 
vind statura zveltă, mișcîindu-se cu multă cheltuială de 
energie, a tînărului ei coleg, care se îndreptă spre ușă şi 
ieşi rapid. 

— Asta îmi trebuia diseară, o consultaţie, la cine ştie 
ce capăt al orașului, se lamentă doctoriţa, sperind că a 
păcălit-o pe Iuliana Năzdrăvana, întrebindu-se însă ce o fi 
vrînd Aldea de era atit de misterios, tocmai el care se pare 
că nu obișnuiește să fie cu tact şi nici discret. Un tînăr 
niţel cam zăpăcit, îşi zise Mariana Cristescu, dar simpatic, 

frumuşel, tocmai bun să rupă inima tuturor fetelor din 
jurul lui. Îşi ascunse un zîmbet de ochii vigilentei ei cola- 
boratoare, apoi oftă ușor. 


La ora stabilită, maşina roşie opri în faţa casei 
doctoriţei şi Mariana Cristescu cobori, ieşindu-i înainte, 
pentru a evita întîlnirea între soţul ei şi doctorul Aldea, 
pe care nu o prevedea prea amicală, soţul ei fiind împo- 
triva consultaţiilor la ore nepotrivite. lar ore nepotrivite 
i se păreau toate orele din zi și noapte. 

Tînărul ei coleg nu era însă dispus să mai plece un- 
deva, era nerăbdător să stea de vorbă, astfel încît femeia 
fu nevoită să-l invite în casă. 


În timp ce se instalau în sufragerie, doctoriţa gîndea 
să trebuie să fie foarte prudentă cu acest coleg, care se 
dovedeşte foarte necontrolat, se poartă de parcă s-ar cu- 
novaşte de cînd lumea; desigur că nu-şi face probleme cînd 
produce altora neplăceri şi nu-şi dă nici o osteneală să-şi 
ascundă nerăbdarea, cînd este nerăbdător, ca acum de pil- 
dă. Un răsfăţat, prost crescut, dar frumos şi plăcut totuşi. 

Călare pe scaunul pe care i-l oferise, cu bărbia reze- 
mată de gpetează şi legînindu-se periculos (numai de nu 
mi-ar rupe scaunul, gindea doctorița) acest domn Goe cu 
ştudii universitare şi post universitare, începu să vorbească 
imediat ce colega lui se aşeză jos: 

— Mi s-a întîmplat ceva foarte neplăcut, vreau să vă 
povestesa şi să mă ajutaţi. M-am gîndit că numai dum- 
weaavoastră mă puteţi ajuta. 

— Încă nu stiu despre ce este vorba. 

— Eu, poate ştiţi, am venit de curînd în oraşul acesta, 
bia mi-am dat examenul de specialist, sînt tînăr în me- 
rie dar îmi place s-o fac cum trebuie. Îmi place să muan- 
sc şi să citesc, în fine nu sint un chiulangiu, pe uade 
m trecut, prin clinicile pe unde am învățat vi se poate 
“pune cine sînt. 


Vorbea foarte serios, convins, doctoriţa era din ce în 
ce mai curioasă, dar nu-l întrerupea, era drăguţ ca un copil 
care spune o poezie în faţa musafirilor. 

— Acum o săptămînă eram de gardă. Pe la două noap- 
tea, m-a trezit sora că a venit o urgenţă. Abia mă culca- 
sem, nu cred că dormisem mai mult de trei sferturi de oră. 
M-am sculat ameţit puţin şi fără prea mult chef, dar sora 
mi-a spus că este vorba de soţia unui cumnat al medicului 
şef, doctorul Toader. 

— Oho, şeful cel mare! 

— Dumnealui în persoană, mai bine zis soția cumna- 
tului lui. În fine, m-am dus la bolnavă, mă duceam la ori- 
care, desigur, pentru mine toţi bolnavii sînt egali, şi am 
găsit-o pe targă în comă. 

— Cred că am auzit şi eu de cazul ăsta! A murit, nu? 

— Da, a murit, dar staţi să vedeţi! Bolnava fiind in- 
conştientă, am cerut date de la soţ. Mi-a spus că a găsit-o 
în acea stare cînd a venit de la o şedinţă. L-am întrebat 
ce oră era şi mi-a răspuns că în jur de ora unu. A avut 
o şedinţă, apoi s-a dus cu colegii la un local şi, cînd s-a 
întors acasă, a găsit-o căzută jos în baie. 

— Seara o lăsase perfect sănătoasă? 

— Da, o lăsase bine cînd a plecat. L-am întrebat, cred 
că orice medic l-ar fi întrebat, dacă a mai avut astfel de 
stări. Mă gîndeam la o criză de ameţeală sau de epilepsie. 
Mi-a spus că a mai avut crize. L-am întrebat cîte şi mi-a 
zis că încă trei. Sigur că am vrut să știu cînd a fost prima 
criză, ca să-mi pot da seama dacă este vorba de o epilepsie 
veche, fără importanţă, sau ceva recent. Aţi fi făcut la 
fel, nu? 

— Bineînţeles! 

— Mi-a relatat că prima criză a fost în 7 Martie, a 
doua în 15 Mai, a treia în 30 lunie. Am memorat datele, 
nu m-am mirat că le-a ţinut minte, mi-am închipuit că se 
pregătise să mi le spună cînd a venit spre spital cu bol- 
nava. M-am bucurat că am dat peste un aparținător inte- 
ligent, care îmi ușura munca. Ştiţi ce greu se iau datele. 
Și cînd mai este şi două noaptea, eşti fericit cînd întîlneşti 
un astfel de om. Am întrerupt interogatoriul şi am cerut 
sorei o foaie de observaţie ca să şi scriu cele culese. Am 
dat dispoziţii să pună bolnava într-un pat şi fiind convins 
că este vorba de o criză de epilepsie, nu i-am dat nimic, 
asteptind să-şi revină. Cred că am procedat corect, nu? 

— Desigur! 

— Între timp a sosit o altă salvare cu un beţiv lovit 
la cap, care siîngera, și m-am ocupat de el, am lăsat să fac 
foaia după ce-l pansez pe beţiv. Am terminat pansamentul 
şi m-am dus din nou la bolnavă. Nu-şi revenise. M-am aşe- 
zat la masă și am început să scriu foaia. La istoricul bolii, 
l-am rugat din nou pe soț să-mi spună cînd a mai avut 
crize. Nu voiam să-mi bat eu capul să-mi amintesc. Știți 
cum se întîmplă, ţi-e lene să faci un efort de memorie, 
mai uşor îţi vine să mai întrebi odată. Nu procedaţi tot 
aşa? 

— Ba da. Dacă scriu treizeci de reţete pe zi, de trei- 
zeci de ori o întreb pe soră data zilei. Ea ştie însă și cînd 
vede că am ajuns acolo, mi-o spune automat. 


— Exact, este un fel de a-ţi economisi energia. La fel 
am făcut şi eu. Deci l-am întrebat pe soţ din nou datele 
crizelor anterioare. Le ştiuse foarte bine, mi le servise 
prompt şi mi le-a spus din nou, dar parcă mai puţin sigur. 
Atît am sesizat la început. Bolnava nu-şi revenea şi m-am 
gîndit că poate în cădere s-a lovit de ceva şi este trau- 
matizată cranian. Avea un păr foarte rar şi mi s-a părut 
că se simte o umflătură în regiunea temporală stingă. Am 
cerut o radiografie şi am chemat pe şeful gărzii, doctorul 
Irimia. Pe soţ l-am lămurit că nu este numai o simplă criză 
şi că s-ar putea să fie nevoie de operaţie. Pe radiografie 
a ieșit fractură şi ne-am gîndit să facem o gaură de tre- 
pan, să vedem dacă nu este hemoragie. Am dus-o în sala 
de operaţie, ne-am spălat şi am trepanat-o. Am găsit un 
mare hematom extradural, l-am evacuat şi ne-am chinuit 
să facem hemostaza şi cred că am făcut-o perfect, la au- 
topsie nu mai era sînge colectat. Cind însă s-o ducă în 
salon, la lift, a făcut stop cardiac. Dacă nu întirziam cu 
povestea spusă de soţ, dacă nu ascundea faptul că s-a lo- 
vit, fiindcă am avut impresia că el ştia de traumatism, era 
altceva, dar n-am mai putut s-o salvăm. Am fost conster- 
naţi, ştiţi cum te simți cînd nu dormi o noapte să faci ceva 
pentru un om şi nu reușeşti să faci nimic. Te alegi numai 
cu oboseală şi dezgust de meserie. Eu m-am dus şi am 
băut o cafea, nu mai puteam să stau de vorbă cu nimeni. 
În ziua aceea nu am mai intrat în operaţie, m-am învirtit 
prin secţie, am făcut foi, pansamente, abia aşteptam să mă 
duc acasă să dorm, să uit. 

— Cunosc această stare! 

— A doua zi a fost autopsia şi m-am dus să asist. 
Cind totul a fost gata, eu am trecut în camera alăturată. a 
Aşteptam pe şef care întirziase să vină, dar telefonase să-l 
aştept, luasem o mică piesă de la cadavru împreună cu 
anatomo-patologul şi o examinam, în sala de autopsie in- 
trase cineva din familie să îmbrace moarta şi am auzit 
un plins de femeie. Mi-am dat seama că trebuie să fie mama 
ei, o bătrină după voce, am fost impresionat la început şi 
eram gata să fug, nu pot să suport astfel de scene, îmi fac 
rău, cind am fost izbit de cuvintele: „te-a mincat cîinele, 
„tu mi-ai spus, fata mea, mamă nu mai pot, eu nu te-am 
crezut, te-am gonit“ şi așa mai departe. 

M-am dus s-o văd pe bătrină şi s-a oprit din plins ime. 
diat. N-am putut s-o întreb, nimic, s-a ferit de mine. A venit 
şeful şi i-am spus lui. Îl cunoaşteţi pe doctorul Irimia? 
Nu-l mai impresionează de mult fleacurile, dar şi el a fost 
de părere că nu-i lucru curat, Ne-am sfătuit ce să facem 
şi am ajuns la concluzia că este bine să anunțăm procu- 
ratura, ca să nu fim cu conștiința încărcată că am aco- 
perit o crimă. 

— A fost deci o crimă? 

— Cred că da, dar staţi să vă spun ce a mai urmat. 
Mi-am amintit de datele crizelor, de ezitarea soţului cînd 
mi fe-a spus a doua oară. M-am dus la foaie şi am con- 
trolat, îmi spusese alte date a doua oară, pe primele le ; 
memorasem, făcusem acest efort, pe cele scrise automat 4 
nu te-am reţinut. Ei bine, nu erau aceleaşi, se schimba- 
seră de la o relatare la alta. Am dedus că nici unele, nici 
altele nu erau reale. Pe primele le-a spus foarte sigur, pe 
celelalte ezitind. Şi-a dat seama că le-a uitat şi ră trebuia 
să inventeze altele. Cred că sînteţi de acord că dacă erau 
reale nu le uita la o jumătate de oră după ce mi le-a spus 
Eu nu le-am uitat. 

-= Sinteţi chiar aşa de sigur că nu le-aţi uitat? Aveţi 
vreo dovadă? 

— Că ini-a spus la început alte date? 

— Da! El poate nega! : 

— Nu am dovezi, este adevărat, dar se leagă să ce spu- 
nea bătrina! 

— Aţi mai stat de vorbă cu ea? 

— Nu! Aici începe tragedia. 

În acest moment ușa se deschise şi în încăpere pă- 
trunse o femeie în virstă. Nu apucă să spună tasă nici un 

cuvînt, fiindcă împetuosul chirurg o concedie cu un gest, 
b agasat de eventuala întrerupere. Bătrîna se retrase, doc- 
torițta cu un zîmbet consternat, jumătate amuzat, spuse: 

— Era soacra mea! 

— Nu-i nimic! răspunse imperturbabil tînărul ei coleg. 

Aşa crezi, amice, fiindcă încă nu ai o soacră, gîndi doc- 
torița, dar zise: 

— Un lucru nu înțeleg: De ce v-au chemat pe dum- 
neavoastră surorile atunci noaptea şi nu au chemat un 
internist 

— A:ta este chestie secundară. Probabil că bărbatul a 
spus că a căzut în baie şi fetele au dedus că este un trau- 
matism şi m-au chemat pe mine, faptele au dovedit că 
au avut dreptate. 

— Afară de acea tumefacţie de care mi-aţi spus, nu 
mai prezenta alte leziuni traumatice? 

— Nu, dar nu asta este important. Să vă spun ce a 
urmat! 

— Ascult! Dar, vă implor, o să cădeţi cu scaunul, să 
ştiţi că nici nu este foarte rezistent, spuse femeia exaspe- 
rată de faptul că nu stătea liniştit şi nici în poziţia obiş- 
nuită pe scaun, preferind un echilibru tot timpul instabil, 
pe numai două din picioarele scaunului. 


Un nou gest al mîinii o reduse și pe ea la tăcere. 

— Nu știu de unde, dar bănuiesc pe cineva, o să vă 
spun mai tîrziu, s-a aflat de intenţiile noastre de a anunța 
procuratura şi înainte de a putea face ceva, am primit un 
telefon de la medicul şef, să mă prezint de urgenţă la el. 
M-am dus şi mi-a spus franc, să nu întreprind nimic fiind- 
că îi dezonorez familia. Că sînt numai bănuieli, că nu am 
nici o dovadă şi nişte cercetări, chiar dacă nu s-ar dovedi 
nimic, i-ar dăuna foarte mult soţului moartei şi chiar lui, 
medicului şef. 

— Asta cam așa este! Nici dumneavcastră nu v-ar con- 
veni aşa ceva! 

— Da, dar eu sînt convins că am dreptate! Că aici a 
fost o crimă! 

— Nu este suticient atit, trebuie şi probe! 

— Cum să am probe, cind de la început mi se inter- 
zice să cercetez? 

— Admit că aveţi dreptate, dar nu văd nici o ieşire! 

— De aceea am venit la dumneavoastră! Am auzit că 
v-aţi mai ocupat de astfel de cazuri! 

— Fantastic! Stimate coleg, sînt medic şi nimic altceva! 
Îmi pare rău că vă dezamăgesc, ce am făcut atunci, a fost 
absolut accidental şi nu doresc să repet experienţa. Atunci 
m-a solicitat miliția! 

— Ştiu, ştiu totul! Acum vă solicit eu, vă rog să mă 
ajutaţi! Vreau să aflu adevărul în povestea asta! Înţele- 
geţi, de cînd s-a întîmplat, nu-mi găsesc liniştea! M-au 
revoltat şi amenințările medicului şef... 

— V-a ameninţat! 

— Da, i-am spus că s-ar putea să acopere o crimă și 
că este de datoria lui ca om, ca medic, să afle adevărul, 
nu să mușamalizeze faptele. S-a înfuriat şi m-a avertizat 
că mă mută în vîrful muntelui, la nu ştiu ce spital de 
cronici, 

— Chiar aşa a spus? 

— A spus multe, dar nici eu nu am tăcut! I-am zis 
şi eu destule, așa că nu stau pe roze. Mă aştept la orice 
din partea lui! 

— Sinteţi venit prin concurs, nu? 

— Da, dar mi se poate restructura postul peste noapte 
— s-a mai văzut aşa ceva — şi să fiu dat disponibil. M-am 
gîndit la toate! 

— Dacă vă vedeţi de treabă, nu se întîmplă nimic. 

— Da, dar nu pot să-mi văd de treabă, asta este! Vreau 
să știu adevărul! 

Doctoriţa îl privi cu un zîmbet de simpatie şi chirurgul 
profită imediat de avantaj. Începu să se roage cu o voce 
de copil răsfăţat: 

— Mă ajutaţi? Înţelegeţi, eu sînt sub observaţia lor, 
nu pot întreprinde nimic, imediat s-ar da alarma şi aş fi 
mutat sau sancţionat, în orice caz mi s-ar pune piedici din 
toate părțile, dar dumneavoastră aveţi libertatea să acţio- 
naţi ... 

— Şi dacă află medicul şef că m-am amestecat şi eu, 
ce pățesc? 

— Nu va afla! Vă asigur, nu suflu un cuvînt la nimeni, 
vă dau cuvîntul meu, vă jur! 

Slabă asigurare, gîndi doctoriţa. Spuse: 

— Mă supraestimaţi tovarăşe doctor, nu sînt în stare 
să fac lumină într-un astfel de caz! 

— Eu sînt Marius, nu-mi mai spuneți tovarăşe doctor! 
Nu mă puteţi lăsa fără nici un ajutor, m-am gîndit la 
dumneavoastră, sînteţi singura mea speranţă! 

— Stimate coleg, evită Mariana Cristescu să-i spună 

) pe nume, nu faceţi o tragedie din nimic! Eu consider că 

v-aţi făcut datoria! Aţi sesizat pe doctorul Irimia, şeful 

direct, ştie şi medicul şef, v-aţi descărcat de orice obli- 
gaţii! Vedeţi-vă de treabă! 

— Sinteţi la fel de bătrină ca doctorul Irimia, gîn- 
diţi la fel ca el! Sînt dezamăgit, nu mă aşteptam, mi-am 
pierdut timpul degeaba! 
| — Îmi pare rău, dar nu pot face nimic! 

Doctoriţa se ridică în picioare cu speranța că se va ri- 
dica şi el. Stătea însă cu capul aplecat, cu fruntea spriji- 
nită pe spătarul scaunului pe care era încălecat. Părea că 
este un copil care plinge necăjit. Femeia vru să-l conso- 
leze şi spuse: 

— Hai, Marius, uită povestea asta! Nu merită să suferi 
atit pentru un fapt de care nu ești vinovat. Ţi-ai făcut 
datoria! Vei mai vedea multe, eşti tînăr încă, te entuzias- 
mezi şi te întristezi cu prea mare uşurinţă! 

i — O femeie de patruzeci şi ceva de ani, ucisă, este pu- 

i țin lucru? Nu trebuie să mă întristeze? Ce poate fi mai 

grav? 

— Ai dreptate, dar nu poţi face nimic! 

— Sinteţi singură că nu pot? Dacă aş fi ajutat, dacă m-aţi 
ajuta... 

— N-am cum, nu văd nici o cale! 

— Căile se pot găsi, dacă vă gîndiți. Este imposibil să 
nu fie un mijloc, numai să vreți. Poate v-am luat prea 
repede... dacă reflectaţi... dacă vă dau timp, nu mă gră- 
besc, poate o să acceptați. 

— Nu promit nimic, zise femeia, care continua să stea 
în picioare dominîndu-l. 

La auzul cuvintelor ei, o bucurie îi luci în ochi. Sări de 
pe scaun şi se repezi la doctoriţă, care făcu un pas înapoi, 
de teamă că o s-o îmbrăţişeze. Acum, înalt, cu un zîmbet 
cuceritor, conştient de farmecul lui, începu să o lingu- 
| şească: 

e — Ştiam că o să primiţi, sînteţi o dulce, o bomboană, 
şi în entuziasmul lui, o prinse de umeri, fără grijă şi fără 
teamă. 

— Dacă intră soţul meu? încearcă să-l potolească doc- 
toriţa şi se degajă uşor, sau soacra mea? Ce le spun? 

— Orice, puteţi să le spuneţi că m-am îndrăgostit su- 
bit şi iremediabil, că sint la picioarele dumneavoastră! 


M 1 


— Fii rezonabil, sîntem oameni serioşi, te rog să te 
comporţi ca atare, altfel mă supăr! Acuma, du-te, destul 
pentru astă seară! Și mu uita, că nu ţi-am promis încă 
nimic! 

— Cînd mai discutăm? 

— Te voi anunţa eu. Dealtfel, dacă cumva accept, ca 
să nu fiu deconspirată, rupem orice relații! 

— Va fi cum doriţi! Sărut mîinile! 

Doctoriţa evită să-i mai întindă mîna, el neavînd ce 
face cu ale lui, pornite deja spre femeie, le împreună ca 
pentru rugăciune, se înclină adînc şi părăsi încăperea. 

Doctoriţa închise în urma lui ușa, gînditoare. Din stradă 
se auzi imediat maşina demarînd cu zgomot. Mariana Cris- 
tescu intră în sufragerie, îndreptă scaunele, stinse lumina 
şi porni spre camera de unde se auzeau vocile copiilor. Îşi 
spunea că problema lui Marius Aldea merită să fie stu- 
diată, deşi este sigură că n-o tentează să se asocieze cu 
acest tînăr şi nestăpînit coleg. 


Mariana Critescu decisese, după matură chibzuin- 
ţă, să nu-l ajute pe colegul ei să descopere adevărul in 
eazul pe care î-l relatase. I se păruse că nu poate avea 
încredere în Marius Aldea. Era prea tînăr şi necontrolat, 
îi bănuia şi superficial cu tot aerul lui de medic conştiin- 
cios. Poate întreținea relații şi cu ceva femei, cărora le 
spunea tot ce-i trecea prin cap şi mai ales se lăuda cu 
guccesele lui profesionale. Îi cunoştea Mariana bine pe 
acești domni care ardeau de nerăbdare să spună cuiva ce 
aveau pe suflet, Se fereau în general de toţi, pină cind 
weușeau să găsească o femeie, de cele mai multe ori de o 
discreţie îndoielnică. Aceasta se arăta plină de admiraţie 
pentru ei şi ei, ca s-o copleșească, îi destăinuiau copilă- 
reşte chiar lucruri care nu-i priveau disset, încredințate 
ior de vreun coleg imprudent, în çine știe se moment de 
alabă inhibiţie. 

În plus, acest tînăr chirurg, era frumos ca un zeu, pro- 
voca fără îndoială şi destulă suferință cînd părăsea o fe- 
meie. Ele se puteau răzbuna. Nu era deci bine, să aibă 
încredere în Marius Aldea. Medicul şef era un om de te- 
mut. Îl cunoscuse în cîteva ocazii şi impresia era detesta- 
bilă. Dealtiel nu numai ea avea această părere. Toţi me- 
dicii îl dispreţuizu, fiindcă nu mai era medic decît cu nu- 
mele. Nu se mai ocupa cu specialitatea lui de cel puţin 
zece ani, uitase şi ce ştiuse. Acum era prea bătrin ca să 
o ia iar de la început. Se jena de subalternii lui mai tineri, 
de aceea ţinea la scaunul de şef, unde se simţea bine, dar 
care începea să se clatine, toți medicii așteptind ca pe o 
salvare schimbarea lui din acest post. Nu era un șef bun, 
era abuziv, nepoliticos, dur, nedrept, cultivînd favoritis- 
mele, nepotismul. Un om nu prea deştept, cu o şcolarizare 
la limită, arivist, lipsit de maniere și umor. 

Doctorita Mariana Cristescu frisona numai la gindul că 
ar fi putut să se împotrivească unui astfel de om. În dis- 
cuţia pe care a avut-o cu Marius Aldea la ea acasă, făcuse 
o imprudenţă, gindea ea, spunîndu-i acestuia că ar fi po- 
sibil să primească. Nu-şi amintea exact cum a formulat 
promisiunea, poate nu fusese chiar o promisiune, dar la 
plecare acesta credea că se va ocupa de cazul lui. Va tre- 
bui să-i spulbere orice speranţă, chiar dacă se supără, în 
definitiv nu ţine să aibă un astfel de prieten, în care să 
nu aibă deloc încredere. Cînd nu ai încredere în cineva 
este mai bine să nu fie în preajma ta, mai ales cînd este 
un seducător tînăr, care te face să zimbești cînd vrei să 
fii serioasă şi să vorbeşti chiar ce nu-ţi convine, fiindcă 
îţi cerşeşte cuvintele cu privirea şi te dezarmează cu un 
gest de copil răsfăţat. 

Aşa gindise doctorița şi era o femeie care se conducea 
mai ales după rațiune, dar se plictisea şi cînd se plictisea 
își găsea de lucru, 

Așa se face că într-o dimineaţă pe la orele 11 se hotări 
să meargă la arhiva spitalului să caute nişte foi de obser- 
vaţie pentru o viitoare lucrare ştiinţifică. Fusese o zi li- 
niştită, îşi terminase treaba în salon, pusese totul la punct 
pînă la cel mai mic amănunt, bolnavii nu-i creau probleme 
deosebite. 

Cobori treptele la subsolul spitalului unde se afla ar- 
hiva şi o găsi pe tovarăşa Gurău ocupată să facă ordine 
în rafturile cu dosare. 

— Aş avea nevoie şi eu de nişte foi, vă rog, zise Ma- 
riana după ce schimbară salutul obişnuit. 

— Vă servesc imediat tovarășă doctor! Cînd au fost in- 
ternaţi în secţia dumneavoastră? 

— Luna trecută. Vreau două foi de observaţie. Mă 
interesează un caz care a murit şi unul care s-a făcut bine. 

— Atunci să vă dau şi dosarul cu decedați! 

— Da, te rog! Nu le iau în secţie că sint prea grele, 
dar dacă îmi dai voie aș scrie aici ce-mi este necesar. 

— Cum să nu! Luaţi loc la masa mea, eu şi așa am 
de lucru la rafturi! Staţi comod, poftiţi, zise femeia şi de- 
gajă singurul scaun din încăpere. 

— Mulţumesc, nu te deranja! Mă descurc singură, gă- 
sesc eu foile în dosar. O scuti pe cealaltă de a mai căuta 
și, aşezată comod, începu să răsfoiască. Îşi amintea apro- 
ximativ data internării bolnavului care o interesa, de aceea 
evitase să o plictisească pe tovarășa Gurău, care era cam 
cu toane, cind foarte serviabilă, cînd destul de nepoliti- 
coasă. 


Nu după mult timp, Mariana Cristescu reuşi să găsească 
una din foile de observaţie şi se cufundă în copierea da- 
telor care o interesau. Se scurse mai bine de o oră şi cele 
două femei îşi continuau munca tăcute, cînd doctorița luă 
în mînă dosarul cu decedaţii. 

— Au fost ceva decese în luna asta, zise ea contemplind 
grosimea dosarului. De fapt nu erau mai multe ca de obi- 
cei, dar simţise nevoia să-i facă puţină conversație tovarăşei 
Gurău, faţă de care era obligată, fiindcă îi ocupa scaunul 
şi o ţinea astfel numai în picioare. 

— Au fost destule! Accidentele astea de circulaţie dau 
cei mai mulţi morți. Aţi auzit, săptămîna trecută, au murit 
trei persoane, n-a scăpat decît un copil! 

— Cred că am auzit, un profesor, nu? 

— Da, şi era tînăr! Şi el şi soţia și mama lui au murit. 
Cine o să-l crească pe bietul copil? 

— Într-adevăr este o problemă! Poate mai are pe cea- 
laltă bunică, zise doctoriţa, care deja dorea să încheie dis- 
cuţia, nu mai era mult pînă la ora de plecare şi vroia să 
scoată şi celelalte date. 


— De ruda tovarăşului medic şef, aţi auzit? întrebă 
cealaltă, bucuroasă că mai are cu vine să vorbească, ea 
care era aşa de izolată în acest subsol. 

| — Vag de tot, ce a fost cu ea? spuse doctorița subit 
interesată, dar afişînd un calm plictisit. 

— Hemoragie la cap, săraca şi nu era prea bătrînă, 
m-am uitat în foaie, este acolo în dosar, se numeşte Păs- 
culescu. 

— S-a făcut ora 13 şi trebuie să plec, zise doctoriţa, 
mai mult ca să schimbe discuţia. Găsise foaia decedatei 
Păsculescu şi ochii ei urmăreau cu atenţie rîndurile scrise 
în gardă, la două noaptea, de Marius Aldea. Fu atentă la 
datele crizelor și deși nu reţinea cu exactitate pe cele spuse 
la început de soţul bolnavei, totuși își dădu seama că nu 
erau aceleași. Una din date coincidea cu ziua de naştere 
a ei, a doctoriţei, își amintea perfect că atunci cînd i-a spus 
Marius Aldea datele a remarcat această coincidenţă. Pe 
foaie nu era notată o criză la această dată. S-ar putea ca 
neastimpăratul chirurg să aibă dreptate, dar asta nu schim- 
bă cu nimic hotărîrea ei de a nu se amesteca în acest caz. 

— Cred că trebuie să plec, dar am să mai revin, zise 
doctoriţa sculindu-se și închizînd dosarul. 

— Poftiţi cînd doriţi, o îmbie cealaltă femeie care în- 
timplător azi era în toane bune. 

— La revedere și spor la treabă, mai zise Mariana Cris- 
tescu, gindindu-se că data viitoare va trebui să aducă o 
ciocolată sau un pachet de țigări ca s-o servească pe tova- 
răşa Gurău. 

În timp ce urca în lift spre secţie, se gindea la acel de- 
ces, la acele crize cu date cara s-au schimbat de la o rela- 
tare la alta şi tot mai mult îi dădea dreptate doctorului 
Marius Aldea. Ieși din lift şi cu un aer de somnambulă stră- 
pătu coridorul şi intră în camera medicilor. 

— Pe unde ai umblat, te-a căutat doctorul Aldea, îi 
spuse colega ei. 

— Am scos material pentru lucrare. Ce voia Aldea?, 
întrebă Mariana, deşi ştia prea bine de ce o căuta și era 
deja furioasă că a îndrăznit să facă acest lucru. 

— Pentru un consult zicea, nu mi-a spus exact! 

Atit ar mai fi lipsit să-ţi spună ţie, gîndi Mariana, dar 
spuse: 

— A, da, pentru o rudă a lui mă plictiseşte mereu. 

— Nu pare un tip plictisitor! 

— Nici n-am spus că este, se apără Mariana, colega ei 
nu-și ţinea gura nici atît cît Marius şi dacă acesta află că 

îl face plicticos, ca orice bărbat, este în stare să devină 
mai puţin manierat ca de obicei. 

Se despărţi de colega ei, regretind ca întotdeauna că 
nu s-a putut apropia de ea, că n-au fost prietene, ele două, 
care lucrează de atîta timp împreună. A simţit mereu lipsa 
acestei prietene, pe care n-a reușit s-o aibă alături; ele 
două nu s-au potrivit, a existat chiar o adevărată incom- 
patibilitate între ele. Da, acesta este cuvîntul! Nu s-au urit, 
nu s-au certat, erau doar femei instruite, dar nici nu s-au 
apnopiat sufleteşte din cauza acestei incompatibilităţi. 

Mariana Cristescu coborise scările şi ieşise din spital, 
bucurindu-se de soarule de afară şi de cei cîțiva paşi, pe 
care îi va face în aer liber pînă la staţia de autobuz. Soţul 
ei era de gardă şi mașina răminea în curtea spitalului la 
discreția lui, nu şi a ei. Asta era situaţia, de mult accep- 
tată şi acum era chiar bine că era timp frumos, dar nici 
pe ploaie nu avea altceva de făcut, în astfel de zile cînd 
el era de serviciu. Voia să coboare de pe trotuar, când din- 
tr-o mașină se auzi strigind: 

— Alo, tovarăşa doctor! 

Neştiind că ea este strigată în acest mod, jumătate fa- 
miliar, jumătate oficial, Mariana nu dădu atenţie, nu era 
singura doctoriţă care putea fi găsită la această oră, în 
acest loc. Cobori, asigurindu-se la traversare, căutind în 
zare să vadă dacă vine autobuzul. Observiînd că nu se 
strinsese lume în staţie, semn că abia ce plecase unul, o 
porni agale cu geanta pe umăr. Nu făcu însă decit cîțiva 
paşi pe celălalt trotuar, cînd se simţi prinsă de braţ şi se 
întoarse intrigată. Cine îşi permitea? 

— Te-am aşteptat! Te duc cu maşina! 

— Stimate coleg, zise ea degaiindu-se ușor, prefer să 
merg cu autobuzul! E clar? 

— Foarte clar, dar nu înţeleg de ce? spuse Marius Al- 
dea. 

— Nu e nevoie să mai şi înţelegi! Îmi permiţi, zise ea 
ironic, vine autobuzul! Îi întoarse spatele, crezind că l-a 
convins, 

— Vin şi eu cu autobuzul!, sosi răspunsul neaşteptat. 

— Şi maşina o lași în stradă? 

— Sper să nu mi-o fure nimeni! 

— Dacă observă cineva că ţi-ai părăsit mașina şi mergi 
cu mine cu autobuzul, ce-și închipuie? Mai ales că soțul 
meu este de gardă? 

— Puțin îmi pasă ce zice lumea! Dacă soţul tău este 
de gardă vom putea sta mai bine de vorbă la tine! 

— Exclus! Sint foarte obosită şi mi-e foame. Mă aş- 
teaptă copiii, nu sînt dispusă să mai discut nimic despre 
cazul acela care te preocupă. Am văzut foaia la arhivă şi 
sint sigură că te-ai înşelat. Ca să fiu sinceră, cred că ai 
cam luat-o razna cu chestia. Ai făcut o obsesie, ar fi bine 
să te adresezi unui psihiatru! 

— Ei, să ştii că merita să te aştept de o oră în stradă 
să-mi dai astfel de sfaturi! Deșteaptă te mai crezi, soro! 
Te-ai lămurit din foaie de ce a murit aia, mi-ai pus și mie 
diagnosticul. Mai rămîne să baţi toba! 

— Te rog să fii politicos! 

— Mă faci nebun şi mai vrei să fiu politicos? Uite că 
n-am să fiu; să văd dacă tuşești fără politețea mea! Şi să 
nu-ți dai drumul la gură că o păţești! N-am bătut pînă 
acum o femeie, dar să ştii că sînt în stare! 

— Nu mă îndoiesc, zise Mariana şi îi întoarse spatele. 

Din autobuz văzu mașina roşie zburînd pe bulevari și 
zimbi. Ciudat, deşi ar fi trebuit să se supere, nu-şi pier- 
duse buna dispoziţie după scena pe care i-o făcuse tinărul 
chirurg. Încerca să analizeze de ce. Probabil fiindcă scă- 
pase de el, în primul rînd, al doilea fiindcă îi plăcuse, ce 
reconfortase grija lui pentru păstrarea secretului, semn că 
şi el se temea. Există deci șanse să nu trăncăne, siguranță 
nu poate fi, şi în al treilea rînd văzuse ce este în stare la 
furie. Îl testase. Ştia acum la ce se poate aştepta de la el 
dacă sint în relaţii bune şi ce riscă dacă nu sint amici. 
Concluzia era că sint mai puţine dezavantaje dacă sînt cer- 
taţi. Putea fi deci mulţumită şi, cînd cobori din autobuz, se 
bucură din nou de soare și de faptul că mergea acasă. 


De două luni de zile, Mariana Cristescu elabora 
planuri, le executa în parte sau total, în cel mai mare se- 
cret, prindea un fir şi era nevoită să-l abandoneze fiindcă 
se convingea că nu duce nicăieri, căuta altul, aştepta ne- 

ceea ce nu era deloc ușor și iarăşi nu obținea nimic. To- 

tuși se încăpățina, se convinsese şi ea că trebuie să fie 
ceva cu acel deces. De multe ori gindise că probabil pu- i 
terea de sugestie a lui Marius Aldea este de vină. Ar fi ' 
vrut să-l întrebe din nou datele crizelor, primele date spuse 

de soțul decedatei, să-l verifice și ea pe Marius. Nu le ştia i 
pe toate, dar una coincidea cu ziua ei de naştere şi ar fi 

fost foarte curioasă să vadă dacă Aldea o mai reţine. Nu 
putea însă să reia relaţiile cu el, așa decisese. În ultimul 
timp nici nu o mai saluta, astfel încît îşi reprima orice 
încercare, evita chiar şi întîlnirile la patul unor bolnavi, i 
unde din întîmplare erau solicitați amîndoi. Fugea, reve- 

nea la bolnav cînd se convingea că Marius a plecat. 


Tot ce reuşise să afle din foaia de observație a dece- 
datei era adresa şi făcuse un drum de recunoaştere în 
blocul respectiv, se uitase pe la uşile locatarilor să vadă 
dacă din întîmplare nu găseşte vreo cunoştinţă printre ve- 
cinii familiei Păsculescu. Încercarea se soldase cu un eșec. 
Apoi tot din foaie reţinu şi un alt fapt: cu doi ani înainte 
mai fusese internată la serviciul dermatologic fiindcă îi că- 
dea părul. Nu îndrăznise însă o cercetare în arhiva spita- 
lului dermatologic şi nici nu încercase să întrebe pe medici 
dacă îşi amintesc; faptul i se păruse prea riscant. 

Soţul ei, căruia îi spusese într-o zi neinspirată toată 
povestea, se speriase foarte tare și îi interzisese cu desă- | 
vîrşire orice amestec în această tristă întîmplare. Trebuia 
deci să se ferească şi de el. | 

Tot din foaia de observaţie ştia că a lucrat la OCL pe 
funcție de economistă şi asta era tot. Bănuia că trebuie să 

+ fi avut o prietenă căreia i-a făcut confidenţe, dar cum s-o 
găsească în sutele de funcţionari ai întreprinderii? Spera 
că hazardul o va servi şi într-o zi va intra în cabinetul de 
consultaţii o bolnavă care s-o fi cunoscut, dar pînă acum 
hazardul se arătase zgîrcit, nu-i ieşise în cale nici o func- | 
ționară de la acea instituţie, nici de la şcoala unde învăța 
fiica decedatei, nici de la staţiunea experimentală unde lu- 
cra inginerul agronom Dan Păsculescu. 

Nu se putea spune însă că Mariana Cristescu așteptase 
numai serviciile întimplării! Mai provocase și ea unele eve- 
nimente, şi cu toate că se ferea să-și facă iluzii, spera ca 
în această noapte să obţină date importante și să-l cu- 
noască pe inginerul Păsculescu. 


răbdătoare să-și găsească timp pentru o mică investigaţie, j 

În faţa oglinzii îşi îmbrăca rochia de seară şi, în timp 
ce îşi studia talia, în ochi îi lucea plăcerea de a se şti ele- 
gantă şi gindul amuzant, că nu merge la o petrecere ca 
orice altă femeie, să se distreze, sau să se plictisească co- 
pios, ci merge să facă cercetări, așa îmbrăcată în rochie 
de catifea, cu mica poşetă de mărgele şi cu cei mai fini 
pantofi ai ei. Alergase mult după această invitaţie! Își as- 
cundea cu greu un zimbet, cînd îl vedea pe soţul ei îmbră- 
cîndu-se docil, după ce se mirase îndelung de această ne- 
aşteptată sindrofie, acceptată cu atîta entuziasm de ea, de 
Mariana, care nu prea mergea oriunde. 

Într-una din zile, scormonindu-şi mintea, Mariana desco- 
perise că undeva în blocul vecin, locuia o colegă a ei de li- 
ceu, cu care se întilnea adesea prin magazinele cartierului, 
cu care schimba de obicei cîteva fraze între două cumpără- 
turi şi care avea un soţ agronom. A găsit-o în cartea de 
telefon şi a sunat-o într-o zi, să-i ceară o mică informaţie 
în legătură cu o rețetă de bucătărie, de care aceasta îi vor- 
bise odată. Plăcut surprinsă, colega i-a dictat rețeta la te- 
lefon și apoi convorbirea s-a prelungit de la sine. Cînd au 
lăsat receptoarele jos, cele două femei erau mult mai in- 
time ca la începutul discuţiei şi se iînvitaseră reciproc la o 
cafea. Mariana fusese extrem de surprinsă cînd aflase că 
soţul colegei ei este chiar directorul staţiunii experimentale 
unde lucrează inginerul Păsculescu. Nu întrebase totuşi ni- 
mic despre acesta. În vizitele care au urmat, şi au fost cel 
puţin o duzină, nici n-a pomenit de el. Acum însă la unul 
din inginerii staţiunii care avea o casă încăpătoare, se săr- 
bătorea un premiu luat de staţiune la un concurs interna- 
țional cu nu ştiu ce produs al lor. Toţi cercetătorii sta- 
țiunii erau încîntaţi de acest mare succes și dispuşi să cin- 
stească evenimentul. Inginerul Păsculescu era în doliu, dar 
colegii lui nici nu voiseră să audă de un refuz de a parti- 
cipa, el avînd un mare aport la realizarea respectivă şi do- 
rind cu toţii să-l mai scoată din tristețea lui, insistaseră 
atit încît acesta, ca să nu le strice lor petrecerea, acceptase. 

Mariana aflase toate acestea de la colega ei de liceu Ger- 
truda și se arătase aşa de invidioasă de plăcerea pe care o 
va avea ea, Gertruda, încît aceasta pină la urmă o învi- 
tase. Mariana îi mulţumise cu mult elan și începuse să-şi 
facă planuri de abordare a inginerului Păsculescu. 

Acum, înarmată cu ele, contînd şi pe inspiraţie, Geşi nu 
o prea servea prompt, (tot mai bună și mai sigură era ela- 


pe > eu 


borarea detaliilor anticipat, cu eventuale corecţii la mo- 
mentul oportun) Mariana era gata de plecare. 

Cobori scările ridicîndu-și rochia, cuprinsă de senti- 
mente contradictorii, așa cum i se întîmpla deseori. Se 
simţea bine în rochie de seară, era oricum altceva decît ha- 
latul alb de doctoriţă, îi da o senzaţie de festiv, de lux, în 
același timp gîndea că moda rochiilor lungi este stupidă. Cu 
ambele mîini ţinea fusta ca să nu măture scările. Practic 
aceste rochii te lasă fără miîini și trebuie să te ajute alţii 
dacă vrei să te urci într-un autobuz, de pildă. Ca în vre- 
murile de altădată! 

Se urcă în mașină, invidiind confortul hainelor bărbă- 
testi, apoi în timp ce rulau pe bulevard gindul ei reveni la 
problema pe care spera să o rezolve și încercă să-și înehi- 
puie cam cum arată inginerul Păsculescu. Maşina intră pe 
străduţe mai mici şi pierdu din viteză. Opri să lase să tra- 
verseze un bătrîn. 

— Åi luat cheile de la poartă?, o întrerupse soţul din 
ginduri. 

— Desigur! răspunse ea scurt. 

Ptia din experienţă, că dacă încearcă să-și imagineze o 
oaf sau o persoană, precis, gasa sau persoana respectivă 
atrasă exaet invers. De aceea acum trata imaginea pe care 
şi-o făcuse, cu toate corecturile necesare şi deducea, că va 
fi o casă pe dreapta străzii, iar el, Păsculescu va fi înalt şi 
distins. 

Casa era într-adevăr pe dreapta străzii şi mai solidă, 
mai impozantă decit crezuse, iar la intrare descoperi încă o 
cunoștință, ceea ce era foarte bine, fiindcă nu se va simţi 
prea străină. 

— Bună scurapo, o salută eliptic Gertruda și mimară 
că se sărută, amindouă avind grijă de ruj, să nu-l lase pe 
obrazul celeilalţe, 

— Ce minunat arăţi! o complimentă sincer Mariana, pe 
colega ej, care unbrăcase o rochie foarte îndrăzneață, cu 
spatele gol şi o enormă fundă pe şale. Se mişca însă cu 
multă naturalete, nu avea acel aer stingher şi acea ati- 
tudine ţeapână pe care fusta lungă o imprimă multor fe- 
mei. 

— Bă-ţi fac cunoştinţă cu lumea, se oferi Gertruda, spre 
multumirea Marianei și începură gă facă turul celor două 
pan ere. 


34 


e Ėmimo 


Bărbaţi şi femei, cu unii se mai întilnise în alte îm- 
prejurări, îi fură prezentaţi şi în sfîrşit îl văzu şi pe ingi- 
nerul Păsculescu. Era în picioare, la o fereastră, vorbea cu 
cineva fără mare interes şi se întoarse reverențios către 
ele, le sărută mîinile. 

— Unul dintre autorii lucrării, spuse Gertruda şi băr- 
batul zimbi, mai mult din obligaţie, Gertruda fiind soţia 
directorului. Altfel nu ar fi zimbit, gîndi Mariana, are un 
zîmbet chinuit. 

— Noi sîntem cam străini în lumea dumneavoastră, dar 
atit mi-a vorbit amica mea de performanțele staţiunii, de 
acest mare premiu, muream de curiozitate dacă nu ve- 
neam! Are un mare dar Gertruda de a antrena oamenii! Şi 
in liceu era la fel! 

— Să nu spui că vă antrenam la rele! 


Mariana căuta cu febrilitate în minte vreo întimplare din 
liceu, în care Gertruda să fi jucat un rol, dar nu găsea, nu 
era în stare să găsească nimic niciodată la repezeală, de 
aceea începu să povestească ceva cu o profesoară severă, 
una din acele pozne, care nu amuză decît pe cei care au 
trăit-o şi pe care ceilalţi o ascultă ascunzîndu-şi un căscat. 
Odată începute, aceste amintiri nu se mai termină, fiecare 
are stocul lui la fel de puţin interesant, dar pe care ţine 
să-l epuizeze. Unul întrerupe pe altul, de obicei ride fiecare 
de propriile povestiri, se apără cu miinile cînd cineva vrea 
să-i ia cuvîntul şi cel ce povesteşte își retrăieşte adolescen- 
ţa, dar vai, cum seamănă aceste isprăvi şi cum există în fie- 
care clasă aceleaşi tipuri de elevi şi în cancelarii aceleaşi 
tipuri de profesori! 

De astă dată însă, discuţia nu urmă acest curs, deşi Ma- 
riana ar fi dorit. Gertruda era prea solicitată în calitate de 
soţie de director, era în centrul atenției, iar Păsculescu nu 
se lăsă antrenat. 

— De fapt în ce constă noutatea lucrării dumneavoas- 
tră? 

— Este greu de explicat acum și aici şi drept să vă spun, 
eu m-am cam săturat de această poveste! 

— Ceva cu un soi de porumb, am auzit, insistă Maria- 
na, prefăcîndu-se că nu observă lipsa lui de amabilitate. 

— Cam aşa ceva, răspunse bărbatul plictisit. 

Totuşi, nu este un îngîmfat, nu pozează, e realmente 
fără chef de vorbă și trebuie să recunosc, că are de ce. Mă 
reped asupra lui cu nişte Întrebări stupide, dar nu găsesc 

altceva; mi-a tăiat și mie pofta și mi-a pierit orice inspira- 
ție. Numai să nu fac gafe, cuvintul boală trebuie evitat, 
i-ar produce suferinţă, fie că este sau nu ucigașul soţiei 
lui. Altceva să spun, dar ce?, se întrebă Mariana. 

— Aţi văzut piesa de marţi, la televizor? Era cu nişte 
cercetători geologi. Interesantă viaţă duc aceşti oameni, dar 
extrem de grea! 

— Nu mă uit la televizor decât foarte rar. Fiica mea îl 
mai deschide cîteodată. N-am timp! 

— Cîţi ani are fiica dumneavoastră? 

— 18 ani. 

— Termină liceul, cred? 

— Da! 

Fusese planificat de acasă, ca unul din subiectele de a- 
bordat să fie în legătură cu copiii. Orice părinte vorbeşte 
cu plăcere de ei. 

— Va da admitere la facultate? Pentru ce se pregă- 
teşte? 

— Pentru medicină! 

— Se intră greu la medicină, trebuie multă muncă, zise 
Mariana. 

— Nu mă pricep. Eu nu aş vrea să se facă medic fata 
mea, dar nu mă ascultă şi o las să încerce. 

— Îi place matematica? 

— Da, a fost bună la ştiinţe, în tot cursul liceului. 

Discuţia părea epuizantă pentru acest om şi se vedea că 
face eforturi să vorbească chiar despre propria lui fiică. 

Doctorița Mariana Cristescu era descurajată și simţea că 
trebuie să renunţe. Era nedrept să-l mai chinuie cu între- 
hări. Cu intenţia de a-i spune un cuvint şi a se retrage, 
ridică ochii în sus, la fața lui; pînă atunci privise lumea 
din încăpere. Era înalt, cu părul complet alb, distins, trist, 
dar surpriză, purta perciuni. Constatarea o uimi şi o recon- 
fortă. Un om care zilnic cînd se bărbiereşte, îşi cruţă niște 
perciuni aşa de amuzanţi, nu este un disperat, nu este un 
înfrint şi nu trebuie tratat ca atare. Deşi suferă, nu are 
nevoie de milă! Are un suport moral, fie profesional, fie 
de altă natură. Trebuie să văd cine mai poartă perciuni în 
colectivul lor, își propuse Mariana și se scuză, părăsindu-l. 

Îşi găsi loc lîngă o femeie solitară, gîndind că aceasta 
pare să fie soţia unuia dintre agronomi și poate să mai afle 
lucruri interesante dacă îi face puţină conversaţie. 

— Mi se pare că ne-am mai cunoscut zise doctoriţa Ma- 
riana Cristescu. 

— Aţi mai fost la vreo petrecere de a noastră?, între- 
bă la rîndul ei femeia. 

— Din păcate nu! Poate aţi fost dumneavoastră la spi- 
ial cumva şi ne-am cunoscut acolo. Eu sînt doctoriţă! 

— Nu, m-a ferit sfintul, pînă acum n-am fost nicio- 
dată bolnavă. Poate în viitor mi-o veni şi mie rîndul. Mă 
gîndeam mai înainte de a vă așeza dumneavoastră lingă mi- 
ne, că acum nici şase luni, la o onomastică în casa asta, era 
şi biata Irina şi stăteam tot aşa de vorbă, ea nu dansa. 

— Era bolnavă sau nu-i plăcea? 

— Era sănătoasă, dar nu se prea distra la aceste petre- 
ceri. O aducea însă bărbatu-său cu forţa! 

— Sărmana, trebuie să fi fost foarte greu pentru ea! Eraţi 
prietene? 

— Oarecum, mai scăpa cite ceva către mine. 

Avu senzaţia pe care trebuie s-o aibă căutătorii de aur 
cînd dau peste un filon. Îşi ascunse bucuria şi o înconjură 
pe acea femeie cu o mie de atenţii şi se oferi să-i facă tot 
felul de servicii. Aflînd că are o mamă bolnavă, stabiliră 
să se vadă chiar a doua zi s-o examineze pe bătrînă. 

Părăsi petrecerea încîntată. Nu mincase aproape nimic, 
dansase de cîteva ori, dar cu aşa lipsă de chef, încît par- 
tenerii se lăsaseră păgubași şi ea revenise mulţumită lîngă 
noua ei prietenă. 

Meritase să piardă o noapte, fie şi numai pentru per- 
ciunii lui Păsculescu, dar mai era și această Lenuţa Leo- 
veanu pe care o cucerise. 

— De ce nu-ţi laşi şi tu perciuni? întrebă Mariana pe 
neaşteptate pe soţul ei cînd erau în maşină spre casă. 

— Draga mea, ai băut ceva astă seară?, zise bărbatul 
surprins. 

— N-am băut nimic, te-am întrebat şi eu, cred că ţi-ar 
sta bine! 

— Dacă ţii neapărat, pot să-mi las! 

Mariana privi cu ironie spre reprezentantul sexului tare 
de lingă ea şi spuse alintindu-se: 

— Mi-e aşa de somn! Abia aştept să mă văd în pat! 
Cit e ceasul? 

Era ora la care nimic nu mai prezenta interes pentru 
Mariana. 

De multă vreme Mariana Cristescu nu se mai mira 
cînd i se dădeau date contradictorii despre o persoană. În 
meseria de medic, auzi şi constaţi multe, atît de multe încît 
din citeva cuvinte spuse de un membru al familiei poți să 
reconstitui atmosfera dintr-o familie. Există nişte clişee, cu 
citeva variante, gîndea Mariana în timp ce o asculta pe 
noua ei amică, o ingineră agronom, care îi venise la con- 
sultație. 

În decurs de două luni, de cînd îl cunoscuse pe Păscu- 
lescu, de la acea petrecere, devenise pur şi simplu medicul 
de casă al tuturor cercetătorilor staţiunii experimentale un- 
de lucra acesta. Avea în tratament mame Şi soacre, copii 
cu deficiențe şcolare, soţii la menopauză, bărbaţi cu hiper- 
tensiune. Mai mult, îi ajutase şi cu ocazia unui accident de 
muncă, cind întreaga staţiune se agitase, fiind implicaţi 
mai mulţi muncitori. 

— Dora dragă, un lucru nu înţeleg, zise doctoriţa, mi-ai 
spus că ai avut nişte neplăceri. Eşti fată deşteaptă, de ce 
nu încerci să le rezolvi. Nu trebuie să te refugiezi în boală! 

— Tu chiar gîndeşti cu adevărat că toate se pot rezol- 
va? Că este suficient numai să vrei? Nu crezi că există şi 
situaţii care sînt de nerezolvat? 

— Categorie! Suferinţa produsă de un deces al unei per- 
soane dragi, este un astfel de caz. Dar nu ţi s-a întîmplat 
aşa ceva! 

— Am impresia că pentru voi medicii numai boala şi 
moartea sint nenorociri. Alte drame nu vedeţi şi nici nu vă 
imaginaţi că există! 

— Vedem şi alte drame, cum zici tu, dar fiindcă le 
avem în permanenţă pe cele mai mari sub ochi, celelalte 
ni se par uşor de suportat, iar unele de rezolvat. Cred că 
aici este diferenţa. 

— Mariana, am venit la tine să-mi dai ceva să uit! Nu 
are importanță pentru tine ce vreau să uit, dar dacă poţi 
să mă ajuţi dă-mi te rog ceva, în nici un caz sfaturi. 

— Am să încerc, dar să-mi spui dacă ai mai folosit ceva 
medicamente şi ce efect au avut, ca să nu-ți mai prescriu 
altele similare. 


28 


În timp ce Dora Iancu se gindea şi îi înşira medica- 
mentele folosite, destule la număr, doctorița Mariana Cris- 
tescu o privea dar cu alţi ochi decit o privise în cele 
aproape două luni de cînd o cunoştea. 

Îi fusese prezentată ca o ingineră foarte capabilă, foarte 
stăpînă pe ea şi cu autoritate asupra celorlalți, i se păruse 
chiar puţin mai rece decît celelalte femei şi atribuise acest 
fapt inteligenţei şi puterii ei de stăpinire. Și iată ce ascun- 
dea această Dora: o suferință misterioasă, suficient de pu- 
ternică pentru a o determina să încerce tot felul de re-- 
medii. 

— Nici unul din medicamentele pe care mi le-ai înşirat 
nu te face să dormi? 

— Nici unul! Sînt nopţi în care nu închid ochii. Mă scul 
extenuată! Îmi e ruşine să spun la serviciu ce am şi se cre- 
de că fac eforturi pentru munca de cercetare, că citesc 
noaptea. 

Mariana Critescu îşi dădea seama că nu mai este mult 
pînă la o confidență totală, se prefăcea că n-o interesea- 
ză şi căuta în minte un produs farmaceutic pe care Dora 
să nu-l fi încercat. 

— Dacă nici ăsta n-o să meargă, ce ar fi să te internezi 
pentru citeva zile? propuse Mariana la sfirșit, cu intenția 
de. a prelungi discuţia şi chiar de a o determina cel puțin 
la o nouă consultație, 

— Exclus să mă interne! 

— Să ştii că nimeni nu este de neînlocuit, o asigură doc- 
torița. Dacă nu dormi, randamentul tău nu este cel nor- 
mal şi într-o zi ţi se va reproşa. Să nu crezi că te poti 
ascunde multă vreme! 

— Nu-mi place să mă dau în spectacol! Oricît m-ar cos- 
ta, voi încerca orice mijloc şi trebuie să-mi revin cu tim- 
pul! 

— Da, timpul le vindecă pe toate, spuse doctorița gîndi- 
toate. 

Inginera strînse buzele, păru că îşi înăbușe un oftat. 
Se ridică, apoi îşi îmbrăcă paltonul. Îşi aranjă cu grijă şa- 
lul la gît, mai mult din obișnuinţă decit din cochetărie, își 
puse mănuşile deget cu deget. Întîrzia momentul plecării şi 
Mariana intui: 

— Îţi pare rău că mi-ai spus şi atit, nu-i aşa? 

— Exact! Nu ştiu cît pot avea încredere în așa-zisul 
vostru secret profesional! 

— Fii liniştită! Te înţeleg şi vreau să te ajut. Nu ştiu 
dacă mă crezi, dar te stimez, ai ceva în tine care cere 
stimă! 

— Mă cam îndoiesc că merit această stimă, profit însă 
de ea... am chiar aerul că o cer, ce zici? 

— Eşti depresivă, te subapreciezi, cum se întîmplă de 
obicei în astfel de stări, şi chiar te autoacuzi! 

— Draga mea, mi-este neplăcut să-ţi spun, dar greşeşti 
diagnosticul! Voi, medicii, sînteţi obișnuiți să nu fiţi con- 
traziși, îmi pare rău, dar eu nu sînt deloc depresivă. 

— Atunci de ce spui că nu eşti o persoană demnă de 
stimă? 

— Fiindcă nu sînt! 

— Fă-mă să înţeleg! 

— Bine! Să caut un exemplu pe care să-l priceapă re- 
pede capul tău de doctoriţă. Se spune că apa de izvor, deși 
e limpede, poate conține destui microbi, este deci o curăţenie 
înșelătoare... 

— Vai, încep să mă dumiresc! Tovarăşa inginer are con- 
ştiinţa pătată de ceva și suferă, nu doarme, se simte vino- 
vată că nu este pusă la stilpul infamiei! Just? 

— Este ridicol, dar e just! 

— Şi pata aceea, cît o fi de mare de ţi-a răpit liniştea, 
somnul, de nu te ajută nici produsele farmacopeei române 
şi mondiale? 

— Mariana dragă, ai fost foarte drăguță că m-ai ascul- 
tat, ţi-am răpit mult timp cu poveştile mele, de fapt cred 
că ai dreptate, exagerez! 

— Timpul meu este al pacienţilor. Cinde însă vorba de 
o prietenă, nu contează decît faptul că încerc să o ajut. Nu 
mai sînt alţi bolnavi în sala de aşteptare şi dacă reuşesc... 

—. Ai reuşit, probabil că este un simplu surmenaj. Deja 
mă simt mai bine, îți mulțumesc! 

— Minţi! Te ascunzi de mine, îți pare rău că ai vorbit. 
Bănuiesc că ai pe suflet o banală poveste de amor și te 
simţi plină de păcate ca o Magdalenă! 

Doctoriţa se hotăriîse să o încolţească cu întrebările, o 
vedea epuizată şi o anumită idee o ghida. Deocamdată i se 
părea puţin probabil, nu i se făcuse nici cea mai mică 
aluzie la o legătură între Dora şi Păsculescu, deşi de cîte- 
va luni se învirtea în lumea lor şi totuşi ceva semăna în 
suferinţa celor doi. 

— Ai ghicit, zise cu ironie Dora. M-am îndrăgostit şi 
sînt sfişiată de remuşcări. Am venit la tine să mă spo- 
vedesc. 


— Dacă nu mă înşel, am auzit cîte ceva, minți Maria- 
na, gîndind că nu este prea elegant ce face, dar o interesa 
prea mult reacţia celeilalte. O privi atent şi remarcă cu 
uşurinţă tresărirea provocată de cuvintele ei. 

— Nu cred, spuse Dora cu glas moale. 

— Am făcut o confuzie probabil, rectifică Mariana re- 
pede, închipuindu-şi că ştie deja destul. 

— Te-am pupat scumpo, îţi mulțumesc pentru tot, îţi 
mai dau eu un telefon... 

Dintr-o dată grăbită, inginera ieşi pe ușă. Mariana pă- 
răsi şi ea cabinetul după citeva secunde şi de la o fereas- 
tră a coridorului aşteptă să apară în faţa policlinicii, apoi 
îi privi silueta elegantă depărtîndu-se pe stradă. Interesan- 
tă femeie, gîndi doctoriţa, cred că am prins un fir, dar am 
senzaţia că l-am rupt, trăgind neindemînatic de el. 


Apartamentul Gertrudei era plin de musafiri şi din 
hol încă se mai auzeau urările de bun sosit pe care gazda 
le rostea de cîte ori mai venea cineva. În sufragerie era 
aşezată masa, o cameră era pregătită pentru dans, în alte 
două se grupaseră după preferințe invitaţii. 

Mai multe femei făcuseră cerc în jurul lui Leoveanu, 
căruia i se spunea „baronul“, fiindcă semăna cu actorul 
care jucase rolul baronului Münchausen, într-un serial de 
televiziune. 

— Să vă spun una bună cu oltenii la Paris, zise el. 

— Baroane, îl întrerupse un bărbat care intră chiar 
atunci, ştii ceva de Păsculescu, vine sau nu vine astă 
seară? 

— Nu vine, răspunse cel întrebat, dintr-o dată serios 
şi cu o notă de tristeţe în glas. 


31 


Mariana Critescu care se plictisea rizînd din politeţe 
la glumele debitate, se trezi brusc şi cercetă faţa Dorei 
Iancu, avantajată fiind de locul pe care îl ocupa. Se afla 
în penumbră, iar Dora în plină lumină. 

Iniţial păru să nu fi auzit, deşi o clipă de nemişcare ab- 
solută, trădase momentul loviturii, apoi treptat păru să-şi 
piardă din strălucire. 

Mi se pare, gîndea Mariana, fiindcă mi-a intrat în cap 
că între cei doi trebuie să fie ceva, avînd, după a mea pă- 
rere, ceva comun în felul cum suferă. Dar dacă ar trebui 
să dau date concrete, ce-aş putea spune? 


Dora discuta acum firesc cu o altă femeie şi numai cu 
rea voinţă ai fi putut zice că nu e bine dispusă. 

Și totuși ştiu că nu doarme nopţi întregi, acesta este un 
fapt sigur, nu are nici un motiv cunoscut de vreuna din 
persoanele de faţă, care să-i explice suferinţa, şi uite, ți- 
nuta ei nu mai este dreaptă, pare prăbușită în scaun, parcă 
nu mai are coloană vertebrală, nu mai este aceeași de la 
începutul serii. 

— E adevărat că nu vine Dănuţ Păsculescu? se interesă 
alt bărbat, ce naiba oameni buni, nu aţi fost în stare să-l 
aduceţi? V-am lăsat pe voi şi n-aţi făcut nimic. Mă duc 
să-i dau un telefon! 

— Potoleşte-te, Sandule, că nu vine. Nu-i mai da tele- 
fon, mi-a spus categoric că nu vine. 

— Eu totuşi îi dau, chiar dacă mă înjură, nu este pen- 
tru prima oară şi nu-mi strică pofta de mîncare. 

Zicînd acestea Sandu se îndreptă spre telefon, care se 
afla pe o măsuţă în hol. Se opri derutat şi strigă: 

— Ştie cineva numărul lui Dan Păsculescu? 

Nu se auzi nici un răspuns, dar Mariana iarăși ar fi 
putut să jure că Dora îl știa foarte bine. 

— Vezi că este cartea de telefon sub revistele de pe 
măsuţă, spuse Gertruda care, ca o gazdă ideală, se ivea de 
cite ori era nevoie de ceva. 

Sandu făcu numărul şi telefonul sună în locuinţa celui 
căutat. Mariana nu-şi dezlipea privirea de pe faţa Dorei. 

Cu mîinile nemișcate în poală, părea că ascultă ce-i 
spunea vecina, dar atitudinea capului o trăda din nou, gîndi 
Mariana. Urechea ei nu era plecată spre vecină, gîtul în- 
tins şi urechea întoarsă spre telefon, dovedea sigur că este 
atentă la ce se petrece în hol. 

| — Nu răspunde nimeni, zise Sandu şi puse receptorul 


| în furcă. 


| Din nou atitudinea Dorei se schimbă, dar imperceptibil, 
astfel încît Mariana renunţă la observaţie, îndoindu-se prea 
mult de justețea constatărilor ei. 

— Sint ridicolă, zise ea tare, atît de tare că una din 
femei o auzi şi o întrebă automat de ce. 

| — Mă agăţ de toate fleacurile, dădu ea un răspuns în 
doi peri. 

i — Dan Păsculescu nu mai este acelaşi, chiar dacă ar fi 
venit, spuse Lenuţa Leoveanu. 

— Nici nu este de mirare. Eu dacă aş rămîne văduv, aş 

| ti mai vesel de cum sînt, zise soţul Lenuţei. 

| — Ai fi poate mai vesel, îi răspunse femeia. 

| — Nuţişor scumpă, se poate să crezi tu aşa ceva despre 

| bărbăţelul tău? se lamentă Leoveanu. 

| — Ce om de viață era săracul! Ţineţi minte, la un 1 
Mai, ce a mai cîntat, cum a făcut pe toreadorul cu şalul 
meu? 

— O să-şi revină şi o să mai cînte, păcat de ea că putre- 
zeşte, se amestecă în discuţie o femeie grasă, sufocată par- 
că în rochia pe care o purta, strimtă şi cu mineci enorme. 

| — Ei doi nu se potriveau, se vedea cît de colo, continuă 
Lenuţa. Tot ce-i plăcea lui, pe ea o deranja, o obosea. 

Mariana cunoştea părerile Lenuţei, deveni din nou aten- 
tă la reacțiile Dorei. Nu suferă, mai degrabă se plictiseşte, 
gîndi doctorița, lipseşte el şi pentru ea totul pare pustiu. 
Pe mine se face că nu mă cunoaşte. E cu gust îmbrăcată, ca 
întotdeauna. 

— Lui îi plăceau prea multe, spuse femeia cu miîneci 
largi. 

Dora asculta ca o statuie, nemişcată. Iar a ridicat capul, 
iar stă dreaptă; are coloană vertebrală, îşi zise Mariana. 

— Să ştii că în ultimul timp, înainte de moartea Irinei, 
nu mai umbla după fuste, devenise foarte serios şi senti- 
mental... 

— Ţineţi minte ce am rîs de el cind a lăcrimat ascul- 
tind „Plaisir d'amour“?, se amestecă în discuţie baronul, 
mai mult ca să o sprijine pe Lenuţa. 

— Băuse cam mult, cred. Voi atunci deveniți esntimen- 
tali, aruncă Gertruda în discuţie părerea ei. 


— Nu era beat, el nu depășea două sau trei pahare de 
vin... 

Dora privea acum înainte, fix, ca şi cum nu ar fi auzit 
ce se vorbea. 

— Fetelor, ce faceţi aici? Baroane, le-ai sedus pe toa- 
te, nouă nu ne laşi nici o șansă?, interveni soțul Dorei, un 
bărbat cu părul cărunt, zburlit, mişcîndu-se cu vioiciune, 
bine dispus, expansiv. 

— Titişor, te fac un dans? Ne dai voie Dora? întrebă 
Gertruda. 

— Să nu-l oboseşti prea tare că-i crește tensiunea, spu- 
se Dora zimbind. Acelaşi zimbet chinuit ca al lui Păscu- 
lescu, gîndi Mariana şi se înfurie împotriva ei însăși că o 
persecută acest amănunt care poate nici nu corespunde rea- 
lităţii. Fantasmagorii de ale mele, îşi zise şi decise să în- 
cerce să se distreze şi ea puţin. 

Soţul Dorei dansa cu pasiune, de dragul dansului nu al 
partenerei, se vedea însă că se potrivea cu Gertruda, că 
mai dansaseră şi altă dată şi că o astfel de ocazie nu putea 
fi pierdută de ei doi ca să facă o mică demonstraţie asisten- 
tei. Valsau, dealtfel singurii. De pe banda de magnetofon 
răsună apoi un tango şi cei doi se crezură la un concurs 
de dans: improvizau figuri, rochia Gertdudei se înfoia gra- 
tios, iar pe timplele cavalerului apăruseră picături de trans- 
piraţie. 

— Nevastă, astă seară dansăm cu stomacurile goale, nu 
mincăm nimic?, interveni soţul Gertrudei. 

Se opriră, bărbatul vădit încălzit sărută mîna partene- 
rei, părea mulţumit de întrerupere, obosise. Gertruda se 
întoarse la îndatoririle ei de gazdă. Soţul Dorei scoase ba- 
tista şi își şterse fruntea comentînd: 

— Altădată dansam ore întregi, dar: virsta... 

Cuvintele se pierdură şi de pe bandă se auzi vechiul cîn- 
tec de dragoste „Plaisir d'amour“, 

Mariana se întoarse reflex spre Dora, dar era prea tir- 
ziu, aceasta se ridicase şi cu faţa la perete examina foar- 
te atent o pictură, cam prea atent şi de la distanţă prea 
mică, gîndi Mariana. Acest bătrîn cintec le spune ceva, ei 
şi lui Păsculescu, deduse ea, uitînd hotărîrea pe care o lu- 
ase, de a nu mai continua să se convingă cu argumente atît 
de puţin palpabile. 

Camera se golise, în cealaltă încăpere se așezau la masă. 

— Unde vrei să iei loc Dora? interveni Gertruda. Ce 
poţi vedea la mizgălitura aia? 

Dora nu răspunse. Se făcu că nu aude. Marianei îi fu 
milă şi crezu că este cazul să-i sară în ajutor. Se postă ală- 
turi de ea, dar cu faţa spre masă, ca s-o apere de even- 
tuali indiscreţi. 

Melodia se termină şi Mariana merse şi închise aparatul. 
Își făcu de lucru în jurul lui, pînă ce Dora se decise să se 
ducă la masă. 

În vacarmul general, se cînta „mulţi ani trăiască“, in- 
trarea lor nu fu remarcată și totul intră în normal. 

Acum gata cu interpretările, îşi zise Mariana, mai este 
şi miine o zi, masa este apetisantă şi gălăgia prea mare ca 
să mai pot gîndi ceva. 


Frau orele 16, Mariana Cristescu îşi începuse capi- 
tolul pe care intenţiona să-l studieze, în după-amiaza aceea, 
cînd, telefonul o întrerupse brutal. Lăsă creionul în carte la 
pagina pe care o citea, întoarse caietul de notițe cu coper- 
tile în sus și se duse la telefon, decisă să nu prelungească 
convorbirea, indiferent cine ar fi fost; eventual să spună că 
ea însăși nu este acasă, dacă va putea identifica după voce 
o persoană plicticoasă. 

Din receptor răsună vocea colegului ei Aldea, triumfă- 
toare, impertinentă, plăcută: 

— Mariana, te-am prins, eşti a mea! 

— Tovarăşe coleg, te rog, păstrează tonul academic, dar 
mai ales vocabularul, dacă vrei să nu-ţi închid telefonul! 

— Stimată colegă, te avertizez, că degeaba îl inchizi, îl 
vei deschide din nou, fiindcă te sun pînă diseară dacă vrei! 

— Mă rog, ce doreşti să-mi spui? 

— Aş vrea să ne întîlnim, nu-ţi pot spune la telefon! 

— Imposibil, sint foarte ocupată, despre ce este vorba? 

— Vechea noastră problemă! Te-am depistat! Cum sa 
face că ai devenit în cîteva luni, intimă cu staţiunea expe- 
rimentală? 

— Intimă cu stațiunea experimentală? Te exprimi con- 
fuz, nu ştiu despre ce vorbeşti! 

— Vezi cum prelungești inutil o convorbire? Să-ţi spun 
pe şleau? Ei, bine, cum se face că ai devenit medicul cu- 
rant al întregului colectiv al staţiunii, de la portar și pînă 
la director, şi nu numai al lor, ci şi al rudelor şi prieteni- 
lor şi profesorilor copiilor și vecinilor de apartament, vîn- 
zătoarelor din cartierele unde stau, preotului de la biserica 
unde se duce bătrina, femeilor de serviciu de la ingineri... 

— Destul! Şi ce-i cu asta? 

— Înseamnă ceva şi acest ceva mă interesează! Vreau 
să ştiu ce ai aflat pînă acum! 

— Absolut nimic şi sint decisă să renunţ! 

— Eu sînt decis să nu te cred! Fii fată rezonabilă și ac- 
ceptă să discutăm azi! Nici eu n-am stat degeaba şi am şi eu 
nişte noutăţi să-ţi spun! Nu ai nimic de pierdut! 

Mariana nu era o femeie curioasă, dar problema care o 
preocupa, pe care ţinea s-o rezolve, îi dăduse atîtea insatis- 
facţii, atitea frămîntări sterile, fiindcă nu ajunsese totuși 
la nici o certitudine, încît speranța unui indiciu sigur o 
tentă şi zise: 

— Îmi dau seama că nu pot să scap de tine, că trebuie 
să te ascult dacă așa vrei tu, hai, spune ce ai de spus! 

— Imposibil la telefon! Vin la tine acasă! 

— Exclus! Soţul meu mi-a interzis să mă ocup de aceas- 
tă problemă! Te-ar da imediat afară! 

— Să vii în centru, să zicem în fața unui cinematograf 
şi eu aduc mașina. Stăm în ea şi vorbim. 

— Nu-i bine! 

— Atunci te răpesc şi te duc undeva! 

— Să fim serioşi, vino la spital, zi şi tu că ai un bolnav 
la mine şi vom sta de vorbă în cabinet, în secţie. Seara nu 
e prea multă animaţie și să sperăm că buna mea colegă 
va chiuli de la contravizită. 

— Perfect! Sint nerăbdător să nu întîrzii! 

— Peste o oră sînt acolo! 

Faptul era comis. Dar abia acum Mariana se gîndi că 
poate Marius Aldea nu are nimic de spus, a vrut s-o facă 
curioasă şi trucul i-a reuşit. Nu-i nimic, în cazul în care 
se dovedeşte că a fost o stratagemă, ea, Mariana, nu-i va 
furniza nici o dată şi va trage concluzia, împreună cu el, 
că problema este insolubilă cu mijloacele de care dispun ei. 
De fapt, ea în nici un caz nu poate să-i relateze cele aflate 
de la Dora la consultaţie. Ar fi o încălcare a obligaţiei de 
a păstra secretul. De aici derivă imposibilitatea de a-i îm- 

părtăşi tot ce a clădit sprijinit pe confidențele Dorei, deci 
partea cea mai consistentă a descoperirilor ei, ale Marianei, 
care dealtfel nu sînt nici prea bine fundamentate. În schimb, 
îl va pune la încercare pe Marius, adică memoria lui, ce- 
rîndu-i să mai spună acele date ale crizelor, cele relatate 
prima oară de a din care una coincidea cu ziua de naş- 
tere a Marianei. În cazul că nu mai menţionează acea zi, 
îi va spune că abandonează şi chiar va abandona! 

De unde ştie el pe cine am avut eu la consultaţii? De- 
sigur Iuliana! I-a spus chiar şi de preot! Formidabil! Oare 
Iuliana a sesizat interesul meu pentru staţiune? Nu cred! 
l-am explicat că sînt prietenă cu soţia directorului, că am 
fost colege de liceu, faptul că apelează la mine nu o sur- 
prinde. Mă duc la petrecerile lor, îi cunosc pe toţi, nu-i pot 
refuza cînd au nevoie. luliana găseşte totul normal, dar 
trăncăne, iar Marius auzind o frîntură numai a priceput 
tactica mea. Îi voi spune că s-a înşelat şi că abandonez! 

Gindindu-se la cuvintele ce vor trebui spuse ca să-l con- 
vingă pe nerăbdătorul chirurg, Mariana începu să se îm- 
brace, lăsînd cartea cu creionul în ea, la capitolul abia în- 
ceput, caietul deschis şi cu coperţile în sus, în speranța că 
va reuşi să revină destul de devreme, să mai poată citi o 
oră, pînă la cina copiilor. 


— Te caută Aldea pentru un bolnav, îi spuse cole- 
ga ei, Olguţa, Marianei de cum intră în coridorul secţiei. 
— Mizerie! Mă bate mereu la cap cu o rudă a lui, care 
aşteaptă de la mine să-l fac de douăzeci de ani, zise Ma- 
riana în treacăt către colega ei, gîndind că mizeria era ge- 
nerată de prezenţa colegei în secţie la acea oră. Pentru asta 
am şi venit! 
Se îndreptă spre cabinet şi în momentul în care vroia să 
intre sora de serviciu o întrebă mirată: 
— Nu sînteţi de contravizită azi, de ce v-aţi deranjat? 
— Am ceva probleme de rezolvat, zise doctoriţa, știind 
că faptul nu va rămîne fără urmări. Va fi comentat, iar 

prezenţa lui Marius Aldea va constitui desigur un factor 
agravant. Va trebui să discute foarte puţin cu el şi să nu 
plece împreună. 

Nu se mai imbrăcă în halat, se așeză la micul birou şi 
începu să aştepte sperind că Marius nu va întîrzia prea 
mult şi Olguţa va fi ocupată undeva în secţie. 

Uşa se deschise, parcă smulsă din balamale, şi frumo- 
sul chirurg, mai proaspăt, mai tînăr şi mai vioi ca nicio- 
dată se află în faţa ei. El îi luă amîndouă mîinile şi în- 
cepu să-i sărute deget cu deget, ca unui copil; aşa făcea 
Mariana cu copiii ei cînd se loveau. Bine că este birou! 
între noi, gîndi ea şi cu greu reuşi să-şi tragă mîinile. 

— Ştiam că eşti cea mai deşteaptă şi mai grozavă femeie 
pe care am cunoscut-o, am simţit asta de la început, zise 
impetuosul chirurg. 

— De aceea mi-ai promis o bătaie la ultima noastră în- 
tilnire? 

— N-am atins niciodată o femeie nici cu o floare! 

— Pe mine m-ai asigurat însă că eşti în stare să-ţi arăţi 
puterile bătînd o femeie, ca orice chefliu de mahala! 

— M-am lăudat! Eram furios şi cînd sînt furios nu 
prea iau în seamă ce vorbesc. Scuză-mă, n-am să mai fac! 


Exact formula copiilor mei, gîndi Mariana, gînd care o 
supără în mod subit, ajungînd la constatarea că imediat 
ce vorbeşte cu el, are senzaţia că face conversaţie cu un 
copil. 

— Spune-mi te rog, zise ea, alungind impresia care o 
deranja, mai ţii minte datele crizelor, primele date pe care 

f ţi le-a spus Păsculescu? 

— Cum să nu! Prima, 7 Martie, a doua 15 Mai, a treia 
30 Iunie! Le-am repetat în minte de zeci de ori. Dar de ce 
intrebi? A asistat cineva la o criză? 

— Nu, am vrut să-ţi încerc memoria! | 

— Eşti mulţumită? | 


—.... 

— Da. Spune-mi acum ce ai mai aflat! 
— Bine! Să încep eu. Am cunoscut o colegă de birou 
a Irinei Păsculescu, cu care era și bună prietenă. | 

— Bravo! Straşnică descoperire! 
| Mariana Cristescu fu dintr-o dată convinsă şi definitiv 
de astă dată de seriozitatea colegului ei, astfel încît prevă- 
zînd o convorbire mai lungă decit se aștepta, hotărî să-i 
facă un mic instructaj. 

— Ştii ceva? Aici se poate asculta la ușă. Lumea se aş- 
teaptă la cine ştie ce, dar dacă sîntem auziţi pronuntind 
nume ne putem considera pierduţi. Deci, fără nume proprii, 
fără date! Vorbește tot timpul ca şi cum ar mai fi cineva 
de faţă, iar dacă intră colega mea sau o soră, să reciți pro- 
tocolul de la ultima ta operaţie... 

— Lasă că mă descure eu, dar nu credeam că se ascul- 
tă la uşi! 

— Nu în mod sigur, dar recunoaşte că trebuie să fim 
precauţi! 

— Am înţeles! S-o iau de la cap! Deci: de la sus men- 
tionata persoană am aflat că era o căsnicie nepotrivită. 

— Asta ştiu şi eu din altă sursă. Deci este adevărat! 

— Oh, ce bine e în doi, aşa vom lucra! Vom corobora 
mereu datele culese, zise Marius Aldea și în entuziasmul 
laj se ridică de pe scaun şi se îndreptă spre Mariana. 

— Stai acolo, zise repede Mariana. 'Ți-am spus că poa- 
te oricînd intra colega mea Oiguţa. 

— El era un bărbat cu succes la femei şi nu lipsea de 
ia nici o ocazie unde se putea dansa, petrece, în fine, era 
ceea ce se cheamă un om de viaţă. Ea era geloasă, mai 
mult de atit, se prefăcea bolnavă ca să nu meargă de acasă 
şi el o lua aproape cu forta. Nu vroia să plece totuşi fără 
ea, ţinea la căsnicia lui, nu s-a gindit niciodată la divorț. 

— Era deci un om cu scaun la cap! 

— Exact! Muncea acasă în gospodărie, îşi adora fetiţa, 
iar profesional este un cercetător de excepţie! Foarte apre- 
ciat de forurie lui superioare şi acum cîtva timp se pusese 
problema să fie mutat undeva la centru, să poată fi valori- 
ficat mai bine. 

— De ce s-a renunţat la această idee? 

— N-a mai vrut el să plece! S-a insistat în fel şi chip,i 
s-a trasat sarcină pe linie de partid, dar a reuşit să con- 
vingă pe cei de sus, că aici dă el maximum de randament 
și pînă la urmă a şi dat. L-au crezut, l-au lăsat în pace şi 
el a antrenat tot colectivul într-o problemă importantă și 
au reuşit să obţină acel premiu internațional. 

— Ştiam de premiu, dar nu ştiam că nu a vrut să plece 
în altă parte, spuse Mariana. 

— Femeia, soţia lui, era o pacoste! 

— Prietena ei ţi-a spus asta? Curios, o prietenă să po- 
vestească aşa ceva despre amica ei moartă! 

— Nu mi-a spus cu aceste cuvinte, dar am tras eu con- 
cluzia din cele ce mi-a relatat. 

— Spune-mi și mie ce ţi-a relatat, să trag şi eu conclu- 
ziile mele şi să vedem dacă coincid, fiindcă voi bărbaţii 
aveţi alte criterii decit noi femeile şi, în general, nu le înţe- 
legeți suferinţele, le condamnaţi prea repede. 

— Un fapt: cînd erau invitaţi undeva ea se îmbolnă- 
vea subit, fiindcă ştia că el nu pleacă fără ea! Şi o ruga, o 
alinta, îi făgăduia orice ca să meargă şi ea pînă la urmă 
accepta. Spun drept că eu n-aș fi suportat! 

— Am aflat şi eu că la petrecerile agronomilor ea stătea 
pe scaun şi el se cheltuia în dans, glume, cîntece. Cercetă- 
torii staţiunii sint oameni foarte simpatici, m-am convins 
singură de asta, fiindcă am luat şi eu parte la cîteva din 
reuniunile lor. Păsculescu are slăbiciune pentru o anume 
melodie „Plaisir d'amour“, în general bea puţin, dar e sen- 
timental, sau mai exact de la un timp a devenit senti- 
mental. 

— Cum e cu părerea despre ea? Este pacoste sau nu o 
nevastă care nu are chef de nimic? 

— Nu mă pronunț încă. Am rezerve. Ştii că i-a căzut 
la un moment dat părul? 

-— Ce legătură are una cu alta? 

— O mare supărare poate produce căderea părului, ceea 
ce la o femeie este un dezastru, trebuie să recunoșşti! 

— Dar ce necazuri a avut? | 

— Asta nu ştiu, n-am reușit să aflu, dar în foaia de i 
observaţie pe care singur ai completat-o la două noaptea, 
cu citeva ore înainte de moartea ei, ai specificat la ante- 
cedente că a fost internată la dermatologie pentru căderea 
părului. De acolo ştiu. 

— Eu am uitat. Am scris mecanic în foaie şi nu am 
reţinut acest amănunt care ţie ţi se pare important. 

— Sigur că este important! Înseamnă că a avut o mare 
supărare venită pe neaşteptate şi dacă am şti ce a fost am 
face un pas înainte. 

— Am s-o întreb pe prietena ei! 

— Ascultă, nu rişti prea mult vorbind cu această per- 
soană mereu despre Irina? Nu-i dai de bănuit? | 

| — Nu! 
— Eşti chiar aşa de sigur? De mine te rog să nu-i po- | 
menești cumva, şi în general te sfătuiesc să nu ai încre- | 

dere în această femeie! Dacă îţi spune ţie, mai spune fără 
îndoială şi la alţii! 

— Îmi face confidenţe numai mie! 

— Mă enervează această siguranță! Nu poţi fi nicio- 
dată sigur de o femeie! 

— Ia uite cine vorbeşte! Mariana, dacă ziceam eu aşa 
ceva, mă tratai de necavaler! 

— Ascultă, sînt lucruri prea serioase ca să nu luăm ma- 
mixum de precauţiuni! Am o impresie proastă despre fe- 
meile care își bîrfesc prietenele moarte! 

— Eşti nedreaptă cu ea! Îmi spune mie, iar eu nu sînt 
oricine pentru ea! Însemn ceva în viaţa ei! 

— Poftim! Altă dovadă de discreţie, de data asta din 
partea ta! I-ai jurat desigur cînd ţi-a căzut în braţe că vei 
păstra taina... 

— 'Ţie pot să-ţi spun! 

— Nici mie nu ai voie să-mi mărturiseşti ceea ce ai pro- 
mis că va rămîne un secret pentru toată lumea! Sigur că 
nu i-ai cerut permisiunea să spui unei colege, ar fi ceva 
neobișnuit. 

— Bine dar tu eşti aliata mea, în tine am încredere 
mai multă decit în mine, tu eşti Mariana... 

— Destul! Se aud paşi, cred că este Olguţa, vezi ce 
vorbeşti! 

— Vorbeşte mai bine tu, eşti actriță mai bună! 

— Nu vă sfătuiesc să dați anticoagulante, este pericu- 
los, spuse Mariana în timp ce colega ei intra în cabinet. 

— Atunci ce să-i dau? Anticoagulantele sînt periculoa- 
se, antibioticele inutile... 

— Dacă te iei după Mariana, nu-i da nimic, îți spun 
eu, părerea ei este că numai mișcarea şi masajul fac bine. 
Este o adeptă a tratamentelor minime, a metodelor... 

— După caz, nu generaliza, zise Mariana cu ton uşor 
ofensat, în timp ce tînărul chirurg se retrăgea spre uşă, 
văzînd că Olguţa se aşază de cealaltă parte a biroului. 

— Am să vă mai dau eu telefon şi să vă ţin la curent 
cu starea lui, dacă nu vă deranjez prea mult, zise cu mîna 
pe clanţă. 

— Da, poţi să-mi telefonezi după orele 16, nu mă de- 
ranjezi şi sînt întotdeauna acasă la această oră. 

— Sărut mîinile! 

— La revedere, răspunse Mariana oarecum cu înțeles, 
în timp ce colega ei spuse ceva ininteligibil. 

— Drăguţ băiat, adăugă după ieșirea lui şi Mariana își 
aminti că şi altă dată a mai făcut acelaşi comentariu cole- 
ga ei, scurt şi plin de înţelesuri. 


| 
Nevasta administratorului staţiunii experimentale 
avea gripă și mașina directorului staționa în faţa casei Ma- 
rianei, care trebuia să meargă să o examineze. De dimi- 
neață primise telefon de la director şi acum, după ce îşi pu- 
sese în geantă un stetoscop și un tensiometru, își îimbrăcă 
pardesiul în hol, condusă de soțul ei. 

— Vezi să nu întîrzii prea mult, spuse el. 

— Nu mai mult decit este necesar, răspunse Mariana, 
ușor iritată de insinuarea, lipsită de temei gindea ea, că 
şi-ar pierde timpul inutil. 

— Poate te mai întilneşti cu inginerele staţiunii şi ştiu 
că în ultimul timp staţi cam mult de vorbă. 

— S-ar putea, este o zi splendidă și aș face cu plăcere 
o plimbare prin staţiune, dacă mă invită cineva, recunoscu 
Mariana. 

— Totuşi, vezi să nu te apuce noaptea, acum se înserea- 
ză devreme şi este destul de rece. 

— Chiar atît de tîrziu nu cred să rămin acolo! La re- 
vedere! 

— Petrecere frumoasă, zise bărbatul convins că Maria- 
na se duce la o mică petrecere la țară fără el. 

Mariana îi făcu un semn cu mîna din poartă şi se în- 
dreptă spre maşina care o aştepta, gindindu-se dacă a luat 
tot ce-i trebuie pentru consultaţie. 

— Bună ziua Costele, zise ea şoferului, ce mai faci? 

— Sărut mina, bine! 

| — Copiii merg la șooală? S-au refăcut după pojar? 

— Cel mare se duce la şcoală, dar cel mic este încă slă- 
bit şi îl mai ţinem cîteva zile în casă. 

În timp ce vorbeau, maşina rula prin nişte străduţe şi 
Mariana nu se putea dumiri unde merg. 

— De ce faci acest ocol? întrebă ea. 

De fapt se aşezase confortabil în mașină, soarele era 
blind în această zi de noiembrie, copacii nu-şi pierduseră 
toate frunzele, se simţea bine și drumul pe care îl aveau 
de parcurs, se anunţa plăcut. 

— Trecem pe la tovarășul director pe acasă, să o luăm şi 
pe soţia dumnealui, așa am primit dispoziţie. 

— Bun, zise doctoriţa, nu prea încîntată totuși. 

— Şi dinsa este bolnavă, mi se pare, mai adăugă şo- 
ferul. 

— Nu mi s-a spus, de unde ştii? 

— Cind m-a chemat la dînsul tovarășul director, tocmai 
vorbeau la telefon şi a zis că dacă tot veniţi la noi, să o 
vedeţi şi pe dinsa. 

Mariana îşi înăbuși un oftat. Vedea trecînd orele aces- 
tei după-amieze în consultaţii și nici măcar nu avea tot 
ce-i trebuie. Uitase parafa în halat la spital. 

— Mă mir că este bolnavă, continuă ea, este aşa voi- 
nică, bine făcută, nu mi s-a plîns niciodată de nimic! 

— Munceşte foarte mult şi acasă şi la serviciu. Dînsa 
este profesoară foarte bună, se ocupă de elevi. Tovarășul 
director vine numai seara de la staţiune şi nu face nimic 
in casă. 

— După cîte știu stă şi mama ei în același bloc şi cred 
că o mai ajută. Nu duce singură gospodăria! 

— Este foarte bătrină, nu mai poate să lucreze. 

— Să-l mai pună și pe tovarăşul director la treabă, că 
acasă nu este şef! Dumneata nu-ţi ajuţi soţia? 

— Eu da, dar tovarăşul director nu este bărbatul care 
să facă ce zice nevasta! 

— De ce? Este autoritar şi acasă? 

— Dînsul nu suportă să-i dea o femeie ordine! 

— De la nevastă suportă toţi bărbații! 

— Tovarășul director nu este cum credeţi dumneavoas- 
tră! 

— Este sever? 

— La serviciu nu e sever, e cel mai bun șef, dar acasă 
nu admite să cînte găina. 

Ajunseseră în fața blocului în care locuia Gertruda cu 
familia ei şi şoferul se dădu jos să o anunţe pe aceasta că 
au sosit. 

Mariana rămăsese singură în maşină şi se uita cu plăcere 
la şirul de plopi, în parte desfrunziţi, savuriînd cele cîteva 

minute de singurătate, convinsă că după venirea priete- 
nei ei va trebui să asculte istoricul bolii Gertrudei, un isto- 
ric amănunţit, obositor. 

— Bună, scumpo, fu trezită din visare doctoriţa, de sa- 
lutul prescurtat ca întotdeauna al Gertrudei. 

— Ce s-a întimplat? Eşti şi tu bolnavă? 

Doctorița întrebase cu graba care se cere în astfel de 
ocazii, dar amica ei îi făcu un semn, dindu-i să înțeleagă 
că nu poate să spună faţă de şoter. 

— O zi minunată, schimbă vorba Mariana, mă bucur că 
ies puţin, sper că acei castani de pe alee mai au încă frunze. 

— Nu ştiu că n-am fost anul acesta deloc la staţiune, 
răspunse Gertruda, scurt și oarecum cu reproș. 

— Credeam că mergi des la soţul tău, nu-ţi face plăcere 
să vezi cîmpul şi pomii și viile stațiunii? 

— N-am timp! 

— Nu există oameni care să nu aibă timp, există oa- 
meni care pierd timp. Tu cu ce ţi-l pierzi? 

— Şcoala, casa, copilul, ca orice femeie. 

Gertruda părea într-adevăr suferindă, avea cearcăne la 
ochi, părea că plinsese, în orice caz arăta prost. 

— Soţul tău este încă la staţiune? 

— Cred că da, au mult de lucru cu strînsul recoltei. 

De ce nu m-o fi chemat la ea acasă pentru consultaţie, 

se întreba doctoriţa, ar fi fost mai comod pentru ea. O fi 
un pretext să meargă la staţiune, ce se întîmplă cu această 
femeie? 
Maşina intră pe o alee şi se opri în fața unei căsuțe cu 
o mică grădină în față. Îi aştepta administratorul care nici 
nu o văzu bine pe doctoriță şi începu să-i spună cum se 
simte soția lui. 

În casă era întuneric şi un miros pe care Mariana nu-l 
putut identifica în primul moment; apoi se obişnui cu el. 

Gertruda rămăsese într-o mică încăpere şi după consul- 
tație doctorița se întoarse la ea. 

— Vrei să ieşim afară? 

— E exact ceea ce doresc, răspunse Mariana Cristescu. 

O alunga mirosul acela şi o chema soarele. Din mo- 
ment ce şi Gertruda prefera o plimbare, boala ei nu era 
prea gravă şi consultația se va reduce probabil la o con- 
versaţie, spera doctorița. 

Mergînd cu picioarele cufundate în covorul de frunze 
galbene, cele două femei tăceau. Din cînd în cînd întor- 

ceau capul să admire un copac sau să privească un foc 
mocnit, de unde ieşea mult fum. Doctoriţa aştepta fără cu- 
riozitate spovedania Gertrudei, fiindcă îşi dăduse seama că 
asta va urma. Spera să nu fie prea lungă. Ştia că va fi o 
variantă a miilor de confesiuni ascultate în cabinet, că va 
trebui să dea sfaturi din care o parte vor fi chiar urmate, 
deci va fi nevoită să facă o analiză atentă a celor relatate. 
Cuvintele spuse de doctoriţă în astfel de împrejurări erau 
adesea reţinute şi peste ani i-au fost chiar reproduse de 
citeva ori. Startul părea greu şi Mariana nu vroia să o 
ajute în nici un fel. Îşi priveau pantofii care se umpluseră 
de praf deja şi continuau să calce frunzele moarte. 

Merge şi aşa, gîndea doctoriţa. Dacă nu spune nimic, 
deşi stau încordată și nu mă pot gîndi la ale mele, tot este 
bine că nu sînt silită să ascult şi să dau răspunsuri. 

— Am avut azi aşa o durere de cap, începu Gertruda, 
incit n-am fost bună de nimic. 

— Am aflat de la şofer că eşti bolnavă. A tras cu urechea 
cind vorbea soţul tău cu tine la telefon. 

— Mi-am închipuit! 

— Ti se întîmplă des să ai astfel de dureri? Mariana 
începuse deja să pună întrebările stereotipe. 

— De un timp, numai. Am avut atitea necazuri! 

— Nu trebuie să dai importanţă la toate fleacurile, răs- 
punse doctoriţa, convinsă că prietena ei exagerează. Nu vedea 
ce supărări mari ar fi putut avea, probabil certuri în casă, 
veşnicul conflict dintre ginere şi soacră, sau ceva probleme 
cu copilul. 

— Ştii că am vrut să divorțăm? 

Asta era o surpriză, şi încă una mare. Mariana se uită 
la prietena ei şi întrebă: 

— De ce? 

— Sinceră să fiu, nu ştiu nici eu exact de ce. Ne-am 
trezit în această situaţie. Citeodată simt că nu mai pot! 

— Nu-l mai iubești pe soţul tău, nu te mai iubeşte el? 
Ce s-a întimplat cu voi? 

— Nimic, absolut nimic palpabil, dar am senzaţia că nu 
mă mai poate suferi. Îl enervez, îl plictisesc, nu pricep ce se 
petrece cu noi, dar ne certăm din nimic şi ne spunem vor- 
be grele care ne dor, în special pe mine mă dor, Pe el îl 
apucă furia şi vrea să nimicească totul. 

— Probabil că este suprasolicitat la staţiune şi cînd vine 
acasă trebuie să-l lași în pace să se refacă. Așa pățesc toţi 

conducătorii de mari întreprinderi! Tu fii mai răbdătoare şi 
caută să-l distrezi! 

— Am răbdare cu carul! Nu aşteaptă distracţii şi dacă! 
ar putea să doarmă la staţiune ar face-o bucuros! 

— E pasionat de munca lui! Eu îi admir pe acești oaf 
meni! Sînt un colectiv de elită! / 

Mariana crezu că a descifrat situația şi era gata să-i 
servească Gertrudei exemple din istorie, de soţii care şi-au 
înțeles bărbaţii şi s-au sacrificat, contribuind astfel la Ta- 
lizarea unor mari țeluri. Prietena ei însă, îi tăie avirtul 
cu un gest. 

Crezind că nu este înţeleasă, doctorița căută noi argu- 
mente cu care să o facă pe cealaltă femeie să accepte si- 
tuația. 

— Nu ai de ce să fii îngrijorată, din moment ce el se 
dedică muncii, pronunță Mariana cu tonul unei sentinte. 

— Este infernal, răspunse cealaltă. Cu fiecare ceartă 
prăpastia dintre noi se adinceşte şi, oricît mi-aş da oste- 
neala, conflictele se ivesc din nimic. Nu știu unde vom 
ajunge! 

— Încearcă să vorbeşti cu colegii lui, interesează-te, poa- 
te are necazuri la staţiune! 

— Cu cine să vorbesc? În cine să am încredere? 

— Mi s-au părut oameni foarte înţelegători şi cu suflet. 
Îmi amintesc cu cîtă grijă s-au interesat de soarta lui Păs- 
culescu, după nenorocirea cu nevastă-sa. Poate chiar Păs- 
culescu te-ar putea ajuta, adăugă doctorita mai mult la 
întîmplare. 

— Pe Păsculescu nu-l poate suferi! 

— Eşti sigură? 

— Absolut sigură! 

— De cite ori i-am văzut împreună, păreau că se sim- 
teau foarte bine, am auzit chiar spunîndu-se că sînt nedes- 
părții! 

— Nu te lua după ce spune lumea! 

— Gertruda, se poate ca soțul tău să fie gelos pe com- 
petenţa profesională a lui Păsculescu, poate ai şi tu drep- 
tate, dar cu atît mai mult trebuie să-l înţelegi, fiindcă, fii 
sigură, suferă! 

— Nu știu cît suferă, ştiu că îl urăște însă, că ar face 
orice să scape de el! 

Gertruda se oprise şi răscolea cu piciorul frunzele. În 
Mariana se trezise un interes deosebit şi nu știa cum să 

facă să nu se epuizeze nevoia de destăinuire a celeilalte. Nu 
dăduse nici o importanţă pînă acum directorului Mihai To- 
muş. Zise: 

— Ar fi avut ocazia să scape de Păsculescu, cînd a fost 
solicitat la centru, soţul tău n-a făcut-o, înseamnă că nu 
se poate totuşi lipsi de el! 

1 —— Mihai a vrut să-l mute, a făcut toate demersurile, a 
ijsistat dar n-a reuşit! 

„— Gertruda, pe ce te bazezi cind susții aşa ceva? Îţi 
daj seama în ce lumină îl vezi tu pe soţul tău dacă îl crezi 
capabil de astfel de fapte? 

__ l-am zărit faţa de citeva ori cind nu se ştia obser- 
vat, l-am surprins vorbind la telefon şi pledind pentru mu- 
tarea lui Păsculescu şi încă multe altele... Fii sigură că 
nu-l acuz degeaba şi în definitiv nici nu-l acuz! , 

__ Este clar deci, că are probleme, că nu poate să le 
soluţioneze. Lasă-l în pace, cu timpul se rezolvă toate! 

— De ce nu mi le împărtăşește? L-aș înţelege, l-aş 
ajuta! 

— Din mîndrie! Nu poate recunoaşte faţă de soţia lui 
că detestă un om numai fiindcă acesta este mai capabil ca 
el, mai inspirat în cercetare. Cine ştie ce motive mai inter- 
vin, în orice caz rezultatul e că nu-ţi poate spune! Tu ai 
ghicit însă, şi nu văd de ce te-ai neliniști. Dacă ar fi o fe- 
meie la mijloc, ar fi cu totul altceva! Ai răbdare că se va 
găsi o soluţie! E şi pentru tine greu, dar pentru el trebuie 
să fie de-a-dreptul chinuitor! 

Din spate se auziră frunzele uscate foşnind şi se întoar- 
seră amîndouă exact la timp. Încă un pas şi puteau fi auzi- 
te. Din urmă le ajunsese inginerul Mihai Tomuş, directorul 
staţiunii, soțul Gertrudei. 

— Bună ziua, fetelor! Vă plimbaţi, ce vă pasă că alţii 
string recolta! i 

— Vrei să-ți dăm o mînă de ajutor la cules mere? se 
oferi Mariana. 

— Merele s-au cules, la porumb mai am nevoie. Vă în- 
scriu pe listă? 

— Lasă asta, interveni Gertruda ușor iritată. Am făcut 
o plimbare mai lungă, ne place grădina voastră! 

Mariana îl vedea într-o nouă lumină pe inginer. Îl com- 
para cu Păsculescu și se străduia să fie obiectivă. 

— Să vă duc să vedeţi crizantemele, propuse el și o 
luă înaintea lor pe o potecă. 


47 


Femeile îl urmară, bucuroase că merg unul în spatele 
altuia pe cărarea îngustă. Nu se putea vorbi. Distanţa din- , 
tre ele şi Tomuş crescu repede. Îşi puteau aduna gindu- / 
rile, aveau răgazul necesar. Doctorița încerca să-l definească! 
pe Mihai Tomuş. Din spusele soției, reieşea că e pasionat de 
munca lui și în același timp un meschin invidios şi capabil 
de lovituri pe la spate. înfățișarea lui sugera un om dîrz, 
curajos, În sfîrşit, îşi zise Mariana, mai rămîne de văzut, 

— Îţi plac crizantemele?, o surprinse el cu o întrebare. 
Se oprise din mers şi le aşteptase. | 

— Îmi plac toate florile, răspunse ea, nu m-aş lipsi de 
nici una. Ce ar fi toamna fără crizanteme şi tufănele! 

Ajunseră la grădina de flori şi doctorița fu oarecum dez- 
amăgită. Tufele arătau dezordonat, răvășite, deşi florile 
erau numeroase şi corolele imense. Poate şi amestecul de 
culori contribuie la impresia de dezordine şi neglijență, 
gîndi Mariana, dar se abţinu să facă comentarii. 

Mihai Tomuş, cu miini de gospodar, culegea frunze us- 
cate, ridica tulpini căzute la pămînt şi le lega cu grijă. 
Dădea mai multă importanţă florilor decît femeilor care îl 
însoțeau. Din obișnuinţă, gîndi Mariana, nu știe să stea şi 
îi privi mîinile, îndemînatice, prezentînd mici răni pe care 
cu siguranţă nu și le făcuse dind dispoziţii din biroul de di- 
rector. Are miîini oneste, observă ea. 

Pe Gertruda n-o interesa nimic, nu-i vorbea soţului ei, 
stătea deoparte, aștepta. Mariana Cristescu se plimba prin- 
tre tufe. Din cînd în cînd îşi lipea obrazul de petalele reci 
ale unei flori. Gîndea. Ziua se sfirşea încet, fusese mai fru- 
moasă decit sperase şi aflase destule. 

Trecuse o oră de cind Mariana Cristescu citea, în 
englezeşte, un text foarte greu pentru ea, descrierea unui 
aparat electronic medical. Făcea mari eforturi pentru a în- 
țelege toate datele tehnice. Un text medical era o joacă pe 
lingă acesta. Trebuia totuşi să înţeleagă cum funcţionează 
aparatul. Se opri din citit, decisă să facă o pauză de un 

sfert de oră şi, lăsînd cartea, privirea îi alunecă pe cele 
trei crizanteme mov, care de cîteva zile dădeau un aspect 
somptuos colţului de încăpere unde se aflau. I le oferise 
Gertruda. Mariana privea degradeul de culoare; movul pe- 
talelor exterioare se transforma treptat într-un lila brumat 
în mijloc. 

În grădină nu păreau aşa frumoase, gîndi ea, se deper- 
sonalizau, exact ca un om în mulţime, ca un tablou într-o 
expoziţie în care oboseşti de atita frumos. Și acest Mihai 
Tomuş; îl revedea aplecat cu grijă gospodărească asupra 
florilor, miinile lui strîngînd frunzele uscate de pe tulpini, 
miîini obişnuite să lucreze. Acest bărbat nu părea deloc un 
nefericit nerealizat. Oamenii sînt mai complecşi decît ne 
place nouă să credem. Nu toţi corespund tiparelor mele, își 
zise Mariana şi tocmai vroia să reia cartea cînd sună tele- 
fonul. Se uită la ceas, era 17 şi jumătate și ştiu că o sună 
Marius Aldea, deşi nu se înţeleseseră anume. 

— Domniţă, sărut mîna, ce mai faci? 

— Bună seara! Citeam. Ştii ceva Marius, nu-mi mai 
spune aşa că nu-mi place! De ce nu-mi zici Mariana ca toa- 
tă lumea? 

— Mariana... este un nume... 

— Comun, da, ştiu, dar e numele meu şi te rog să-l 
foloseşti, dacă vrei să mai stăm de vorbă, zise ea brusc 
enervată. 

— Dacă mă iei tare o să încerc! Nu te supăra! Aş vrea 
să ne vedem, am o mulţime de noutăţi! 

— Ce fel de noutăţi, temporiză Mariana. 

— Nu pot spune la telefon! Nu vrei să vii la spital? 

— A, nu, s-a terminat! La spital nu se mai poate, am 
da de bănuit! 

— Să vin la tine? 

— Imposibil! Soţul meu este de gardă, ar afla de la 
soacră-mea şi n-ar fi deloc bine! 

— M-ar provoca la duel? 
d — Fii serios! El ar şti imediat de ce ne întîlnim și ca 
să se termine povestea te-ar amenința că-i spune medicu- 
lui şef! 
— Dar nu i-ar spune! 
— Depinde ! S-ar putea să-i şi spună și să te mute în 
vîrful unui munte. Dacă soţul meu susţine că îi strici fa- 
milia, ce pretext bun pentru medicul şef să scape de tine. 

— Bine, m-ai convins! Dar cum să facem? La mine nu 
îndrăznesc să te invit din mai multe motive... 

— De venit nu vin la tine, dar vreau să ştiu moti- 
vele! 

— În apartamentul meu e dezordine, una la mînă, doi, 
ştii... mai am un musafir... 

— Feminin, care în timp ce vorbim spală vasele în bu- 
cătărie. Asta e singurul motiv şi e mai mult decit suficient. 
Trebuia să începi cu el! 

— Ştii ce? Mi-a venit o idee! 

— S-o auzim! 

— Vin cu maşina și stăm de vorbă în maşină. Afară a 
început să se întunece, nu se vede cine e înăuntru. Stăm 
comod, nu ne deranjează nimeni şi nici nu e frig, dau 
drumul la radiator. 

— Nu-i rău! Şi unde crezi că putem staţiona? 

— La o parcare. E cel mai bine! 

— Ai dreptate. Unde vrei să vin, la care parcare? 

— Lîngă grădina din centru. Cunoşti mașina, nu e ne- 
voie să-ţi notezi numărul. Am să te văd cînd vii. Peste cît 
timp poţi fi acolo? 

— Să se mai întunece; peste o jumătate de oră e bine? 

— Periect! 

— La revedere, zise Mariana şi puse receptorul în furcă, 
rămînînd alături de telefon, epuizată, încercînd să se obiş- 
nuiască cu ideea că iese din cotidian. Se întoarse după un 
timp în camera unde citea, nu mai dădu nici o atenţie | 
cărţii, se întinse pe pat şi căută să-și adune gîndurile. Oare 
nu face rău, acceptînd astfel de situaţii? Ce consecințe ar 
putea avea? Va regreta graba cu care a zis „da“? Afurisi- 
tul ăsta de text e de vină că m-am desprins aşa de ușor 
de ocupațiile mele, gîndi ea, dar şi povestea Irinei Păs- 
culescu mă interesează cu adevărat. Misterul morţii ei pre- 
mature este de fapt singurul mobil al acţiunilor mele. Cu 
asta mă atrage şi Marius, care, dealtfel, trebuie să recu- 
nosc, e un tip amuzant şi plăcut. În fond, de ce mă justi- 
fic? Mă plictiseam şi îmi cade bine o astfel de preocupare. 4 
Şi cu asta gata, am găsit explicaţia, mai bine zis, am re- 
cunoscut adevărul. E timpul să mă îmbrac, gîndi și sări în 
picioare. 

Afară se întunecase suficient, dar strada era plină de 
lume. Mariana trase transperantul decisă să nu-i pese de 
nimic, 

Îşi puse o rochie de culoare închisă. Dacă va fi cald în 
mașină să nu fie vizibilă cînd va rămîne în rochie. Îşi dă- 
du jos gulerul alb de blană al paltonului şi renunţă şi la 
căciulă. Nu-şi anunţă soacra unde pleacă. Părăsi casa cu 
sentimentul că face ceva interzis. 


Portiera maşinii roşii se deschise înainte ca Mariana 
să ajungă în dreptul ei. Mereu nerăbdător, îşi zise ea, mare 
mirare să nu pățesc ceva cu acest coleg! 

— Cred că nu m-a văzut nimeni, spuse ea. Nu trebuia 
să deschizi portiera înainte de a fi lingă mașină! 

— Ce fricoasă eşti! Gindeşti că lumea nu are altă trea- 
bă decît să observe ce face doctorița Mariana Cristescu? 

— Mă rog, sper să fie cum zici tu! Dă-i drumul! 

— Plecăm? 

— A, nu, dă drumul la ce ştii, doar nu am venit aici 
să stăm degeaba! 

— Tu n-ai aflat nimic? 

— Nimic, minţi Mariana. 

— Îmi e imposibil să te cred! Toată ziua te învirți în 
cercul lor, nu se poate să nu fi aflat chiar nimic! Am im- 
presia că nu vrei să spui ce ştii, dar nu-mi pasă. Îţi spun 
eu, tot este bine că am cu cine discuta! 

— Am auzit lucruri contradictorii şi care cred că nu au 
nici o legătură cu povestea morţii Irinei Păsculescu. Eu nu 
am o sursă atit de sigură ca a ta! Ce ţi-a mai spus prietena 
Irinei? Ai aflat de ce i-a căzut părul Irinei? 

— Ai răbdare că-ţi relatez tot ce ştiu. Cu această oca- 
zie îmi ordonez şi eu materialul adunat. 

— Vorbești de parcă ai fi detectiv de meserie! 

— Vorbesc cum pot! Deci Păsculescu este un bărbat 
frumos, elegant, cu mult succes în tot ce face şi în special 
la femei. Nevastă-sa se pare că se împăcase cu situaţia. li 
tolera nişte aventuri trecătoare, știa că el ţine la fetiţa lor 
şi în general era mulțumit de căsnicia lui. 

— Data trecută susțineai că o suporta greu pe nevas- 
tă-sa! 

— M-am înşelat. Nu! Era o impresie pe care mi-a spul- 
berat-o un amănunt sau mai bine zis mai multe amănunte 
pe care mi le-a furnizat amica mea şi a decedatei,. 

— Să le aud şi eu! 

— N-a vorbit niciodată de divorţ, oricît l-a terorizat ea 
cu scene şi reproşuri. Ea ameninţa cu divorţul, a plecat de 
cîteva ori la mamă-sa, dar el s-a dus şi a adus-o acasă. 

Dacă îţi aminteşti și mama ei cînd o îmbrăca la morgă, cred 
că ţi-am spus, zicea că ar fi trebuit să-l părăsească, Dacă 
ar fi vrut să scape de ea, putea s-o facă foarte uşor. 

— Probabil că nu vroia să se dea în spectacol divorţind, 
zise Mariana gindindu-se, nici ea n-ar fi putut spune de 
ce, la cealaltă pereche care pusese problema divorțului. 
Mihai Tomuş dorea despărţirea, sau poate cuvintele lui au 
fost doar o ameninţare. Dar oricum asta e altă poveste, 
gindi Mariana şi continuă să asculte ce spunea Marius 
Aldea. 

— Cind nu ai motive, evident, nu te dai în spectacol. 
Şi el nu avea. O căra cu el peste tot, chiar în deplasări, 
fără să-l oblige nimeni. 

— O iubea, deci! 

— În felul lui. Ca pe un obiect din inventarul casei, 
fără de care casa ar fi părut goală! 

— Asta cum ai dedus-o? 

— Prietena mea mi-a spus că lucrurile au decurs astfel 
ani de zile apoi dintr-o dată el s-a schimbat! 

— S-o fi îndrăgostit, zise Mariana cu ironie. 

— Probabil, dar nimeni n-a putut să-i dea Irinei nici cea 
mai mică informaţie. 

— Atunci cum şi-a dat seama? 

— Nu mai era acelaşi! Era tot drăguţ cu ea, răbdător, 
prietena ei se mira cît este de calm şi cum îi împlinește 
toate dorinţele şi totuşi era departe sufleteşte! Cind era 
singur, prefera singurătatea acum, rămînea cu ochii în lam- 
pa din plafon ore întregi şi dacă era întrebat la ce se gîn- 
deşte, răspundea că la o problemă profesională, dar ea ar fi 
jurat că nu acolo îi era gindul. 

— Fiindcă era bănuitoare! Să nu uităm că el este un 
cercetător de elită şi avea la ce se gîndi. 

— Aşa dintr-o dată! Pînă atunci nu cercetase? 

— Nu mă convingi! Bănuieli de femeie geloasă, care nu 
are ce face cu timpul ei şi îşi spionează soțul. Mă mir că 
nu l-a urmărit! 

— L-a urmărit, n-a aflat nimic. 

— Nu era nimic de aflat! 

Mariana se înverşuna să-i spulbere aceste deducții, deşi 
Ştia că sînt adevărate. Se potriveau de minune cu ce îşi 
închipuise ea de la început. Dora era femeia! Deci ea, Ma- 
riana nu greșşise, tot ce observase la petrecerea de la Ger- 

truda se confirma. Nu putea însă să-i spună nimic lui 
Marius. 

— Mariana, mă enervezi! O ţii într-una că nu era nimic! 
Era; femeile au ochi! Toate au observat că se schimbase, 
devenise mai sentimental şi nu-l mai interesa nici una. Nici 
cea mai frumoasă femeie nu-i mai spunea nimic. Era total 
indiferent! 

— Bine, să zicem că îl interesa numai aceea, unica, pe 
care o iubea. De ce nu s-a aflat nimic? 

— Mister! N-au descoperit-o! Nici colegii incitaţi de ne- 
vestele lor, nici Irina. Nu s-a găsit nici măcar acea bine- 
voitoare persoană care să scrie o anonimă sau să dea un 
telefon... 

— De ce n-a vrut să plece cînd i s-a propus să fie 
mutat într-un loc cu mai multe perspective pentru el? 

— Asta e! De ce? S-au întrebat toți şi în primul rînd 
nevastă-sa şi faptul că a refuzat o astfel de ofertă a fost 
pentru ea un argument că e reținut de o femeie. 

— Irina voia să plece? 

— Din tot sufletul, tocmai ca să iasă el din starea în 
care se afla. Ea era convinsă că numai plecarea putea să-l 
vindece. 

— Și el s-a opus! 

— Cu strășnicie! Cum nu făcuse niciodată în nici o 
altă problemă ivită în viaţa lor. S-au certat zile în şir. S-au 
făcut reproşuri de o parte şi de alta. El n-a cedat, ei i-a 
căzut părul de supărare. 

— Deci asta a fost! Este clar, scăpă fără voie Mariana. 

— Nu e clar deloc! Lucrurile au continuat şi, pînă a 
murit, Irina nu a reuşit să afle nimic. L-a observat cum 
se îmbracă cu grijă în fiecare zi, a remarcat că şi-a schim- 
bat gusturile în materie de muzică, literatură, filme, a 
urmărit cum îl transforma altă femeie sub ochii ei, fără 
ca această femeie să se facă cunoscută, 

— Sigur că n-a fost uşor pentru Irina, dar cum a ajuns 
la crimă? 

— Asta n-o mai ştiu. Trebuie să plecăm de aici, am 
impresia că ne supraveghează cineva! 

— Mai bine să cobor eu! 

— Nu! Vrei să afle cine eşti? 

Înainte ca Mariana să mai spună ceva, Marius Aldea 
pornise motorul şi țîşnise de la locul de parcare. 

Mariana nu-şi făcea probleme, era preocupată de cele 
aflate, se potriveau de minune cu deducţiile ei şi un senti- 
ment tonic de încredere în ea o invadase. Nu ţinea cont că 
beneficiase de mărturisirile Dorei şi era gata să-și atribuie 
mai mult merit decit trebuia. Numai Dora şi cu ea cunoş- 
teau misterul. Strașnic şi-au păzit taina, gîndea Mariana, 
cind Marius puse o frînă bruscă şi ea se lovi cu capul de 
parbriz. 

— Ce faci, stimabile?, întrebă ea fără să-și piardă buna 
dispoziţie. 

— Idiotul mă urmăreşte! 

— Ei, fugi, ştii că-i grozav! De ce nu oprești să vedem 
cine este? 

— 'Ţi-ar place să ştie mîine tot spitalul că te întilneşti 
cu mine noaptea? 

— Ce-i drept, nu prea mi-ar conveni. Dă-i înainte! 
— Tine-te bine să nu ieşi prin parbriz! 

— Începe să devină palpitant! Unde mergem? 

— Mă învirt prin niște străduţe cu sens unic unde sper 
mai piardă şi la un colț să poţi să te dai jos fără să fii 
zută. 

— Arată-mi ce fel de şofer ești! 

Un sfert de oră de rulat printr-un cartier prost luminat 
nu rezolvă cu nimic problema. Urmăritorul era mai în- 
verşunat ca la început, se convinsese probabil că are ce 
descoperi. Tinărul chirurg luă hotărîrea să iasă din oraș 
şi să cîştige prin viteză un avans, să se întoarcă pe altă 
rută şi să o poată depune pe Mariana cît mai aproape de 
casă. Se angajă în bulevard şi se opri la stop cu urmărito- 
rul în spate. 

— Eşti sigur că nu riscăm mai mult ieșind din oraş? 
întrebă doctorița căreia îi mai trecuse din buna dispo- 
ziție. 

— Bag viteză şi mă pierde, spuse plin de încredere Ma- 
rius Aldea. 

Scăpară de stop şi o luară întins pe bulevard. La pasa- 
jul pentru pietoni nu dădu prioritate, celălalt fu nevoit 1 
să oprească și distanța dintre mașini crescu. 

— L-am luat, zise el triumfător şi apăsă în continuare 
pe accelerator. 

— Marius, mi-e frică, te rog mai încet! 

— Cu mine? N-ai de ce te teme, am nişte reflexe gro- 
zave! 

— Nu ţin să mi le demonstrezi în astă seară. Te rog 
oprește! Uite autobuzul tocmai soseşte în staţie, mă urc 
în el şi-mi pierd urma! 

— Nu pot să opresc aici! 

— Nu ieşi din oraş, Marius! Întoarce, mă dau jos indi- 
ferent unde! 

— Stai cuminte şi lasă-mă să fiu atent la condus, sper 
că nu vrei să facem un accident! 

Mariana îngheţă cu amindouă mîinile ţinîndu-se de 
bordul maşinii, incapabilă să mai gindească la ceva. 

— Se ţine după noi, măgarul, lasă că-i arăt eu lui! 

— Ce ai de gînd să mai faci? 

— Merg către pădure! 

— Nu, te rog, e prea departe, cînd mă mai întore 
acasă? 

— Stai liniştită, ai încredere în mine! 

Uşor reconfortată, Mariana tăcu. Marius Aldea gonea 
cu peste o sută pe oră, urmat indeaproape de cealaltă ma- 
şină. Depăşiră în serpentină și pe pod mai multe autotu- 
risme care se fereau din calea lor. Cei ce veneau din sens 
invers se ţineau prudent pe dreapta. 

— La pădure opresc şi tu rămii în maşină. Eu mă dau 
jos şi îi arăt eu lui! Ştii că am făcut box? 

— Chirurg boxer, n-am mai auzit! Dacă ai chef să te 
baţi cu el de ce ai mai ieşit din oraș? Puteai s-o faci acolo, 
aveai mai mulți spectatori! Nici aici n-o să lipsească pro- 
babil şi mîine apărem şi la ziar. O să se vîndă ziarul la 
chioşcul spitalului ca pîinea caldă! Îţi mulţumesc pentru ce 
va urma, anticipat! 

— Îmi place că nu-ţi pierzi umorul! 

— E singurul lucru care mi-a mai rămas! Miine voi fi o 
femeie compromisă, îmi va fi ruşine să mai vin la spital. Ţie 
ce-ţi pasă! 

— Ai şi tu parte de o aventură cu un bărbat tînăr şi 
nostim! 

— Eşti modest şi cu haz! Vezi, nu ştiam ce-mi lipsește, 
m-am dumirit în sfîrşit! Gata, opreşte aici și să te văd 
bine bătut? Nu ştiu cine e celălalt, dar îi doresc succes! 

— Mulţumesc pentru încurajare! Gentilă, ca întotdeau- 
na! Tipul din maşină este fostul amic al informatoarei 
noastre. 

— Înţeleg, crede că eşti cu ea în mașină! Nu mi-ai spus 
cum ai pescuit-o pe prietena Irinei? 


55 


— „Am pescuit-o“, ce expresie puţin elegantă folo- 
seşti! 

Viteza maşinii diminuase. Mariana credea că vorbind 
cu el îi distrage atenţia şi ridică involuntar piciorul de pe 
acceleraţie. 

— Mă rog, ce întîmplare te-a ajutat să o cunoşti? 

— Simplu, am văzut-o la morgă, printre cei veniţi s-o 
ia pe Irina, apoi am întîlnit-o pe stradă şi am acostat-o. 

— Frumos! Ce nu faci tu de dragul adevărului! 

— Dar tu? 

— Sper că acum, după ce ai aflat tot ce ne interesa, 
vei înceta să te mai întilnești cu ea! 

— Îmi ordoni tu? 

— Rațiunea, stimabile, ea trebuie să-ţi ordone! Nu 
mai ai nevoie de această femeie, termină cu ea, altfel riști 
să ai cine ştie ce încurcături! 

— Sint înduioşat de grija pe care mi-o porți! Cred că 
am scăpat de urmărire!. Stim cîteva minute aici... de 
acord? 

Trase mașina pe dreapta şi îşi aprinse relaxat o țigară. 
Mariana cobori geamul să poată respira şi auzi pădurea. 
Nu avu însă timp, că din pămînt apăru în stinga lor ma- 
şina miliției. 

După un sfert de oră, se întorceau în oraş cu viteză re- 
glamentară, tăcuţi. Marianei îi venea să rîdă, avea o poftă 
nebună, pentru ea totul se sfirșise cu bine, dar se temea 
să nu-l înfurie pe Marius Aldea, care avea de plătit o 
amendă strașnică şi pierdea carnetul de conducere pe două 
luni. 

Ninge inutil, gîndea Mariana într-o mohorită zi de 
februarie, privind fulgii care dansau în lumina lămpii de 
neon din faţa policlinicii și care se topeau imediat ce ajun- 
geau pe asfaltul umed. 

De mai bine de o oră, nimeni nu mai intrase în cabi- 
netul de consultaţii. Coridoarele erau pustii, nu se auzeau 

decit vocile îngrijitoarelor care îşi începuseră munca. Poli- 
clinica este puţin frecventată simbăta după-amiază. Medicii 
se plictisesc prin cabinete, bolnavii preferă să se înghesuie 
iuni dimineaţa, dar se pare că şi suferințele au un orar 
al lor şi nefiind nimic de făcut pentru a schimba lucrurile, 
Mariana privea cum ninge, aşteptind să treacă ultima oră 
de program. 

Sora Iuliana plecase cu seringile la sterilizare şi mai 
anunţase că trece şi pe la spălătorie, să ia halate și cear- 
şafuri curate pentru luni, ceea ce însemna, de fapt, că va 
lipsi mult din cabinet. Mariana fusese mulțumită că o ve- 
de plecată, era obosită şi incapabilă să-i mai facă conver- 
saţie, să citească spre a o sili să tacă, sau să meargă la 
altă colegă în cabinet. Preferase să rămină singură, se în- 
tîmpla adesea acest lucru, făcea cumva parte din progra- 
mul de sîmbătă seara. 

Doctoriţa se aşeză din nou pe scaun la birou şi se uita 
pentru a nu ştiu cita oară la ceas, cînd uşa se deschise 
brusc şi într-un curent de aer, care împrăştie toate hiîrtiile 
de pe masă, intră cu pletele în vînt şi calota în mină, abia 
respirînd, Iuliana. 

— închide repede uşa, de ce este aşa curent?, întrebă 
doctorița. 

— Sînt deschise toate ferestrele pe coridor, spuse sora, 
aşezîndu-se epuizată pe scaunul ei. 

— Am impresia că îngrijitoarele astea vor cu orice preţ 
să spargă ceva, n-au plătit de mult un geam, comentă Ma- 
riana. 

— Au adus un inginer călcat de tren, la urgență, anun- 
tă Iuliana ultima noutate din spital, fără să ia în seamă 
remarca doctoriţei. 

— E grav? 

— Era mort, l-au dus direct la morgă. 

— Tînăr? 

— E rudă cu tovarășul medic şef. Îl cheamă Păsculescu. 

— Inginerul Păsculescu de la stațiunea experimentală? 

— Da, îl cunoaşteţi? 

— Bineînţeles! Ştii că eu cunosc toată staţiunea! Dar 
cum s-a întîmplat, cînd l-a călcat trenul? 

— În după-amiaza asta. L-au găsit pe linie! 

— Ce-a fost? Un accident, aşa în plină zi? A fost cum- 
va beat? Ce căuta pe linia ferată? 

— Nimeni nu ştie. L-au văzut ieșind din birou fără 
scurtă, avea o scurtă îmblănită, dar a rămas în cuier la 
stațiune. 

— Deci a plecat în haină afară pe o astfel de vreme şi 
nimeni nu s-a mirat? 

— Nu era în haină, preciză Iuliana, avea un pulover 
gros, 

— Fie şi aşa, dar ce căuta pe linia ferată? Traversa? 

— Nimeni nu ştie, repetă sora. Linia ferată e departe 
de clădirea staţiunii, din cîte am auzit. 

— Destul de departe. Ca să ajungi la staţiune, traver- 
sezi calea ferată. Bariera nu era pusă? 

— Nu l-a călcat la barieră, l-au găsit în cîmp, asta e 
ciudat! 

— Într-adevăr ciudat! Ce căuta în februarie pe cimp? 
Au vreo experienţă pe terenul acela? Ce zic cei ce l-au 
găsit? 

— V-am spus, n-au nimic în acel loc pe cîmp. Nu se 
ştie ce căuta acolo, nimeni nu ştie nimic, repetă Iuliana 
de astă dată categoric. 

— Cine l-a adus? 

— Administratorul şi cu doi oameni. Au anunţat şi pe 
directorul lor, nu a venit, nu era acasă cînd au dat telefon. 
Nici fata nu era acasă, își debită în continuare Iuliana in- 
formațiile, dar doctorița deja nu o mai urmărea. Gindu! ei 
zburase la Dora. 

— Biata fată a rămas orfană şi de mamă şi de tată! 
Vă amintiți, mama ei a murit nu de mult, de hemoragie 
la cap. 

— Îmi amintesc, zise scurt doctoriţa. 

— E în ultima clasă de liceu, trebuie să dea și ea admi- 
terea... 

— Eşti drăguță să vezi cît este ceasul, am impresia că 
al meu a stat, încearcă Mariana Cristescu să scape de pre- 
zența sorei care o deranja. 

— Imediat, să întreb la dermatologie. 


Doctoriţa ştia însă ce înseamnă acest „imediati. Iuliana 
nu va ieşi din cabinetul vecin pînă nu va relata din nou 
această tristă întîmplare, cu toate comentariile posibile. 

— Şi jumătate, zise Iuliana din ușă și nu mai intră în 
cabinet. Sesizase că interesul doctoriței se epuizase și își 
găsise partenere mai dornica de noutăţi. 

O subestimez prea des, îşi zise doctoriţa, deşi eu am 
botezat-o Iuliana Năzdrăvana. Îmi ghiceşte gindurile şi cînd 
nu procedează după placul meu, înseamnă că nu vrea, deşi 
a priceput ce-i cer, fără cuvinte. Deşteaptă fată! O clipă 
zimbi, apoi tragedia inginerului Păsculescu îi inundă su- 
fletu] de tristeţe. Îl revăzu, înalt, cu părul albit prematur, 
cu suferinţa întipărită pe faţă, făcînd eforturi să fie poli- 
ticos. Interpretase greşit, crezuse că suferința lui nu este 
prea mare. Acest accident de cale ferată seamănă cu o 
sinucidere. N-a putut suporta gindul că este un asasin. 
Marius Aldea avea dreptate şi dacă medicul şef nu inter- 
venea şi s-ar fi dat totul pe faţă, acest om nu ar fi acum 
mort. Medicul şef e de vină, dar şi laşitatea noastră a celor- 
lalţi medici care am cunoscut adevărul despre moartea Iri- 
nei Păsculescu. Adevărul? Acum aşa pare, dar mai înainte 
cu o oră era o supoziţie. Nu poți expune unei astfel de an- 
ehete pe un cercetător de talia lui Păsculescu. Dilema a 
fost greu de rezolvat și s-a soldat în modul cel mai de- 
zastruos posibil. A dispărut un om de ştiinţă, un copil a 
rămas orfan şi Dora... Ce va fi în sufletul ei? Singurul 
care poate se bucură este directorul Mihai Tomuş. Mariana 
îl revăzu şi pe acesta printre crizantemele lui, culegînd cu 
miini pricepute frunzele uscate. Da, are nişte miini care 
inspiră încredere. Ciudat, acest amănunt, miinile ingineru- 
lui Tomuş i-au atras atenţia. A reţinut aspectul lor, o anu- 
mită impresie de onestitate pe care nu a uitat-o, deşi atunci 
nu-şi aminteşte să fi atribuit prea multă atenţie acestei 
impresii. Nu a analizat-o, a memorat-o undeva ca un de- 
taliu la portretul lui Tomuş. Sint gata să trag nişte con- 
cluzii, probabil total eronate, aşa cum fac de obicei, își 
zise Mariana Cristescu. Ştiu din surse sigure că îl ura pe 
Păsculescu, că este un om mic la suflet, invidios, ascuns, 
practicînd lovituri pe la spate. Nu-mi pot permite să deduc 
pornind de la impresia pe care mi-au făcut-o mîinile lui că 
e un om bun! Nu! Experienţa mi-a dovedit că greșesc 
atunci cînd fac astfel de caracterizări bazate pe amănunte 
vagi. Aşa am crezut că Păsculescu nu suferă prea mult 
fiindcă poartă perciuni. Azi toţi bărbaţii poartă perciuni. 
Probabil sînt opera frizerului, dealtfel şi directorul Tomuş 
are perciuni. În fine, cînd nu schematizez, trec la extremă 
şi mă leg de cine ştie ce fleac, îşi încheie cu dezgust pentru 
propria persoană, autoanaliza, doctoriţa Mariana Cristescu. 

Venise ora de plecare şi își dezbrăcă uniforma, îşi în- 
călță cizmele, puse în geantă parafa şi batista, pixul îl 
băgă în sertar la loc ascuns. Colegul din cealaltă tură era 
un dezordonat și îl pierdea cu siguranţă dacă îl găsea. Își 
îmbrăcă paltonul şi își aşeză căciula privindu-se în oglin- 
dă din obișnuinţă. O stăpînea un sentiment de nemulțumire. 

— Bună seara, răsări de undeva Iuliana, care probabil 
pindise plecarea doctoriţei, petrecere frumoasă! 

— Mulţumesc, asemenea! 

În acel moment sună telefonul de pe biroul din cabinet. 
Iuliana se repezi la aparat și doctoriţa aşteptă în ușă să 
afle cine este. Spera că poate soţul ei vine să o ia cu ma- 
șina şi o anunţă să nu plece. 

— Doctorul Aldea, spuse luliana acoperind receptorul, 
să-i spun că nu mai sînteţi în cabinet? 

Doctoriţa se gîndi un moment. Era mai bine să vor- 
bească aici, dacă i se spune că a plecat, o va suna acasă, 
nu este el omul care renunţă, şi acasă nu se simte în largul 
ei să vorbească cu el. Nici acum nu se bucură că Iuliana 
e de față, putea să telefoneze cinci minute mai devreme, 
cînd era singură, dar cînd a fost el inspirat? 

— Alo, spuse Mariana în aparat, da, eu sint! 

Iuliana asculta, n-ar fi ieșit nici moartă din cabinet, se 
prefăcea că fâce ordine pe birou, ca să fie cît mai aproape 
de telefon, să poată auzi eventual şi ce se spune la celălalt 
capăt al firului. 

— Ai avut dreptate, în totul cred, faptele o confirmă! 

Nu era cazul să-l felicite, dar vroia să-i dea cea mai 
deplină satisfacţie, ca să încheie convorbirea mai repede. 

— Totul s-a terminat acum, s-a rezolvat definitiv și 
irevocabil! Doctoriţa surprinse privirea lulianei, în ochii ei 
se citea o mare nedumerire, 

— Nimic de făcut, nimic!... Da, păcat! Mai vorbim 
noi! Am făcut o gafă, gindi cu ciudă Mariana, dublă, aşa 
cum le fac numai eu. Promisese o altă convorbire lui Ma- 
rius şi în același timp dăduse de gîndit lulianei. 

— La revedere, reuşi să spună, în sfîrşit şi se grăbi să 
pună receptorul jos. Îşi luă geanta repede şi din ușă îi 
trimise lulianei un sărut cu mîna înmînușată, ca s-o conso- 
leze pentru nesatisfăcuta ei curiozitate. 

În fața marelui magazin universal, zăpada bătăto- 
rită de picioare devenise alunecoasă ca un patinoar şi fie- 
care păşea cu cea mai mare atenţie. Una sau două persoane 
erau mereu pe jos, cei din jur le ajutau să-şi adune cum- 
părăturile risipite, rîzind mai mult sau mai puțin ascuns. 
O sticlă de ulei se spărsese şi o soartă asemănătoare avusese 
şi un borcan cu gogoșari. Ştrengarii care se bucurau din 
plin de acest alunecuş, jucau fotbal cu cioburile, adesea 
proiectîndu-le în picioarele celor ce intrau şi ieșeau din 
magazin. De sus, de pe terasa etajului întîi, cineva încerca 
să-i gonească, dar copiii erau stăpini pe situaţie, ştiind că 
nici un adult nu va îndrăzni să-i urmărească. 

Mariana cumpărase din autoservire mai multe borcane 
cu piure de castane, din care vroia să facă un desert pen- 
tru copii, cu multă frişcă proaspătă, dar cind încârcase 
sacoşa, nu ţinuse cont de drumul pînă acasă. Coboriîse cu 
bine treptele şi se gindea că ar fi de preferat să se întoarcă, 
să dea un telefon soţului ei, să-i ceară ajutor, cînd se simţi 
prinsă de braț şi auzi vocea veselă a Dorei: 

— E greu la vale? 

— Ah, tu erai Dora, ce fericită întîmplare! Tocmai mă 
gindeam că n-am să reuşesc să ajung cu bine acasă cu 
aceste borcane. Cu tine la braţ, simt că am curaj să merg 
şi la polul Nord! 

— Ce-ai cumpărat atit de preţios? 

__ Piure de castane! Să nu-mi spui că te întorci să iei 
şi tu, că mă penoroceşti! Prefer să-ți dau eu un borcan, 
două chiar, dacă mă duci pînă la domiciliu! 

_— Păstrează-le! Nu-mi place piureul de castane! Dar te 
duc, nu am un program special astă seară şi pot să fac o 
faptă bună! Nu crezi că ar trebui să te ţii tu de mine? 

— Ba da, tocmai vroiam să-ţi propun! 

Mariana era foarte încîntată de întîmplare. Luä pe 
Dora de braț și curajoasă înaintă pe alunecuşul din stradă. 
Trecură cu bine şi cînd se simţiră mai în siguranţă, înce- 
pură să-și pună obișnuitele întrebări: 

_— Ce mai faci? Nu te-am văzut demult, zise Dora. Pot 
spune că ţi-am dus dorul în ultimul timp, n-ai mai apărut 
printre noi! 

Bucuroasă de cele ce-i spunea Dora, dar Şi intrigată de 
aparenta ei bună dispoziţie, Mariana răspunse: 

— N-am venit la inmormintarea lui Păsculescu fiindcă 
am fost de gardă şi n-am găsit pe nimeni dispus să mă 
schimbe, toţi aveau program. Drept să-ţi spun însă, nu-mi 
plac astfel de ceremonii şi nu am regretat deloc! Am auzit 
că a fost popor mult, desigur, mulți amatori de spectacol, 
ca de obicei! 

— Într-adevăr, dar ce să-i faci, aşa este lumea, dornică 
de senzaţional. Nu în fiecare zi se sinucide un inginer! 

— A fost deci sinucidere! 

— Da! Tu ce credeai? 

— A lăsat vreo scrisoare, cum fac sinucigașşii? 

— A lăsat! 

— Cui? 

— Fetei lui! Îi scria să-l ierte că o părăseşte, dar nu 
poate trăi după moartea mamei ei, adică a Irinei. 

— A iubit-o aşa de mult? 

— Nu ştiu cît a iubit-o! Evident Dorei nu-i făcea nici 
o plăcere discuţia, se întunecase la faţă. 

— Tu cum te mai simţi? Dormi mai bine? 

— Mulțumitor! Cînd am venit atunci la tine eram dis- 
perată! 

— De fapt, ce se întimplase? 

— Probleme, răspunse Dora. 

— Ştii că eu am crezut că ești îndrăgostită de Păscu- 
tescu, atacă Mariana direct. 

— Interesant, ce te-a făcut să crezi asta? 

— Suferinţa voastră avea ceva comun! Am observat că 
şi el suferea. 

— El suferea că a pierdut-o pe nevastă-sa! 

— M-ai făcut să cred adineaori că n-o iubea prea mult, 
minţi Mariana. 

— Eu? Nu cred că ţi-am spus aşa ceva! 

— Nu, dar m-ai lăsat să înţeleg! Cel puţin eu aşa am 
interpretat vorbele tale! 

— Draga mea, tu interpretezi prea mult! În meseria 
ta am auzit că te pricepi, dar nu încerca să te reprofilezi! 

— Dora, de ce nu răspunzi cinstit la nici o întrebare? 

— Unu la mînă, fiindcă nu-ţi înţeleg întrebările, al doi- 
lea, cred că am ajuns la tine acasă şi nu mai este timp să 
ne explicăm! 

Într-adevăr ajunseseră, pentru prima oară de cînd locuia 
aici, Mariana regreta că stă așa aproape de centru, se opriră 
şi se priviră una pe alta în faţă. Dora nu suportă mult 
timp privirea, întoarse capul şi Mariana profită de ocazie 
cel puţin să o studieze. Arăta foarte bine. Odihnită, ele- 
pantă. Deşi sacoşa atirna greu şi mîna Marianei era amor- 
țită de efort, nu se îndura să se despartă de Dora. Mai riscă 
o întrebare: 

— Ascultă Dora, îți place cîntecul „Plaisir d'amour“? 

— Ce cîntec? 

— „Plaisir d'amour“ repetă Mariana, ușor agasată de 
aerul de indiferenţă pe care credea că şi-l dă Dora. 

— Interesant, dar ce-ţi veni acum cu el? A mai dedus 
ceva, se feri Dora să răspundă. 

— Se cînta des la petrecerile voastre, spuse Mariana cu 
răbdare, Păsculescu lăcrima cînd îl auzea. 

— Şi ce-i cu asta? Păsculescu avea gustul nu prea rafi- 
nat în materie de muzică. E un cîntec care în general de- 
lectează. Deşi eu prefer marea muzică simfonică, și eu îl 
ascult cu plăcere. 

— Mi s-a părut că ţi-ar trezi nişte amintiri dureroase, 
lansă Mariana cu disperare. 

— De unde şi pînă unde şi, mai ales, cînd? 

— La o petrecere la Gertruda, păreai suferindă cu in- 
termitenţe şi eu am pus asta pe seama faptului că lipsea 
Păsculescu. 

— Cred că aveam migrenă. Am rar dureri de cap... 
cind mă apucă sufăr cumplit. Mi s-a spus că este o mi- 
grenă, fiindcă se însoţeşte de senzaţie de vomă. 

— Mi se pare nefiresc faptul că am vorbit amîndouă 
şi nu mi te-ai plins. De obicei nu sînt cruțată de consultații 
nici la petreceri, nici la spectacole, nici în tren... 

— Eu te-am cruțat, vezi ce fată bună sînt? 

Mariana îşi dădea seama că Dora îşi bate joc de ea, 
îi venea şi uşor s-o facă, se şi pricepea să deruteze, nu mai 
era nimic de făcut. Totuși ca să nu-i dea satisfacţie că a 
ieşit învingătoare din discuţie, Mariana nu se arătă supă- 
rată şi schimbă subiectul discuţiei sperînd să o mai poată 
întilni. 

— Ştii că m-am gîndit, de fapt acum îi venise ideea, 
să vă invit şi eu o dată la mine. Am fost de atitea ori în 

casele voastre, că mă simt oarecum obligată să mă revan- 
şez. Mă vei onora cu prezenţa, tu şi soțul tău? 

— Acuma nu te sfătuiesc să ne inviţi. Sintem în doliu. 
A fost colegul nostru, am lucrat ani de zile împreună, aşa 
cum a fost el, totuşi a lăsat un gol. 

— Cercetările voastre vor avea de suferit mult cred prin 
dispariţia lui, spuse mai mult de complezenţă Mariana. 

— A, nu, asta nu! Nu prea conta el ca cercetător, era 
mai mult executant! 

— Eu am auzit că era un cap plin de idei! 

— Da de unde! Săracul, nu este bine să vorbeşti rău 
de morţi, dar era departe de aşa ceva! 

— Atunci de unde aureola asta de savant? 

— La voi în medicină nu se întîmplă să aibă faimă de 
medic bun o nulitate? 

— Ba da, spuse Mariana complet derutată și îşi mută 
sacoşa în cealaltă mină, gest nechibzuit, care atrase atenția 
Dorei şi îi oferi un pretext bun de despărţire rapidă: 

— Scuză-mă draga mea, te-am reţinut şi tu ai mare 
greutate în sacoşă zise ea şi întinse mina. 

Mariana care se străduise s-o reţină cu orice preţ, se 
văzu din nou învinsă. Îi strînse mîna şi intră în curte zicîn- 
du-şi că nu mai are nici o şansă să insiste. Dora era prea 
tare. Va trebui să o prindă într-o stare de mai puţină sigu- 
ranţă de sine. Un lucru este cert, îşi zise Mariana ca o con- 
cluzie, Dora nu sufere după moartea lui Păsculescu, deci 
Dora nu l-a iubit. Restul pot să fie neadevăruri. O convor- 
bire cu Gertruda ar mai putea lămuri unele lucruri. Cu 
aceste gînduri în cap, nici nu observă că soţul ei o aşteaptă 
ia capul scărilor: 

— Draga mea, credeam că nu mai vii! 

— M-am întîlnit cu Dora! 

— V-am văzut! Era să nu mai plece! Aş fi venit să-ți 
iau sacoşa, dar mi-am zis că nu mai scapi de ea, că trebuie 
s-o inviţi chiar în casă! 

— Era o idee, zise Mariana. > 

— Dacă tu n-ai făcut-o, eu n-am vrut să mă amestec! 

— Evident, zise Mariana şi se îndreptă spre dormitor 
să-şi schimbe hainele de oraș. 

Gertruda şi familia ei s-au mutat într-o casă nouă. 
De fapt clădirea fusese construită intre cele două războaie 
mondiale şi nu mai era de mult nouă, dar arăta foarte bine 
după renovările făcute. 

Mariana Cristescu ştia că Gertruda era o bună profe- 
soară, dar se întreba ca toţi prietenii familiei Tomuş de- 
altfel, dacă avea tot atita talent didactic cît avea ca decora- 
toare. În urma discuţiilor dintre ea și Tomuş, era de mi- 
rare că mai găsise resurse pentru punerea la punct a acestei 
case, Arătase ca o dărăpănătură, nu avusese instalații sani- 
tare, fusese locuită de mai mulți chiriași, la fel de negli- 
jenţi toţi, care fuseseră fericiţi să se mute în apartamente 
de bloc, fără să-şi mai bată capul cu o casă veche și de- 
modată. Gertruda oferise în schimb apartamentul său şi 
garsoniera mamei, care se mutase la ţară. Se apucase de 
treabă, deschizînd un adevărat şantier. Timp de cîteva luni 
îi consacrase tot timpul liber și priceperea ei. Mihai Tomuş 
fusese plecat la Paris şi sperase că la întoarcere să fie 
totul gata. Se înșelase însă şi mai dormise încă multe nopți 
în casa abia părăsită seara de muncitori, împiedicîndu-se 
de uneltele lor şi pătindu-și hainele cu vopsea proaspătă. 
Se înțelegeau însă bine şi a fost o perioadă în care au 
avut gînduri şi interese comune, cum mu mai avuseseră 
de mult. 

Cind se termină cu zidurile şi instalaţiile veni rîndul 
decorării şi Gertruda făcu risipă de fantezie şi bani. Aşa 
se face că Tomuş se trezi într-un dormitor stil Ludovic XVI, 
vechea lor sufragerie arătînd cu totul altfel, iar cît despre 
salon era aproape gol, chiar şi perdelele părîndu-i-se Ger- 
trudei că îngreunează camera. Ea părea fericită în acest 
nou decor pe care nu-l definitivase încă şi la care se mai 
gîndea. 

Mihai Tomuş îşi vedea de staţiunea lui, ambii fiind 
foarte ocupați şi obosiţi, cînd se întîlneau nu mai izbucneau 
acele certuri din nimic. 

Se gindeau la inaugurarea casei, cînd a survenit sinuci- 
derea lui Păsculescu. În tot acest timp Mariana nu se întil- 
nise cu Gertruda, pe de o parte fiindcă aceasta fusese foarte 
ocupată și nu mai avusese timp de boală, iar pe de alta 

Mariana însăşi nu o căutase, considerînd că nu are ce mai 
afla de la ea. Dorinţa doctoriţei de a se întilni cu Gertruda 
coincisese cu intenţia acesteia de-ai arăta casa. Pasul îl fă- 
` cuse deci Gertruda şi o invitase împreună cu soţul ei. Ma- 
riana ar fi preferat să fie ele două singure, se cam temea 
de Tomuş, i se părea distant şi chiar ostil prieteniei dintre 
ea şi Gertruda, de aceea nu-și făcea iluzii cînd plecă de 
acasă în acea vizită. 

Îi aşteptau amîndoi în prag, în aparență o pereche per- 
fect unită. Erau bine dispuţi, directorul Tomuş părea chiar 
mai amabil ca de obicei şi dornic de oaspeţi. 

— Întii să vă arătăm casa, propuse Gertruda, şi pe 
urmă ne aşezăm în colţul pe care îl preferaţi. Este pentru 
mine un fel de test. Procedez aşa cu toţi prietenii şi vizi- 
tatorii, ca să-mi fac o idee, aș vrea să știu care este cel 
mai atrăgător ungher. 

— Draga mea, zise Mariana, ar trebui să pui şi o carte 
în care să ne notăm impresiile. 

— l-am spus şi eu asta, zise la rîndul lui Tomuş. Eu 
vreau însă să fac şi niște fotografii, fiindcă nu cred că va 
rămîne prea mult timp așa cum se află acum. 

— Nu-ţi place cum a ieşit? se interesă soțul Marianei. 

— li place, dar ce să facă cu ideile care îi mai vin, răs- 
punse Tomuş. 

— Voi nu vă puteţi plinge că vă plictisiţi de un inte- 
rior sau de o mobilă, cred că e foarte amuzant pentru 
dumneata, remarcă doctorul Cristescu, adresîndu-se soţu- 
lui Gertrudei. 

— Teribil de amuzant! Îţi închipui, cînd am venit de 
la Paris, tocmai vînduse dormitorul. Am folosit aproape 
două săptămîni această canapea, pînă a fost recondiționat 
cel pe care îl vedeţi. 

— Aveai o bibliotecă. Ai vindut-o? 

— Da, cărţile erau pe jos, în mijlocul camerei acesteia, 
acoperite cu covorul, să nu se umple de moloz şi praf. Mi-a 
trebuit o carte de specialitate, a fost imposibil s-o găsesc, 
am dat telefon la un coleg să mi-o trimită pe a lui. 

— Acum arată splendid totul, așa că merită sacrificiul, 
zise Gertruda. 

— Lasă să se exprime alţii, dragă, îi spuse bărbatul ei. 

— Noi sintem încă uimiţi. Cum ai vopsit pereţii cu 
acest roşu aprins, de unde ai ştiut că vei găsi mobilă asor- 

tată? Cuburile acestea tapiţate nu le-am mai văzut nică- 
ieri! 

— Sint în magazine, spuse Gertruda rizînd, dar nu toți 
le văd, nu ştiu cum se face. Mi se spune mereu că n-au 
mai fost văzute. 

— Probabil că printre alte mobile nu arată ca aici și 
nu rețin atenţia, sau avem noi un fel de incapacitate de a 
recepționa noul. 

— Cind aveţi chef de renovare şi nu aveţi ce face cu 
banii, chemaţi-o pe nevastă-mea şi veţi fi serviţi. Vă go- 
leşte buzunarele şi vă umple casa de lucruri cind vechi, 
cînd noi, după plăcere. 

Gertruda dispăruse, probabil în bucătărie să aducă ceva 
gustări, Mariana alesese un colțişor mai intim, unde se pu- 
teau vedea mai bine şi într-o lumină obişnuită, ocolind 
camerele cu pereţii vopsiți în culori tari şi cu mobilă in- 
comodă. Tomuş aducea pahare şi băutură. 

— Cum s-a întîmplat cu Păsculescu, întrebă Mariana 
mai mult ca să ofere un subiect de discuţie celor doi băr- 
baţi, care nu se prea cunoşteau şi care păreau stingheriţi 
din această pricină. 

— Un nenorocit, zise Tomuş cu voce indiferentă. 

Mariana își amintea de cele spuse de Gertruda despre 
ura pe care o nutrea Tomuş faţă de Păsculescu. 

— A fost o mare pierdere pentru staţiunea dumnea- 
voastră, se spunea că ar fi fost un cercetător de elită. 

— Da, da, sigur că da, confirmă directorul cu multă 
grabă, cam prea multă, gîndi Mariana, şi prea puţină con- 
vingere. 

— Am auzit că a lăsat o scrisoare pentru fiica lui, con- 
tinuă Mariana. 

— A lăsat, repetă Tomuş vorbele ei. 

— Mi-a spus Dora de scrisoare. Am întilnit-o acum ci- 
teva zile. Arăta foarte bine. Eu am crezut că între ea și 
Păsculescu era ceva. 

— Draga mea, cum poţi să faci o astfel de afirmaţie, se 
scandaliză soţul Marianei. 

— Mai mulţi au crezut asta, zise spre surprinderea Ma- 
rianei, Tomuş. 

— Irina Păsculescu a bănuit şi ea ceva? 

— Cred că da. Păsculescu nu era omul care să ţină un 
secret, continuă Mihai Tomuş. 

— Bine, dar ce secret, din moment ce nu era nimic 
între el şi Dora? 

— Mariana, fă-mi plăcerea și nu mai discuta astfel de 
chestii care nu te privesc. Nici nu este frumos să vorbeşti 
rău despre un mort, interveni din nou Cristescu. 

— Te rog nu-mi da lecţii de bună- creştere în public, 
ripostă Mariana. 

— Cind e nevoie ţi le dau și în public! veni răspunsul. 

— Poftim, gîndea Mariana, ce-mi trebuie, dădacă! Oare 
de ce se consideră bărbaţii stăpini şi deținători ai tuturor 
virtuților! 

— Bine că ai revenit draga mea, era să Buea o 
dispută aprinsă în familia Cristescu, zise Mariana cu ciudă. 

— Ce dispută, pentru ce? 

— Pe teme de educație, care mie îmi lipsește și scumpu- 
lui meu soț îi prisoseşte. 

— Ei, dar văd că într-adevăr spiritele sint înfierbîn- 
tate. Cum s-a făcut încălzirea?, spuse Gertruda depunind 
platourile cu gustări pe masă. 

— Te rog, spuse scurt soţul Marianei, și aceasta îşi în- 
ghiți necazul, făgăduindu-și să nu-l mai ia cu ea niciodată 
cînd are de disoutat ceva anume. Uitase că nu depinde totul 
numai de ea. 

— Să ciocnim, zise Mihai Tomuş ridicînd paharul. 

Mariana zîmbi forţat, dar zîimbi şi pe urmă uită supă- 
rarea și deveni bine dispună şi discuţiile continuară însu- 
fleţite pe teme de artă pînă începu serialul de televizor. 

— Vă place acest serial? întrebă Tomuş. 

— E bine realizat, ca tot ce face BBC, dar aș fi prefe- 
rat un subiect mai actual, zise Mariana. 

— Mie îmi- place, este un roman de dragoste frumos. 

— Cam prea romantic, pentru zilele noastre, adăugă 
Mariana. Vroia să-i cunoască gusturile lui Tomuş, ca să-l 
poată antrena în discuţii. Descoperise că nu e atît de extra- 
ordinar de discret ca soţul ei și nutrea speranța că va afla 
multe de la el în problema care o interesa. 

— Mariana, fiindcă tot nu-ţi place, ce-ar fi să plecăm 
și să-i lăsăm să-și vadă serialul în linişte, spuse total ne- 
potrivit Cristescu. 

Iritarea Marianei reveni, dar fiindcă nu mai vroia o dis- 
cutie cind gazdele doreau să vadă filmul se ridică şi zise: 

— E o idee bună! Voi nu vă deranjaţi, vă rog, mă supăr 
dacă veniţi să ne conduceţi! 

Fiindcă totuşi cei doi se ridicară, Mariana ca să-i facă 
să nu piardă prea mult din film ieşi repede urmată de 
soţul ei. 

— Ai fost grozav! îşi dădu ea drumul supărării în ma- 
șină. 

— Tu ai fost şi mai grozavă, îi răspunse soţul ei. 

Femeia îşi reţinu din nou cuvintele de reproş, parcurseră 
drumul în liniște şi reveniră la ei acasă cu senzaţia unei 
seri ratate. 

A doua zi, pe la ora 16, telefonul suna insistent în 
casa Marianei. Aceasta se trezi din somnul abia început şi 
se duse ameţită la aparat, bănuind că este vreun bolnav 
sau, și mai neplăcut, rudele unuia care vor să știe totul 
despre o anumită boală. Astfel de convorbiri sînt frecvente 
în casa unui medic şi se produc la orice oră. 

— Mariana? se auzi o voce de femeie în receptor. 

— Da, eu sînt, răspunse aceasta, cu cine am onoarea? 

— Dora la telefon, aş vrea să-ți vorbesc, răsună auto- 
ritar şi ameninţător. Nu o mai auzise niciodată pe Dora 
folosind un astfel de ton. Mariana bănui ce s-a întîmpla: 
şi se enervă brusc. 

— Îţi stau la dispoziţie, zise ea rece. 

— Nu pot spune la telefon, trebuie să ne întîlnim la 
mine sau la tine. 

— Te aştept aici, decise Mariana, preferînd să dea lupta 
pe teren propriu, fiindcă se anunţa o luptă, verbală, bine- 
înţeles. 

— Vin imediat, anunţă Dora mereu amenințătoare. 

Mariana închise telefonul şi rămase să se reculeagă pu- 
ţin. Caraghiosul de Tomuş a trăncănit, își zise ea. Avea 
dreptate soțul meu cînd m-a făcut atentă. Nu poţi spune 
un cuvînt nici măcar față de un om serios ca acest director 
de instituţie de cercetare, fără să nu se transmită imediat! 
Mariana era pur şi simplu scirbită şi se întreba cum să 
facă față indignării Dorei. Îşi aminti că aceasta spusese că 

vine imediat, aşa că se duse să se îmbrace. În timp ce se 
pieptăna în faţa oglinzii, decise să fie sinceră şi directă. 
Să acuze. Să atace, altfel se alege numai cu o lecţie de 
morală şi nervii pe care ţi-i faci cind cineva te acuză pe 
bună dreptate de lipsă de educaţie. 

Cind se auzi soneria, Mariana era deja la uşă. Apoi o 
pofti pe Dora în dormitor, unde erau mai izolate de restul 
casei. Noroc că soţul meu este de gardă, își mai zise Ma- 
riana urmindu-o pe Dora. Îi oferi un scaun așteptind. Dora 
era încruntată. 

— Mariana, ce ai tu cu mine, ce te interesează pe tine 
persoana mea? 

— N-am nimic cu tine, dar mă interesează persoana ta, 
așa cum spui, din motive speciale. 

— Pot să ştiu care sînt acele motive? 

— Nu, nu ți le pot spune! 

— Şi crezi că te îndreptăţesc aceste motive să mă bir- 
feşti? 

— Cine ţi-a spus că te birfesc? 

— Mai multă lume! 

— Minţi! 

— Aveam o părere mai bună... 

— Despre mine, şi ţi-am stricat-o. Regret! Altceva? 

— Ştii că aş putea să te acuz de calomnie? Să te dau 
în judecată? 

— Nu cred că o vei face! 

— Dacă nu încetezi cu comentariile asupra persoanei 
mele să ştii că o fac. Nu mă cunoști! 

— E adevărat că nu te cunosc, dar şi eu te pot acuza de 
complicitate la moartea Irinei Păsculescu! 

— Eşti nebună? 

— Deloc, cum poţi să te exprimi astfel? 

—— Ai dovezi să mă amesteci în povestea cu Irina? 

— Am dovezi scrise de mîna lui Păsculescu, minţi Ma- 
riana şi o privi în ochi cu stăruinţă. 

Dora plecă ochii. Oftă. Zise pe alt ton: 

— Mai ştie cineva sau numai tu? 

— Numai eu. zi 

— Bănuiesc că nu îmi vei spune de unde le ai. El mi-a 
spus că numai mie mi-a scris, dar trebuia să mă aştept că 
minte. 

— Nu se poate conta pe discreţia bărbaţilor. Tomuş a 
venit imediat la tine şi ţi-a spus că am discutat de tine 

la el acasă. De fapt este singura persoană cu care mi-am 
permis să vorbesc despre tine. 

— Mariana, te rog să mă ierţi că te-am luat aşa de tare, 
dar am fost foarte supărată. 

— Te înţeleg. Nu face nimic! 

— Ştii, Păsculescu a murit, s-a pedepsit singur pentru 
moartea Irinei, acele dovezi la ce-ţi mai folosesc? Nu vrei 
să le distrugi? Ţi-aş fi recunoscătoare toată viaţa. 

— Dora dragă, să nu te temi de mine. Nu mă voi folosi 
de ele niciodată, poţi fi sigură. 

— Nu vrei să mi le dai? Aşa ar proceda corect o per- 
soană dezinteresată. 

— Nu ştiu dacă acesta ar fi procedeul cu adevărat co- 
rect. Numai procuratura ar putea stabili acest lucru, pe 
mine mă depăşeşte. 

— Asta vrei să faci? 

Dora era de-a-dreptul îngrozită. 

— Spune-mi cît m-ar costa să cumpăr aceste dovezi? 
Îţi dai seama că aş putea oferi o sumă destul de accep- 
tabilă. 

— Mă vezi în stare de un şantaj? 

— Iartă-mă, nu mai ştiu ce spun. Vrei să-mi dai pu- 
țină apă? 

Mariana se sperie, mersese prea departe cu gluma. Dora 
nu este femeia care să leşine, probabil îi este rău cu ade- 
vărat. Imediat ce umplu paharul îi veni altă idee şi mai 
alarmantă. Dacă Dora care are acasă o mulțime de medi- 
camente somnifere face şi ea un gest disperat, ca al lui 
Răsculescu? Dacă chiar acum înghite ceva? 

— Te simţi rău, întrebă intrînd repede în dormitor cu 
paharul de apă. > 

— Nu, mi-e sete numai! 

— Dora îmi pare rău... 

— Da, ştiu, dar datoria nu te lasă să nu mă faci de ris. 

— Nu, nu țin la asta. Detest să fac rău la oameni. 

— Ce vrei atunci? 

— Nu ştiu nici eu ce vreau, zise sincer Mariana. M-am 
cramponat de povestea asta, dacă o abandonez acum, am 
sentimentul că am acoperit nişte vinovaţi. 

— Bine, dar eu nu sînt vinovată! Nu pot însă dovedi 
cu nimic. 

— Dora, fii sinceră! Între tine şi Păsculescu a fost o 
poveste de amor. 

— Nu l-am iubit! 

— Ştiu, însă el te-a iubit! 

— Şi ce sint eu vinovată de acest lucru? I-am spus în 
nenumărate rînduri să mă lase în pace! 

— L-ai spus, dar nu este suficient să spui, trebuia să te 
porți cu el de o anumită manieră încît să înțeleagă că tu 
ești total indiferentă. N-ai făcut-o! 

— Știu, dar a fost peste puterile mele. N-am putut pro- 
ceda cum aş fi vrut eu. 

— Îţi dai seama cît a suferit Irina? 

— Draga mea, el era un afemeiat, făcea curte la toate 
femeile din instituția noastră. Toate erau îndrăgostite de el. 
Eu n-am fost decît una dintre multele! 

— Nu-i adevărat! Pe tine te-a iubit. 

— Era un om în care nu puteai avea încredere, un fle- 
car, un laş, aşa cum s-a dovedit. Numai laşii se sinucid. 

— Posibil! Ştii însă că de dragul tău își schimbase pînă 
și gusturile în materie de muzică, de literatură! 

— Da, ştiu, i-am dat chiar eu nişte plăci cu muzică 
simfonică. Nu credeam că fac un rău! 

— Soţia lui observa totul şi nu ştia cine este femeia. 

— Da, pentru că eu nu vorbeam mai mult cu el ca 
alte femei şi nici nu am ieşit vreodată împreună, sau să fi 
avut vreo întilnire. 

— Apropo, ce era cu cîntecul acela „Plaisir d'amour“? 

— O poveste stupidă! Mă suna la telefon şi-mi punea 
placa. 

— Romantic! 

— Închipuie-ţi la vîrsta noastră astfel de serenade. » 

Dora zîmbi, pentru prima dată în această ocazie şi avu 
un aer ştrengăresc care o uimi pe Mariana. 

— Și îţi făcea plăcere! 

— La început nu ştiam cine este. Îi bănuiam pe mai 
mulţi, dar nu am îndrăznit să povestesc nimic la serviciu 
ca să nu ridă de mine. Abia după o jumătate de an am 
avut certitudinea că este el. 

— O jumătate de an de serenade la telefon. Și susţii că 
nu l-ai încurajat? Stăteai şi ascultai în loc să trinteşti te- 
lefonul. 

— Ti-am spus că nu ştiam cine este! 

— Te-am prins, Dora! De la oricine ar fi fost, trebuia 
să procedezi la fel. Sau poate sperai că este de la altul? 
Atunci se complică chestia! 

— Tu nu te plictisești niciodată? N-ai chef de evadare 
din cotidian niciodată? 

— Da, dar vezi unde te duce evadarea? 

-— Nu puteam bănui unde vom ajunge! 

Mariana ar fi vrut să-i pună încă o mulţime de între- 
bări, dar se temea să nu se trădeze. Dacă îşi dezvăluia 
ienoranţa în privinţa felului cum a murit Irina, mai exact 
a felului cum a fost lovită la cap, pierdea toate atuurile. 
Se feri să pună întrebări, merse mai departe pe acuzaţii. 

— Dacă mi-ai fi mărturisit totul atunci cînd ai venit 
la mine la consultaţie, poate se putea face ceva şi Păscu- 
lescu nu era astăzi mort. Se pare însă că moartea lui ție 
ţi-a priit. 'Ţi-au trecut insomniile şi arăţi mult mai bine. 

— Dacă eu aş fi prevăzut ce se întîmplă, cu siguranţă 
că aş fi încercat orice să împiedic acest deznodămiînt. Și să 
ştii că nu îmi prieşte, ca să folosesc cuvîntul tău. Îmi pare 
nespus de rău, dar fiindcă nu mă simt cu nimic vinovată, 
evident că nu sufăr. 

— Cum nu ești vinovată? Ce am discutat pînă acum? 

— Mariana, tu ești medic, vrei să mă înnebunești? 

— Nici vorbă de aşa ceva, vreau numai să ştiu ade- 
vărul! 

— Adevărul îl ştii, nu tot, în parte. Spune-mi, poţi pre- 
vede că orice bărbat care îţi face curte mai în glumă, mai 
în serios, ajunge un ucigaș? 

— Nişte încurcături poţi prevede şi cel mai adesea multă 
suferinţă din partea celeilalte femei. De ce nu te-ai gindit 
la asta? Ai fost egoistă, te-a amuzat cu serenadele lui, ai 
vrut numai să-ţi alungi plictiseala şi uite... 

— Ah, ce uşor e să acuzi şi ce complicat e totul în 
viaţă! Se adună și se amestecă atitea fapte şi sentimente, e 
greu să-ţi explic, dar nu sînt o ușuratică egoistă cum 
crezi tu! 

— Pină acum ăsta este diagnosticul. Îmi pare rău! 

— Greşeșşti! O dată poate am să-ţi spun mai multe... 

— Cred că e singurul lucru bun pe care îl ai de făcut! 

— Bine, am să încerc să te fac să înţelegi, deşi îmi 
vine foarte greu şi este și periculos pentru mine. 

— Nu văd de ce e periculos! 

— E dificil de văzut de la distanţa la care eşti tu fap- 
tele petrecute. Eu am să încerc. Poţi veni la mine într-o zi, 
să zicem săptămîna viitoare? 

— De azi într-o săptămînă? 


Mariana se miră de ce așa de tirziu. Îi trebuia timp? 
Zise: 

— Da, cred că pot să vin la tine. Nu sint de gardă. Îmi 
mai dai un telefon eventual. 

— Te voi aştepta! Acum plec. Promite-mi să nu mai 
vorbeşti cu nimeni despre mine de azi înainte. Tot ce vrei 
să ştii îţi voi spune eu. Dacă te conving, pot spera că îmi 
vei da acea scrisoare? 

— Promit! 

Mariana o conduse pînă la stradă. 

Marius Aldea intrase în cabinetul medicilor din sec- 
tia unde lucra Mariana fără să bată la ușă şi stătea neo- 
bişnuit de liniştit lîngă birou, aşteptînd să termine Ma- 
riana de scris. O soră urmărea de asemenea mîna docto- 
riței care încheia o foaie de observaţie a unui bolnav ce 
se externa în acea zi. 

Cînd sora ieşi din cabinet cu documentele, Marius se 
așeză călare pe un scaun şi îi întinse Marianei un plic: 
— Citeşte aceasta! 


Stimate tovarăşe doctor, 

Soţia mea nu a fost o epileptică așa cum am declarat 
în noaptea aceea. Nu am avut în familie nici un caz de 
boli mintale sau ceva asemănător. Tin să fac această măr- 
turisire, spre a nu plana asupra fiicei mele vreo suspiciune. 
În certificatul de deces al mamei ei scrie că a decedat de 
epilepsie, căzînd în timpul unei crize. Retrag tot ce am de- 
clarat atunci. Eu am fost cauza căderii. Am vrut să plec 
seara de acasă, ea s-a opus, eu am împins-o ca să mă de- 
gajez, a alunecat pe parchet şi s-a lovit în tîimplă de tocul 
ușii. Am ridicat-o şi am dus-o în dormitor. Am plecat şi cînd 
m-am întors era în comă, așa cum aţi văzut-o. N-am pre- 
văzut ce va urma. Este, cred, de prisos să vă mai spun de 
ce n-am declarat atunci adevărul. Sint un ucigaș, nu merit 
stima nimănui, cu atît mai puţin simpatia sau dragostea 

cuiva. Nici înainte de această nenorocită întimplare nu am 
avut succes în nimic. Nici profesional, colegii m-au dus în 
spate, nici în dragoste, nici în căsnicie, după cum aţi văzut. 
Nu mai am gust delviață. Nu mai am nici speranța că îmi 
voi reveni. Nu am la ce reveni. Şi înainte eram un nimic. 
Aş vrea cîndva, dacă fiica mea va avea nevoie de un sprijin 
să i-l puteţi da. Mi-aţi făcut o impresie deosebită în acea 
noapte fatală, de aceea apelez la dumneavoastră. Vă mul- 
țumesc pentru tot, 

ing. Dan Păsculescu 


Mariana ridică privirea de pe scrisoare şi fu uimită de 
satisfacția pe care o citi pe faţa lui Marius. Acesta nu în- 
tirzie să spună: 

— Vezi că am avut dreptate!? 

— Ai avut, dar ce tristă poveste. R 

— Am găsit scrisoarea în cutia poştală după ce am ve- 
nit din concediu. 

— Ai fost plecat? De aceea nu te-am mai văzut! 

— Am fost două săptămîni la munte la ski. Înainte de 
asta pierdusem cheia de la cutia de scrisori. În lipsa mea 
au făcut ordine şi curățenie, au găsit-o şi au scos tot ce era 
strîns acolo de mai mult de o lună. Am descoperit şi asta. 
Am s-o păstrez şi dacă va fi nevoie o voi arăta fiicei lui pe 
care vreau s-o cunosc. 

— "Ţi-a lăsat-o, cumva, în grijă, aşa că este de datoria 
ta, dar vezi să nu se îndrăgostească de tine! 

— Nu deduci din scrisoarea lui că era şi o femeie la 
mijloc?, reveni Marius Aldea la problema care îl preo- 
cupa. 

— Ba da, şi chiar ştiu cine este femeia, nu se putu îm- 
piedica Mariana să spună. Simţea nevoia să-i dea replica 
lui Marius. Să-l facă să-şi mai atenueze autoadmiraţia, care 
deja o irita pe Mariana. 

— Cine este, eu o cunosc? 

— N-o cunoşti, se numeşte Dora Iancu şi este cercetă- 
toare în acelaşi sector cu Păsculescu. 

— Tu o cunoşti? 

— Foarte bine, chiar zilele astea a fost la mine. 

— Interesant! Și cum ai dat de ea? 

Mariana nu era dispusă să-i dea amănunte, dar îi venise 
o idee. De fapt în momentul cînd văzuse scrisoarea se gin- 
dise că providenţa îi trimisese exact documentul pe care îl 

promisese Dorei. Dacă nu există o providenţă, atunci ea, 
Mariana are puteri de ghicitoare. Afirmase că mai există o 
scrisoare şi exista. Avusese remușcări că minţise şi se sim- 
tea ușurată. Nu minţise, îi spunea acum, prevăzuse şi afir- 
mase cu aceeaşi siguranţă cu care se citeşte buletinul meteo. 
Şi ei, meteorologii, aproximează, dar atunci cînd scriu sau 
vorbesc despre vreme au un ton destul de categoric. În 
fine, își spunea ea, acum îi pot arăta chiar scrisoarea. Se 
întoarse cu gîndul la întrebarea lui Marius care aștepta răb- 
dător, neobişnuit de răbdător, un răspuns. 

— A venit la mine la consultație. Știi că venea toată 
staţiunea. Nu dădu alte amănunte fiindcă își aminti că i-a 
promis Dorei să nu mai vorbească cu nimeni despre ea. 
De fapt cam tîrziu mi-am adus aminte, îşi reproșă Mariana, 
dar îşi zise că nici Dora nu joacă cinstit, așa că şi ea își 
poate permite o abatere. Însăși interesele Dorei impuneau 
această indiscreţie, nu putea obţine scrisoarea dacă nu-i 
vorbea lui Marius despre ea. 

— Aş vrea s-o cunosc şi eu, zise Marius. 

— Am să-i vorbesc de tine și de scrisoare. Cred că o 
interesează. 

— În scrisoare nu se pomenește numele ei. Cum ai 
aflat că între ea şi Păsculescu a fost ceva? 

— Mici birfe prin staţiune, minţi Mariana. 

— Am impresia că tu îmi ascunzi multe! 

— Posibil, zise Mariana pe un ton enigmatic, satisfăcută: 
că a făcut praf înciîntarea de sine a lui Marius. 

— Mariana, eu nu ţi-am ascuns nimic. Eu am avut în- 
credere în tine, deși tu eşti femeie şi nu te cunoșteam 
prea bine. 

— Îţi place riscul. 

— Da, răspunse el ginditor, şi de multe ori cîştig. Cre- 
deam că în tine am cîştigat un prieten adevărat, căruia pot 
să-i spun tot ce am pe suflet. Ştii că nu am un astfel de 
prieten, nu am avut nici mamă, probabil de-aceea am ales 
o femeie, 

— Nu încerca să mă înduioşezi! 

— Nu încerc, tu nu poți fi duioasă, cel puţin cu mine 
nu! Dealtfel cred că nici cu alţii! 

— Stimabile, știi că nici corbul din fabulă nu mai sca- 
pă brînza din cioc, cînd vulpea îi laudă glasul? Au învățat 
și femeile cîte ceva dintr-o experienţă de secole! 

— Tu nu ai învățat nimic, așa eşti din fire! 

— Nu ştiu de unde ai dedus asta, văd însă că vrei să 
mă răneşti. Să ştii că nu reuşeşti, mă apăr bine de lovitu- 
rile sub centură! 

— Bine formulat! 

— Fără interpretări vulgare! la expresia în sensul ei 
curent, aşa cum ai fi luat-o dacă ţi-o servea un bărbat! 

— Sensibilă mai ești! Am zis că este bine formulat 
fiindcă eu mă adresam femeii din tine şi caracterele de 
femeie sint dictate de anumite organe din abdomen. 

— Femeia mai are însă şi creier! E timpul să obser- 
vaţi şi să înceteze aceste aluzii la un comportament dictat 
de ovare! 

— Decretezi tu! - 

— Marius, este timpul să pleci! Am încă multă treabă pe 
secție. Mariana se sculă în picioare şi se îndreptă spre ușă. 

— Te-am supărat, iartă-mă! 

— Nu face nimic. La revedere! 

— Stai, nu pleca așa! 

O prinsese de miini şi Mariana se întreba cum să pro- 
cedeze să scape. Decise să fie fermă: 

— Încetează te rog cu maimuţărelile, zise ea. 

— Maimuţăreli? Eu mă maimuţăresc, întrebă dintr-o 
dată indignat tînărul chirurg. 

— Bineînţeles! Faci pe băiețaşul care cere iertare fru- 
mos! . 

— Ascultă, dragă, ce vrei, să-ți cad în genunchi? 

— Vreau să pleci! 

— Bine, atunci adio şi n-am cuvinte! Smulgind ușa 
din balamale parcă, ieşi din cabinet şi se îndepărtă cu 
paşi mari œ coridor. Mariana se reașeză pe scaun şi îşi 
reluă munca, zicîndu-și că se va gîndi şi va analiza totul 
după ce termină. Nu se putu împiedica însă să constate că 
de la un timp se ceartă cu prea multă lume. Discuţia cu 
Marius se terminase atît de prost din vina ei. Nu-i acorda 
prietenia pe care i-o cerea fiindcă nu avea destulă încre- 
dere în el. îi părea rău totuşi și va remedia ea cumva si- 
tuația. În fond Marius avea nevoie de ea! Era sincer şi 
deschis, nu avea dreptul să-l refuze. Oare mie îmi trebuie 
această prietenie, se întrebă ea, suspectindu-se. 

Sora intră în cabinet şi văzînd că foile nu sînt încă gata 
se aşeză pe scaun obligînd-o pe doctoriţă să se concentreze 
la ceea ce făcea ca să poată termina cît mai repede. 

— Mi se pare că este pentru prima oară că vii la 
mine, zise Dora după ce închise uşa. 

— E adevărat, confirmă Mariana, întinzind Dorei o cu- 
tie respectabilă de bomboane, frumos învelită, şi trei ga- 
roafe. 

— Drăguţ din partea ta, eu cînd am venit la tine, eram 
așa de furioasă încît am uitat de bunele maniere. 

— Se mai întimplă. Vizita ta nu era prevăzută în pro- 
gram! 

Dora o invită în camera de zi a apartamentului şi în 
timp ce Mariana se așeza, se auzi telefonul. Dora se scuză 
şi trecu din nou în hol. Mariana fu mulțumită că rămîne 
singură, să poată să studieze interiorul. Camera era mobi- 
lată cu strictul necesar. Nu dovedea nici lipsă de bani și 
nici nu era fără confort. Elementul dominant, gîndea Ma- 
riana, e funcţionalitatea. Totul concură să te simți comod, 
dar respiră o totală indiferenţă din partea celor ce o lo- 
cuiesc. Nimic personal. Dora nu şi-a bătut capul să o facă 
să-i poarte amprenta, dacă tocmai indiferența asta nu e 
semnul distinctiv pentru locuința ei. Ce contrast, nu se 
putu împiedica Mariana să facă comparaţia, între locuinţa 
Dorei şi aceea a Gertrudei. Cite strădanii la Gertruda, cită 
risipă de fantezie şi ce convenţional este totul la Dora! 
Gertruda nu face reconstituiri, deși foloseşte lucruri vechi 
adesea, păstrează o anumită detaşare, le tratează cu o iro- 
nie fină, ironia omului de azi, pentru gustul celui de ieri... 

— Sint oameni care izbutesc performanţa de a da tele- 
foane numai cînd te deranjează, cînd ai musafiri, ești la 
masă, sau vrei să vezi filmul la televizor! Cred că ăștia 
nu dispun de o anume telepatie, nu ghicesc cînd sînt bine 
veniţi şi cînd nu! 

— Cel puţin dacă aceste convorbiri ar fi mai scurte! 
Se întind însă la discuţii şi nu mai ştii cum să scapi. Eu 
adesea sint de-a dreptul nepoliticoasă şi, spre disperarea 
soţului meu, îi rog să revină mai tîrziu. 

— Soţul tău este un om foarte bun, am auzit multe 
lucruri frumoase despre el. 

— Într-adevăr, am avut noroc în viaţă dînd peste un 
om ca el. 

Se studiau una pe alta şi vorbeau de lucruri care nu le 
interesau. Mariana observase că dacă data trecută scosese 
ceva de la Dora, acum părea complet alta, refăcută și din 
nou tare. Ca o cetate ale cărei ziduri dărîmate ziua, cresc 
din pămint noaptea. Exact, o cetate inexpugnabilă, con- 
chise Mariana şi se gîndi că este mai bine să rupă ea gheata. 

— Draga mea, începu ea, am încercat să-ți aduc acea 
scrisoare, dar din păcate... 

— Nu ai putut, mă aşteptam, m-aş fi mirat dacă mi-o 
aduceai, zise Dora zîmbind maliţios. 

— Să ştii că nu îmi aparţine. A primit-o doctorul Aldea 
Marius, cel care a operat-o fără succes pe Irina Păsculescu. 
Să ştii că numele tău nu este menţionat, se face aluzie la 
o dragoste neîmpărtăşită, sau cam aşa ceva şi eu am dedus 
că este vorba de tine. 

— Pe ce te-ai bazat? 

— Pe cele ce mi-ai spus la consultaţie, dacă îţi mai 
aminteşti. 

— Nefericită idee am avut să vin la tine atunci. 

— Nu este cazul să regreţi. Nimeni nu te poate acuza 
de nimic! 

— M-ai ameninţat cu procuratura! 

— Şi tu că mă dai în judecată pentru calomnie. 

— Sintem chit! Şi Dora rîse fals, după părerea Ma- 
rianei. 

Convorbirea era încheiată, Dora nu părea dispusă să mai 
adauge ceva, aşa cum promisese, doar de aceea o invitase, 
se scuză şi plecă să aducă ceva de băut. 

Mariana rămase din nou singură şi, ca un făcut, începu 
din nou să o compare cu Gertruda, dar de astă dată com- 
paraţia era în favoarea Dorei. Şi-o amintea pe Gertruda 
durdulie, cu o rochie uşor demodată, pe care o purta pro- 
babil numai prin casă, cînd avea musafiri, cu un şorţ de 
bucătărie deasupra, uneori coafată, alteori ciufulită îngro- 
zitor şi această Dora, în pantaloni şi pulover, sveltă şi la 
fel de puţin preocupată de interiorul ei, ca ori care dintre 
cei ce o vizitau. Gertruda este anacronică cu aspectul ei 
greoi, dă prea multă importanță mâncării, tocmai ea, care 
în probleme de decorare nu admite încărcarea. Este undeva 
o contradicţie, între aspectul modern al interiorului şi acele 
platouri cu tot felul de gustări, prea consistente, care o 
răpesc aproape tot timpul dintre oaspeți, fiindcă chiar 
atunci cînd nu lipseşte fizic, mintea ei este preocupată cu 

problemele servitului, fiind atentă să nu rămînă cineva fără 
şerveţel, să fie paharele pline, să vadă care fel de mincare 
s-a epuizat şi să-l înlocuiască, astfel încît ea nu participă 
la conversaţie, nu prinde sensul unei replici, nu sesizează 
conţinutul tuturor discuţiilor care se poartă în casa ei şi 
este păcat, ea nu este o proastă şi nu este nici lipsită de 
instrucţie. Pe teren neutru, în alte case, este chiar spiri- 
tuală şi deosebit de activă. Dora însă, atribuie lucrurilor 
exact importanţa pe care o merită. Este degajată de grijile 
inutile ale gazdelor de altă dată, nu servește decit băutură, 
este atentă la ce se vorbeşte, iar acum cu mine, îşi zise 
Mariana, pare că este la pindă. Nu pierde nici un cuvint, 
nici o inflexiune a vocii, vrea să cîştige ceva, liniștea ei 
probabil şi mă va expedia imediat ce o va obţine. 

Întoarcerea Dorei curmă gindurile Marianei, mai ales că 
aceasta părea deja plictisită. 

— Despre ce vorbeam? întrebă cu indiferență. 

— Cred că despre tine! 

— Nu vrei să schimbăm subiectul? 

— Dora, tu m-ai chemat la tine, ca să-mi spui nişte 
amănunte... 

— Nu mai ştiu exact cu ce intenţie te-am chemat, îmi 
face plăcere că eşti la mine şi vreau să ne simţim bine. Să 
pun puţină muzică? 

— Da, pune, zise Mariana înăbuşindu-și ciuda. 

Dintr-un colț al camerei răsunară acordurile unei sonate 
de Beethoven şi Dora se aşeză din nou în faţa Marianei, 
pregătindu-se să asculte. Se înșela însă dacă credea că Ma- 
riana nu o va, hărţui mai departe cu întrebări. Deocam- 
dată însă căuta să-şi facă un mic plan. Muzica îi dădea ră- 
gazul să gindească şi să pregătească o lovitură. Observase 
că numai aşa obţine cite ceva. Mariana zise: 

— Te interesează să vezi acea scrisoare ultimă probabil 
a lui Dan Păsculescu? 

— Nu ţin neapărat! 

— Eşti de o indiferenţă ... 

— Ce ar fi să nu mă judeci? 

— Îmi e imposibil! 

— Aş putea să-ţi spun că mi-e şi mie imposibil să te 
ascult. Adevărul este că m-au plictisit întrebările şi acu- 
zaţiile tale. Nu-mi explic de ce o faci şi de ce pui tu atita 
înverșunare. La un moment dat m-am gîndit că poate l-ai 
iubit cumva pe Păsculescu. 


50 


p 


— Dora, tu eşti o enigmă pentru mine, se decise Ma- 
riana să spună adevărul, şi această enigmă nu-mi dă pace 
pină n-o rezolv. 

— Mă faci să rid! În realitate era iritată, tonul o do- 
vedea. Mariana continuă: 

— Dacă te deranjează, şi recunosc că ai dreptul să te 
plingi, ajută-mă să-mi potolesc curiozitatea sau ce o fi la œ 
mine de acord atita importanţă cazului tău şi scapi de plic- 
tiseli. 

— Cazul meu? 

— lartă-mă că am folosit această expresie din medicină! 
La mine e uzuală şi o folosesc şi cînd nu trebuie! 

— O folosesc şi poliţiştii, dacă nu mă înşel. Tu eşti 
aici pe post de anchetator şi ai folosit-o corect. Ceea ce 
nu este în regulă, după părerea mea, este tendința ta de a 
te reprofila în anchetator. 

Avea perfectă dreptate, Mariana recunoștea, dar intrase 
în horă şi simţea că nu mai poate da înapoi. Desigur Ma- 
rius purta vina! 

| — Dora recunosc tot ce spui tu ca fiind perfect ade- 
vărat. Dar te rog, nu mă lăsa în ignoranță, de asta m-ai 
şi chemat, ţi-am mai spus, la un moment dat și tu ai fost 
convinsă că trebuie să-mi lămureşti nişte lucruri. Dacă ai 
fi consecventă și mi-ai da citeva detalii, ai scăpa de mine! 

— Ce vrei să ştii în fond, ca să terminăm odată cu 
această poveste, zise Dora plictisită şi se duse și opri banda 
de magnetofon. 

— L-ai iubit pe Păsculescu? 

— 'Ţi-am mai spus odată că nu. 

— El te-a iubit însă! 

— Da, şi asta ţi-am mai spus-o! 

— Unde mergea atunci seara, cînd n-a vrut s-o ia şi pe 
Irina şi a îmbriîncit-o? 

— Aveam o şedinţă de lucru la staţiune. 

— Pe urmă v-aţi dus la un local. 

— Exact! 

i — Era planificat din timp să mergeţi la local sau v-a 
venit ideea după şedinţă? 

— Ce importanţă are? 

— Mare importanţă! Dacă aţi stabilit dinainte că veţi 
merge undeva să vă distraţi, desigur că fiecare din voi şi-a 
pus o haină mai deosebită. Închipuiește-ţi ce a fost în su- 
fletul Irinei cînd l-a văzut cum se îmbracă! 

— Posibil! Îmi amintesc acum că și eu mi-am pus pe 
mine ceva mai deosebit pentru această ocazie. Dar dacă ea 
a întrebat unde se duce, el a putut să-i spună fără să mintă 
că merge la o şedinţă. 

— Exact explicaţia care nu mai linişteşte pe nici o ne- 
vastă geloasă. Şedinţele inventate au intrat în istorie. 

— Nu din vina mea! 

— Evident! Nu te acuză nimeni pe tine! Tu te-ai dus 
frumos îmbrăcată şi liniştită la această şedinţă, în timp ce 
Irina suferea şi îşi trăia ultimele ore! 

— Nu m-am dus la şedinţă ca să mă întîlnesc cu băr- 
batul ei cum insinuezi tu, aveam o lucrare şi la acea oră 
eram foarte preocupată de problemele profesionale. Eu nu 
puteam lipsi în nici un caz, eram vioara întîi, dacă vrei 
să știi! 

săi Cu atit mai bine pentru tine! Conştiinţa împăcată. 
Dar de ce aveai totuşi insomnii pe care le ascundeai de cei 
de la staţiune, sau le puneai pe seama preocupărilor tale 
profesionale, atunci cînd erai nevoită să recunoșşti că n-ai 
dormit bine? 

— Poate că totuşi purtarea lui Păsculescu îmi crea 
probleme. 

— Fii mai explicită! 

— Vroiam să-l îndepărtez cu blindeţe, după decesul ne- 
vestei lui nu puteam fi dură cu el! 

— Nici înainte nu ai fost dură! 

— Ce ştii tu? 

— Ştiu că ai ascultat o jumătate de an serenade la 
telefon şi nu l-ai pus la punct! Sau credeai că sint de la 
altul? 

— Mariana, destul! Sint gazdă şi politeţea mea a fost 
epuizată. Nu mai suport acest ton. Te rog să mă scuzi! 

— Bine. Iartă-mă! 

Mariana se ridică şi condusă de Dora îşi îmbrăcă pal- 
tonul în hol şi părăsi apartamentul cu un la revedere abia 
şoptit, la care i se răspunse la fel de lipsit de căldură. Dora 
era rece şi liniştită cind am plecat, îşi zise Mariana şi eu 
nu am aflat mai nimic. Ea poate fi mulțumită și cred că 
de acum înainte nici pe stradă și nici în altă parte nu-mi 
va mai vorbi. Se va face că nu mă cunoaşte, va întoarce 
capul în aită parte. Mă vir în sufletul ei şi nimic nu-mi dă 
acest drept. Şi totuşi trebuie să ştiu! 

Dora este extrem de greu de descifrat, cel puţin pentru 
mine. Probabil acest mister, care poate nici nu este cine 
ştie ce, o face foarte interesantă în ochii bărbaţilor. Și un 
gind se ivi în mintea Marianei, la început timid, apoi se 
convinse că i-a venit o idee teribilă și începu să-şi pună la 
punct amănuntele viitoarei întîlniri cu Marius Aldea. 

Parcurse drumul pînă acasă şi era cît pe aci să nu sa- 
lute o vecină pe care o stima foarte mult, din cauza preo- 
cupării intense şi grabei de a ajunge mai repede la un tele- 
fon ca să poată să-și pună planul în aplicare. Îl va convoca 
pe Marius şi îl va face să dorească singur să o cunoască 
pe Dora, se va transforma în confidenta lui dacă va urma 
o idilă, şi, cum el nu este discreția personificată, se va 
edifica în privinţa ei. 

Marius nu era acasă, era de “gardă, şi Mariana se hotări 
să-i facă o vizită la spital. 

Se îmbrăcase în uniforma de spital şi trecuse chiar 
pe la bolnavi, prin saloanele ei, apoi se făcu nevăzută din 
secţie, urcind la etajul chirurgiei generale. Întrebă pe o soră 
ce medic e de gardă, deşi ştia cine este, dar vroia să afle 
unde se găseşte Marius la acea oră, fără să dea de bănuit 
că ar fi venit special pentru el şi cînd află că operează, 
fu destul de contrariată. Nu putea renunţa însă, nici amina, 
convorbirea cu Dora o învrăjbise, se angajase într-o com- 
petiție, ori ea, ori Dora învingea, așa își explica în acest 
moment faptul că îl va căuta pe Marius chiar la sala de 
operaţie şi îl va aştepta să termine. Se interesă la ce etaj 
se operează la acea oră şi pătrunse la blocul operator, apoi 
ghidată de vocile care se auzeau, nimeri sala. Se opri în 
prag şi încercă să-l repereze pe Marius, între cei doi băr- 
baţi în halate lungi şi măștile pe faţă, aplecaţi asupra plăgii 
operatorii. Unul își îndreptă șalele la un moment dat, pri- 
virea îi merse spre intrare şi o zări pe Mariana, rămase o 
fracțiune de secundă imobil, apoi schiță un mic semn cu 
capul. Era desigur Marius. Mariana se retrase, ştiind că el 

nu va întîrzia să o caute, imediat ce va fi disponibil, cobori 
treptele la ea în secție şi luă o revistă de specialitate ca 
să-i treacă timpul. 

Se cufundase în citit deja, articolul era interesant, cînd 
auzi voci pe coridor şi recunoscu pe aceea a lui Marius. Se 
ridică de pe scaun şi ieși pe culoar, exact cînd acesta vroia 
să intre. | 

— Sărut mîna! 

— Bună ziua! 

— M-ai căutat, eram curios să ştiu de ce... am venit 
:mediat ce am terminat operaţia. 

— Îţi mulțumesc! Vreau să-mi vezi un bolnav şi să-mi 
spui părerea ta. 

Avea într-adevăr un bolnav care trebuia examinat de 
un chirurg, dar nu intenţionase să-l cheme pe el, de dimi- 
neaţă cînd se pusese problema consultului, acum însă îşi 
zicea că se potriveşte de minune. Îşi va face şi treaba în 
salon şi în același timp va angaja pe Marius în problema 
cu Dora. . 

— Credeam că eşti supărată pe mine, zise el, zimbind 
fermecător. 

Îşi imaginează că este un pretext de a-l vedea şi a mă 
împăca cu el, nemaipomenit de încrezuţi mai sînt unii băr- 
baţi, îşi zise Mariana, dar nu-i nimic, asta prinde bine 
proiectelor mele. 

— Nu pot fi supărată pe un bărbat seducător ca tine! 

— Şi deştept! 

— Și modest! Porniră rîzînd spre salon şi Marius își 
dădu toată osteneala să corespundă profesional. Examină 
conştiincios şi făcu indicaţii precise şi competente. Mariana 
era mulțumită. 

Se întoarseră în cabinet şi îl pofti să ia loc şi îi servi o 
țigară. 

— Nu fumez, mulţumesc, zise el puţin surprins de aceas- 
tă atitudine a ei. 

— Am fost azi pe la Dora Iancu! 

— Cine mai este şi asta? 

— Iubita lui Păsculescu! 

— A, interesant! Ce fel de femeie este? Frumoasă? Fa- 
tală? 

— Aparent nu este nici frumoasă şi nici fatală, dar nu 
ştiu cum o văd bărbaţii. Tu poate ai avea altă părere. În 
general nu este bine să ceri părerea unei femei despre altă 

femeie, sau a unui bărbat despre alt bărbat. Descrierea e 
intotdeauna în defavoarea persoanei, în special femeile sînt 
necruțătoare. .. 

— Tu poţi fi şi obiectivă! 

— Încerc! 

— Blondă sau brună? 

— Şatenă, rece, stăpînă pe ea, totuși ascunzind ceva, 
are un aer de mister, se pare că deține nişte forțe cumva 
oculte. 

— Interesant! Aș vrea s-o cunosc şi eu! 

— Eram sigură că o să spui acest lucru! Eu din păcate 
nu-ți pot face cunoștință cu ea... 

— Eram şi eu sigur că o să-mi răspunzi așa! 

Mariana sesiză interpretarea pe care el o dădea răspun- 
sului ei şi decise să-i cînte în strună;: 

— Ai impresia că mă tem că o să te pierd? zise ea cu 
cel mai convingător aer de gelozie. 

— Să nu-ți fie frică, o linişti el. Chiar dacă fac noi 
cunoştinţe, nu le uit pe cele vechi! 

— Mulţumesc de asigurare! Să ştii că am să caut un 
prilej să te duc în cercul lor şi să te văd de ce eşti în stare! 
Să nu crezi că vei avea succes fulgerător, să te aștepți la 
cel mai total eșec! 

— Chiar aşa? 

— Da, sînt convinsă că nu vei reuși să-i atragi atenţia! 
E o femeie la care se ajunge greu. 

— Voi încerca! 

— Vezi să nu te îndrăgostești de-a binelea! E măritată 
și are şi un copil şi s-a mai sinucis unul din cauza ei! 

'— Pericolul atrage, tu ştii asta! Am impresia că vrei 
să mă inciți! 

Deştept băiatul, gindi Mariana şi răspunse: 

— Te contrazici! Mai înainte m-ai acyzat de gelozie şi 
acum îmi spui contrariul! 

— Dacă stau şi analizez bine, şi cunoscîndu-te pe tine, 
cred că a doua acuzaţie este Întemeiată. Tu nu poți fi ge- 
loasă, tu ești calculată în tot ce faci şi zici! Spune drept ce 
-vrei de la mine! 

— Vreau s-o cunoşti pe Dora, dădu Mariana cărţile pe 
faţă. Vreau s-o descifrezi ca pe o partitură muzicală. Eu 
n-am reuşit și mă intrigă această femeie, care a jucat un 
rol în tragedia lui Păsculescu şi nu cel mai mic. 


— Puteai să spui de la început aşa! 

— Nu m-ai lăsat, îl acuză pe nedrept Mariana. 

— Bine! Explică-mi însă ce anume ţi se pare neobişnuit 
în povestea cu Păsculescu. O iubea pe această Dora, ea 
nu l-a iubit, şi-a îmbrîncit nevasta, aceasta a căzut, s-a 
lovit şi a murit. Ce vină are Dora? Așa şi de tine se poate 
îndrăgosti un nebun şi... 

— Scuteşte-mă de rest! Am să-ţi mai dau citeva amă- 
nunte. Dora l-a încurajat, deşi nu l-a iubit! 

— O cochetă ca o mie altele, nu putea să prevadă ce 
întorsătură vor lua lucrurile! 

— Suferea şi ea în acest timp și nu ştiu de ce. Din 
cauza lui Păsculescu este exclus..., cred că nici nu-l sti- 
ma, profesional în nici un caz nu dădea prea mult pe el. 

— Ştii ce scrie el în scrisoarea pe care mi-a trimis-o 
mie! 

— Da, ştiu, că l-au dus colegii în spate. Circula însă 
părerea că este un cercetător de excepţie, că l-au solicitat 
la un institut central. Eu am mai discutat şi cu alţii de la 
stațiune și se pare că nu era mare lucru de capul lui. 

— Ca bărbat era bine şi cred că avea succes la femei! 

— La Dora n-a avut! 

— Am să încerc şi eu. Acum chiar doresc să o cunosc! 

Mariana îl privi ginditoare şi el observă. Întrebă: 

— Ce te uiţi aşa la mine? 

— Mă întreb în ce costumaţie să te prezint Doreif 

— Nu înţeleg! 

— Nu ştiu cum îţi şade mai bine, în costumul tău de 
doc alb şi cu calota asta pe cap, sau în haine negre și cu 
papion la gît. Giîndesc că în frac ai fi răpitor! Te şi văd 
aruncînd cozile fracului și așezindu-te picior peste picior, 
sau cu ele zburînd în virtejul unui dans... 

— Să ştii că nu am frac! Îmi lipsește din garderobă, 
dar am vreo trei uniforme date de sora şefă! 

— S-ar putea s-o impresionezi mai repede așa! Ea nu 
vede prea des chirurgi! 

— Ca tine, de pildă! 

— Ca mine şi ca alte femei care lucrează în spitale! 

_— Presupun că dacă eu merg în ţinută de seară, tu: 
vei arbora o rochie din alea lungi. Mă întreb cum ţi-ar 
sta! F 

— Dacă ne decidem pentru această variantă, ne vom 

admira reciproc. Tu însă avînd o misiune de îndeplinit, și 

nu prea uşoară, cred că vei fi cu totul absorbit. Dacă scapi 
cu bine şi nu te sinucizi, a doua zi ne vom comunica im- 
presiile şi vom vedea ce va mai fi de făcut. 

— Citeodată am senzaţia că mă crezi un prost... 

— Nu, băieţaş! 

— Nu-mi mai zice băiețaș şi în general termină cu aerul 
acesta de profesoară. Sper că nu vrei să ne certăm iar? 

— Deloc! Te rog să mă scuzi dacă fac pe mămica 
din cînd în cînd, deformare familială! Deşi te supără acest 
lucru, trebuie să admiţi că eu, ca mamă de familie, am 
mai multă experienţă de viaţă decit tine şi oarecum asta 
îmi dă dreptul să te tratez de sus. 

Mariana își dădea seama că se află pe teren alunecos, 
încerca să dreagă lucrurile, dar le înrăutăţea, observa cum 
pe fața lui se aşterne iritarea şi căuta cu febrilitate o ie- 
sire. Situaţia fu salvată de o soră care o chemă la tele- 
fon. Mariana părăsi cabinetul sperind că şi el se va de- 
cide să plece. Marius Aldea însă nu se mișca de pe scaun. 
Cind reveni, şi întîrziase cît putuse de mult, îl găsi în pi- 
cioare privind pe fereastră: 

— Te rog să mă scuzi, zise Mariana. 

— Nu-i nimic! Mă întreb de ce naiba ne certăm de 
cite ori ne întilnim, cu alte persoane care îmi sint cate- 
goric antipatice nu mă cert niciodată, sînt politicos! 

— Nu-ţi mai bate capul! Sintem două firi deosebite și 
este firesc să existe ciocniri, mai ales că nu ne cruțăm 
unul pe celălalt. Sîntem însă doi buni prieteni şi ne sti- 
măm reciproc. Mariana vedea efectul cuvintelor ei, se pe- 
trecea procesul invers, faţa lui se însenina treptat şi în 
fine îi apăru zîmbetul pe buze. Era fermecător și ce usor 
era totuşi de obţinut, îşi zise Mariana, zimbetul acesta și 
bucuria care iradiază din el. Ca un copil gîndi ea, dar se 
feri să-i mai spună acest lucru și se duse la dulap să-și 
scoată paltonul să se îmbrace de plecare. 

— Deja pleci? 

— Bineînțeles! Tu eşti A gardă, dar eu ce mai caut 
la această oră în spital? N-am nici o urgență, deci nici o 
justificare, acasă mă aşteaptă ai mei. 

O ajută să se îmbrace fără să mai spună nimic. Ca să 
rupă tăcerea, Mariana zise în timp ce își aranja căciula 
în mica oglindă de deasupra chiuvetei: 

— În concluzie, pregăteşte-ţi hainele de seară şi la 
prima ocazie ivită te anunţ şi mergem în societatea lor. 

— Am înțeles! 

Ieşiră împreună din cabinet şi se despărţiră la scară ca 
niciodată de prieteni. 

Abia de 1 Mai cercetătorii stațiunii experimentale 
o invitară pe Mariana să petreacă împreună cu familiile 
lor, cele două zile libere la o cabană din munți. Închiria- 
seră de fapt două cabane la două sute de metri una de 
alta, fiindcă erau şapte familii, cabanele aveau cîte patru 
camere şi către prînzul primei zile, maşinile lor, cu port- 
bagajele încărcate cu tot ce îşi imaginaseră că le-ar putea 
fi util, soseau una după alta, întimpinate de cei deja ca- 
zaţi. Nu erau la prima lor ieșire de acest gen, se cunoşteau 
aşa de bine, de mult timp se stabilise în grupul lor un 
fel de diviziune a muncii, astfel încît cei ce sosiseră primii 
aprinseseră un foc, începuseră pregătirea mesei. Bărbaţii 
stringeau crengi uscate, aranjau friptura la protap, femeile 
așezau mesele scoase din camere, copiii transportau cele 
necesare de la mașini. În agitația generală, Mariana putu 
cu greu să anunțe sosirea a încă unui invitat și Marius Al- 
dea se văzu nevoit să se prezinte singur. 

— Stai pe lingă bătriînul acela, îi zise Mariana în fugă, 
este un profesor de la un institut central, bătrîna este ne- 
vasta lui. 'Ţine-le de urit, pînă aranjăm noi totul. 

— Care este faimoasa Dora? 

Mariana care tocmai spăla salata la fîntîna de lingă 
cabană, îl împroșcă din greșală cu apă şi îi zise: 

— E în grupul de lîngă foc, ghiceşte care se potriveşte 
cu ce ştii tu despre o femeie fatală! 

— Bătrina nu este, fetița aceea nu poate fi, cea solidă 
nu are aer de eroină, poate aceea cu pantaloni albaștri? 

— Ai ghicit, dar n-a fost greu, ai mers prin excludere. 
Ce impresie îţi face? 

— Niţel cam băieţoasă, cu părul scurt şi slabă! 

— Nu este genul tău? 

— Nu prea! 

— Fă efortul şi închipuie-ţi că este femeia visată de 
tine! Du-te în grupul lor şi fă-te util! 

— N-ar fi mai bine să mergi cu mine şi să mă prezinţi? 

— Ce, băieţaş? Ţi-e frică şi trebuie să meargă mămica 
cu tine de mînă? 

— Fără ironii! În casă cînd mi-am dus bagajul, m-am 
prezentat singur, dar aici, nu mă mai simt în stare s-o 
fac! E... penibil! De fapt, tu m-ai pus în această situa- 
tie... 

— Cu consimțămîntul tău, presupun că ești major! Nu 
te-am răpit, ca dovadă, priveşte-ți maşina, pe care singur 
ai condus-o pînă aici, conştient sper, nu în stare de con- 
fuzie mintală! 

— Pentru ceilalți sînt invitatul tău! 

— Fereşte-te să spui aşa ceva, că intră la idei soțul 
meu! 

— E şi mai bine! Sînt invitatul nimănui! 

— Nu-ţi fă probleme inutile! În zarva asta nu se mai 
ştie cine pe cine a invitat, nu-ți cere nimeni explicații, 
intră în grupul lor şi comportă-te ca la tine acasă! 

a— O să încerc, nu am altă ieşire! 

— Acum gata, du-te la datorie, ajunge cu sfiala şi cu 
lamentările! 

Marius îşi aprinse o ţigară și se îndreptă spre grupul 
de lîngă foc, Mariana care terminase de spălat salata se 
duse la masă, unde trebuia s-o așeze pe farfurii. În timp 
ce miinile ei îndemînatice lucrau, urmărea pe Marius Al- 
dea care pătrunsese în grup şi intrase în vorbă cu bătriîna, 
așa cum îi sugerase ea. 

— Pentru copii, să punem o masă separată, propuse o 
femeie, mamă a doi țînci care se mișcau odată cu ea în 
jurul mesei. 

— Da, e o idee bună, sînt destul de mulţi şi cei mai 
mari vor prefera să fie singuri, fără părinți. 

Marius terminase sau aruncase ţigara, se aplecase dea- 
supra focului şi întorcea friptura împreună cu soţul Dorei. 
A intrat în rol băiatul, gîndi Mariana şi căută din priviri 
pe Dora. Aceasta nu participa la pregătiri, face pe prin- 
tesa, își zise Mariana și un moment fu chiar iritată de con- 
statarea că ea şi-a stricat manichiura cu salata în timp ce 

Dora priveşte ca la spectacol. În sfîrşit, își înfrină porni- 
rea, dacă aşa se obişnuieşte în grupul lor, eu sînt o străină, 
nu pot face nici o obiecţie. 

— Cite platouri cu icre sînt? Trebuie să le împărțim 
în farfurii mai mici ca să fie mai uşor de servit, propuse 
din nou o femeie. 

— Mai are în maşină careva farfurii?, întrebă Gertruda 
cu voce tare ca să fie auzită probabil şi de Dora. 

Soţul acesteia se desprinse de grup, desigur primise dis- 
poziţii să o facă, se îndreptă spre o mașină și scoase din 
port-bagaj un teanc de farfurii din plastic pe care le aduse 
la masă, 

— Dora totdeauna face aşa, nu dă tot ce are de la în- 
ceput, ca toată lumea, veni critica Gertrudei. 

— De aceea ai strigat tu, ca să audă ea?, întrebă Ma- 
riana mai mult ca să-i facă plăcere Gertrudei. 

— Nu e zgircită, dar nu-i place să se amestece nici ea 
nici lucrurile ei, dacă se poate. E o femeie mai rece, dar 
bărbatu-său e un om admirabil din toate punctele de ve- 
dere! 

— V-am văzut odată dansînd împreună, vă potriveaţi 
foarte bine! 

— E un bun dansator şi și mie îmi place! Sîntem 'sin- 
gurii care nu obosim pînă dimineața. Într-o ocazie am dan- 
sat numai noi o noapte întreagă, am dat un fel de spectacol 
pentru ceilalți. Eram mai tînără cu vreo trei ani şi mai 
slabă. Acum nu știu ce să mai fac, dar mă îngraș fără să 
Măninc prea mult. Spune-mi nu există un tratament... 

— Există, dar e periculos. Cel mai bine ar fi dacă ţi-ai 
educa voinţa să nu mănînci prea multă pîine! 

— Nu pot, am încercat! 

— Aşa mi se răspunde mereu! 

— Tu ai putea? Fă proba şi pe urmă să vorbeşti! E 
foarte greu, voi cei slabi, care vă puteţi permite să miîn- 
caţi orice bunătăţi doriţi, nu mă imaginaţi ce cereți. .. 

Eu nu-ţi cer, scumpo, gîndi Mariana, aş fi fericită dacă 
ai uita că sînt medic şi nu m-ai sili să transform şi această 
zi, în zi de consultaţii. În grup se produseseră schimbări, 
acolo, lingă foc. Marius își începe atacul, observă Mariana. 
Acesta stătea pe un trunchi împreună cu Dora. Băieţaşul 
ştie bine lecţia, a reușit să o atragă deoparte. Ce n-aş da, 
să pot auzi ce-i spune, își zise Mariana și se întoarse spre 
Gertruda care o întrebase ceva. 

— Poftim? o făcu ea să repete. 

— Te-am văzut că eşti preocupată şi te-am întrebat 
unde te gindești. Ştiu că la o astfel de întrebare, de obicei 
se răspunde cu o minciună... 

— A, nu, de ce să mint... Oare e destulă pîine tăiată? 
Cînd eram ginditoare, număram persoanele şi calculam cite 
felii trebuie. 

— Se usucă dacă rămîne, vom mai tăia pe parcurs, opi- 
nă Gertruda. 

Dora şi Marius vorbeau destul de interesaţi de cele ce-și 
spuneau şi nu dădeau nici o atenţie persoanelor din jur. 
Iancu se ocupa îndeaproape de friptură înconjurat de ci- 
tiva copii, profesorul cel bătrîn plecase din nou după cren- 
gi, soţia lui își scosese un baschet din picior şi continua 
să se descalţe, probabil intenţiona să facă plajă, deoarece 
işi adusese o saltea pneumatică, pe care o plasase departe 
de foc şi în plin soare. 

— Unde sînt ceilalţi bărbaţi? 

— În spatele cabanei, se uită la motorul maşinii noas- 
tre şi discută. Poţi să-i vezi pe fereastră, dacă îţi este dor 
de ei! 

— Nu ştiam unde dispăruseră. L-au lăsat pe profesor 
singur, n-ar fi bine să-i facem atenţi? propuse Mariana. Se 
sperie însă imediat de cele zise de ea însăşi. Dacă năvăleau 
ceilalţi, se strica liniştea de care aveau nevoie cei doi, Ma- 
rius şi Dora, ca să discute nestingheriţi. 

— Nu încerca, că nu reușeşti! Cînd este vorba de ma- 
şini, uită şi de foame. Nu sîntem gata cu masa și nu ne 
strică să fim lăsate în pace! - 

Dora probabil consideră că din moment ce soţul ei pre- 
găteşte friptura, ea nu mai are nici o obligaţie, sau poate 
că e invers, el face treabă ca să o acopere pe ea, să nu fie 
criticată de ceilalţi, gîndi Mariana. Riscă o întrebare: 

— Soţul Dorei este tot aşa de gospodar şi acasă? 

— Este foarte priceput şi îi place să se bage în bucă- 
tărie. Dora îl lasă. Pe mine, drept să spun, m-ar deranja. 

— Dacă lui îi face plăcere poate mai multă ca ei... 

— Şi ea se pricepe cînd vrea... 

-— Cred că nu i se întîmplă prea des! 

— Văd că te preocupă Dora, eşti cu ochii numai pe 
cei doi! Scuză-mă că te întreb, cu tine a venit chirurgul? 

— Nu, a venit singur, cu maşina lui! 

— Dar tu l-ai invitat! Nu, să ştii că ai făcut foarte 
bine, dacă îţi face plăcere poţi invita pe oricine în grupul 
nostru, nu o lua ca un reproș, eram numai curioasă. Am 
impresia că purtarea lui te decepţionează. 

— Oarecum... 

— Nu este nevoie să-mi spui mai mult! 

— Gertruda, nu-ţi imagina cine ştie ce, sîntem prie- 
teni, este adevărat, credeam că este util să mai aveţi o 
cunoștință medic... 

— Da, înţeleg, înțeleg, mori de grija noastră, zise Ger- 
truda rizînd. Cum de nu mi-am închipuit! 

Mariana o privi cu ciudă, incapabilă să găsească o expli- 
cație mai ușor de crezut. Și culmea, gîndi ea, acum nici 
nu pot să mă mai uit ce fac cei doi, sînt sub supraveghere 
și eu. 

— Cum stăm fetelor cu masa, mai aveţi mult? Vocea 
lui Mihai Tomuş răsună veselă la început şi apoi parcă se 
frînse. 

— Vezi în ce stadiu este friptura, noi sîntem aproape 
gata, îl expedie Gertruda, care ar fi continuat convorbirea 
cu Mariana. Aceasta însă, îl privea pe Tomuş, care ră- 
măsese nemișcat, cu ochii la cei doi, de pe trunchiul de 
lîngă foc. Dora și Marius Aldea discutau cu însufleţire și 
nu se uitau în jur. Mariana observă că Tomuş este foarte 
palid, un moment vru chiar să-l întrebe dacă nu cumva 
se simte rău, dar acesta întoarse capul şi zise: 

— Cine e cetățeanul de lingă foc? 

Mariana observă că evită să pronunţe numele Dorei și se 
făcu că nu pricepe la cine se referă. Tomuş preciză, iritat: 

— Tel care este așezat pe copac, pe ceilalţi se înțelege 
că-i cunosc, foarte ciudat că mai întrebi! 

-— Acela tînăr este un chirurg, invitatul Marianei, inter- 
veni Gertruda care revenise pe terasă cu niște pahare. 

— În regulă, zise Mihai Tomuş, îndreptîndu-și privirea 
spre nevasta lui, care îi făcu un semn nu prea discret, să 
tacă. După un moment de ezitare, se îndepărtă de terasă, 
fără să se apropie de grupul de lîngă foc, îşi făcu de lucru 
la fîntînă, îşi aprinse o ţigară și, în sfîrşit, cu pași leneși 
se duse la soţia profesorului. 

— Friptura e gata, răsună vocea inginerului Iancu, so- 
tul Dorei. x 

— Şi noi am terminat cu aranjatul mesei, dădu replica 
Gertruda de pe terasă. Chemaţi lumea la ospăț! 

— Nu mai aşteptăm? Mai sînt trei familii de venit, 
zise una din femei, dar Gertruda nu era dispusă să lase 
să se răcească friptura, 'de dragul unor oameni nepunctuali. 

— Mămică ce găsesc, cînd voi veni! Să se înveţe min- 
te! Cu mine nu le merge! 

Ea, ca soţie de director, se considera gazdă, deși fie- 
care îşi plătise partea şi își adusese în port-bagaj provi- 
ziile pentru cele două zile. Mariana era ea însăşi de părere 
să nu aştepte, dar nu vroia să întrerupă discuţia dintre 
Dora şi Marius, în plus, îl observa încă și pe Tomus, că- 
ruia îi pierise foamea probabil subit, fiindcă vorbea acum 
cu soția profesorului şi nu dădea nici o atenție celor spuse 
mai înainte de Gertruda şi Iancu despre masă. Nu se oferi 
deci să-i anunțe pe cei din spatele vilei şi continuă să-și 
facă de lucru cu niște șerveţele. 

— Mariana, cheamă te rog tu pe soţul tău şi pe cei- 
lalţi, veni pornea Gertrudei. 

— Cîţi sîntem?, temporiză Mariana. 

— Patru familii şi doi burlaci. Copiii nu-i mai număr, 
ei sînt separați. Ştii că am invitat-o şi pe fata lui Păscu- 
lescu, dar n-a vrut să vină. 

Profesorul şi inginerul Iancu se apropiau de terasă şi 
pe salteaua ei pneumatică soţia profesorului se încălţa în 
bascheţi, vegheată de Mihai Tomuş. 

— Bărbatul tău este foarte atent cu bătrîna, comentă 
Mariana. 

— Ei sînt invitaţii noştri de onoare, oameni situaţi bine, 
instruiți, au călătorit mult... 

— Îl ajută pe soţul tău în probleme profesionale, cred, 
spuse Mariana observînd că și Dora şi Marius s-au ridicat 
şi pornesc spre vilă. 

— Nu-l poate nimeni ajuta pe Mihai, răspunse Ger- 
truda; el face numai după capul lui. E foarte mândru și 
încăpăţinat. ci 

Cineva, probabil un copil, anunţase şi pe cei din spatelë 
vilei și acum urcau pe rînd cele cîteva trepte şi se așezau 
la masă. Mariana stătea deoparte şi observa în continuare 
reacţiile directorului, ale Dorei. şi chiar pe ale lui Marius. 

— Tovarășul director în capul mesei, propuse cineva. 

— 'Ține-ţi gura, spuse încet Tomuş, îl punem pe profesor 
acolo! 

Profesorul fu condus, apoi soţia lui, Mihai Tomuş nu 
se aseza, o văzu pe Mariana și se grăbi să o plaseze lingă 

soţul ei, apoi îl luă de braţ pe Marius şi îl sili să ia loc 
în dreapta Marianei, aşezîndu-se în sfîrșit şi el alături de 
acesta. Dora era undeva în partea opusă a mesei, în stinga 
soției profesorului şi în dreapta soțului ei. Perfect aranjat, 
gîndi Mariana. Nu s-a făcut nimic la întîmplare, am văzut 
cu ochii mei, chestia se complică. 

Se făcuse seară şi deși era destul de rece, vroiau cu 
toţii să facă o plimbare prin mica staţiune care deşi era 
frecventată de cîţiva ani de ei tot nu se săturau să-i admire 
priveliştele, la toate orele zilei şi în orice anotimp. leşiseră 
pe rînd din vile, pe măsură ce se echipau, după scurta 
odihnă de după-masă şi grupurile se răzlețeau imediat ce 
se depărtau de cabane. Mariana, care se retrăsese de la 
ospăț pe la orele patru şi încercase în zadar să-şi facă siesta 
în camera care le fusese rezervată, situată chiar lingă te- 
rasă, obosită de gălăgia care ţinuse tot timpul, simţea ne- 
voia acută de liniște, astfel încît fu printre primii gata de 
plecare. Soţul ei se dusese cu copiii la cabana centrală după 
vederi şi obiecte de artizanat. Marius nu dădea nici un 
semn că ar avea să-i spună ceva și nici nu se vedea, astfel 
că Mariana se văzu nevoită să intre într-un grup în care 
nu prea cunoştea lumea. Mergea tăcută și mulțumită că 
nu e solicitată în convorbire, privea munții din zarea de- 
părtată şi savura prospeţimea aerului şi a verdeţii. 

— Eşti indispusă, draga mea, i se adresă Gertruda care 
îi ajunsese şi o prinse de braţ. 

— Nu, sînt puţin obosită, răspunse Mariana zimbind. 

— De ce n-ai rămas la cabană? 

— Îmi face bine plimbarea, te asigur! 

Gertruda părea că se îndoiește, dar nu mai zise nimic, 
privi însă în urmă şi trecu în revistă grupul în căutarea 
cuiva anume. Mariana ştia la ce se gîndeşte, nu mai încerca 
să o convingă că se înșeală fiindcă își dădea seama că 
n-ar face decit să-i întărească bănuielile. Căută un subiect 
de convorbire. 

— A fost reuşită masa, pînă la urmă au sosit teţi, vre- 
mea a fost splendidă, să sperăm că şi mîine va fi o zi la 
fel de frumoasă! 

— De dimineaţă facem o excursie, urcăm pe munte. 

— Admirabil, copiii vor fi fericiţi. 

— Cel puţin ei să se simtă bine, zise Gertruda cu un 
oftat. 

— Tu nu te bucuri, ai ceva neplăceri, o întrebă de data 
asta Mariana pe Gertruda, privind-o cu interes trezit subit. 

— Tomuş este nervos şi cînd este așa nu mai pot ve- 
dea nimic în roz. 

— Ce i-a venit? 

— Nu ştiu, de dimineaţă cînd am pornit era foarte ve- 
sel, a glumit tot drumul pînă aici, acum însă nu mai are 
chef de nimic. 

— E obosit şi el, petrecerile istovesc mai rău ca munca. 

— Poate să fie şi asta, dar la el se manifestă cu iritare, 
cu reproşuri şi chiar cuvinte jignitoare. 

— Cind e în toane rele, lasă-l singur, nu te expune! 

— Aşa am şi făcut! Mă întreb însă cu ce am greşit de 
trebuie să suport astfel de scene, atît de dese şi neașteptate. 

— Dacă ai soţ director, ai și neplăceri. Nervii lui sînt 
suprasolicitaţi şi se descarcă pe tine, la serviciu nu are voie, 
nu-și poate permite. 

— Îmi dau seama. Înainte de a fi director nu era aşa, 
într-adevăr! Am trăit foarte bine mulţi ani, acum însă ade- 
sea e de nesuportat, ţi-am mai spus eu! 

— Da, îmi amintesc, şi repet că trebuie să fii înțelegă- 
toare, să eviţi să te manifeşti şi tu în același fel cu el. 

-— Cît o să mai pot! 

— Gertruda să nu faci prostii! Te rog un lucru! La- 
să-mă să te ajut, cînd treci prin momente grele, vino la 
mine şi nu acţiona înainte de a ne sfătui. Imi promiţi? 

— Nu depinde numai de mine! i-am spus că şi el mă 
suportă greu! 

— Tu să te convingi de un lucru, că nu trebuie cu nici 
un preţ să-ţi strici căminul. Să nu-ţi uiţi copilul care are 
nevoie de tată, este mare şi... 

— Mi le spun şi eu toate astea! 

— Şi casa ta, aşa de frumos aranjată! 

— Mă simt uneori aşa de singură în ea, îmi e urit. 
Uneori regret micul apartament în care venea adesea şi 
mama. 

— Poate să vină şi aci unde stai acum! 

— E mai greu. Acolo mama locuia pe acelaşi palier cu 
noi. Și nici nu vreau să o chem, nu ţin să ştie că sufăr, 
ar durea-o şi pe ea, la ce bun să-i tulbur bătrînețile cu 
necazurile mele. 

— Ai perfectă dreptate. Te înţeleg şi aş vrea să-ţi pot 
fi de folos. 

— Îmi eşti. După ce vorbesc cu tine sînt mai liniștită 
un timp, mai răbdătoare, mai sper că totul va trece şi vom 
reveni la viaţa de mai înainte de a fi director. 

Mariana suferea și ea pentru Gertruda. În liceu se cu- 
noscuseră puţin, de cînd deveniseră prietene, o îndrăgise 
pentru sinceritatea ei, căldura sufletească, încrederea pe 
care o manifesta de cîte ori se întîlneau. Ar fi vrut să 
aibă puteri de vrajă, să schimbe totul, să-i redea fericirea. 
Spera că este adevărat, că se liniștea după convorbirile cu 
ea. Mariana intenţiona să nu o lase să facă un gest necu- 
getat, mai ales că acum îi încolţise în suflet ideea că tot 
Dora este de vină. Trebuia să mai verifice, adesea deduc- 
tiile ei nu erau juste. Ceea ce observase în cursul acestei 
zile putea fi interpretat în defavoarea Dorei: Tomuș îi fă- 
cuse impresia unui om preocupat să o păzească pe aceasta 
de Marius. Aici să fie oare sursa necazurilor Gertrudei? 
Cind Dora i-a spus de acele serenade la telefon, din gre- 
șeală a lăsat-o pe Mariana să afle că ea se aștepta la sere- 
nade de la mai mulţi, sau cel puţin de la doi. 

Mergea fiecare cu gîndurile ei, priveau în jur, dar nu 
vedeau, mintea era preocupată de probleme grave, se de- 
părtaseră de ceilalți şi le făcea bine această singurătate. 
Tăceau. Şi Mariana își aminti de plimbarea lor prin frun- 
zele veștede, în toamnă, cînd Gertruda îi vorbise pentru 
prima dată de necazurile ei. Se schimbaseră multe de 
atunci. Păsculescu murise, aflase lucruri noi în legătură 
cu el şi cu Dora, dar mai ales, se atașase de Gertruda. 
Atunci spovedania ei o obosea, suporta greu nevoia aces- 
teia de a împărtăși cuiva suferinţele, şi se părea că Gertruda 
exagerează, amănuntele pe care i le dădea o enervau. As- 
tăzi suferea cu ea, era gata s-o ajute, era revoltată cumva 
că soarta o pusese pe Gertruda în competiţie cu Dora, 
competiție din care totdeauna soţia pierde, oricît ar fi de 
bună, îşi zise Mariana. Bine că cel puţin nu bănuiește ni- 
mic, Tomuş n-a avut cruzimea să-i spună, dacă totul va 
trece, va uita mai uşor. 

Cineva o strigă pe Gertruda și se întoarseră, observară 
un nou grup, le ajunsese din urmă și în el era și Marius 
Aldea. 

— Să-i așteptăm, zise Mariana, cu intenţia de a vorbi 
cu Marius. Era torturată de curiozitate. Gestul ei aduse un 
zimbet pe buzele Gertrudei. 

— Cum vrei tu, răspunse ea. 

Fiindcă și aşa se ştia bănuită, Mariana se decise să pro- 
fite de ocazie şi îi spuse Gertrudei: 

— Fii drăguță şi fă în așa fel să pot sta cu Marius Aldea 
de vorbă măcar un sfert de oră! 

— Am să încerc, promise Gertruda, va să zică nu m-am 
înşelat! 

— Am să-ţi povestesc eu o dată, nu e ce crezi, zise 
Mariana, dar vezi cum mă ajuţi, să nu observe toți că vrei 
să ne laşi singuri! 

— Să sperăm că mă voi pricepe, nu trebuie să vă de- 
părtaţi prea mult, dacă vrei să nu bată la ochi, mergeţi cu 
un pas înaintea sau în urma noastră. Nu va putea auzi ni- 
meni ce vorbiţi, voi avea eu grijă să nu tac deloc şi să 
nu-i las să asculte cumva. 

— Mulţumesc! 

De fapt Mariana regreta că nu avusese răbdare pînă 
vor putea vorbi nestingheriţi și fără suspiciuni. Ar fi dorit 
un loc liniștit şi timp suficient, să poată analiza amîndoi 
cele ce-i va relata Marius. La repezeală şi cu acest grup în 
spate, nu va putea fi atentă şi nici el nu-i va povesti pro- 
babil totul, va uita unele lucruri, unele cuvinte şi gesturi 
și nu trebuia omis nimic. Această Dora, dacă este adevărat 
că acum cochetează cu Tomuş, așa cum a făcut cu Păscu- 
lescu, şi este în perspectivă să mai distrugă o familie, după 
ce a distrus una, trebuie demascată și pusă la stilpul in- 
famiei. Mariana o ura în acest moment, deşi personal nu-i 
făcuse nimic. Din cauza ei, gîndea Mariana, mă expun unor 
bănuieli acum și m-am mai expus şi în alte ocazii, tot da- 
torită ei. 

— Nu vă e frig? Mie mi-au îngheţat miinile, n-am bu- 
zunare, n-am mănuși, zise o femeie din grup. 

— Vino la mine să te încălzesc, uite, îţi dau șalul, fă-ţi 
un manşon din el, propuse Gertruda mereu în rol de gaz- 
dă atentă. 

— Bună idee, mulțumesc, dar ţie nu-ţi trebuie şalul? 

— Mie nu mi-e frig, m-am acomodat. 

Gertruda o luase de braţ pe una din femei şi profitînd 
de o îngustare de teren se înșirară cite doi, Mariana rămi- 
nînd cu Marius ultimii. 

— De cînd aştept să vorbesc cu tine, zise ea în şoaptă, 
ceilalţi nu erau prea departe. 

— Da? De ce? întrebă chirurgul mirat. 

— Cum de ce? Vreau să ştiu ce ați vorbit! 

— Nimic deosebit! 

— Marius nu fă pe misteriosul şi pe discretul cu mine. 
A fost vorba că îmi spui tot ce discutaţi! 

— N-am discutat nimic special, îţi repet! 

Mariana încerca să nu-şi piardă calmul: 

— Despre ce aţi vorbit? 

— I-am povestit cum a murit Irina Păsculescu şi i-am 
spus şi de scrisoare, de bănuielile mele... 

— N-ai omis nimic! Bravo! S-a priceput să te tragă de 
limbă şi eu care speram s-o descoşi tu... 

— Ceai cu femeia asta? De ce n-o laşi în pace? 

Mariana simţea că explodează de indignare: 

— Te-a dat gata şi pe tine! Te-a convins, ţi-a băgat în 
cap tot ce i-a convenit, încă o dată bravo! De asta te-am 
adus aici!? 

— Tu m-ai adus? Parcă ziceai că am venit singur! Şi, 
apropo, nu mă mai dădăci că m-am cam săturat! 

Ceea ce se întimplase cu Marius depășea puterea de 
înțelegere a Marianei, furia o orbea, încerca să se stăpi- 
nească, să nu dea drumul la cuvinte, dar fără voia ei îl 
copleşi cu o ploaie de insulte: 

— Papă-lapte ce ești, te-a cucerit, te-a făcut praf! Nu 
i-a trebuit mai mult de un sfert de oră ca să te dea gata, 
ce fel de femeie o fi, cerule, de nu rezistaţi nici unul? Cînd 
ai să te arunci înaintea trenului am să joc de bucurie, aşa 
meriţi! Ai venit aici cu intenţia să o cucerești tu și ai 
picat ca o muscă în lapte! Cum de au avut încredere în 
tine? 

— Ce te-a apucat dragă, drept cine mă iei? Sînt băr- 
batu-tău să-mi faci scene? Esti ridicolă! 

— Sint, ai dreptate, dar tu m-ai pus în situaţia asta! 
Tu ai venit la mine cu povestea lui Păsculescu şi m-ai 
rugat... 

— Povestea lui Păsculescu s-a încheiat cu moartea lui. 
Ce mai vrei? De ce o persecuţi pe biata femeie cu curiozi- 
tatea ta morbidă... 

Nu, Mariana nu mai putea suporta, surpriza de a-l găsi 
total schimbat, furia, indignarea pe care o simțea cînd se 
vedea pe neașteptate acuzată tocmai de el, depăşiseră limi- 
tele răbdării, nu mai găsea cuvinte să-l lovească şi nici să 
se apere, se înăbuşea pur și simplu dacă mai continua. În- 
toarse spatele şi o porni singură spre cabană, fără să mai 

gîndească că ceilalţi au observat poate cearta lor şi inter- 
pretează faptul cu totul altfel decit era în realitate. În- 
tr-adevăr grupul se oprise și o privea cum se depărtează. 
Marius se alăturase cetei, dinspre vilă se mai zăreau trei 
persoane şi abia cînd îi văzu realiză Mariana greşeala co- 
misă. Potolită de mersul rapid, avu puterea să se oprească 
și să spună că a uitat probabil radiatorul în priză și se 
duce să verifice. Sperînd că a fost crezută cel puţin de 
aceştia, care n-o văzuseră certîndu-se cu Marius, se apro- 
pie de cabană, intră în cameră şi se culcă pe pat extenuată. 

Deschisese fereastra care dădea spre terasă, se învelise 
cu două pături călduroase şi încerca să-și facă ordine în 
gînduri şi să se liniștească. Își stricase seara, după discuţia 
cu Marius, era sătulă de toţi şi de toate, era obosită şi tru- 
peşte şi psihic. Somnul i-ar fi făcut bine, dar ceilalţi nu 
vor întirzia să apară şi din nou va fi gălăgie, vor veni şi 
copiii, va trebui să le dea cina, inutil să încerce să adoar- 
mă. Va începe pregătirea mesei de seară, ar putea să pre- 
texteze că o doare capul şi să se sustragă, dar gestul ei 
ar fi interpretat şi comentat, era mai bine să intre în grupul 
femeilor şi să se poarte ca şi cum -nimic nu s-ar fi întim- 
plat. De fapt ei nu i se întîmplase mare lucru; că Marius 
se lăsase sedus de Dora, era treaba lui, cît despre Gertruda, 
va face pentru ea ce se poate, nimeni nu-i cerea imposi- 
bilul. 

Liniştea cabanei fu tulburată de niște paşi care se apro- 
piau. Mariana distinse vocea Dorei și a lui Mihai Tomuş. 

— N-a venit încă nimeni, toate luminile sînt stinse, 
spuse bărbatul și se auzi dușumeaua de scîndură a terasei 
scîrțiinăd sub picioarele lor. 

Mariana se felicita că nu a aprins lumina şi că geamul 
este deschis. Cei doi se aşezaseră după toate probabilitățile 
chiar sub fereastra ei şi tăceau. Admiră natura, gîndi Ma- 
riana. 

— Vrei o ţigară? întrebă încet Tomuş cu o voce pe 
care nu i-o cunoştea, caldă și parcă mai tînără își zise 
Mariana, fără duritatea obişnuită. 

— Mulţumesc! Vocea Dorei, era abia șoptită, uşor tre- 
murată. I-o fi frig? O fi îmbrăcată subţire, se întrebă doc- 
toriţa. 

— Dora! 

— Te rog, taci! 

Ei, nu, de ce să tacă, lasă-l să vorbească, vreau să aud 
și eu, ştiu că nu este frumos şi ar trebui să tuşesc, să vă 
fac atenţi că nu sînteţi singuri, dar mi-e teamă s-o fac, 
este prea tirziu acum. Dacă tot mi-am încărcat conștiința, 
cel puţin să-mi lămuresc unele nedumeriri. 

— Băiat simpatic chirurgul, nu? 

— Cam copilăros, răspunse Dora prompt, mi-a povestit 
cum a operat-o el pe biata Irina, destul de încrezut și cam 
fanfaron. 

Mariana ar fi dat mult ca Marius să poată auzi cum îl 
caracterizează Dora, simţea o mare satisfacţie şi ar fi feli- 
citat-o în altă împrejurare pentru talentul ei de psiholog. 

— Credeam că-ţi place, este băiat tînăr și frumos, este 
și chirurg, femeile sînt atrase de astfel de bărbaţi. 

— Fii sigur că pe mine m-a lăsat rece! 

Tăcere. Mariana abia mai respira de teamă să n-o simtă 
cei doi. Ar fi vrut să se întîmple ceva, să vină careva şi să 
întrerupă scena de pe terasă. Dacă ar avea curaj acum să 
iasă şi să le spună, ce să le spună? 

— Ce mînă caldă ai! 

— Am mănuși groase, nu suport frigul la miini. Vocea 
Dorei tremura, dar nu de frig. 

— Noaptea trecută am visat să mergeam de mină şi uite 
că visul mi s-a împlinit. Încotro ne duceam nu-mi dădeam 
seama, dar la un moment dat a apărut cineva, nu mai ţin 
minte cine, vroiam să-mi trag mîna şi nu puteam, ştii cum 
este în vis, vrei să faci o mișcare și nu poţi. M-am speriat 
şi m-am trezit! 

— Vise de noapte. Am citit că nu au nici o semnifi- 
caţie! 

— Semnificație poate nu au, dar visăm totdeauna în 
legătură cu preocupările noastre. Dacă stai şi analizezi gă- 
sești de ce am avut un astfel de vis. Teama noastră per- 
manentă . .. 

— Dacă s-ar găsi un medicament să ieșim din această 
stare cu ajutorul lui, să fim iarăși liniștiți! 

— Nu cred că l-aş lua! 

— Îţi place să te chinui? 

— Fără acest chin viaţa nu ar avea nici un haz! 

Dacă mai durează mult cred că ţip, îşi zise Mariana. 
Pe unde naiba umblă ceilalţi și proştii ăștia doi nu văd 
că în spatele lor fereastra e deschisă? Mă silesc să le as- 
cult şoaptele, cine ştie ce va mai urma, cum să ies din 

această situaţie nenorocită? Uitase că dorise să tragă cu 
urechea, sau se aşteptase la altceva, oricum nu era con- 
vorbirea pe care o credea ea posibilă între cei doi. Dora 
nu cocheta, Tomuş avea o tonalitate a vocii care îi făcea 
rău Marianei. Era cumplit de sigură înainte că o va putea 
ajuta pe Gertruda. Acum îşi dădea seama că nici nu poate 
şi nici nu e nevoie să intervină ea. Orice amestec din afară 
în povestea celor doi, n-ar face decît să strice. 

Cu infinite precauţiuni, Mariana își puse perna în cap, 
să nu mai audă. Timpul se scurgea foarte încet pentru ea, 
pentru cei doi probabil zbura. Se trezi că simte o deosebită 
milă pentru ei, ca şi cum ar fi fost niște bolnavi. Probabil 
cuvintele Dorei m-au făcut să gîndesc aşa. Ar vrea să ia 
medicamente să scape de aceste sentimente. Mie îmi cerea 
somnifere. Nu doarme, suferă, își face reproșuri, dar nu 
poate îndrepta nimic. Este tare, totuşi, nu se dă în spec- 
tacol. Merită admiraţie. Îşi aminti de Marius, de felul cum 
a fost cucerit de Dora. Îl înțelegea acum şi pe el. Şi ce 
crudă am fost cu amindoi, gîndi Mariana, ce convinsă că 
fac bine! N-aş fi crezut să-mi schimb așa repede părerea. 
Dar Gertruda, ce se va întîmpla cu ea? l-am promis spri- 
jin, dar ce se poate face, cum se poate rezolva o astfel de 
situație? Numai timpul, timpul va reuşi să calmeze pasiu- 
nile, să vindece rănile. 

Cind se auzi deschizindu-se ușa cabanei se trezi şi Ma- 
riana din somn. Pe terasă nu mai era nimeni, afară se 
auzeau voci vesele, totul intrase în normal. Ce bine ar fi 
fost dacă scena de pe terasă ar fi fost un vis, îşi zise Ma- 
riana şi se dădu jos din pat. Nu voia să spună că a dormit, 
trebuia să iasă pe nesimţite afară şi să apară de undeva, 
ca după o plimbare de una singură. Un copil deschise ușa 
camerei, văzînd întuneric nu intră. Mariana pîndi pașii 
care se depărtau şi ieşi repede pe terasă. Privi spre foc şi 
îi văzu pe toţi aşezaţi în jurul lui, cu excepţia soţului ei 
care stătea în picioare și privea neliniștit în toate direc- 
tile, desigur așteptind-o pe ea. Ar fi fost imposibil să 
iasă din vilă fără să fie zărită de el, intrarea în cabană 
era foarte bine luminată. Se retrase în sala din mijlocul 
vilei și, privind mereu spre foc, ajunse la geam şi îl des- 
chise. Nu era prea sus şi se decise să sară pe fereastră. 
Încălecă pervazul și se lăsă să alunece de-a lungul zidului, 
pînă ce tălpile atinseră pămîntul. Își scutură pantalonii de 
eventuale urme de praf și ocrotită de întunericul ce dom- 

nea aici, făcu un ocol şi se angajă pe șoseaua ce urca la 
mică distanță de cabană. Cu pas obosit, ca după o lungă 
plimbare, apăru în cîmpul vizual al celor din jurul focului. 
Imediat soţul ei se detaşă de grup și îi ieşi înainte: 

— Unde ai întîrziat atît, draga mea? Eram îngrijorat! 
spuse el. 

— M-am plimbat. 

— Singură? 

— Se poate și aşa! 

— Eşti supărată de ceva? 

— Nu, dar a fost atita gălăgie după-amiază, din camera 
noastră ştii bine că se aude totul, încît simţeam mare ne- 
voie de liniște. Am încercat să mă plimb cu un grup, dar 
începuseră să vorbească de boli și i-am lăsat. Nu mă sim- 
team în stare să mai dau consultaţii și aici. 

— Cine te solicita? 

— Gertruda cu probleme de siluetă... 

— Imi pare rău că nu te-am luat cu mine şi cu copiii... 

— V-aţi distrat bine? 

— Copiii s-au amuzat, eu mai puţin. Am cumpărat niște 
fleacuri şi multe ilustrate pentru colecţia lor. 

— Mă bucur... 

Ajunseră la foc și Mariana fu atentă la felul cum erau 
așezați ceilalţi. Îşi căută din ochi un loc. 

— Credeam că te-a răpit cineva. Unde ai umblat atîta 
timp? Soțul tău era să dea alarma la cabana centrală, zise 
Gertruda care, probabil, fusese îngrijorată cu adevărat. 

— Imi pare rău că v-am dat emoţii! Mie îmi place să 
mă plimb şi singură. Pe aici nu sînt lupi sau alte fiare 
sălbatice şi nici tîlhari, nu văd de ce m-aş fi temut! 

— Pînă unde ai fost? insistă Gertruda, total deplasată, 
crezu Mariana. Tocmai prietena mea îmi creează greutăți... 

— Este mai jos o troiță şi lingă ea o bancă, preciză 
Mariana. Văzuse şi troița și banca cînd urcaseră cu mașina 
spre cabană. 

— Cam departe doctoriţo, remarcă Tomuş. Mariana nu-şi 
dădu seama dacă o crede sau nu că a fost tocmai acolo. 

I se făcu loc pe un trunchi, atenţia tuturor era acum 
îndreptată spre beţele în care înfipseseră cîrnaţi şi pe care 
îi prăjeau în flăcările ce se ridicau din crengile așezate ca 
pentru un rug. 

— Mincăm cu toţii aici!, propuse Gertruda. Ce ziceţi, 
fetelor? Scăpăm de vase şi de aranjatul mesei! 

— Excelentă idee, răspunse altă femeie. 

— Atunci să aducem ceva de băut, piine şi ce mai ser- 
vim la cină! 

„ Mariana se ridică şi plecă spre cabană cu alte femei, 
mulţumită că totul s-a desfășurat bine, că a intrat în grup, 
că n-o bănuiește nimeni. Îşi simţea sufletul uşor şi era 
plină de bunăvoință cu toată lumea. Hotăriî să aducă la 
masa comună prăjiturile pe care le pregătise cu multă grijă 
pentru copii şi să sacrifice şi o sticlă de băutură fină. 

— Dora, tu eşti prea categorică, spuse un cercetător în 
momentul cînd Mariana se reîntoarse la foc. 

— De ce? Fiindcă nu fac concesii? Tonul Dorei era cu 
totul altul, sigur şi tranșant. Parcă nu mai e aceeași fe- 
meie, îşi zise Mariana. 

— Te crezi cel mai mare cercetător din sud-estul Eu- 
ropei! 

— Crede-te şi tu, dacă poţi! 

— Uiţi că n-ai lucrat singură? 

— Nu uit. Tu se pare că uiţi unele lucruri! 

— Că m-ai luat în colectivul tău? 

— Şi asta dacă vrei... 

— Hai, nu vă certaţi acum, lăsaţi că o s-o faceţi cu 
mai mult spor la noi, la stațiune, aici vă mai aud și cei 
dinafară. 

— Spune şi tu Mihai, se adresă lui Tomuş cercetătorul 
vădit supărat, nu este cazul să fie mai modestă? Nu zic 
că n-au fost ideile ei, nimeni nu-i contestă meritele, dar faptul 
că a luat un premiu internaţional ar trebui s-o facă mai 
mare sufletește, să nu ne amintească de zece ori pe zi acest 
lucru. 

— Nu strică să ne amintească, ne ambiţionează, răspunse 
directorul care părea bine dispus şi ţinea cu orice preţ să 
nu-şi strice seara, supărînd-o cumva pe Dora, gîndi Ma- 
riana. 

— Tu întotdeauna îi ţii parte, veni răspunsul celuilalt 
bărbat. 

— Nu-i ţin parte, se apără imediat Tomuş, dar ştii și 
tu că acum avem nevoie de nişte stimulente, dacă vrem 
să ne menţinem prestigiul. 

— Să-l menţină ea, că ea l-a cîștigat! 

— 'Tovarăşi cercetători, plictisiti doamnele, interveni 
cavalereşte profesorul. N-ar fi mai bine să ascultăm muzică 
sau să cîntaţi ceva. Știu că se cîntă bine în acest grup! 

Un aparat cu tranzistori fu deschis şi imediat răsună o 
melodie care umplu atmosfera de veselie. Mariana înregis- 
trase discuţia şi îşi promisese să o reia în minte şi să ana- 
lizeze ce elemente noi se adăugau la ce știa despre Dora. 
Cu puţin timp înainte crezuse că nu o mai interesează ni- 
mic în legătură cu ea, că este elucidat cazul ei, dar ceea 
ce aflase o situa într-o lumină nouă, mereu altă lumină își 
zise ea. Oare cînd voi şti în sfîrşit totul, cînd fapte şi dis- 
cuţii întimplătoare vor veni să confirme, nu să răstoarne, 
tot ce ştiu, cînd interesul meu pentru ea se va stinge sin- 
gur? Îşi amintea că o dată, într-o discuţie, ea Dora, afir- 
mase că era vioara întîi la o şedinţă de lucru a lor. Tonul 
cu care o spusese fusese o surpriză atunci pentru Mariana. 
Îşi ieşise din politeţea obișnuită, era arogantă. Acum găsea 
o explicaţie: Dora exasperată de perseverenţa și curiozita- 
tea ei, a Marianei, dăduse îrîu liber unor ginduri despre 
ea însăşi, unor autoaprecieri. Spera să o impresioneze pe 
Mariana, spunea doar adevărul cel mai curat, dar Mariana 
nu fusese decit parţial atentă la problemele profesionale 
ale Dorei, considerînd-o o femeiuşcă cochetă şi cam atit. 
Încă o eroare, şi cîte oare voi mai fi făcut, cînd am judecat 
oamenii după nişte șabloane, își zicea Mariana, în timp ce 
muzica răsuna în valea din jurul celor două cabane. 

— La ce te gindeşti? 

Tresări şi îi fu ciudă. Marius era în spatele ei şi se 
aplecase la urechea ei să o întrebe, 

— Îmi place melodia şi decorul, demult n-am mai trăit 
așa o seară plăcută şi neobişnuită. 

— Credeam că ești supărată pe mine! 

— Fii liniştit, am și uitat ce-am discutat! Plimbarea, 
pădurea, seara, focul acesta, toate au contribuit... 

— Ce romantică eşti! 

— Tocmai! Aş vrea însă să mă laşi să visez. Nu mă 
pisa cu întrebări și cu aprecieri. Distrugi inefabilul! 

— Credeam că şi eu contribui la farmecul serii! 

— Contribui dacă rămii în decor, dacă faci numai figu- 
raţie. Cînd deschizi gura, farmecul s-a dus! 

— Eşti cea mai dură femeie pe care am cunoscut-o! 

Dintr-odată îl văzu nefericit. Marianei îi păru rău de 
el şi căută în minte cu febrilitate ceva cu care să-l bine- 
dispună, pină nu era prea tîrziu, pînă nu pleca. Din cauza 
muzicii, a serii, nu-i veniră în minte decit versuri. Se sculă 
de pe trunchi şi îi şopti: 

— O, eşti frumos cum numa-n vis un demon se arată... 

Fără să mai aștepte reacţia lui, îl părăsi şi se duse ală- 
iuri de Gertruda să împartă farfurii cu mîncare copiilor 
aşezaţi mai la o parte. 

— V-aţi împăcat? o întrebă în şoaptă Gertruda. 

— Aşa s-ar părea, răspunse Mariana şi-şi văzu mai de- 
parte de treabă, neobosită în a-i servi pe toţi, chiar şi pe 
Dora, care nu se deranja şi acceptă farfuria fără să dea 
importanţă faptului că i-o întindea Mariana. E distrată, 
gîndi aceasta, reuşind să stingă în ea însăși un început de 
iritare. 

— Tu nu măniînci? o întrebă soţul ei la un moment dat. 

— Ba da, vreau însă să termin cu copiii. 

Adevărul era că nu avea poftă de mincare. ` Emoţiile 
prin care trecuse lăsaseră urme, așa era ea, îşi pierdea 
pofta de mîncare cînd era supărată sau prea preocupată de 
ceva. Ştia însă că pofta vine mîncînd așa că se aşeză la 
foc şi gustă din cele aduse pe o farfurie. Glasul lui Marius 
răsuna vesel, spunea o glumă, totul era în ordine. Versurile 
îşi făcuseră efectul exact ca o băutură tare. Apoi, iarăși 
muzica acoperi totul şi Mariana avu din nou senzaţia unei 
seri neobişnuite. 

Nu-şi putea da seama de ce s-a trezit şi nici cît a 
dormit, în orice caz nu avea acea senzație de odihnă pe 
care o dă un somn îndelungat, dar nici imediat după o ați- 
pire nu era, judecind după respiraţia celorlalţi din cameră, 
soţul ei și copiii, care se aflau într-o fază de somn profund. 

În cabană nu se mișca nimic și nici de afară nu răz- 
bătea nici un zgomot. Chiar dacă a fost, gîndi Mariana, a 
încetat înainte de a fi eu complet vigilă spre a-l putea 
identifica, aşa mi se întîmplă şi acasă şi la spital. Acasă 
se aude zgomotul străzii, la fel la spital, pe coridoare se 
circulă toată noaptea, se deschid uşi; aici, însă, este o li- 
miște totală, ce m-o fi trezit? Patul nu-i destul de larg, 
soţul meu a ocupat, ca întotdeauna, partea de la margine 

şi eu mă înghesui în zid. Ascultind respirația copiilor din | 
celălalt pat, fu mulţumită că măcar ei se simt bine. Stătea 
nemișcată, cu ochii închiși, ştiind că somnul o va cuprinde 
din nou, cînd de afară se auziră voci. Nu dădu importanţă, 
crezînd că sînt trecători întirziaţi pe şoseaua ce urca pe 
lîngă cabane. În curînd își dădu însă seama că se vorbea 
în acelaşi loc şi din cînd în cînd mai răstit. Își încordă 
auzul, dar nu putu înţelege nimic, totuşi i se păru că re- 
cunoaște vocile. Se ridică încet în genunchi și, prin fereas- 
tră, dînd perdeaua la o parte, văzu în spaţiul dintre cele 
două cabane, aproape de focul acum stins, siluetele unor 
bărbaţi. Locul era slab luminat, în egală măsură de becu- 

rile de la intrarea cabanelor şi de cel de pe şosea. Cei doi 
bărbaţi, care vorbeau şi gesticulau, se aflau chiar în cen- 

trul unui triunghi, parcă sînt pe o scenă, îşi zise Mariana 

şi în acel moment spre surprinderea ei cel mai robust dintre 
bărbaţi îl prinse de piept pe celălalt. 

Unul este Marius, cu siguranţă, gîndi Mariana, iar celă- 
lait n-ar fi exclus să fie Tomuş. După statură el pare; să 
te văd amice cum te descurci, e mai solid ca tine, dar mi 
te-ai lăudat cîndva că ai făcut box, îşi zise în sinea ei şi se 
așeză mai comod să privească. 

Precis că tot Dora este cauza, şi din nou o năpădi ciuda 
pe această femeie, pe care cu citeva ore mai înainte o absol- 
vise de orice vină. Ce o fi făcut cu Marius? îi cred, pe 
amindoi, în stare de orice. Şi Tomus i-a prins asupra fap- 
tului, după ce ea îl asigurase, în cursul serii, că Marius îi 
este indiferent. Ce perfidă! 

În acest timp cei doi, foarte apropiaţi, se împingeau re- 
ciproc, se roteau pe loc, Mariana nu distingea bine, apoi 
dintr-o dată, probabil că Marius lovise zdravăn, văzu că 
Tomuş era la pămînt. 

Mariana nu era încîntată de succesul chirurgului, dar 
nici nu-i părea rău de suferinţa lui Tomuş. Merita un pumn 
bine plasat, fie și numai pentru necazurile pe care i le fă- 
cea Gertrudei. Iarăşi uita Mariana că şi pe el îl înţelesese 
în aceeaşi seară, îi dăduse, dacă nu dreptate, cel puţin cir- 
cumstanţe atenuante pentru purtarea lui de acasă. 

Marius îşi aprinde o ţigară, observă ea, este satisfăcut, 
seamănă cu un erou de serial de televiziune, degajat, în- 
vingător, suplu, elegant în gesturi şi chiar în loviturile pe 
care le dă. Sportiv. De jos, se ridică încet Tomuş, pare 
ameţit. Se clatină, gîndi Mariana, nu îi fu milă de el, dar | 

îi acord toată atenţia şi observă cum se apropie fulgerător de 
Marius şi îl lovește cu piciorul în gambă. Acesta nu se aş- 
tepta, probabil durerea fu mare, chirurgul spuse ceva și 
lovi din nou în adversarul lui. Se îngroașă gluma, gîndi 
Mariana, şi se strînse lingă fereastră. Cei doi erau din nou 
agăţaţi unul de altul, parcă dansează, se amuză un moment 
spectatoarea, apoi căzură jos şi nu se mai distinse aproape 
nimic, 

Pînă în acest minut nu se gîndise să dea alarma, ştia 
că oriunde, în orice colţ al lumii, ar fi lăsaţi să se răfuiască 
singuri, dar dacă se întîmplă ceva grav ea, ca medic, cum 
va explica altora şi ei înşişi, că nu a făcut nimic. Erau 
amîndoi pe jos, oare ce se petrecea acolo? 

— Scoală-te, şopti ea, zgilțiindu-l de umăr pe soţul ei. 

— Ce este, ce ai cu mine? 

— Scoală-te, se întîmplă ceva afară! 

— Ce se întîmplă? De ce nu dormi şi să nu lași şi pe 
mine în pace? 

— Tomuş îl bate pe Marius Aldea! 

— Draga mea, tu visezi? 

— Mai încet, că trezești copiii! Vino și privește, zise 
Mariana dînd perdeaua la o parte ca să poată vedea și el. 

— Eşti sigură că sînt ei? 

— Le-am auzit vocile, s-au certat întîi. 

— Bineînţeles! La mijlocul nopţii n-au altă treabă, zise 
bărbatul nedecis dacă să se scoale sau nu. 

— Du-te nu mai sta, să nu fie prea tirziu! Dacă nu te 
scoli imediat, dau alarma în toată cabana! 

Cristescu se ridică vădit nemulţumit şi se îmbrăcă pe 
întuneric. Mariana, la rîndul ei, se hotărî să iasă şi ea. Își 
căută pantalonii, apoi canadiana şi se strecură afară odată 
cu soțul ei. În fugă ajunseră lîngă cei doi. 

— Sînteţi nebuni, ce v-a apucat, se răsti la ei doctorul 
Cristescu, imediat ce îşi dădu seama că Mariana avea drep- 
tate, chirurgul şi Tomuş erau pe jos, icneau și se loveau 
reciproc. 

— Marius, strigă şi femeia îngrozită de ceea ce vedea. 

Cei doi nu aveau timp de vorbe. Încleștaţi, cuprinși de 
o furie ce părea de nepotolit, se rostogoleau, lîngă cenuşa 
caldă încă. Marius era deasupra acum și îl imobiliza pe 
Tomuş, acesta însă, foarte puternic, cu o mişcare bruscă îl 
aruncă jos, lovindu-l în cădere de unul din buştenii pe care 
sezuseră seara la foc. 


107 


— Îl omori omule, vrei să ajungi la închisoare? Gata, 
destul, încercă Cristescu să convingă pe Tomuş să înceteze 
lupta, apoi văzînd că acesta nu renunţă, se agăță de el. 

Cu un gest scurt, Tomuş se degajă şi se repezi din nou 
la Marius Aldea, care nu se ridicase încă de jos. 

— Bestie, ţipă Mariana și îl lovi în cel mai clasic chip, 
pe la spate, cu o tigaie mare, chiar a lor, adusă de Ger- 
truda şi uitată acolo, apoi cînd aceasta îi scăpă din mînă, 
lovi cu ce mai nimeri, bețe şi lemne pe jumătate arse, cu 
pumnii şi, în final, cînd toate se dovediră neputincioase 
faţă de spatele lat al lui Tomuş, îşi încleştă mîinile în 
părul lui. Acesta se roti puţin, își liberă o mînă şi o îm- 
briînci cît colo. Mariana se ridică imediat, culese un scaun 
și reveni lingă bărbaţi. 

— Vezi să nu-i spargi tu lui capul, o preveni soțul, care 
trăgea în continuare de Tomuş, văzind că ea se pregăteşte 
să lovească din nou. 

— Ascultă, măi omule, eşti turbat, repeta exasperat 
Cristescu, dă-i drumul, nu vezi că nu mai mișcă? 

Într-adevăr chirurgul zăcea pe spate, imobil. Tomuş, cu 
mîinile pe gîtul lui, părea că nu înţelege nimic. Giîftind, 
luptîndu-se să-l îndepărteze pe Cristescu, primind indiferent 
loviturile Marianei, dezlănţuit, părea de neînvins. 

Mariana intrase în panică. 

— Mă duc să-i chem pe toţi, să vadă cum îl omori, uci- 
gaşule, nelegiuitule, barbarule! 

In furia ei, avea totuşi grijă să nu-l lovească în cap şi 
să nu pomenească numele Dorei. Îl izbi însă de mai multe 
ori eu scaunul în coaste, cît putu de tare, gîndind că pen- 
tru prima oară, poate, produce ea însăşi o fractură cuiva, 
apoi o străfulgeră un gînd. Dacă ceilalţi se trezesc, n-ar fi 
exclus ca ea să fie considerată cauza acestei bătăi, la care 
participa şi soțul ei. Tomuş ar putea susține că el a inter- 
venit să despartă pe Aldea de Cristescu și toată lumea ar 
crede. Dora ar scăpa ca de obicei basma curată. 

— Dă-ţi seama ce faci, termină! Directore, te ştiam om 
serios, continua Cristescu, respirînd cu greu la rindul lui. 

— Mă duc să-i scol pe soții Iancu, ţişni Mariana, dar 
nu făcu doi pași şi amenințarea avu efect. Ca trezit din 
somn, Tomuş se ridică cu greu, își trecu mîna prin păr şi 
zise potolit: 

— Nu ştiu ce ne-a apucat, vă rog să nu mai spuneți la 
nimeni. El a lovit întîi! Să plece, să nu-l mai văd! 

Mariana se aplecase deasupra lui Marius, controlindu-i 
pulsul, dar acesta îşi retrase mina oarecum agasat şi în- 
cercă să se ridice. 

— Cred că nu l-am rănit grav, continuă Tomuş, dacă 
suflaţi ceva despre povestea asta, îşi reluase tonul porun- 
citor, aveţi de-a face cu mine! 

Desigur Dora trebuie să nu sufere, are grijă, în rest nu-i 
pasă de nimic, l-ar fi omorît dacă nu-l ameninţam că o 
trezesc pe ea. Este înduioşătoare bruta asta de Tomuş, gîn- 
di Mariana, dar femeia care îi inspiră o astfel de dragoste, 
merită să fie demascată. Să plătească şi ea, să nu mai fie 
ocrotită... 

— Plecaţi imediat! Ai înțeles? se adresă Tomuş Maria- 
nei, observînd probabil că este cu mintea aiurea și bănuind 
că pe ea trebuie s-o convingă mai întîi, dacă vrea să scape 
de toți trei. 

— Dacă nu mă înșel, cabana este a statului, nu este 
proprietatea dumitale, să ne dai afară cînd pofteşti! 

— Eu am închiriat cabanele! 

— Am plătit însă şi noi, ripostă Mariana. 

— Îţi voi restitui banii! 

— Să ţi-i păstrezi, ţi-i fac cadou! 

— Asta numai năroada de nevastă-mea mi-a făcut-o, 
ea invită toţi nedoriţii, dar vă asigur că este ultima oară! 

— Tomuş, ai grijă cum vorbeşti, interveni Cristescu. 
Vom pleca, n-ai grijă, plăcerea a fost de partea noastră ... 

— Şi dumneata, se adresă Tomuş lui Marius Aldea, ai 
auzit ce am spus? O vorbă dacă sufli, o păţeşti! 

Mai vru să spună ceva, ezită şi după un moment, plecă 
brusc. 

— L-ai dat gata pe bădăran cu ironia ta fină, zise Ma- 
riana cu ciudă. 

— Mariana, taci! 

— De ce să tac, nu mi-e frică de el, eu nu am nimic de 
ascuns, zise Marius suficient de tare ca Tomuş, care se în- 
depărta încet, să poată auzi. 

— Ce, voiai să mă bat şi eu cu el? întrebă bărbatul 
iritat. 

— Nu, am observat că nu l-ai atins nici cu o floare, 
în schimb l-am atins eu, răspunse Mariana care se aple- 
case deasupra lui Marius şi îl ajuta să se ridice. 

— Ai ieşit cam jumulit din această dispută, stimabile, 
dar ce să-i faci la război, ca la război... 

— Lasă-l în pace, o întrerupse Cristescu. Te doare ceva, 
ai vreo fractură?, se adresă în continuare celui bătut. 

— N-am nimic. Te-aş ruga să mă ajuţi să merg la ma- 
şina mea, vreau să plec imediat, răspunse chirurgul cu o 
voce răguşită. 

— Cum crezi că ai să poţi conduce în starea asta şi încă 
pe timp de noapte. Tot drumul este numai serpentine, nu 
poţi pleca, ar însemna să te sinucizi ... 

— Mariana nu te amesteca, te rog, fac ce vreau! 

— Imi pare rău, dar nu-ţi permit! Chiar dacă te su- 
peri, îţi dezumflu cauciucurile de la maşină... 

— Nu poţi pleca singur, spuse şi soțul Marianei, rămii 
pînă se face ziuă și te duc eu pină acasă. Revin cu tre- 
nul şi o iau pe Mariana și copiii după-masă. 

— N-aş mai rămîne nici eu, zise Mariana. 

— Nu încăpem cu toţii şi tot trebuie să revin să iau 
cealaltă maşină, eu sau altcineva. Fă aşa cum zic eu, de- 
cise soţul Marianei. 

Marius Aldea se așezase pe un trunchi cu capul în milini. 
Are de ce să fie mîndru, gîndi Mariana, în definitiv din 
cînd în cînd nu-i strică unuia ca el să fie pus la punct. 
Sint răutăcioasă, își mai zise, din ce s-or fi apucat la bă- 
taie? Dora, desigur, numai Dora şi iarăşi Dora! i 

— Dă-mi cheile de la maşina ta, se adresă Cristescu 
lui Marius, apoi Marianei: tu du-te încet în cabană şi adu-mi 
canadiana. 

— Cred că l-am atins bine pe Tomuş, începu Mariana 
discuția cu Marius intenţionînd să-l consoleze arătiîndu-i 
că a avut prieteni, că a făcut pentru el ce n-a mai făcut 
în viaţa ei. Acesta însă îi spuse scurt: 

— Te rog, taci! 

Mariana se simţi jignită, ea avusese cele mai bune sen- 
timente, făcuse cu adevărat ceva pentru el, nu ţinea să se 
laude, vroia să-l facă să nu se simtă singur și nu culegea decît 
nerecunoștinţă. Rămase tăcută privind cum se apropie ma- 
şina lui Marius condusă de soțul ei, apoi amintindu-și că 
trebuie să aducă o hană din cabană se duse după ea. 

Cînd se întoarse, Marius era instalat în maşină şi după 
ce puse haina pe bancheta din spate, soțul ei porni încet 
mașina. De pe terasă, Mariana, căreia îi pierise somnul şi 
nu avea poftă să intre în cabană, îi urmări pînă dispărură 
după o curbă a şoselei. 

Zarva plecării în excursie o trezise şi pe Mariana, 
dar nu părăsise patul, hotărise că nu va merge nici ea nici 
copiii, cuvintele lui Tomuş îi răsunau încă în ureche. Nu 
vroia să-l mai deranjeze cu prezenţa ei, acum cînd se știa 
nedorită. Dealtfel se simţea şi foarte obosită, nu dormise 
suficient, deşi nu venise să doarmă în această cabană. Va 
profita, deci, de liniştea ce va urma plecării şi-şi va com- 
pleta restanţele de somn. Nu ţinuse însă seama în calculele 
ei de preferinţele copiilor, care se treziseră şi ei, bucuroşi 
de excursie şi acum se foiau în pat nemulţumiţi. Tocmai 
restabilise liniștea în cameră, cînd se auzi o bătaie în ușă. 

— Ce faceţi dragă, nu vă sculaţi, grăbiţi-vă, este o zi 
splendidă, spuse Gertruda cu o voce veselă, băgînd capul 
în cameră, 

Mariana deduse că ea n-a observat nimic şi că totul e 
în ordine în familia Tomuş. O chemă înăuntru, îi examină 
ținuta, o admiră cu sinceritate, îi veneau bine tricoul şi 
pantalonii special aduşi pentru această zi şi cînd crezu că 
este pregătită să-i spună şi o veste mai puţin plăcută, zise: 

— Soţul meu și Marius au plecat la cel mai apropiat 
service, maşina lui Marius a suferit o avarie la nu ştiu ce 
mecanism, s-a lovit probabil de o piatră cînd a urcat. Nu 
vor veni cu voi în excursie şi fără ei nici eu nu merg. 

— Mariana, fă-mi plăcerea și scoală-te imediat! Dacă 
ei nu au avut răbdare să meargă după-masă cu maşina la 
reparat, tu nu-ți rata ziua! 

— N-am nici o poftă de... 

— Cred, dar la copii te-ai gindit? 

Aceştia ridicaseră amîndoi capetele la începutul discu- 
tiei, acum săriră din pat şi o înconjurară pe Gertruda, aliin- 
du-se cu ea împotriva mamei lor. Observînd mutrişoarele 
lor fericite de sprijinul neașteptat, Mariana se decise să le 
permită lor să meargă. Explozia de bucurie ce urmă, săru- 
tările pe care le primi Gertruda pentru intervenţia ei, o 
făcură pe aceasta să plece mulțumită cu atit şi să renunţe 
la alte insistenţe, cărora cu greu le-ar fi făcut față Ma- 
riana. 

Pregătirile erau făcute din ajun, copiii se îmbrăcară mai 
repede ca niciodată, toate lucrurile se găseau, ca prin far- 

mec, la locul lor şi, în mai puţin de o jumătate de oră, 
tot grupul era în faţa cabanei. Mariana însoţise copiii afa- 
ră, dădu din nou explicaţii pentru lipsa soţului ei şi a lui 
Marius Aldea. Pretextul invocat de ea se dovedi plauzibil, 
se iscă o discuţie chiar între bărbaţi despre defecţiunea 
produsă şi automobiliștii, toți, găsiră că era firesc să re- 
nunţe la excursie cînd se punea problema mașinii. Mariana 
îi lăsă să vorbească, aproba din cînd în cînd și observa pe 
cei din jur. Tomuş nu avea nici o plagă pe faţă, nici o zgi- 
rietură nu trăda cele întîimplate; era posomorit, dar liniștit, 
neobișnuit de tăcut. Inginerul Iancu, soţul Dorei, în schimb 
era foarte bine dispus, glumea, nu se observa nimic la el 
care să fi arătat că nu a dormit bine. Dora însă lipsea. Ma- 
riana nu îndrăzni să întrebe, se pare că problema fusese dis- 
cutată în grup înainte de venirea ei, fiindcă nu o mai aş- 
teptară pe Dora şi porniră la drum. Îi urmări pînă dispă- 
rură după o cotitură a şoselei, apoi intră în cabană şi se în- 
tinse în pat. Totul a ieşit bine, gîndi ea, atît cît se putea 
de bine după cele întimplate; ziua celorlalți nu este stricată, 
numai combatanții, şi între aceștia se număra și ea, numai 
ei lipsesc, şi nu toţi. Tomuș este prezent. Nu se vede însă 
ea, ea care este și cauza celor petrecute și sigur este la 
curent cu tot. I-o fi spus Mihai Tomuş. De ce a rămas la 
cabană? Probabil n-a dormit toată noaptea şi nu este în 
stare de efort. Insomniile ei. Fără ea Tomuş nu va fi fe- 
ricit, îi va simți lipsa, este o pedeapsă pe care i-o aplică 
sau într-adevăr Dora e indispusă. Treaba lor, își zise Ma- 
riana, m-am săturat de povestea asta, nu mai vreau să mă 
gîndesc la ea. Îmi ajunge, de astă toamnă mă persecută 
evenimente şi tragedii în care nu pot interveni, numai Ma- 
rius este 'de vină, dar și-a primit porţia. Gîndul la felul 
cum arăta la plecarea din fața cabanei după bătaia luată, o 
făcu să zimbească, nu mai avea nimic din alura de sportiv 
învingător. Sînt răutăcioasă, gîndi ea, mă bucur de răul lui. 
Fra însă insuportabil de sigur pe el şi ce urit s-a purtat 
aici cu mine. Tot Dora este de vină, ea l-a atras în cine ştie 
ce situaţie, Tomuş n-a suportat, este oribil de gelos, ea îl cu- 
noştea şi nu i-ar fi fost greu să evite orice fapt care l-ar 
fi putut supăra pe Tomuş. Dar ea nu evită nimic, împinge 
oamenii la disperare, la moarte şi apoi se vaietă că nu doar- 
me. O femeie crudă, fără suflet şi în ciuda faptului că eo 
cercetătoare foarte bună, nu este o femeie deşteaptă. Ma- 
riana puse diagnosticul cu o siguranță pe care nu şi-ar fi 


112 


ata 


t permis-o în medicină, se întoarse pe o parte şi hotărî să 
| doarmă. Se gîndi că ar fi bine să deschidă fereastra să aibă 
aer curat şi cînd se ridică observă pe Dora singură pe unul 
din buştenii de lingă focul stins, fumînd și parcă așteptind. 
| Renunţă să mai deschidă geamul şi o spionă de după per- 
dea. Cînd termină ţigara, Dora se ridică şi porni să se plim- 
be pe şosea, fără să se îndepărteze prea tare. N-ar fi exclus 
| så mă aştepte pe mine, gîndi Mariana, ea ştie cine a plecat 
în excursie și cine nu, ca şi mine a văzut grupul, crede 
că eu dorm, aşteaptă să ies, vrea să afle ceva de la mine. 
Nu-i nimic, va aştepta, acum este rîndul meu să fac pe sfin- 
xul, s-o reped cînd mă întreabă, să ocolesc răspunsurile și 
să mă joc cu ea ca pisica cu șoarecele, cum mi-a făcut şi 
ea mie. Cu deosebirea că eu nu am nimic de ascuns, sînt 
spectatoare la această poveste, dar din cînd în cînd am fost 
şi eu pusă în situaţii imposibile, care se puteau solda cu o 
tragedie. 

Dora se plimba în continuare. Porțiunea de şosea parcur- 
să era mai scurtă, se întorcea mai repede cu fața spre ca- 
bană, devenise nerăbdătoare, fumase cîteva ţigări. Las-o 
să fiarbă, decise Mariana, și se întinse din nou în pat, re- 
nunțind să mai privească pe fereastră. Eu nu mai am ce 
afla nou de la ea, ştiu acum totul, mi-ajunge. Cea mai bună 
soluţie este să evit o discuţie cu ea. Este dreptul meu să o 
ocolesc, din pricina ei, colegul meu a mincat bătaie, deşi o 
merita întrucîtva, fiindcă s-a lăsat antrenat ca un prost. 
| Este, totusi, aliatul meu și, chiar dacă am fost oarecum sa- 

tisfăcută de cele întîimplate, ea nu trebuie s-o ştie, dar tre- 
buie să plătească. Îi voi întoarce spatele, de azi înainte n-o 
mai cunosc. O ciocănitură sfioasă în ușă, o trezi pe Maria- 
na din gînduri, Spuse mașinal: 
— Cine e? 
— Dora! 
— Poftim, intră, zise tare Mariana, deși se hotărise să 
n-o mai cunoască. Voi fi însă foarte rece cu ea, decise. 
Uşa se deschise încet şi Dora intră în cameră. E nedor- 
mită, are cearcăne, constată Mariana cu satisfacţie, arată 
| foarte rău, ce or fi văzînd bărbaţii la ea, se întrebă în timp 
ce îi făcea semn să ia loc pe un scaun, pe care îl debara- 
sase de lucrurile copiilor şi îl plasase în așa fel încît Dora 
să stea cu faţa la lumină. 
— Te superi dacă eu rămîn în pat? 

— Te rog chiar, scuză-mă că am dat buzna peste tine, 
te-am trezit din somn cred... 

— Nu-i nimic, răspunse Mariana, afirmind indirect că 
a fost adormită la venirea ei. Să se simtă prost, cît mai prost, 
nu vreau s-o încurajez, gîndi ea, nu merită. 

— N-am dormit toată noaptea, începu Dora. 

— Inscmniile tale, o întrerupse Mariana cu un ton plic- 
tisit. 

Dora nu luă în seamă faptul că Mariana se purta cu ea 
rece şi inospitalier. Spuse cu un zîmbet: 

— Imi pare rău de cele întîmplate azi-noapte prietenu- 
lui täu! 

— Nu ştiu la ce te referi! 

— La bătaia dintre Tomuş şi chirurgul tău! 

— Nu e chirurgul meu, rectifică glacial Mariana. 

— Mă rog, m-am exprimat poate greşit. Voiam să spun 
colegul tău. 

Zimbea cumva complice şi asta o enervă pe Mariana. E 
moartă de curiozitate, vrea să ştie ce e cu Marius, dar mă 
atacă pe mine. Lasă că te aranjez eu, scumpo, gîndi Maria- 
na și spuse cu o voce incoloră: 

— În cursul bătăii Marius s-a lovit cu capul de un 
trunchi şi mă tem să nu facă un hematom extradural, cum 
a făcut biata Irina Păsculescu. 

Lovitura mersese în plin. Mariana constată cu satisfac- 
ție că zimbetul Dorei piere. Continuă să dea amănunte folo- 
sind intenţionat cît mai multe cuvinte tehnice, ca Dora să 
fie impresionată dar să nu înţeleagă mare lucru. Păstră 
un ton profesional, degajat, ca și cum ar fi vorbit despre 
un străin şi nu se opri decît cînd cealaltă femeie, conster- 
nată, o întrebă: 

— Va trebui să fie operat? 

— S-ar putea, după felul cum arăta nu m-ar mira. 

Dora se ridicase de pe scaun, se întoarse cu spatele. Știe 
să sufere, îşi zise Mariana, ce-i al ei, e-al ei, tace, nu se dă 
în spectacol. 

— Eşti sigură că nu exagerezi?, se întoarse pe neaştep- 
tate Dora şi Mariana se temu că i-a citit pa față gîndurile. 
E deşteaptă individa, îşi spuse doctoriţa, dar sînt decisă să-i 
dau o lecţie. 

— Evident, nu pot fi sigură, ştii în loviturile astea la 
cap se pot întimpla complicaţii neașteptate chiar la mai 

multe săptămîni de la accident. Am avut un caz care s-a 
lovit la o nuntă şi... 

În fond, nici nu spun un neadevăr, se scuza Mariana 
față de ea însăși, chiar dacă strecor în sufletul ei grija pen- 
tru soarta lui Marius, nu comit o nelegiuire. Trebuie să 
ştie ce ştim și noi, să fie plină de teamă ca şi noi, în plus, 
să gindească că ea este de vină, şi nu o vină oarecare ci 
una gravă. Nu trebuie cruţată, nu vreau s-o cruţ de nimic. 

— Cred că o să înnebunesc pînă la urmă, spuse Dora 
dintr-o dată extenuată, aşezîndu-se pe scaun cu capul pe 
braţele puse pe spetează. 

— S-au bătut din cauza ta? 

Mariana nu era impresionată, profita de ocazie, voia să 
afle cum de ajunseseră cei doi la bătaie. Nu se jena să-i 
pună întrebări, nu voia să o menajeze, se înșela însă crezînd 
că Dora îi va răspunde imediat. Era prea preocupată acum de 
soarta lui Marius Aldea ca să dea atenţie întrebărilor Ma- 
rianei. O auzi că spune: 

— Soţul tău l-a dus la spital pe Marius? 

Doctoriţa fu neplăcut surprinsă de faptul că Dora îi 
spune chirurgului pe nume, era prima dată că o făcea, 
Mariana avea sentimentul că drepturile ei au fost încălca- 
te, chiar şi grija Dorei pe care ea însăşi o exacerbase mai 
înainte cu bună ştiinţă o deranja acum. Nu-i dădea voie 
să fie preocupată de Marius. Dar de ce oare nu-mi place?, 
se întrebă singură doctoriţa, apoi decizîind să se gîndească 
mai tîrziu la această problemă, cînd va avea timpul nece- 
sar, se întoarse la întrebarea Dorei şi răspunse exact așa 
cum își propusese, în doi peri, perfid încurajatoare, inten- 
ţionat confuz, insinuant îngrijorată. Dădu drumul la o mul- 
time de termeni tehnici medicali, cazuri asemănătoare sol- 
date cu decese, spunîndu-şi că, în fond, din punct de vedere 
științific totul este perfect exact, dar recunoscînd încă oda- 
tă în sinea ei că nu ar fi procedat cu nimeni așa decît cu 
Dora. Cînd consideră că terenul este pregătit, repetă între- 
barea cu privire la cauza conflictului dintre cei doi. 

— Aseară după ce tu și ceilalţi aţi plecat, eu am mai 
rămas să fumez o ţigară, soțul meu se culcase, mie nu-mi 
era somn. 

— Sperai să te întîlnești cu Tomuş? 

— Stiam că va veni la mine dacă mă vede aşteptîind, 
cu încă o persoană de faţă, nu trebuia să răminem în doi 
din cauza soţiei lui care ar fi bănuit imediat ceva. 

— Şi l-ai atras pe Marius? 

— Exact. A venit singur, s-a aşezat pe marginea terasei, 
începusem să vorbim despre filme, destul de tare. Din ca- 
bană se putea auzi ce vorbeam, treceam de la una la alta, 
apoi a venit Tomuş. Am continuat discuţia fără nici un fel 
de jenă, el a luat şi el parte, și-a spus părerile. Deşi pare 
un om oarecum simplu, citeşte mult și și-a format un gust 
destul de rafinat. Este la curent cu tot ce apare nou prin 
librării, îl depășește pe chirurgul tău, deși Tomuș e un 
om foarte ocupat... 

Mariana recepţionă revenirea la formula „chirurgul tău“ 
fără plăcere deosebită, îşi zise că va analiza şi aceasta cînd 
va avea timp, şi mai remarcă căldura cu care Dora vor- 
bea de Tomuş. O căldură disimulată, sub o obiectivitate pe | 
care şi-o impunea dar pe care nu reușa s-o realizeze per- i 
fect. O notă bună pentru ea, gîndi Mariana, o umani- 
zează. 

— Am stat destul, la voi se stinseseră luminile, era pu- 
jin frig, dar noaptea era frumoasă şi nu mă înduram să 
plec. Nici ei nu plecau, mă simţeam bine, credeam că şi ei 
se simt, în fine, Tomuş știam că suferă din cauza prezen- 
ţei celuilalt, dar fără Marius nici eu n-aş fi rămas așa tîr- 
ziu, speram că a înţeles şi a acceptat situaţia, dar n-a fost 
așa. Cind, în sfîrşit, m-am decis să plec eram convinsă că i 
a fost o seară plăcută pentru toţi trei. 

— Tu ai plecat şi i-ai lăsat pe amîndoi pe terasă. Nu se 
iscase nici un conflict în prezenţa ta? 

— Nimic. Bănuiam, ţi-am spus, nemulţumirea lui Mihai, 
dar ce puteam face? 

Mariana îşi amintea de întrebările lui Mihai Tomuş, 
relativ la Marius, la care Dora răspunsese cu răceală şi 
calificindu-l pe acesta de fanfaron. Probabil că între ei au 
mai fost astfel de situaţii, gîndi Mariana, Tomuş este foar- 
te gelos. Într-adevăr, ce putea face Dora? l-ar fi plăcut să 
mai rămînă cu Tomuş, singuri, însă, nu se putea și cea mai 
bună acoperire în ochii Gertrudei i-o oferea Marius, recu- 
noscu Mariana. 

— Nu puteai face nimic altceva. Aveaţi nevoie de un pa- 
ravan şi Marius se preta de minune, spuse Mariana, punînd 
pentru prima oară în această discuţie un balsam pe rănile 
Dorei. = 

— Credeam că înţelege și Mihai, dar n-a înţeles! 

— Ai vorbit cu el azi de dimineaţă? 

— Nu, dar bănuiesc ce s-a întîmplat. Îl cunosc perfect 
pe Mihai, probabil i-a interzis lui Marius să se mai ţină 
după mine, fiindcă toată ziua m-a urmărit. 

Imbecilul, gindi Mariana, eu ştiam de ce te urmărește, 
știam că tu l-ai dresat ca pe un ogar, îmi place expresia, 
jubilă doctoriţa, poate i-o servesc lui Marius, dacă scapă 
cu bine după cele întîmplate. 

— 'Țineam să-l lămuresc oarecum, continuă Dora, să-i 
sting acea curiozitate trezită în el de tine... 

— Pardon, el m-a antrenat pe mine, rectifică Mariana. 

— Mă rog, așa gindeam eu, vreau să-ţi explic de ce nu 
l-am trimis la plimbare, de ce l-am încurajat oarecum, deși 
știam că ochii lui Mihai mă urmăresc. Speram să-i pot ex- 
plica tactica mea, dar noi doi. Mihai şi cu mine, nu putem 
rămîne singuri, asta e soarta noastră, un fel de statut ac- 
ceptat de amindoi, aşa că nu i-am putut risipi bănuielile, 
le-am întărit chiar. Chirurgul tău e băiat frumos şi poate 
stîrni gelozia oricărui bărbat. 

— Cu excepţia soţului tău, zise Mariana. 

— Exact, el nu-ţi strică buna dispoziţie... pretinde... 
că mă cunoaşte, nu mă consideră în stare de lucruri ne- 
permise... 

— Îmi place că recunoşti singură că el, soțul tău, crede 
numai că te cunoaşte, dar nu te cunoaşte cu adevărat. 

— Dacă şi-ar fi dat osteneala ar fi putut afla cum sînt, 
dar e un om comod şi este bine că are o astfel de fire... 

— Îţi poţi permite tu destule... 

— Eşti dură, neînțelegătoare. Judeci oamenii după niște 
scheme, parcă nici n-ai trăit. Sub ochii tăi am impresia că 
sînt un animal de experienţă pe care îl observi fără să te 
preocupe prea mult, adică suferinţa lui nu produce un 
ecou în sufletul tău, nu ştiu cum să-ţi explic... 

Mariana se simţi atinsă, ea însăşi se suspecta de tendinţă 
spre schematizare, de simplism, datorat nu lipsei de bună- 
voinţă, ci unei necunoaşteri a anumitor situaţii, situaţii pe 
care nu le trăise. Viața ei nu i le oferise şi din cauza asta 
se simțea adesea săracă sufletește, cumva inferioară. Bănu- 
ia că unele experienţe, chiar amare, lasă urme, modifică 
felul de a vedea viaţa. Își estima deficitul de înţelegere aşa 
cum se calculează eroarea în tehnică şi nu era un lucru de- 
loc simplu. 

— Ai dreptate Dora, viața mea a fost liniară, lipsită de 

conflicte, de situaţii dificile. Uneori nu pot să înţeleg com- 
plicaţiile altora. 

Era pentru a doua oară cînd Mariana alina suferinţele 
Dorei şi aceasta, dornică de confesiune şi avidă de înţele- 
gere, se uită la Mariana cu recunoştinţă. 

— N-am povestit nimănui, spuse ea, am tăcut ani în 
şir, n-am avut încredere în nimeni, dar ce am trăit eu nu 
e ceva obişnuit! 

— Dragostea ta cu Tomuş? Cred că e un fapt destul de 
banal, dar vouă vi se pare unic. În toate scenariile de te- 
leviziune se găsește cîte o idilă de acest gen! 

— Da, dar nu e numai atît! Viaţa poate fi şi foarte 
complicată, situaţiile nu pot fi descrise toate, ar fi prea 
confuz... se împletesc adesea atitea sentimente și gînduri 
într-un fapt, într-un gest! 

— Nişte probleme profesionale, niște sentimente extra- 
conjugale, puţin despre copiii care reacţionează la indife- 
rența părinţilor preocupaţi prea mult de propriile lor gîn- 
duri... 

— Uiţi condiţia femeii... 

— Ei da, tocmai eu o uit! Eu care nu încetez să mă 
pling pînă şi de moda feminină care ne obligă să purtăm 
rochii nepractice! 

— De-ar fl numai rochiile! 

— Problema fiind generală şi privind sute de milioane 
de femei de pe întregul glob, nu mă preocupă chiar atît 
încît să-mi dea insomnii! 

— Mie mi-a dat multe nopţi albe! 

— Mă surprinde! 

— Mariana, tu crezi că mă cunoşti pe mine? 

Cele două femei se priviră în ochi. Se cercetară una pe 
alta în tăcere, îşi inventariară părerile, impresiile. A uitat 
de Marius, gîndi Mariana, nu se mai vede nici interesul 
pentru Tomuş în ochii ei, altceva o obsedează, altă proble- 
mă. Să vedem care, în fond nu o cunosc destul, ea nu se 
lasă uşor descifrată, trebuie să recunosc. Zise: 

— Nu cred că te cunosc, sau cel puţin nu din toate punc- 
tele de vedere. În Transilvania circulă o zicală, care spune 
că nu poţi cunoaște un om pînă nu mănînci o majă de sare 
cu el. 

Dora trecu peste cele spuse de Mariana, urmărindu-și 
propriul ei gînd şi spuse: 

— Ai auzit şi tu că o inovaţie se face greu, că trebuie 
să lupţi cu ignoranţa, cu inerția, cu interesele meschine ale 
unora! 

— După cîte ştiu, s-au luat măsuri pe plan naţional să 
fie promovat noul în toate domeniile, răspunse Mariana 
ca un şcolar. 

— Traducerea în faptă a acestei hotărîri e foarte grea. 
Se face, în multe locuri se face, se înregistrează destule 
succese... 

— Evident, este loc pentru mai bine, dar nu văd unde 
vrei să ajungi! Problema aceasta ne interesează şi pe noi, 
ca pe orice cetățean al țării, dar este prea mare, ne de- 
păşeşte, nu înțeleg de ce ai adus-o în discuție, ce legătură 
are cu tine! 

— Eu sînt o inovatoare, te rog lasă-mă să vorbesc des- 
chis, fără falsă modestie, să-ţi spun care sînt problemele 
mele. Îmi place meseria mea, mai mult ca orice, am idei, 
am avut întotdeauna, dar nu le-am putut materializa din 
lipsă de înțelegere. Ani de zile am luptat, (înainte de a 
veni în oraşul vostru, am mai lucrat în două locuri) nu 
mi-a reuşit nimic, am fost chiar codaşă în instituție, fiind 
preocupată de o anume idee şi scîrbită de ceea ce mi se 
impunea; nu am dat randament. În plus, insistențele mele 
și criticile pe care le aduceam, mi-au creat mulţi dușmani, 
am pierdut timp să mă apăr, am ieşit rău din anume dez- 
bateri, m-am descurajat, am obosit şi, în final, am crezut 
că am apucat-o pe o cale greşită şi trebuie să fac ce face 
toată lumea, adică muncă de rutină, fără nici un fel de 
perspectivă. În această situaţie am venit aici, la locul de 
muncă în care mă aflu, pe care l-am ales pentru faptul 
că soţul meu este din împrejurimi. 

— Aici ai găsit condiții... 

— Nu de la început. Era alt director, am intrat în co- 
lectiv cu intenţia să nu-mi mai bat capul cu nimic, să 
rămîn în anonimat, să nu mai fiu considerată o nedisci- 
plinată, o nemulțumită, deoarece chiar şi soțul meu înce- 
puse să creadă că eu sînt de vină. El nu m-a încurajat nici- 
odată să lupt, din contră mă certa şi dădea dreptate celor- 
lalţi, mie niciodată. Am lucrat așa cîţiva ani buni în care 
n-am făcut nimic. Zilele erau cenușii, mă plictiseam, eram 
rea și indiferentă, nemulțumită, în fine, cum să-ţi explic, 
nu-mi plăcea ce fac, nu-mi plăcea de fapt nimic. Credeam 

că aşa o să sfirşesc, anii se scurgeau, nici nu-mi părea rău 
că îmbătrînesc, mă obișnuisem cu toate, cînd... 

— Te-ai îndrăgostit de Tomuş, sau el de tine! 

— Nici vorbă de așa ceva. Întîi a fost numit director! 

— Fără îndoială că numai în această situaţie îţi putea 
fi de folos! 

— Eşti rea şi nedreaptă! Ce folos am avut eu din tot 
ce am realizat în ultimii ani? Material, nimic, sau aproape 
nimic. Am cîștigat însă enorm pe plan sufletesc, m-am 
putut realiza, am recăpătat încrederea în mine. 

— Deci asta era? Aşa se explică dragostea ta pentru 
Tomuş! 

— Iar schematizezi! Cînd a fost numit director nici eu, 
nici el nu am prevăzut ce va urma. La început am fost 
puțin mai amabilă cu el, adică i-am arătat un plus de con- 
siderație fiindcă era director. Această modificare a com- 
portării mele de atunci se încadra în modificarea generală 
care se produce în jurul unui proaspăt promovat şi la noi 
şi oriunde. Pe el însă l-a impresionat nu ştiu cum, a luat-o 
ca pe ceva ce i se cuvenea lui ca persoană, ca om, nu direc- 
torului, oricare ar fi fost el. Era o copilărie din partea lui, 
eu am sesizat-o şi am profitat de ea. 

— Recunoşti, deci! 

— Recunosc! Această copilărie a lui, contrastînd cu fi- 
rea lui voluntară, cu autoritatea de curînd căpătată m-au 
atras. A fost o cursă în care am căzut amîndoi. Nu mi-am 
dat seama atunci, eram prea încîntată de faptul că pentru 
prima dată mi se luau în considerare sugestiile, Cind mi 
s-au pus în practică ideile, eram extrem de ocupată cu 
urmărirea experienţelor, mă îmbătau micile succese, fiind- 
că la început au fost mici. Treptat au căpătat cu toţii în- 
credere în mine şi eu m-am avîntat. Uneori îmi era teamă 
că o fac prea tare, că antrenez prea multe mijloace mate- 
riale, prea mulţi oameni. Au fost și nişte eșecuri, ca în 
orice cercetare, dar el nu şi-a pierdut încrederea în mine 
și m-a ajutat cînd eram descurajată, în fine (acest cuvint 
îi place în mod deosebit, gîndi Mariana) am avut şi re- 
zultate pozitive şi am fost toţi foarte mîndri. Nu primisem 
acel premiu internațional de care ştii şi tu, dar eram deja 
un colectiv format, îndrăzneț şi cucerisem încrederea altor 
personalităţi din domeniul nostru. Lucram cu tot sufletul... 

— Se spunea la un moment dat că și Păsculescu ar fi 
avut un rol deosebit în acea cercetare, apoi mi s-a relatat 

exact contrariul. Care este explicaţia acestor versiuni con- 
tradictorii? 

Dora se opri din înflăcărarea cu care vorbea despre 
munca lor, stătu un timp cu mîinile în poală, privindu-şi 
degetele, apoi ridicînd capul cu un aer decis, spuse: 

— Cu el a fost altă poveste! 

— Ţi-a făcut şi el curte! Pe el de ce l-ai cucerit, de ce 
l-ai încurajat, de ce ai ascultat acele serenade la telefon?... 

— E destul de complicat... nu ştiu dacă ai să înţe- 
legi... 

— Chiar aşa de proastă nu-s! 

— L-ai cunoscut pe Păsculescu? 

— Da! Era un tip bine, mai prezentabil ca Tomuş! Cînd 
l-am cunoscut eu, după moartea soţiei lui, nu mai era ace- 
lași om de mai înainte, așa spuneau toţi cei din jurul lui, 
totuşi mi s-a părut interesant! 

— De departe aşa părea, de aproape însă era altfel. Cu 
excepţia staturii lui, totul era mic la el. Inteligență mică, 
putere de muncă mică, stăpînire de sine puţină, cinste pu- 
ţină, ruşine, îndrăzneală, limitate, totul, absolut totul me- 
diocru sau submediocru. 

— Avea succes la femei! 

— Nu cine ştie ce! 

— Pe tine te-a iubit! 

— La început nu m-a iubit, mi-a făcut curte cum făcea 
la toate femeile, fără prea multă convingere, fără prea 
mult elan, așa cum făcea el totul şi eu nici nu l-am luat 
în serios, 

— Totuși, îi ascultai serenadele! 

— M-ai omorit cu acele serenade! Nu ştiam de la cine 
sint, credeam că Mihai îşi permite astfel de glume, mă 
amuzau ... 

— În fiecare seară... 

— Nu chiar în fiecare seară, poate o dată sau chiar de 
două ori pe săptămînă. Nu știam de la cine sînt. Îl bănuiam 
pe Tomuş, nu eram atît de intimi ca să-l întreb... 

— Nu-ţi făcuse încă declaraţii! 

— Exact! Ai un fel de a mă chestiona şi de a mă sili 
să precizez anumite lucruri! Parcă mă acuzi tot timpul! 

— Pînă acum nu-ţi găsesc nici o scuză, dar îți acord 
circumstanțe atenuante. Poate problemele tale profesionale 
nu le prea înţeleg... 

De fapt, Mariana sesizase că Dora face parte din altă 
categorie de femei decit ea. Ea nu era o oarecare în me- 
seria ei, așa cum era Mariana. Un fel de respect pentru 
Dora i se strecurase în suflet, o simțea punînd probleme 
majore, încercînd să rezolve situaţii în care ea, doctoriţa, 
nu va fi niciodată. Era o altă lume, lumea celor ca Dora, 
nu li se puteau aplica acestora legile obişnuite, nu putea 
fi judecată Dora, inovatoarea, cum ar fi fost judecată ea, 
Mariana, sau oricare altă femeie din anturajul ei. Dora 
era din alt aluat, i se cuvenea altceva, beneficia de alte 
criterii. În faţa ei Mariana se pleca! Probabil, gîndi Ma- 
riana în continuare, așa se explică succesul Dorei la băr- 
bati. Simt în ea ceva deosebit. O întrebă pe neașteptate: 

— Dora, poţi să-mi explici, de ce se îndrăgostesc băr- 
baţii de tine? i 

— Nu ştiu nici eu, răspunse aceasta şi zîmbi. 

Aceste cuvinte, aparent fără nici o semnificație, îi spu- 
seră Marianei mult. În primul rînd, Dora nu negase, admi- 
sese că aşa este, apoi, afirmînd că nu știe, nu găsește expli- 
caţia acestui succes, lăsase să se înţeleagă că nu se ştie 
posedînd calităţi care să atragă în mod deosebit. Dar mai 
fusese zîmbetul care o transfigurase, o întinerise. Un zim- 
bet în care se exprima bucuria, triumful, surpriza că lu- 
crurile stau așa, plăcerea de a trăi, un anumit chef de 
joacă, o anumită indiferenţă pentru ce poate urma faptelor 
ei, o căldură și o strălucire, care o convinse definitiv pe 
Mariana că se află în fața unei femei neobișnuite. Deci 
asta eşti, Dora, gîndi Mariana şi oftă. Zise: 

— Am impresia că faptul că ai succes te amuză, că 
nu prea ţii cont de suferinţa pe care o poţi produce! 

— Nu sînt o sfintă, dar nici nu-mi place să provoc 
dezastre! Dacă s-au întîmplat, nu au fost din vina mea 
sau, mai exact, nu numai din vina mea! Au contribuit din 
plin și alţii! 

— In chestia cu Păsculescu nu-ţi faci nici un reproş? 

— Nu! 

Ce ton aspru are, îşi zise Mariana, cu ce i-o fi greșit 
acest om? Îl urăşte poate pentru faptul că a existat în 
jurul ei şi că, brusc, a încetat să mai fie, provocîndu-i re- 
mușcări pe care nu vrea să le mărturisească nimănui. 

Dora tăcea, se plimba prin cameră şi Mariana obosise 
urmărind-o. Se hotărî să se scoale din pat și să se îmbrace. 

— Cred că ar fi cazul să ieşim puţin afară! S-a făcut 
frumos şi e păcat să stăm închise! Putem vorbi şi mergînd, 
zise şi Dora, fără un cuvînt, se îndreptă spre ușă, dar înainte 
de a ieşi se întoarse și o întrebă pe Mariana care se scu- 
lase pe marginea patului: s 

— Ce ai zice de o cafea? S-o pregătesc pînă te îm- 
braci? 

Mariana, plăcut surprinsă de această amabilitate (Dora 
nu participase niciodată la pregătirile pentru masă), îi 
zîmbi şi începu să se îmbrace, gîndind că dimineața aceasta 
se dovedeşte mai plină de evenimente chiar decit noaptea 
care a trecut. 

— Cred că va fi necesar să fac şi puţină ordine prin 
cameră, spuse doctorița pentru Dora, care încă nu se de- 
cisese să iasă. 

— Spune-mi Mariana, zise aceasta, ca şi cum nu ar fi 
auzit ce se spusese mai înainte, este chiar așa de serioasă 
starea chirurgului? 

Şmecheră ce eşti, cum știi să duci oamenii, îşi zise doc- 
torița, apoi către Dora, privind-o cu un zîmbet în care se 
amesteca admiraţie și surpriză şi bună dispoziţie: 

— Ei, uneori mai exagerăm, noi, medicii, punem tot- 
deauna răul înainte. Marius este tînăr și sper că are un 
craniu rezistent şi n-a făcut fractură. Cît despre bătaie, 
am impresia că o merita! 

Dora ieşi şi Mariana o urmări pe fereastră cum traver- 
sează spaţiul dintre cele două cabane şi dispare în inte- 
riorul celei în care se afla camera pe care o ocupa cu soţul 
şi copilul ei. 

Abia peste o oră îşi reluară discuţia, plimbindu-se 
pe șoseaua ce traversa staţiunea. Luaseră micul dejun, avu- 
seseră şi un invitat, pe cabanier, căruia îi oferiseră de băut, 
deși era de dimineaţă. Mariana îşi strinsese lucrurile din 
cameră în vederea plecării, apoi îşi făcuse toaleta. În acest 

timp, Dora aranjase masa, apoi tot ea o strînsese şi se 
regăsiră mai bune prietene decit speraseră vreodată: Ma- 
riana, uşor flatată de atenţia pe care i-o dădea Dora, iar 
aceasta, nu atit de speriată ca la începutul discuţiei lor, 
fiindcă se convinsese că nici Mariana nu e neliniştită de 
soarta lui Marius, ceea ce era un argument capabil să 
spulbere o bună parte din spaimele Dorei. 

— Ştii, Mariana, începu Dora, cît timp am pregătit ma- 
sa, m-am gîndit și am luat o hotăriîre. Tu ești prima care 
o afli, înaintea soţului meu și a şefului meu... 

— Mă onorezi ... 

— Orice s-ar întîmpla, am de gînd să părăsesc staţiu- 
nea experimentală. Trebuie s-o fac, înainte de a fi prea 
tirziu. Nu vreau să stric familia lui Tomuş, orice greşală 
a noastră, a mea sau a lui, ar putea da totul pe faţă, întîm- 
plarea de aseară nu a lipsit mult să ne dezvăluie secretul. 
După ce ar fi cunoscut de toţi şi ar produce soțului meu 
și Gertrudei suferințele pe care le aduce o astfel de desco- 
perire, degeaba aş mai pleca, sau chiar dacă ar fi utilă 
plecarea, ar fi prea tîrzie, în ceasul al doisprezecilea. Vreau 
să evit acest lucru! 

— Şi munca ta, cercetările tale? Unde vei mai găsi 
atita înțelegere, cine îţi va mai da concursul cu atîta lar- 
gheţe? Crezi că mai găsești un alt Tomuş? 

— Nu, şi nici nu caut! La ora actuală sînt cineva în 
domeniul nostru de activitate, mă pot impune, adică îmi 
. pot crea singură condiţiile de cercetare. Mă voi adresa fo- 
rurilor noastre şi voi cere să mi se pună la dispoziţie tot 
ce-mi trebuie. Am acest curaj și am credința că mi se va 
oferi fără multe insistente. 

— Ce pretext vei invoca, cum îi vei explica plecarea 
lui Tomuş, soţului tău și celorlalți? 

— Nu voi recurge la pretexte! Voi spune un adevăr! 
Am mai de mult o idee în cap și vreau s-o pun în practică. 
Știu niște terenuri nefolosite, ar putea fi ideale pentru o 
anumită cultură. Vreau să încerc! Nu cer mare lucru şi așa 
stau în paragină. Îmi iau familia și mă duc. Pe soțul meu 
îl propun director, mie nu-mi place să-mi bat capul cu 
probleme administrative; va fi pentru el o promovare şi va 
accepta mai ușor plecarea. 

— Te-ai gindit la toate! Tomuş nu se va opune? 

— Ba da, din toate puterile! Va încerca să mă convingă 

pe mine mai întii, dar după cele petrecute aseară, nu-mi 
va fi greu să-l refuz. M-a supărat comportarea lui... 

— Marius a lovit întîi! 

— Ştiu, am privit totul pe fereastră, nu apucasem să 
mă culc, cearta a izbucnit imediat ce au părăsit terasa. 

— Soţul tău dormea? 

— Da, dacă nu înterveneaţi voi, ieșam eu să-i despart, 
eram la ușa cabanei cînd aţi apărut, m-am întors din drum. 

— Am ieşit fiindcă am văzut că Marius este dominat, 
Tomuş este mai puternic... 

— Da, el e puternic, repetă Dora puţin neatentă. Apoi, 
revenindu-şi: cine, oare, a adus acele trunchiuri în jurul 
focului, sînt destul de mari, aci le-am găsit cînd am venit, 
nu-i așa? Mă tot întreb, de cind mi-ai spus că s-a lovit cu 
capul de ele colegul tău! 

— Cred că cei care au tăiat arborii au făcut și focul şi 
i-au adus ca să aibă pe ce şedea. Au fost neglijenţi cînd 
au plecat şi i-au lăsat aşa. Noi cînd am venit, am găsit 
cenușă şi resturi de lemne arse. Azi-noapte am dat în To- 
mus cu ce-am nimerit. Nimic nu mi se părea destul de con- 
tondent, credeam că i-am fracturat o coastă cu scaunul 
acela, spuse Mariana rizînd, dar Dora nu păru să se amuze 
şi Mariana puţin jenată schimbă imediat subiectul. 

— Deci vrei să pleci. Îl vei convinge pe Tomuş, pe soțul 
tău, pe cei care te pot ajuta şi vei începe o viață nouă un- 
deva! 

— Nu va fi uşor, zise Dora tristă. 

— Cred şi eu, dar tu ai darul să convingi și să con- 
strîngi! 

— O voi face în interesul tuturor! Mihai îmi va pune 
piedici, de aceea nu vreau să ştie nimic pînă ce numirea 
mea şi a soţului meu nu este perfectată. Atunci nu va mai 
putea face nimic. 

— Va fi o lovitură pentru el! 

— Va fi greu, îl va durea, dar n-am ce să-i fac, altă 
ieşire nu există, cred că eşti de acord! Cu timpul se va 
vindeca, va uita... 

— Îmi displace, zise Mariana, modul cum acţionezi, pe 
ascuns! De ce nu discuţi cu el deschis, să-i explici, sînt 
sigură că ar înţelege! 

Dora nu răspunse. Privea înaintea ei și un timp mer- 
seră tăcute. Mariana deduse că erau lucruri pe care nu i le 
putea spune şi cînd o auzi oftînd uşor, simți pentru Dora 

un amestec de compătimire şi de admiraţie. Își zise că 
această femeie, din orice unghi ai privi-o, e impusibil să 
n-o admiri. Şi totuşi, uneori a fost rea. Mariana zise: 

— Spune-mi, Dora, cum a fost cu Păsculescu, începu- 
seși de dimineaţă, acolo în cameră să spui ceva, dar n-ai 
terminat, sau eu n-am reușit să înţeleg. Mă întreb, văzînd 
că nu eşti o femeie fără suflet, de ce te-ai purtat şi de ce 
vorbeşti atît de aspru de Păsculescu? 

— Bine, o să-ţi povestesc și cred că o să-mi dai drep- 
tate! Ce ai face tu, care preferi discuţiile deschise, care ai 
oroare de lovituri pe la spate, ce ai face tu deci, dacă te-ar 
iubi un bărbat puternic, care e şi director și care dispune 
oarecum de soarta ta, a muncii tale, de aceea a soțului tău 
și a încă unui coleg, care, inconștient, îţi face curte? Stai 
că n-am terminat, interveni Dora cu un gest, la încercarea 
Marianei de a răspunde. Acest coleg nu te iubește, face 
curte la toate femeile din jurul lui, așa, din obișnuinţă, 
dar orice cuvint şi orice compliment pe care ţi-l face ţie 
îl supără pe director, îl vezi cum suferă, cum se ascunde, 
cum încearcă să-l îndepărteze discret pe celălalt de tine? 

— Cred că cel mai bun lucru este să-l previi pe coleg. 
E cinstit să-i spui direct şi omul să-şi vadă de treabă. Dacă 
ar fi îndrăgostit poate l-ar durea, dar așa nu-i pasă! 

— Vorbeșşti ca din carte, Mariana dragă, ca în filmele 
văzute la televizor, în care se simplifică totul, oamenii sînt 
perfect educați, raţionali ca nişte extraterestri! În viaţă nu 
este aşa... 

— Bine, lasă generalităţile, treci la fapte! Tu cum ai 
procedat? 

— Așa cum ai spus tu! Dar mie îmi tremurau mîinile, 
trecuram toată cînd i-am atras atenția lui Păsculescu să-și 
vadă de treabă, cînd i-am spus că Tomuș îmi face curte, 
că își periclitează situaţia şi a lui şi a mea! 

— Nu văd de ce tremurai! 

— Nu e ușor să faci o astfel de mărturisire! Nu-ţi mai 
spun că el, Păsculescu, mi-a ripostat că nu crede, nu-l vede 
pe Tomuş îndrăgostit. Am încercat să-l conving atrăgindu-i 
atenţia asupra unor gesturi ate lui Tomuş mai concludente 
în acest sens. l-am spus că se poate aștepta la orice din 
partea directorului. Păsculescu m-a întrebat foarte ironic, 
fii atentă, eu tremuram şi el își permitea să fie ironic, m-a 
întrebat, deci, de ce îl previn şi eu i-am răspuns că din 
cinste şi nimic altceva şi iar nu m-a crezut! A tras con- 

cluzia, și n-am mai putut să i-o scot din cap, că eu ţin la 
el şi îl apăr din acest motiv. M-am jurat că-mi e tot atit 
de indiferent ca oricare alt coleg şi că prezenţa lui mă lasă 
tot atit de rece ca aceea a unui scaun. Da, ţin minte că 
am făcut această comparaţie stupidă, un scaun era lîngă 
noi, dar tot nu m-a crezut. Bineînţeles că l-am rugat să 
păstreze totul pentru el. 

— Am impresia că l-ai jignit! 

— Da, vezi că adevărul brutal doare, dar am crezut că 
e în interesul lui să știe ce-l ameninţă, ce simt pentru el, 
să fie lămurit în toate privinţele. Ce a urmat a fost cumplit! 

— S-a supărat? 

— Nu s-a supărat, s-a dus și m-a spus lui Tomuş, mai 
exact a spus versiunea care i-a convenit lui, cum că eu 
profit de sentimentele lui Tomuş, îmi fac interesele, îmi 
bat joc de el, de Tomuş, şi mor de grija lui, a lui Păscu- 
lescu. L-a umilit pe Tomuş, m-a prezentat ca pe o femeie 
interesată, capabilă. de orice pentru a avea influență asu- 
pra directorului, iar el a apărut ca un bun prieten care îl 
previne pe Tomuş să nu se dea în spectacol de dragul meu. 

— Oribil! 

— Să vezi cum a reacţionat Tomuş! Umilit, jignit în 
sentimentele lui, a negat totul, spunînd pur şi simplu că 
sint nebună, că inventez, că sînt una din acele femei care 
îşi închipuie că toţi bărbaţii o plac, una din acele neno- 
rocite la care de fapt nu se uită nici unul, fiind lipsită de 
orice calitate fizică sau morală care să placă. Asta i-a spus 
cînd au discutat amindoi, iar mie mi-a făcut o scenă, æ 
tipat la mine, a amestecat autoritatea de director cu indig- 
narea de bărbat jignit, a fost dur, mi-a interzis să mai vor- 
bese cuiva despre el, n-am putut să strecor un cuvînt în 
apărarea mea, nu mi-a dat răgaz, m-a sancționat pe linie 
profesională pentru o greșeală care nu era a mea și priete- 
nia lui pentru Păsculescu părea indestructibilă. A început 
să-l laude în toate ședințele, să treacă intenţionat în contul 
lui succesele mele, ştia că eu nu voi îndrăzni să zic nimic, 
l-a premiat, erau nedespărţiţi, iar eu spectatoare la toate 
acestea. Păsculescu îşi ajunsese scopul, mă înlăturase din 
centrul problemelor, se virise el, profita din plin, jubila... 

— Dar tu, nu i-ai zis nimic lui Păsculescu? Eu cred că 
l-aş fi făcut de două parale, cel puţin între patru ochi!. 

— Ce rost ar mai fi avut! Greşeala fusese a mea! Eu 
l-am considerat mai cinstit decît era, eu nu mi-am dat 

seama că era o lichea. Nu e bine să vorbeşti rău de morți, 
dar așa era Păsculescu. L-am lăsat să se bucure de rezul- 
tatul faptei lui. Mi-am spus că mi-am făcut datoria de om, 
l-am avertizat, mi-era indiferent ce va urma. Ştiam că mai 
curind sau mai tirziu Tomuş mă va ierta, voiam să las 
timpul să acționeze, eu să nu intervin. L-am scuzat că a 
tipat la mine, că m-a sancţionat, că a fost atît de furios. 
Fusese jignit, luat „drept fraier“, acestea au fost cuvintele 
lui Păsculescu. Tomuş a suferit crîncen în acele 'zile, nici 
el nu mai credea decît ce-i spusese Păsculescu, îl convinsese, 
de aceea negase totul și m-a făcut nebună. Cînd s-au po- 
tolit puţin lucrurile, cînd am fost din nou toţi trei îm- 
preună, tot el, Păsculescu ne scormonea rana și mie şi lui 
Tomuş. Mă întreba cu zimbetul lui ironic de ce am minţit, 
ce am urmărit de i-am spus lui acea poveste bună de ador- 
mit copiii, cum mi-am imaginat eu că el mă va crede... 
Întrebările erau puse de față cu Tomuş, eu recunoşteam 
deschis că sînt o mincinoasă incurabilă, că așa îmi vine 
citeodată mie şi suportam avalanșa de reproşuri și insulte, 
da, insulte chiar, odată mi-a spus că el m-ar bate să fie în 
locul lui Tomuş. Discuţii de acest gen s-au purtat de mai 
multe ori, erau un chin pentru mine, Tomuș tăcea, Păscu- 
lescu era convins că are dreptate. 

— Eu nu l-aş fi suportat! Aş fi spus iarăşi adevărul 
de faţă cu Tomus. 

— Care adevăr? Într-o poveste ca asta sînt doi parte- 
neri. Cînd unul neagă, și acesta este bărbatul, femeia se 
umple de ridicol! 

— Ai dreptate! Dar Tomuş de ce nu ţi-a luat apărarea? 
De ce n-a mărturisit cinstit? Un cuvint să-i fi spus lui 
Păsculescu şi el şi-ar fi schimbat imediat, cred, atitudinea! 

— Asta m-am întrebat și eu! Era jignit de cuvintele lui 
Păsculescu, era nesigur pe mine, nu mai știa ce să creadă, 
negase odată şi persevera. Pe de altă parte, îl lăsa pe Păs- 
culescu să mă insulte cu intenţia de a ne vedea certaţi de- 
finitiv. Era probabil convins că eu îl iubesc pe Păsculescu. 
Chiar prietenia pe care i-o arăta acestuia, faptul că-i atri- 
buia lucrări pe care le făcusem eu, că-l lăuda în şedinţe, 
toate acestea aveau drept scop să mă irite, să mă facă să-l 
duşmănesc pe Păsculescu. Am sesizat această intenţie şi i-am 
dejucat toate încercările! Părea că nimic nu mă supără, că 
orice mi s-ar fi cuvenit mie eram fericită să-i cedez lui 


128 


Păsculescu, că nu ar exista nimic şi nimeni care să ne 
facă să nu mai fim prieteni! 

— N-a fost cinstit din partea ta! 

— Ce voiai să fac? Sint şi eu om! Cînd sînt făcută ne- 
bună de amîndoi, cînd eu lucrez și se trece în contul altora, 
cînd doi bărbaţi nu au curajul să-și spună adevărul, cînd 
încearcă să mă facă să joc cum cîntă ei, se trezeşte în mine 
un demon care mă îndeamnă să-i las să facă ce vor! Să 
fiu spectatoare! Şi i-am tratat cu indiferenţă pe amindoi, 
mi-am văzut de lucrări, treptat Tomuș a uitat, s-a reîntors 
la mine, ca să zic aşa, Păsculescu și-a dat seama că a fost 
un prost. Prietenia lor de suprafaţă a continuat, erau prea 
mindri amîndoi ca să o rupă, dar era un calvar şi pentru 
unul şi pentru altul. Tomuş era mereu gelos, Păsculescu 
primea mici lovituri, ca din întîmplare, fără ca directorul 
să pară amestecat, la un moment dat a vrut să-l mute și 
așa mai departe... 

— Pină la urmă totuşi Păsculescu te-a iubit! 

— Inchipuieşte-ţi, cînd s-a convins că eu îl ţin la dis- 
tanţă, că nu am nici un fel de afecţiune pentru el, l-a 
apucat un fel de ambiţie să mă cucerească cu orice chip! 
Nu i-a reușit, a început să-l invidieze pe Tomuş, lucrurile 
s-au complicat şi acasă la el şi ştii ce a urmat! 

Dora se opri. Mariana nu mai avea nimic de întrebat. 
Totul era atît de complex, din nou avea impresia că nu e 
aptă să judece o astfel de situaţie. O depășea. 

— Ştiam de mult că se va termina totul într-o zi! Îmi 
era teamă de acea zi, o voiam cît mai depărtată. Iată că a 
sosit! 

— Da, cred că ai găsit cea mai bună soluție! Plecarea ta 
se impune! Ai judecat bine totul și vei fi în stare să înde- 
plineşti totul; tu ești atit de tare! 

— Distanţa şi timpul mă vor ajuta să fiu tare! 

S-au mai plimbat încă mult timp, toată acea dimineaţă 
de mai însorită. Au discutat alte lucruri, şi-au comunicat 
impresii, gînduri, proiecte, Dora păstrind un ton ce trăda 
destulă tristețe, Mariana încîntată că se vor rezolva toate 
cu bine, avînd senzaţia că a contribuit la precipitarea fap- 
telor spre un deznodămint fericit. Chiar dacă, momentan, 
Dora suferă, chiar dacă pe Tomuş îl va durea nespus ple- 
carea Dorei, rănile se vor vindeca, exact ca după o inter- 
venţie chirurgicală. Eu am practicat incizia salvatoare, gîn- 
dea Mariana, la timpul oportun, înaintea apariției compli- 

caţiilor. M-a ajutat și întîimplarea, dar am contribuit din 
plin şi eu. Încurajînd pe Dora în hotărîrea ei, alinîndu-i 
suferinţa cu sfaturi şi chiar cu medicamente în cazul că 
vor apare din nou acele insomnii, doctorița ştia că-și va 
face datoria. Conştiința ei putea fi împăcată. Nu mai ac- 
ţiona din ambiţie, curiozitate, plictiseală, așa cum se sus- 
pectase şi cum de fapt păreau că se petrec lucrurile, adică 
aşa le interpretase ea la un moment dat... Da! Dar nu 
fusese astfel! O plictisise o îndeletnicire cumva extrapro- 
fesională, avusese ambiția să rezolve o situaţie conflictuală 
generatoare de tulburări psihice! Fusese curioasă construc- 
tiv, așa cum era nerăbdătoare să afle rezultatul unei ana- 
lize, a unei radiografii, care să-i confirme sau nu diagnos- 
ticul. Făcuse lucruri nepermise de etica medicală? Acum 
nu-și amintea. Totul e bine cînd se termină cu bine, con- 
chise Mariana Cristescu, mergînd în urma Dorei prin pă- 
dure, prin iarba răsărită de sub frunzele putrede ale anului 
care trecuse. 


SFIRȘIT 


ROCHIA DE DANTELĂ VIȘINIE 


Silvia se aşeză pe pat, își aruncă din picioare pan- 
tofii şi rămase cu ochii aţintiţi pe micul raft de cărţi, fără 
să-l mai vadă însă, urmărind același gînd, chinuindu-se cu 
aceleași întrebări, extenuată de noaptea nedormită, de plim- 
barea tristă, deprimantă, pe care o făcuse cu Elena prin 
parcul cu vegetaţie debordantă, plin de flori, de iarbă 
proaspătă crescînd impetuos, spărgind asfaltul în aleile mai 
puțin frecventate, lăsînd impresia că vrea să şteargă ur- 
mele strădaniilor omului, să distrugă vremelnica așezare 
creată de acesta şi să-şi recîştige drepturile. Nu-i făcuse 
bine plimbarea, nu o alinase, iar cuvintele şi gîndurile 
exprimate de femeia care o însoţise, o umpluseră de obo- 
seală, îi sporiseră senzaţia de pustiu, de deznădejde, pe 
care nu o putea mărturisi nimănui. Miine probabil la aceas- 
tă oră va fi în tren, se va îndepărta cu viteză de acest 
oraș, ducind cu ea nemulţumirea, mergînd spre altă ne- 
mulțumire, aceea a părinţilor ei, care se vor mira de apa- 
riția ei subită, vor chestiona-o, vor cere explicaţii, va tre- 
bui să mintă, nici chiar lor nu le putea spune adevărul. 
N-ar fi înţeles sau, mai rău, ar fi înţeles că este profund 
nefericită şi ar fi reacţionat după firea lor. Tata s-ar fi 
enervat brusc şi ar fi început să se lamenteze că are un 
astfel de copil, ar fi dojenit-o fără milă, ar fi acuzat-o de 
tot felul de greșeli. Mama ar fi suferit imaginindu-şi pe 
fiica ei singură între străini, fără un prieten, fără o rudă, 
chiar şi depărtată, ceea ce era perfect adevărat, şi sufe- 
rința aceasta a mamei, o să o doară pe ea, pe Silvia, de- 
oarece este mai greu de suportat decit propria suferință. 

Ştia că nu va rămîne mult acasă, tatăl o va împinge, 
o va îndemna să plece, să nu lincezească, nimic nu era mai 
străin de el ca suferinţele psihice, mai ales cînd nu le 
înțelegea cauza și ea nu-i putea spune nimic. Va pleca la 
Cluj, unde nu avea un loc anume și unde poate vor ajunge 

înaintea ei nişte zvonuri și iarăși explicaţii, dar poate pro- 
fesorul o va crede, lui îi putea vorbi deschis, îi va spune 
totul, va fi un moment greu, îl va trece şi apoi ce va mai 
urma, nu mai voia să se gîndească. 

Din hol se auzi vocea blîndă a gazdei, pe Silvia însă 
o deranja orice şi ar fi preferat să fie lăsată în pace, dar 
cu un efort se ridică şi deschise uşa. 

— Credeam că eşti în baie, să ştii că masa e gata. Te 
mai doare capul? 

— Mă simt mai bine, mulţumesc tanti Elena, minţi Sil- 
“ia. De fapt nici nu o duruse capul, dar trebuise să dea şi 
aici o explicaţie pentru starea ei de indispoziţie, cu care 
lupta de două zile. Ceea ce era însă mai grav, faptul că 
nu avea poftă de mîncare, îi va pricinui şi ei şi amabilei 
gazde o serie de neplăceri. Ea, Silvia va încerca să măniînce 
cîte ceva, dar gospodina va observa că nu apreciază cum 
ar merita felurile pregătite. Silvia era doctoriță, este ade- 
vărat că foarte tînără, nu avea nici o experienţă, totuși cu 
greu şi-ar fi imaginat că o mare supărare ar putea avea 
un efect asupra poftei de mincare. Citise despre acest lu- 
cru, îl crezuse sau nu, acum se convingea că litera cărții 
este sfîntă, tot ce s-a scris în manuale este cules cu migală 
din experienţa miilor de medici, 

— Draga mea, dar nici nu ţi-ai scos acești pantaloni 
odioși. Ce modă cumplită, nu mai aveţi pic de feminitate. 
Păcat de corpul frumos pe care îl ai, cu oroarea aia de 
bluză parcă ești o ţărancă șlampătă, pe vremea mea ce 
rochii plisate purtam şi nu erau atitea materiale ca acum! 

Nu era prima oară că aveau astfel de discuţii, de fapt 
Elena înţelesese că aceasta fiind moda, Silvia nu s-ar fi 
putut sustrage, nu-i făcea ei nici o vină, o considera o 
victimă, o deplingea fiindcă nu-și putea expune farmecele 
depistate de gazdă şi care vor trece neobservate odată cu 
tinereţea. Silvia era însă prea puţin preocupată de aceste 
probleme, tinereţea i se părea, la cei 25 ani ai ei, veșnică și 
era asaltată mereu de probleme mult mai importante, cre- 
dea ea, care n-o lăsau să-şi trăiască virsta, completa Elena. 
Ca să-i facă plăcere gazdei, să compenseze nemulţumirea 
pe care o va produce cu lipsa ei de apetit, Silvia apăru 
în capot. 

— Dacă nu te mai doare capul, ia şi tu un păhărel, să 
vezi că ai să te simţi mai bine, te dispui un pic! 

— Mulţumesc, am luat medicamente şi nu este permis 
alcoolul. 

Cu un efort, Silvia zimbi și începu să măniînce. Ce bine 
era la Cluj, cînd era supărată ca acum şi nu putea mînca, 
lăsa la cantină farfuria plină, nimeni nu-i făcea observaţie. 
Nici n-ar fi putut suporta să fie mereu supravegheată, atit 
de des fusese necăjită, nefericită. Lulu lovise în ea fără 
milă, îi rănise sufletul mereu pînă umpluse paharul. De ce 
în momentele grele mă gindesc tot la perioade triste din 
viața mea, se întrebă Silvia, ar trebui să încerc să fac in- 
vers. Să nu-mi amintesc de Lulu, mai ales tot ce este în 
legătură cu el să caut să evit, mîine va fi o zi extrem de 
neplăcută şi am nevoie de forță morală să trec prin clinică, 
să nu fug ca o vinovată. 

— Nu-ţi place supa? 

— Este excelentă, dar puţin fierbinte. Dacă Elena s-ar 
fi ridicat de la masă, ar fi turnat-o în castron, cum făcea 
în copilărie, dar nu se ivea nici un motiv ca aceasta să 
părăsească masa, totul fusese aranjat cu grijă să poată 
minca liniștită. Era singura plăcere care i-a mai rămas, ex- 
plica ea Silviei, o mîncărică bună, o cafeluţă proaspăt rîş- 
nită, atît! Silvia nu înţelegea de ce se autocompătimeşte, 
ea nu avea nici aceste plăceri, nu știa de disperarea care e 
cuprindea pe Elena de cîte ori mai descoperea un rid, mai 
apărea un semn al bătrineţei apropiate. Profesorul va veni 
miine, profesorul acesta îi este un străin, o tolerează din 
cauza scrisorii de recomandare, dar cum va reacţiona cînd 
i se va spune, este uşor de prevăzut. Numai de s-ar petrece 
totul cu cît mai puţini martori; fiul lui stă cam mult prin 
cabinet, va fi desigur prezent, se va mira, va crede, cum 
să nu creadă, în fond nu mai are nici o importanţă părerea 
lui, mîine în acest timp va fi în tren. Înghiţi ultima lin- 
gură de supă şi Elena îi servea un nou fel, mîine va putea 
să nu mănince nimic, n-o va obliga nimeni, acasă din cau- 
za mamei ei, ca să n-o aducă la disperare va trebui să 
simuleze poftă de mîncare mai multă ca aici. Ar dormi, ar 
dormi mult, ar zăcea așa cîteva zile, dar tatăl nu-i va per- 
mite, nu-i va da pace. Nici cînd era supărată din cauza lui 
Lulu, şi cît a suferit astă vară, n-a încetat să fie activă fără 
spor însă, învîrtindu-se mai mult prin casă decit realizină 
ceva, un fel de năuceală o stăpînea, nu putea nici să ci- 
tească, nici acum nu poate, să sperăm că va dura mai pu- 
ţin, atunci a durat săptămîni, ceva s-a rupt definitiv în su- 

fletul ei, tot ce a fost frumos în dragostea lor a dispărut 
atunci. N-a încetat să-l iubească pe Lulu, a mai suferit în 
continuare şi la Cluj cînd s-au întîlnit, au mai fost şi 
momente de fericire nu, ar fi prea mult spus, momente 
bune, este mai exact, dar n-a mai avut nimic frumos în 
suflet, s-a spulberat pentru totdeauna acea încîntare, stu- 
pidă încîntare, că este logodită. 

— Am făcut odată la o onomastică a soțului meu un 
curcan, se topea în gură, un tort în formă de trunchi de 
copac şi unul ornat cu nişte omuleţi care stau în picioare, 
din cremă, dar nu trebuie ţinut la cald că se topesc și se 
deformează imediat şi este păcat de muncă, se execută 
foarte greu. Dacă vrei te învăţ la iarnă, numai de săr- 
bătorile de iarnă este bine să-l faci fiindcă este ger... 

Atunci suferinţa a fost mai mare, a durat mult, a lăsat 
urme, a fost cea mai mare suferință din viaţa ei. Cînd nu 
i-au dat premiul acela în liceu a durut-o şi cînd i-a res- 
pins schiţa pentru revista şcolii directoarea sfătuind-o să 
scrie ceva sentimental, satira este mai grea, nu ai suficiente 
forţe, i-a zis, a suferit de asemenea. Au fost însă scurte 
acele dureri, s-au alinat repede şi fără nici un efort. Poate 
ar fi mai bine să plece în această seară, să nu mai dea ochii 
cu cei din clinică, să-i scrie profesorului o scrisoare și atit. 
Ar scăpa de privirile surorilor, de aluziile medicilor, cu si- 
guranţă că nu se vor abţine, de surpriza pe care o va citi pe 
chipul profesorului cînd va afla, de indignarea sorei Melania. 
Oare va mai accepta vreo soră să lucreze cu ea în salon? 
Cu o astfel de doctoriţă? Ar evita mici scene jenante, cei 
care i-au arătat încredere vor fi în situaţie foarte penibilă 
cînd vor fi nevoiţi să se ferească de ea. Este ca o ciumată, 
ce să mai caute în clinică? S-ar putea să le inspire milă uno- 
ra, alţii o vor dispreţui, profesorul probabil o va compăti- 
mi, dar ar îndepărta-o elegant imediat, dacă ea nu s-ar re- 
trage singură. Este inutilă orice explicaţie, numai timpul 
va dovedi că nu a fost vinovată. Nu va putea rămine însă 
printre ei pînă atunci, cuvintele lui Florescu au fost cate- 
gorice. „N-ai ce mai căuta în clinica noastră“, cu un ton 
aspru, o privire care a îngheţat-o şi spatele întors, semn că 
orice explicaţie ar fi de prisos. 

— Mi-a plăcut din cînd în cînd să dau cîte o masă, să-mi 
invit prietenii, deşi nu poți niciodată să ştii dacă nu te 
critică mai tare chiar ei. Și eu cînd mă duc la Emilia, care 
îmi este ca o soră, văd ce nu-mi place la ea şi nu-i spun, 

nu vreau s-o jignesc, dar dacă aş avea un soţ, sigur că ara 
discuta amindoi și am critica ce am văzut. Eu nu mă su- 
păr... 

Cum au dispărut fiolele? Deșirata de Melania este o 
mincinoasă, dar cum să n-o creadă toţi cînd o crede şeful 
clinicii. El o decretează soră foarte bună şi toţi se închină, 
în fond numai el lucrează cu ea, ceilalți nu-și pot da seama, 
totuşi este în clinică de peste cincisprezece ani, imposibil 
să n-o fi prins nimeni pînă acum cu minciuna, dar a inter- 
venit Florescu şi s-a şters totul. S-ar putea ca unii să o cu- 
noască bine, dar de unde să-i ştiu eu care sînt și între 
mine și ea, îi dau crezare ei, eu sînt o necunoscută, venită 
în clinică de cîteva luni, mulţi nici nu ştiu bine cum. Şi 
este linguşitoare şi cu un fals aer de discreţie, în fond o 
intrigantă, de la ea a pornit totul, ea declară că a lăsat 
fiolele în cabinet şi numai eu am intrat acolo singură. 
Şi ce obraznică, cum mi le-a cerut, fiind sigură că eu le-am 
luat, ce indignată, ce fals suna glasul ei cînd spunea că îi 
este penibil să spună unei doctorițe că este o hoaţă, insis- 
tențele să scot fiolele, amenințările lui Florescu în cabi- 
netul cu uşa închisă, insultele lui și în final „n-ai ce mai 
căuta în clinica noastră“. 

— Bravo! Ai mîncat tot, vezi că pofta vine mâîncînd?? 
Acum plăcinta, specialitatea casei, este o reţetă din Mol- 
dova, o am de la o mătuşă care... 

Mai bine că n-a fost profesorul în clinică, nici fiul lui, 
cînd vor afla miine, eu voi fi în tren. Scriu o scrisoare, îi 
spun că sînt nevinovată, că am fost tratată cum nu meri- 
tam, fără nici o consideraţie, că timpul va dovedi că alt- 
cineva a comis această faptă, care, desigur, se va mai repeta, . 
cine fură morfină nu fură numai o dată, că a fost neşansa 
mea să fiu prima bănuită şi gata, expediez scrisoarea, plec. 
Deşirata de Melania va fi încîntată, de rolul pozitiv jucat 
în descoperirea acestei fraude. Dacă se gîndea bine, nu gă- 
sea nimic care să explice ura Melaniei. N-au avut niciodată 
nici cea mai mică neînțelegere. În cele şase luni de cînd era 
în această clinică a avut grijă să nu supere pe nimeni. Sil- 
via nu se ştia o persoană dificilă, se adapta uşor și de obi- 
cei nu avea probleme cu surorile. Le respecta pentru vîrsta 
lor, pe unele pentru competenţa lor. Melania nu i-a plăcut 
din prima zi, dar spera că aceasta nu a simţit. Dacă totuşi 
a sesizat antipatia doctoriţei și a căutat să se răzbune însce- 
nind dispariţia fiolelor de morfină? Putea să arunce fio- 

iele! Şi să canalizeze bănuielile în direcţia în care a vrut! 
Si ea, doctoriţa Silvia Damian, şefă de promotie, studentă 
eminentă va circula de aici înainte cu această acuzaţie. Va 
fi suspectată mereu în serviciile pe unde va lucra, astfel de 
zvonuri se răspindesc repede. Probabil şi eventualii ei curte- 
zani vor fi avertizaţi, totul va creşte, va creşte, exact ca în 
aria calomniei. 

Este absurd să mă gîndesc aşa departe. Înnebunesc dacă 
nu pun frîu acestor sinistre deducţii! În definitiv de ce să 
mă distrugă pe mine această femeie? Plecam peste cîteva 
luni și nu ne mai întilneam poate niciodată în viaţă. Nu 
i-am făcut nimic care să justifice o “astfel de ură. Fiolele au 
fost furate de cineva care le foloseşte, care va mai fura şi 
atunci eu nemaifiind aici, se va dovedi că sînt nevinovată. 
Dar cînd va fi asta? Cum să suport tot ce va urma? 

Masa era pe sfirşite. Elena strîngea deja şi Silvia se 
prefăcea că o ajută. Pleca cu un platou la bucătărie, apoi 
cu restul de piine, făcea multe drumuri inutile, cînd tele- 
tonul sună. Elena, care se afla mai aproape de aparat, 
ridică receptorul, dar îl lăsă de la ureche imediat şi îi făcu 
semn Silviei să vină. Aceasta nu-şi putea imagina cine 
este. Puţine persoane știau unde locuieşte ea și abia dacă 
una sau două îi știau numărul de telefon, de fapt numărul 
Elenei. 

— Alo, spuse Silvia cu voce stinsă. 

— Sînt doctorul Petrulian! Nu profesorul, simplu, doc- 
torul! 

— Ah, dumneavoastră? 

Incep dezastrele, gîndi Silvia şi plină de jenă continuă, 
bună ziua, tovarăşe doctor! 

— Ce faceţi? 

— Tocmai am luat masa! 

— Evident, m-am trezit prea tirziu! Vroiam să vă invit 
undeva, aveţi un program? De fapt eu v-am mai căutat pînă 
acum o jumătate de oră. N-a răspuns nimeni la telefon, 
mi-am închipuit că sînteţi plecată, mi-am zis să revin, dar 
am revenit prea tirziu! Ce-aţi zice însă de o plimbare cu 
mașina, undeva la iarbă verde, sau unde preferaţi... 

— Nu pot merge nicăieri, mulţumesc, sînteţi foarte a- 
mabil! 

— De ce? 

— Nu mă simt prea bine! 

— Presupun! După bădărăniile lui Florescu, nimeni nu 
se simte bine! 

— Aţi aflat? 

— Desigur! Şi eu şi tata regretăm cele întîmplate şi bi- 
neînțeles vă veţi continua activitatea în clinică cât veţi con- 
sidera că este necesar. 

— Cred că nu mai consider că este necesar! 

— Eram sigur! De aceea ar fi fost bine să putem sta de 
vorbă, la telefon nu se poate. Chiar nu puteţi veni la o 
scurtă plimbare? 

Silvia se simţea uşurată, o povară i se luase de pe su- 
flet, îi făcea bine grija lui, dar undeva se temea că este 
numai o amabilitate a profesorului Petrulian, care nu vrea 
să-l supere pe colegul lui de la Cluj. S-au decis să o su- 
porte pînă termină anul în clinica lor, așa cum îi rugase pro- 
fesorul de la Cluj, luîndu-și însă toate măsurile de sigu- 
ranţă. Silvia, ea însăşi, ar fi procedat la fel, de aceea su- 
ferinţa ei se atenuase numai pentru scurt timp; revenise în- 
să după ce-şi lămurise care este de fapt intenţia lor, a 
profesorului Petrulian şi a fiului său, care era un execu- 
tant, desigur. Îşi imagina ce îi va spune, scuzele care i se 
Vor cere, vedea plictiseala bine ascunsă a tînărului docter 
Petrulian, care îşi va pierde o zi, din porunca tatălui sau, 
ca să salveze aparențele, să împace lucrurile. 

— Imi pare foarte rău... Într-adevăr, nu pot merge. 
Vom discuta mîine, cred că mai vin la clinică! 

Elena se oprise lîngă masă cu o farfurie în mînă și 
asculta fără sfială, pe faţă cu un zîmbet de dezaprobare, 

— Mă refuzaţi, deci? 

— Îmi pare rău! 

— În cazul acesta vă las. Bună ziua! 

— Bună ziua! 

Elena se repezi la Silvia curioasă: 

— De aceea nu erai în apele tale şi nu aveai poftă de 
mîncare?! Acum înțeleg! V-aţi certat! Cine este? 

— Fiul profesorului Petrulian, din clinica unde lucrez. 

— Bravo! Frumoasă partidă! 

Silvia nu se mai osteni să-i explice că se înșală, ar fi 
trebuit să-i spună prea multe şi nu vroia. Dacă va pleca mfi- 
ne, sau chiar peste şase luni cum fusese planificat, nu era 
necesar ca Elena să cunoască această întîmplare. Zise: 

— Mulţumesc pentru masă! Vreau să dorm puţin şi apoi 
am de citit! 

Era adevărat, se simțea mai bine după acest telefon, va 
putea dormi şi va putea învăța. 

Mariana Cristescu se afla în clinică, venită la un 
curs de perfecţionare pentru două luni. Auzi de povestea 
cu fiolele exact cu cinci minute înainte de începerea ra- 
portului de gardă. Ea lipsise vineri şi sîmbătă din clinică, 
profitase de absenţa profesorului și făcuse un drum acasă. 
Nu dădu prea mare importanţă faptului, fiind preocupată 
Ge alte probleme. După începerea raportului, cu atit mai 
mult nu mai putu să se gindească la niște evenimente care 
n-o priveau şi care į se păreau minore. 

Şedinţa decurse normal, se discutară urgențele, se co- 
mentară evoluţiile bolilor mai interesante şi toţi credeau 
că raportul s-a terminat, cînd doctorul Florescu, cel mai 
bătrîn dintre medici şi şeful clinicii, se ridică și se apropie 
de profesor, zicînd: 

— 'Tovarăşe profesor, permiteţi, s-a întîmplat ceva mai 
neobişnuit în clinică în lipsa dumneavoastră. 

— Am fost informat... este regretabil... să mergem 
la vizită! 

— Cine v-a informat? 

— N-are importanţă! 

Ceilalţi se ridicaseră şi se scurgeau încet pe ușă, Flo- 
rescu rămăsese lîngă profesor. 

— Am crezut că este bine să o trimit pe Damian acolo 
de unde a venit, nu putem tolera astfel de fapte în clinica 
noastră. Nu ştiu cum voi putea deconta fiolele de mor- 
fină ... 

— Te-ai cam grăbit, trebuia să mă aștepți pe mine! 

— Mă rog, dacă am procedat greşit, vă las pe dumnea- 
voastră să rezolvaţi problema, inclusiv decontarea fiolelor. 

Vorbiseră destul de tare, mai ales la sfîrşit cînd Flores- 
zu era supărat, astfel încît Mariana auzi totul, înregistră 

plictiseala profesorului şi se întrebă cine l-o fi informat. Pă- 
răsiră cu toții biblioteca unde se ținuse raportul de gar- 
dă și mergeau spre saloane în grupuri. Florescu o luase de 
o parte pe tînăra doctoriţă Damian și discutau foarte aprins. 
Mariana era însă interesată de vizită, astfel că se strecură 
cît mai aproape de profesor, să nu piardă nici un cuvînt din 
ce se spune şi uită curînd orice în afară de cazurile discu- 
tate. Se scurse mai mult de o oră și nimic nu tulbura mer- 
sul firesc al lucrurilor, cînd apăru secretara și îl anunţă pe 
profesor că este chemat la telefon de ministrul sănătăţii. 
Acesta se scuză faţă de medicii care îl înconjurau și părăsi 
salonul. Cei rămași se grupară după preferinţe sau întim- 
plător, cîte trei sau patru, şi discuta ca într-o pauză bine 
meritată, alte lucruri decît medicină. 

Mariana se nimeri într-un grup în care se afla şi Flo- 
rescu. Acesta iritat de atitudinea profesorului vorbea: 

— Profesorul este ciudat, inconsecvent. Nu ştii niciodată 
cum va reacţiona. Poftim, acum de pildă, i s-a făcut milă 
de Damian! Dar eu nu mai răspund de nimic! Îmi dau de- 
misia, să-şi găsească alt sef de clinică, să-şi mai bată şi 
alții capul, eu am făcut-o doi ani! 

— N-o să vă accepte demisia, spuse un alt medic. 

— Atunci să nu treacă peste hotărîrile mele! Nici mie 
nu-mi place să rămîn ca un caraghios, să-mi rîdă în nas 
o fîgneaţă de doctoriță, absolventă de un an! 

— Aia este, că n-are decît 25 ani, dacă se duce la pro- 
fesor plingînd, i se rupe inima; de, oameni sîntem, comen- 
tă Dumitrașcu, cel mai cu haz dintre medicii clinicii. 

— Mie să nu-mi facă chestii din astea, că nu înghit! 

— Ba o să înghiţi! Ai mai văzut tu și altele, nu ești de 
ieri de alaltăieri în clinica asta! 

— Chestia este de principiu! Sînt sau nu şef de clinică? 
Dacă vrea să se ocupe personal de toată bucătăria clinicii, 
n-are decît s-o facă, să nu mai numească pe nimeni șef de 
clinică! Eu așa înţeleg! 

— Las-o mai moale! 

— Măi, tu știi ceva, deţii niște informaţii sau vorbești 
și tu aşa... 

— Il cunosc pe bătrinul şi te cunosc şi pe tine. Tu ești 
o piatră tare, eşti util tocmai fiindcă eşti energic şi sever, 
dar bătrinul are în spatele lui generaţii de intelectuali, are 
maniere moștenite nu învăţate ca tine, este diplomat din 
născare... 

— Să fie sănătos... 

— Fără tine nu poate face treabă, dar cînd tu exagerezi, 
intervine şi potoleşte lucrurile. 

— Dar nu am exagerat! Spuneţi, se adresă el celorlalţi 
de faţă, eu răspund de stupefiante, trebuie să am o eviden- 
tă exactă, niciodată nu am păţit încă aşa ceva, să-mi dis- 
pară de pe masă cinci fiole de morfină! Le scosesem pen- 
tru aparatul de urgență! Ce mă fac acum! Îl las pe pro- 
fesor să se descurce el! 

— Așa trebuia să faci de la început, chestia era prea 
gravă, te depășea, era bine dacă îl aşteptai... 

— Doctore Dumitrașcu, nu sînt obișnuit să las pe alţii 
greul, sînt capabil să rezolv singur probleme și mai difi- 
cile. Dacă aș fi procedat așa cum spui, ce s-ar fi întîmplat 
cînd profesorul a lipsit luni de zile? Dumneata ştii, că ai fost 
aici, el a fost bolnav, apoi a fost plecat în străinătate, ex- 
plică Florescu pentru Mariana şi ceilalţi care mai ascultau. 

— Atunci a fost altceva... 

— Ce altceva? Sute de probleme, mari şi mici, ce vă 
păsa vouă celorlalţi medici, toate mergeau ca pe roate, dar 
eu mă luptam cu concediile personalului îngrijitor, cu tu- 
rele surorilor, cu disciplina bolnavilor, cu supravegherea in- 
dicilor ... 

— Te-ai omorît! Nu vrei să-ţi ridicăm o statuie? 

Florescu se opri indignat, la drept vorbind lui fi plăcea 
munca aceasta, o făcea bine, dar ce ciudat, nimeni nu-i re- 
cunoştea meritele, pe unii îi deranja autoritatea lui, pur şi 
simplu, pe alţii era nevoit să-i admonesteze pentru vreo 
întîrziere sau o altă greşală şi evident nu-i erau prieteni. 
Zise ca inspirat: 

— Ştii ceva? Ce ar fi să te numească şi pe tine anul 
acesta? Am să-i dau ideea profesorului, fiindcă eu în orice 
caz nu mai rămin! 

__ Ar face cea mai proastă alegere! Dealtfel bătrînul 
o ştie! Mă vezi pe mine controlînd condicile de medica- 
mente, foile de observaţie la ieşire, concediile medicale acor- 
date şi toate chestiile astea plicticoase? 

— Eu cum am făcut-o? 

— Ție îţi place! 

— Uite că m-am săturat de această plăcere! 

Profesorul se întoarse exact la timp, discuţia dintre cei 
doi medici risca să devină ceartă curată, vizita fu reluată 

şi Mariana se întoarse la preocupările profesionale. Își pro- 
puse însă să o vadă şi ea pe acea Damian de care se vorbea. 

Intr-un scurt răgaz, cineva îl deranjase pe profesor pen- 
tru o semnătură, Mariana aruncă o Privire căutînd printre 
medicii strinşi în jurul cazului ce se examina, o fată tînără 
şi probabil drăguță. Destul de departe de patul bolnavului, 
așezată pe un scaun, ceea ce era un semn prost, se afla: 
o fată nici frumoasă nici urită, care părea neatentă şi pro- 
babil era obosită, dacă își permitea în prezența profesoru- 
lui să stea jos, tocmai ea cea mai tînără dintre toţi. Aceasta 
este, își zise Mariana, cum de a făcut o astfel de faptă, va 
rămîne pătată toată viaţa! Va avea de suferit și ca medic 
și ca femeie, cine va lua de soție o hoaţă de morfină, pro- 
babil morfinomană? Nenorocita, păcat de ea, este atît de 
tinără, fu ultimul gînd al Marianei. Profesorul reluase ex- 
punerea şi ea redevenise atentă. 

— Să rugăm pe cineva mai tînăr să ne descrie exact 
ce vede, spuse profesorul şi se uită în jur roată, pînă dădu 
cu ochii de doctorița Damian. 

— Scoală-te, o făcu atentă pe aceasta un medic. 

— Tovarăşa Damian, sînteți amabilă să ne spuneţi ce 
ebservaţi ... 

Ca trezită din somn tînăra fată se apropie de patul bol- 
navului și cu un efort înţelese ce i se cere şi spre surpriza 
tuturor, începu o descriere amănunţită, competentă, într-un 
limbaj frumos şi nu se opri numai la atit, trase concluzii, 
puse diagnosticul. 

— Perfect, veni verdictul profesorului, vă felicit! 

Cei din jur se uitară dintr-o dată cu respect la tînăra 
doctoriță, dar şi oarecum contrariați. Evident profesorul 
vroia să-i ridice moralul, o proteja deci, dintr-un motiv sau 
altul, îi lua partea în disputa cu Florescu. O făcea din 
diplomaţie, să nu-și strice relațiile cu colegul lui din Cluj, 
din milă faţă de tinereţea ei, sau pur și simplu din spirit 
de contradicţie, ca să fie altfel de cum a decis Florescu, 
să dea satisfacție celor ce nu-l sufereau decit cu greu, să-și 
răzbune poate cine ştie ce mici inconveniente create de 
autoritatea lui Florescu, care nu-l cruța nici pe profesor, 
îi aplica .şi lui aceleași restricţii. De pildă, toți cunoşteau 
situaţia delicată în care a fost pus profesorul cînd a che- 
mat pe cineva la el în clinică şi Florescu nu i-a permis 
accesul nefiind oră potrivită. Sigur că astfel de întîmplări 
„au mai existat, profesorul le tolerează fiindcă Florescu este 

prea util, dar îi place să-i joace mici feste şi aceasta era 
una din ele. El însuși un autoritar, profesorul ţinea din 
cînd în cînd să apară blind şi tolerant, de obicei exact cînd 
Florescu era mai tranşant, spre amuzamentul tuturor celor 
din clinică, care nu se lăsau înşelați de aparenta bunătate 
a profesorului, știau ce urmăreşte acesta şi-i făceau jocul, 
se distrau. Unii îl considerau pe Florescu prost că se lasă 
folosit dar şi umilit din cînd în cînd, alții îl acuzau pe 
profesor de duplicitate, cei mai mulţi se obișnuiseră şi aces- 
te mici lupte constituiau evenimentele clinicii, sarea şi pi- 
perul existenţei lor. 

Mariana nu cunoştea aceste lucruri, dar le află curînd 
după vizită de la doctorul Titus Dumitraşcu. 

— În orice caz, zise ea cu prudenţă, cred că Florescu 
are dreptate. Nu se poate tolera așa ceva, unde s-ar ajunge? 

— Florescu a fost prea dur, este întotdeauna dur! 

— Dacă nu-i place, profesorul n-are decit să-l schimbe! 

— Asta este, că-i place! Țăranul oltean care este Flo- 
rescu este prea util, nu putem fi noi manieraţi și eleganţi 
decit după ce Florescu a făcut curățenie, după ce el a pus 
mîna pe mătură şi făraş! 

— Atunci să-l lase în pace! 

— Nici aşa nu se poate, ar deveni absurd, are această 
tendinţă, trebuie stăvilit şi profesorul o face cu ironie, cu 
fineţe, ceea ce doare la urma urmei mai mult ca o lovitură 
directă! 

— Am observat! A ţinut s-o reabiliteze pe Damian, chiar 
să scoată în evidenţă că este bine pregătită. 

— Este şefă de promoție, a venit aici cu o recomandare 
excelentă de la Cluj şi se pare că așa este, corespunde 
descrierii. 

__ Putea s-o cheme în cabinet la el şi să aranjeze lucru- 
rile acolo şi cu ea şi cu Florescu. 

— Păi vezi că nu înțelegi!? 

— Îi trebuia public! 

— Da, profesorul adoră publicul și aplauzele. Cum să 
piardă el o astfel de ocazie! Și cum să-l pună la punct pe 
Florescu? 

— Să-i fi spus două cuvinte în cabinet, să-i fi atras 
atenţia că este prea dur, să-i fi făcut cite observaţii credea 
de cuvinţă ... 

— Nu este genul profesorului să facă astfel de prelucrări, 
lui îi trebuie spectatori! 

— Mă decepționează ... îl credeam un om mare... 

— Este un om mare, un savant, un diagnostician de 
mina întîi, a consultat şi în străinătate, dar este om și 
el, nu poate fi perfect. Pe mine mă amuză formula găsită 
de el în a-şi conduce clinica, metodele lui... 

— Da, dar nu sînt educative! 

— Sint în schimb eficiente și deocamdată este suficient 
atit. Să vedem dacă Florescu demisionează, ce va mai urma. 
Cred însă că va reuși să-l împace, dacă nu, va relua siste- 
mul vechi, prin rotaţie toți medicii primari, în ordine al- 
fabetică, 

— Aşa era înainte? 

— Da, apoi s-a fixat la Florescu şi de doi ani nu se 
mai rotează. 

— După ce mi-ai spus toate acestea, încep să înţeleg şi 
să fiu şi eu curioasă. Sper să mă ţii şi pe mine la curent 
cu desfășurarea evenimentelor, presupun că multe lucruri 
nu se vor spune față cu noi cursanţii veniţi din toate col- 
țurile ţării, dar sîntem colegi de facultate și pe mine n-o 
să mă ţii la distanţă ca pe ceilalţi! 

— Nici vorbă dragă, dealtfel ţi-am spus că la noi nu 
se petrec fapte de culise. Profesorul detestă să asculte soapte 
la ureche! 

— Cred că este bine cum procedează! 

— Depinde... uneori este bine... reuşeşte să afle ade- 
vărul într-o problemă dată. Alteori nu se întîmplă aşa, oa- 
menii nu au curaj să spună în public tot ce gindesc şi el 
nu află esenţialul și judecă strîmb! 

— E greu și rolul lui! 

— Evident, dar n-ai grijă că-i place şi nu se plinge. 
Nu-i prea pasă dacă mai trece şi peste cadavre! 

— Chiar asa? 

— Au fost oameni care au părăsit clinica nemulţumiţi, 
mă refer la medici valoroși, care ar fi putut ajunge depar- 
te, pe care i-au aruncat peste bord niște nulităţi, profeso- 
rul a fost dezinformat, cînd a știut adevărul a fost prea 
tîrziu, i-a părut rău, foarte rău, a spus-o față de toţi, a re- 
cunoscut că a greşit, dar a dormit liniștit, iar cei plecaţi, 
plecaţi au fost, nu s-a ales mai nimic din ei, au devenit 
din cercetători, practicieni şi gata! 

— Putea să-i aducă înapoi? 

— Desigur... 

— Probabil că e comod, nu-i place să se zbată! 

— Pentru alţii nu, pentru el da! 

— Titus, ţie ţi-a făcut ceva profesorul, prea îl critici? 
Spune drept, eu pot să judec, nu-i ţin partea, sînt puţin de- 
cepționată de cele ce mi-ai spus despre profesor, dar în- 
teleg că nu i se poate cere să fie perfect, totuşi vreau să 
știu dacă nu vorbești cumva sub influența unor sentimente 
personale, unor interpretări subiective... 

— Nu, dragă, n-am avut nimic cu el, sînt absolut obiec- 
tiv. Eu sînt aici pe post de bufon, dacă vrei să știi, ca la 
curțile regale de altădată și în clinica noastră există un om 
care poate spune orice în faţă şi nimeni nu se supără. Sînt 
singurul care îl tutuiește pe Florescu, cînd este supărat mă 
ia cu dumneata, în rest îl amuză. Se spune că am haz, lu- 
mea ride... 

— Bufonii erau socotiți nebuni! 

— Şi mie îmi zic unii că sînt nebun, dar nu sînt, cum 
nici aceia nu erau, în plus, nu sînt nici schilod, ce vrei, 
ne-am modernizat şi în acest domeniu... 

— Cine este mai apropiat de profesor dintre medici? 

— Fiul lui, bineînţeles, şi Florescu, totuși, 

— E bine aşa! 

— Corespunde cu ideile tale despre lumea universi- 
tară? 

— Exact! 


Gindind la întîmplările acelei zile, Silvia ieşise în 
alee şi mergea fără să dea importanță mașinilor care o 
depășeau, către poarta principală a curţii spitalului. O ma- 
șină mare, o marcă străină, se opri lîngă ea, dar nu-i dădu 
atenţie; aceasta luă puţină viteză şi se opri ceva mai de- 
parte, în faţa Silviei. Cu portiera deschisă, o aștepta Florin 
Petrulian, fiul profesorului. În momentul cînd îl recunoscu 
tînăra fată avu un aer mirat, nu-și iuţii paşii, păstră mer- 
sul ca de plimbare ca să aibă timp de gîndire. Un gest de 
politețe din partea lui, desigur, nu se putea face că n-a ob- 

servat-o trecînd în maşină pe lingă ea. Profesorul a aran- 
jat lucrurile, tînărul doctor Petrulian nu mai putea avea 
nici un rol. Ajunse în dreptul maşinii. 

— V-am văzut şi, dacă doriţi, vă pot conduce acasă, i 
se spuse. 

Silvia, deşi nu era posesoare de autoturism, ştia de la 
colegele ei ce greu este cînd iei pe cîte cineva, te învirți 
pe unde n-ai treabă şi ajungi la tine acasă mai tîrziu decit 
cu tramvaiul. 

— Mulţumesc, mai trebuie să fac nişte mici cumpără- 
turi! Era minciuna cu care scăpa de încurcătură pe cei ce 
se simțeau obligaţi s-o invite. 

— Mergem şi după cumpărături, veni răspunsul neaș- 
teptat. 

— Nu pot abuza, sînteţi foarte amabil, s-ar putea să fie 
aglomeraţie la ora asta, mă descurce mai bine dacă ştiu că 
nu mă așteaptă cineva. 

— Dacă acesta este motivul, aflaţi că nu am nici un 

ZOr... 
Incepe să semene a altceva această insistenţă, gîndi Sil- 
via şi deşi ştia cît îi datorează profesorului Petrulian, ho- 
tări să fie fermă cu fiul lui, chiar cu riscul ca acesta să-l 
influenţeze pe tatăl lui împotriva ei. Zise: 

— Tovarăşe doctor, sînt onorată, dar nu mai este ca- 
zul să insistaţi! 

Mașina porni imediat și Silvia își zise că deşi tonul a 
fost poate deplasat de dur, (dar ea nu cunoştea acea ma- 
nieră categorică dar elegantă de a refuza, pe care o invidia 
la alte fete) a rezolvat problema. Cu siguranţă că era ultima 
invitaţie de acest gen. 

Maşina pieri din cimpul ei vizual. leşise din curtea spi- 
talului şi cotise pe bulevard, la dreapta. Silvia îşi urmă dru- 
mul oarecum limiștită. Va rămîne în continuare în această 
clinică, dar nu va fi nici măcar atit de bine ca pînă acum. 
„Bine“, era un fel de a spune, se simţise înstrăinată, sin- 
gură, deprimată, suferind încă de faptul că era departe de 
Lulu, ruperea din mediul ei şi fuga de el îi ceruseră un 
efort deosebit, luptase cu ea însăși, se dominase, dar sufle- 
tul îi era sfişiat. Activitatea din clinică îi făcuse bine, mun- 
cise cît putuse de mult, îi plăcuse să intirzie, să se aplece 
asupra bolnavilor cu cea mai mare atenţie și conştiinciozi- 
tate. Fusese singura ei mulţumire și firavele semne de încu- 

rajare din partea celorlalți contribuiseră şi ele la ridicarea 
moralului ei. 

Acum va veni cu greu si în clinică, n-o aşteptau aici de- 
cît suspiciuni şi neîncredere, mai mult sau mai puţin ca- 
muflate. Va trebui să suporte şi asta încă şase luni. Întoar- 
cerea la Cluj i se părea la fel de îndepărtată ca vacanţele 
în copilărie. Cînd va fi din nou acolo, Lulu va fi terminat 
în sfîrșit facultatea și va fi fost numit medic undeva, în 
nici un caz nu îl va mai găsi în oraș. Un repetent ca el 
nu va putea obţine un post prea bun, cu toate că mama lui 
va face toate intervenţiile posibile, dar la repartizare nu 
conta: decît media de absolvire și el era foarte slab. 

Sosi autobuzul şi Silvia se urcă, în faţă găsi un loc, se 
așeză şi gîndul ei se întoarse la Lulu. Sigur că are o nouă 
prietenă, el le găsea foarte repede, probabil o balerină sau 
o studentă mai mică, mama lui putea fi mulţumită că a 
scăpat de ea, de Silvia. Ea, o biată pensionară, visa pentru 
fiul ei cel frumos, o fată cu vilă şi mașină și părinţi influ- 
enți. Tot ce a făcut Silvia pentru el, anii de învăţătură cu 
el, strădaniile de a-l pregăti pentru examene, nu au în- 
semnat nimic în ochii acestei femei. 

Cobori în staţie şi o apucă spre casa Elenei. Strada era 
liniştită şi năpădită de verdeață, o stradă plăcută şi paşii 
Silviei se răriră, din grădini venea miros de flori, trecu pe 
lîngă vila cu brazi în faţă şi cu regret intră în curtea casei 
în care locuia. 

— Bună ziua, strigă către bucătărie, ştiind că Elena se 
află acolo. 

— Masa este gata, veni răspunsul. 

Silvia nu întîrzie mult în camera ei, Elenei nu-i plăcea 
să aștepte. Era înfometată de obicei, dar nu mînca pînă nu 
venea Silvia ca să nu dea mesei un aspect dezordonat, aceas- 
ta trebuia să admire întîi platourile și apoi urma servitul. 

— Salată de sezon! Ce frumos arată! începu tînăra. 

— Am pus de toate în ea. Salate am voie să mănînc și 
eu, nu îngrașă, nu-i vorbă însă, că nu mă abțin nici de la 
celelalte. Dacă aş fi mai puţin bătrină, aş zice, dar așa... 

— Cine a spus că ești bătrină? 

— Eu nu văd? Dar să lăsăm asta! Ce mai face tînărul 
doctor Petrulian? S-a supărat că i-ai refuzat invitaţia? 

— Nu s-a supărat, m-a invitat şi azi în mașina lui să 
mă aducă acasă. 

— Ai venit cu el? De ce nu mi l-ai prezentat și mie, ador 
poveștile de dragoste între tineri! 

— L-am refuzat din nou. 

— De ce?, veni întrebarea cîntată a Elenei. 

— N-am decit de pierdut dacă mă împrietenesc cu el. 

— Este o partidă extraordinară... 

— Tanti Elena, nu şa se pune problema. S-a dus tim- 
pul cînd mai credeam în povești cu cenușărese. Acest fiu de 
profesor nu va lua de soţie decît o fată din lumea lor, ma 
ma lui trebuie să fi pus ochii pe vreuna... 

— Dacă el te vrea pe tine! 

— O invitaţie la o plimbare cu mașina nu înseamnă că 
va urma o cerere în căsătorie, din contră, cred că în cazul 
cînd i-aş face pe plac, mi-ar întoarce spatele imediat ce s-ar 
plictisi. 

— Şi dacă nu s-ar mai plictisi? 

— Nu-mi fac astfel de iluzii. Eu nu sînt o fată frumoa- 
să, n-am succes de obicei şi nu am încredere! , 

— Ce lipsă de vlagă şi de ambiție! Draga mea, cred că 
eşti prea modestă, deşi unora tocmai modestia le place... 

Silvia mînca, nu auzea ce vorbea Elena. În minte în re- 
venise acea zi, cînd i se alăturase la ieșirea de la un curs, ca 
din întîmplare, el, Lulu și în cuvinte puţine o rugase să-i 
permită să o însoţească. Fusese un curs în care profesorul 
făcuse cu ajutorul lor, al studenţilor demonstraţii de cazuri. 
Îi întrebase cine se oferă și nu se oferise nimeni. Ea, ca 
şefă de an, fusese nevoită să iasă din bancă și să se pre- 
zinte la profesor, în fața colegilor ei. Se descurcase foarte 
bine, fusese încîntată şi ea şi profesorul de reușită, iar, la 
plecare, Lulu cu invitația lui. O condusese, la despărțire 
o întrebase dacă ar acepta să meargă împreună la operă în 
acea seară. Se cînta Carmen. Era prima invitaţie a unui bă- 
iat, în sinea ei probabil de mult o așteptase, o dorise în 
serile cînd mergea singură sau cu o prietenă şi băiatul care 
îi făcea curte acesteia, ştiindu-se de prisos totdeauna, dar 
acceptind situaţia fiindcă îi era greu să iasă seara singură. 
Acum va avea un cavaler al ei! Un triumf, o zi plină de 
satisfacţii, o zi meritată. Așa gîndise. Se bucurase în acea 
seară și în multe altele. Lulu o dusese la plimbare, la spec- 
tacol, uneori la o grădină să danseze și la toate reuniunile 
studențești din anul acela și au fost multe și a fost feri- - 
cită. Singura perioadă... și cea mai lungă vară apoi, cînd 
abia aștepta să se întoarcă la Cluj. 

— Nu mai vrei puţină friptură? 

— Mulţumesc, a fost suficient! 

— Atunci trecieala cireşe! Purtam o rochie roz cu bu- 
zunare, aşa se purta atunci... continuă Elena să povesteaş- 
ză din viaţa ei. 

Pe Marin îl întîlnise la gară, se urcaseră în acelaşi com- 
partiment, începuseră să vorbească, Silvia ar fi vrut sz 
zboare, dar trenul mergea cu viteza lui obişnuită şi Marin 
vorbea: 

„Te-ai făcut drăguță foc în vara asta, te-ai bronzat, arăţi 
odihnită şi bine dispusă! Păcat de tine că te-ai lăsat păcă- 
jită de Lulu. Eşti fată deşteaptă, dar ai stat numai cu na- 
sul în cărți, nu cunoști viața“... 

„Cum adică păcălită? Nu înţeleg ce vrei să spui“... 

„Măi, fată, doar nu crezi că Lulu te iubește? Poate ţi-o 
fi făcut declaraţii, dar să nu le dai nici o importanţă“... 

„Asta este treaba mea, mă priveşte“... 

„Mă privește și pe mine, eram şi eu printre cei cu care 
s-a făcut pariul, n-am crezut că o să iasă ceva“... 

„Ce pariu?“ 

„Tu te-ai oferit atunci la demonstraţii și ai fost grozavă, 
noi te admiram, Lulu a spus că te cucereşte în trei zile 
și s-a făcut un pariu“. 

„„Nostim ... înţeleg“... 

Parcă nu simţise atunci imediat nimic, spusese ceva şi 
risese, apoi dorind să gindească, se prefăcuse că doarme și 
suferinţa crescuse încet, încet, îi umpluse sufletul, se fă- 
cuse seară și la coboriîrea din tren, nu se mai vedea pe chipul 
ei nici bucurie, nici frumuseţe. Judecase, hotărise în timp 
ce trenul traversase cimpiile transilvane. Întîmplarea era 
clasică: studenta eminentă păcălită de cel mai slab dintre 
colegii ei, cel mai îndrăzneţ, mai sigur pe el, mai frumes. 
Decisese să joace mai departe rolul de păcălită, dar să rîdă 
ea la urmă, să-i spună că a fost la curent cu tot, a amu- 
zat-o jocul și a intrat în el. De fapt ea nu era în stare de 
o ruptură, își dăduse seama, spera că în ciuda începutului, 
el ţine totuși la ea, sau îl va face să ţină, cu perseverențâ 
care o caracteriza îl va cuceri. Era al ei și nu-l mai dădea, 
îl va schimba cu timpul, va face din el un student bun, erau 
sanse, ea avea posibilităţi pentru doi din punct de vedere 
intelectual. Trebuia să fie totuşi atentă, prudenţă, să nu se 
dea în spectacol în faţa întregului an, hu mai era vorba 
de acelaşi lucru ca înainte de vacanţă, dispăruse încrede- 

rea, dar jocul cîştigase în interes, devenise o competiţie, ori 
ea, ori el vor învinge. 

— Dacă eşti drăguță, strînge tu farjuriile pînă duc eu 
mâîncarea, o rugă Elena îndepărtîndu-se cu restul de salată 
într-o mînă și de friptură în cealaltă. 

— Numaidecit, zise Silvia ca trezită din somn. 

— Ne-am luat cu vorba și am stat cam mult la masă, 
dar a fost plăcut! spuse Elena revenind din bucătărie. 

— Masa a fost excelentă, îi dădu replica Silvia. 

Se simţea vinovată faţă de Elena, această femeie pe care 
o cunoştea de puţin timp, care o primise în casa ei pentru 
o plată modestă, dar o trata ca pe o rudă apropiată. Venită 
în Bucureşti, tinăra fată stătuse la început la un hotel, 
simțind nevoia să asculte muzică simfonică se tot dusese la 
magazinul „Muzica“, îşi făcuse prieteni acolo şi i se indi- 
case adresa Elenei, despre care se ştia că are o cameră de 
închiriat. După ce se mutase la ea, Silvia simţise cum îi 
devine necesară Elenei. li asculta poveştile, era prea sin- 
gură şi nu avea cu cine schimba o vorbă ore întregi. Astăzi 
însă o înșelase, nu auzise nimic din ce-i spusese. Se aşeza- 
se la masa ei frumos aranjată, se lăsase servită, se uitase 
în ochii ei, dar nu receptionase nici un cuvînt din tot ce-i 
povestise. Tinăra doctoriță avea senzaţia că şi-a însuşit ceva 
fără să plătească. 

— Diseară este un film bun la televizor, o anunţă gazda. 

— Perfect! spuse Silvia, am de citit cam mult, dar sper 
să termin pînă atunci, 

Se strecură în camera ei şi ca să-şi liniștească conştiin- 
ţa decise să-i consacre Elenei toată seara ce va urma. 


Se întilniseră cu ocazia examinării unui bolnav, 
schimbaseră păreri, dar fiecare giîndise că cealaltă fusese 
mai reținută decît se obișnuia. Mariana fusese reticentă de- 
sigur din cauză că o credea pe Silvia o morfinomană, o fiin- 
ţă decăzută cu tot aerul ei de studentă eminentă, evident 
ea, Mariana nu o putea ajuta cu nimic şi căuta să o evite, 

să aibă cît mai puţin de-a face cu ea. Silvia se ştia bănuită, 
suferea şi îşi ascundea durerea suh o răceală care nu i se 
potrivea. 

— Vom prezenta miine la raport cazul tovarăşului pro- 
fesor. De acord, te angajezi s-o faci?, întrebă Mariana. 

— Nu, aș prefera să-l prezentaţi dumneavoastră, aveți 
mai multă experienţă, veţi expune mai bine... 

— Am văzut cu toţii că te descurci admirabil... 

— Da, dar nu sînt prea în formă! 

— Încearcă, dacă va merge greu te mai ajut şi eu! 

Tinăra doctoriţă. o privi pe colega ei mai virstnică cu 
un zîmbet apoi ochii i se umeziră şi se ridică imediat, se 
îndreptă spre fereastră, rămase cu spatele fără să mai spu- 
nă nimic. 

— Sper că nu Plingi, zise Mariana, care detesta să vadă 
femei plingînd. 

— Nu, răspunse cealaltă şi se întoarse, victorioasă în 
lupta cu lacrimile, vroia să-i arate acestei colege că este 
o fată modernă care nu bocește, care ştie să se domine. 

— Bravo!, nu se putu împiedica Mariana să zică şi o 
privi cu simpatie. Silvia nu-i ocoli ochii şi ceva o atrase 
spre Mariana, o chemare mută în ajutor, deznădejdea, tris- 
tețea, nici ea nu înţelegea bine ce anume, dar se trezi că 
o ia de umeri și o întreabă: 

— Ce-i cu tine? Ai făcut o prostie şi acum regreţi de- 
sigur! Cum credeai că o să treacă neobservată această faptă? 

— N-am făcut nici o prostie, nu sînt vinovată cu ni- 
mic. Melania vrea probabil să mă distrugă, deşi nu i-am fă- 
cut nimic şi chiar dacă aș fi supărat-o cu ceva, plecam peste 
citeva luni şi nu ne mai întilneam poate niciodată în 
viaţă. 

— Aşa să fie, oare? 

— Nimeni nu mă crede, trebuie să suport ruşinea unei 
astfel de fapte, acum şi pe viitor. Reputația de hoaţă de 
morfină mă va însoţi de aici înainte, știți cum se răspindesc 
astfel de zvonuri... 

— Bine, nu avem timp acum, dar trebuie să-mi poves- 
teşti amănunţit cum s-au întîmplat faptele, tot ce-ai obser- 
vat în acea dimineaţă, tot ce ştii în legătură cu eventualii 
duşmani pe care îi ai aici, gîndeşte-te pînă la prînz, ple- 
căm împreună. Unde iei masa? 

— La gazda mea, dar ea nu știe nimic din ce mi s-a 
întîmplat! 

— Mincăm amindouă la cantină, aici, telefonează la ti- 
ne că nu poți veni la masă și stăm de vorbă pe îndelete, 
îmi spui tot şi vedem ce se poate face. Dacă într-adevăr nu 
ești vinovată, nu este drept să suferi! Ne vedem deci la 
prînz, de acord? 

— Cum vreţi dumneavoastră! 

Cele două femei se despărţiră, dar fiecare ducea cu ea 
un nou gînd. Mariana era surprinsă de cele auzite, i se 
părea că tînăra fată era sinceră şi se mira cum de nimeni 
nu se îndoiește că ea este hoaţa. Recunoștea că ea însăşi. 
fusese convinsă că Silvia Damian a luat fiolele. Ce repede 
acceptăm un vinovat, destul să ni-l indice cineva și îl le- 
găm la stîlpul infamiei, fără să cercetăm, dar şi ea este de 
vină, de ce nu spune, suferă şi tace, gîndea Mariana. 

Silvia nu spera mare lucru de la Mariana, dar simţea 
nevoia să vorbească deschis cu cineva, acum că i se tra- 
sase sarcină să povestească cum s-a petrecut furtul, gîndul 
ei deviase de la ea însăși şi nefericirile ei, era preocupată de 
reconstituire, încerca să-și amintească pe cine a întîlnit în 
acea dimineaţă, cine mai era pe coridor cînd a intrat ea 
în cabinet, ce străini de clinică au circulat la ora la care 
s-a constatat dispariţia fiolelor. Fuseseră destui, trebuia însă 
respectată ordinea în care îi văzuse, locul unde fuseseră și 
cît de mult se aflaseră în preajma cabinetului unde erau 
depuse fiolele. 

Dimineaţa trecu încet, mai ales pentru Silvia, care mîn- 
că ceva la cantină, o anunţă destul de tirziu pe Elena că 
nu vine la masă şi începu să aştepte pe alee pe Mariana. Se 
așeză pe o bancă mai ferită şi încă o dată mai trecu în 
revistă în gînd pe cei pe care îi văzuse la locul furtului. 
In sfîrşit apăru Mariana și se aşeză lîngă ea. 

— Am întîrziat puţin, se scuză. 

— Nu-i nimic, răspunse Silvia, care ar fi așteptat oricît. 

Mariana o privi insistent, voia să-şi verifice impresia 
cu care rămăsese după discuţia din cursul dimineţii. Nevi- 
novată şi nefericită, diagnostică ea din nou. Zise: 

— Povesteşte! 

— Era pe la ora 10, stăteam în coridor de vorbă cu un 
bolnav, îi explicam că nu trebuie să fie îngrijorat. Era un 
nevrotic, care nu mai termina cu întrebările şi am stat cu 
el cam mult, aproape un sfert de oră ... 

— Cine mai era pe coridor? 

Silvia nu se gindise la acest amănunt. Încercă să-şi amin- 
tească, revăzu coridorul cu linoleumul ud, apoi pe o tînără 
infirmieră, care îi făcuse totdeauna o frumoasă impresie 
prin ţinuta ei îngrijită şi ca semn de respect pentru munca 
ei, s-a ferit să mai calce pe unde spălase, ca să nu lase 
urme, da, exact, dar venise Melania care nu se jenase să 
umble pe la mijloc şi paşii ei se vedeau bine. 

— Fata care făcea curăţenie, spăla coridorul, m-am dat 
la o parte ca să n-o incomodez și n-am călcat pe linoleum 
pină nu s-a uscat. Fata aceea merită consideraţie, este tot- 
zdeauna frumos îmbrăcată, am remarcat acest lucru. 

— Cam superficial mod de a judeca! 

— Probabil, dar ştiţi cum sînt îngrijitoarele, nu au o 
înfăţişare care să te facă să te uiţi de două ori la ele... 

— Sint femei necalificate, necăjite, şi-au luat servici de 
nevoie, cele mai multe nu au soţi şi cresc singure copii... 

— Aceasta e necăsătorită şi urmează liceul la seral. 

— Bravo ei! Să trecem mai departe! Cine a mai fost în 
coridor? 

— A venit Melania cu o cutie cu medicamente, se vedeau 
adică pungile, venea de la farmacie, scosese morfina. Avea 
în mină şi condica de stupefiante, trebuia să pună fiolele 
la aparat, nu le-a pus că a sunat telefonul. A răspuns şi a 
ieșit să-l cheme pe Florescu. 

— A lăsat fiolele pe birou în cabinet presupun. 

— Da, l-a găsit pe Florescu, acesta a vorbit, era soția 
profesorului la telefon, Melania a stat afară cit a durat 
convorbirea, apoi Florescu a plecat, Melania l-a însoţit e 
bucată de drum, a sunat din nou telefonul, m-am dus e 
şi am ridicat receptorul, era o greșeală, am închis şi am ieșit 
din cabinet. M-am dus în salon. 

— Cînd a revenit Melania? 

— Nu ştiu exact cît a trecut, nu cred să se fi petrecut 
totul în mai mult de un sfert de oră. 

— Cînd te-a înștiințat Melania de dispariţia fiolelor? 

— Imediat ce a intrat în cabinet, a vrut să pună fiolele 
în aparatul de urgenţă şi nu mai erau în plic. 

— De unde ştia că ai fost în cabinet? 

— Cînd l-a însoţit pe Florescu, la ușa de trecere spre 
hol, ea s-a oprit în loc, lăsindu-l pe Florescu să treacă îna- 
inte şi a aruncat o privire înapoi pe coridor. 

— Auzise telefonul din nou sunind? 

— Nu ştiu dacă pentru asta, în orice caz m-a văzut 
pe mine cînd intram în cabinet, i-am întîlnit privirea. 

— Ai avut impresia că te aștepta? 

— N-as putea spune, atitudinea ei mi s-a părut fireas- 
că, discuţiile ei cu Florescu sînt explicabile, lucrează îm- 
preună. 

— Sint deci patru suspecți, dacă te scoatem pe tine din 
sauză, 

— Sint mai mulți suspecți, ar fi bine să fie numai pa- 
tru, dar nu trebuie să uiţi că pe acel coridor dau toate sa- 
loanele în care se aflau internați patruzeci de bolnavi. În 
timpul cît am fost eu în salon, putea să intre în cabinet 
oricare din cei 28 bolnavi din celelalte rezerve, plus bolna- 
vul cu care vorbisem şi care nu se afla în patul lui. 

— Deci treizeci şi două de persoane puteau să ia fio- 
ele. 

— Nu numai atît! Adaugă pe cele două surori care nu 
se aflau în salonul meu, aşa cum s-a întîmplat cu Marga- 
reta, pe care am avut-o mereu sub ochi şi care este exclusă. 

— Doctorul Pavel unde se afla? Şi el intră în discuţie! 

— Nu s-a aflat în clinică pînă la prînz. A fost chemat 
ia un consult în locul profesorului care lipsea. A venit o 
mașină și l-a luat. Cînd s-a întors, Melania deja declanşase 
totul. 

— Alte persoane nu au mai venit prin saloane? 

— Ba da! De la bucătărie s-au trimis suplimentele de 
mîncare, a venit o fată cu o tavă cu fripturi și brinzeturi. 
Tot coridorul se umpluse de miros de mîncare. 

— Unde erai cînd a venit aceasta? 

— Intram în salon după ce vorbisem la telefon, am re- 
marcat mirosul și am găsit-o printre paturi repartizînd ali- 
mentele. 

— Altcineva din altă secţie? 

— Sora care lucrează cu doctorul Dumitraşcu ne-a anun- 
tat că vine cardiologul și să pregătim bolnavii. Eu mă aflam 
ia masa de scris în salon cînd a venit aceasta. 

— Nu mai puţin deci de treizeci şi şase de persoane! 

— Şi mai putea să intre oricine fără să mă anunţe pe 
mine, în intervalul cît eu am fost în salon și Melania cu 
Florescu în hol sau cine ştie unde l-a mai însoţit pe acesta. 

— Putem afla de la ea dacă au stat în hol sau au intrat 
undeva şi eventual cine a mai trecut pe lîngă ei și a intrat 
în secţia voastră. 

— Eu n-am îndrăznit s-o întreb! 

— Sper s-o pot face eu și încă cu succes. Am eu meto- 
dele mele la care nu rezistă nici una dintre surori. 

— Ce fel de metode? 

— Din cele mai blinde şi mai eficiente. O cafeluţă bună, 
o ţigară, pălăvrăgeală şi nişte întrebări bine puse! Lămu- 
resc problemele... 

— Este totuşi foarte greu, sint prea multe persoane! 

— Să-mi faci o listă cu toți bolnavii internați la data 
respectivă. Mi-i treci şi pe cei care s-au externat și în ca- 
zul cînd unul este nedeplasabil, menționezi acest lucru. 

— Am făcut lista însă de atunci, m-am gîndit şi eu să 
cercetez, m-am descurajat însă cînd am văzut cît de mulți 
sînt. Cuvintele lui Florescu... 

— Profesorul în schimb s-a purtat frumos! Am avut 
impresia că te susține împotriva lui Florescu... 

— Şi acesta este furios! Crede că eu l-am înștiințat du- 
minică pe profesor. Eu însă n-am vorbit cu el decît luni. 
Este adevărat că mi-a telefonat fiul lui duminică, dar erau 
deja informaţi. Nu l-am întrebat cine le-a spus, probabil 
s-au interesat ce mai este nou prin clinică şi li s-a spus de 
către vreo soră care s-a nimerit pe lîngă telefon şi a ridi- 
cat receptorul cînd au sunat ei. Florin Petrulian a insistat 
să merg cu el la o plimbare cu mașina, intenționa să mă 
invite la masă, dar luasem deja prînzul. Telefonase de mai 
multe ori, fusesem plecată cu Elena, gazda mea... 

— Ce crezi că voia de fapt? 

— Am gîndit că se simt prost din cauza scenei pe care 
mi-a făcut-o Florescu şi vor să îndulcească situaţia, să nu se 
supere profesorul meu din Cluj, care m-a trimis aici cu 
scrisoare de recomandare. Ceea ce mi se pare ciudat, însă, 
este faptul că m-a invitat destul de insistent şi alaltăieri. 
Am fost nevoită din nou să refuz. 

— Ce va fi vrind cu tine tînărul doctor Petrulian?,... 
Crezi că s-a îndrăgostit de tine? 

— Nici vorbă nu poate fi de așa ceva! Sint de şase luni 
în această clinică şi pînă acum am crezut că nici nu mi-a 
observat prezența. Nu ştiu ce l-a apucat aşa deodată! 

— Probabil l-a rugat tatăl lui să-ţi facă puţină curte, 
să te facă să uiţi neplăcerile din clinica lor. 

— La fel am gindit și eu şi întrucît îmi imaginam ce 
efort i se cere, l-am scutit, refuzindu-l categoric. 

— Foarte bine ai făcut! Tineri ca el cred că li se cu- 
vine totul şi poți avea surprize neplăcute dacă te încrezi 
în ei. 

— Sint vaccinată! Am păţit destule, am trăit multe de- 
cepţii, nu-mi mai doresc nimic decit linişte şi să pot învă- 
$3, dar vezi că şi acest lucru mi se refuză, Am ghinion! 

— Se vor aranja toate! Adevărul va ieși la iveală, eu 
te voi ajuta, şi să ştii că nu sînt oricine! Cînd îmi pun în 
cap să rezolv o problemă, găsesc și căi şi mijloace! 

— Îţi mulţumesc din suflet, nici nu-ţi închipui ce bine 
mă simt că nu mai sînt singură, că am cui să-mi deschid 
inima, cu cine să discut, că se mai află cineva în această 
clinică care nu mă consideră vinovată! 

Se ridicară de pe bancă și porniră pe alee spre poarta 
spitalului. Autobuzul Marianei era în staţie. 

— Ne întilnim imediat ce avem ce ne spune! Îmi dai de 
ştire în fiecare zi dacă a survenit ceva nou, zise Mariana 
şi fugi spre autobuz, 

Ce să mai survină, gîndi Silvia rămasă în staţie în aṣ- 
teptarea troleibuzului ei. A 


Şi iată că doar peste o săptămînă, Silvia avea atî- 
tea noutăți de spus Marianei, încît cu greu își ascundea 
nerăbdarea în această zi de luni, fiindcă deciseseră să se 
întilnească ca de obicei după program, pe aceeaşi bancă şi 
in aceleaşi condiţii, după ce vor fi luat masa. 

Se dusese la laborator după o analiză şi se întilnise cu 
Florin. O privise cu insistență şi o oprise în loc cu o în- 
irebare: 

— Cum ai dormit? 

— Foarte bine, n-am avut insomnii, dar de ce întrebi? 

— Eu n-am avut... somn prea bun! 

— Regret! 

— Nu-mi face impresia! 

— Vrei să-ţi pling de milă? 


— Din contră, aş vrea să te bucuri şi să mă întrebi de 
ce n-am dormit bine, eu să-ţi spun că tu ai fost cauza, să 
te bucuri mai tare... 

— Cam complicată povestea pentru gustul meu! Spu- 
ne-mi mai bine ce vrei de la mine că am treabă! 

— Nimic, să stăm puţin de vorbă... 

— În orele de program nu este cazul! 

— Atunci după program, te aștept la plecare! 

— Am o întîlnire, nu pot! 

Silvia spusese un adevăr, urma să se întilnească cu 
Mariana. Nu precizase cu cine se întilnea şi această mică 
stratagemă constituia un mijloc de apărare de eventuale 
insistenţe, în cazul cînd i-ar fi spus că este o femeie la 
mijloc. Reacţia lui fusese însă neașteptată. Se oprise brusc, 
nu mai vorbise şi parcă nici nu mai gîndise, pupilele i se 
dilataseră, rămăsese, un timp ce ei i se păruse foarte lung, 
nemișcat, apoi se scuzase şi plecase. Silvia pornise şi ea 
în sens invers contrariată. Va avea ce-i spune Marianei, 
va adăuga şi această scenă la cele petrecute în noaptea de 
sîmbătă cînd avusese cinstea să fie invitată la petrecerea 
dată în casa profesorului, unde în ciuda celor întimplate 
se simţise foarte bine. 

Orele trecură, mîncă în fugă şi o aşteptă pe Mariana 
pe aceeaşi bancă, la care se furişase să nu fie văzută de 
cineva din clinică. Observase maşina profesorului plecînd, 
la volan fiind fiul lui, şi se şimţea în siguranţă de parcă 
cineva ar fi vrut s-o răpească. Îi venea şi ei să ridă de 
bucuroasă că a scăpat şi se află pe această bancă. 

— Am avut un curs şi de aceea am întirziat! se scuză 
Mariana. 

— S-au întimplat foarte multe de la ultima noastră dis- 
cuţie, abia aşteptam să-ţi pot povesti! 

— Văd că eşti foarte veselă, ai uitat chestia cu fiolele? 

— Sigur că nu am uitat-o, dar situaţia mea s-a îmbu- 
nătăţit mult, nu mă mai simt așa de prost ca acum două 
săptămîni... 

— Fii atentă... nu te lăsa antrenatä, s-ar putea să fie 
numai un sistem de a-ți adormi vigilența. 

— Nu pot să cred... 

— Sint nişte oameni foarte rafinați, diplomați, te in- 
vită la o petrecere numai cînd au anumite intenții! Să 
nu fii naivă să crezi că n-au mai văzut mutră ca a ta! 

— Mariana, mă dezumfli de tot, poate este necesar s-o 
faci ... 

— Dar nu-ţi place! 

— M-am simţit aşa de bine la ei, am dansat ca nici- 
odată, mi s-a făcut curte, toți au fost aşa de drăguţi! 

— Eşti pierdută, fetiţo! Ei ştiu să vrăjească, să încînte 
și apoi fac ce vor cu tine, cînd nu mai ești necesară te 
aruncă cit colo, tocmai cînd te-ai învăţat cu binele! 

— Sînt obișnuită să plătesc fiecare bucurie cu suferinţe. 
Să nu crezi că eu nu m-am gîndit! 

— De ce te-au invitat pe tine? Pe noi, pe cursanţii ve- 
niţi din toate colțurile ţării nu ne-au invitat pe nici unul! 

— Şi încă ce invitaţie, ce insistenţe! Doctorul Pavel cu 
care lucrez a primit dispoziţie de la profesor să nu vină 
fără mine şi m-a luat de acasă cu mașina, împreună cu 
soţia lui. 

— Aşa fără să te anunţe? 

— Mi-a spus de vineri Florin că sînt invitată şi eu am 
răspuns că nu mă duc. Am fost cît se poate de tranşantă! 

— Şi a intervenit tatăl lui cu autoritatea de profesor! 

— Doctorul Pavel mi-a zis că să nu-i fac cumva figura 
şi să nu merg, bătrînul s-ar supăra pe el că n-a fost în 
stare să mă convingă! 

— Ce vor cu tine? 

— Mă întreb şi eu! Nu știi ce probleme mi-am creat 
cu această petrecere! Nu aveam rochie, biata tanti Elena 
mi-a împrumutat una de a ei, a trebuit o mică transfor- 
mare, eu sînt mult mai slabă ca ea, am fost la croitoreasa 
ei, am zorit-o şi simbătă seara am fost și eu îmbrăcată de- 
cent. Să vezi ce casă au! 

— Îmi închipui! 

— Aparține familiei de un secol, a clădit-o străbunicul 
profesorului care a fost negustor de vinuri. Mobilele sînt 
şi ele vechi, moştenite, de trei generaţii, au cărţi rare şi 
tablouri... 

— Ce cauţi tu în această lume? 

— Invitată ca oricare dintre colaboratorii lui. Am în- 
teles că dă des astfel de petreceri şi invită întotdeauna pe 
cei din clinică cu soțiile. 

— De ce a insistat să te duci? 

— A vrut probabil să şteargă impresia proastă pe care 
mi-o făcuse Florescu, ţine poate să povestesc la Cluj ce am 
văzut... 

— Nu cred, colegul lui îl cunoaște, posibil să fi fost 
şi invitat la profesor acasă, nu mi se pare suficient ceea 
ce spui, tu eşti, scuză-mă, prea neînsemnată, prea mo- 
destă... 

— Să-ţi mai spun ceva! 

Silvia își netezea o cută la fustă, nu știa cum să în- 
ceapă, i se părea riscant să povestească, Mariana ar putea 
rîde de ea. Începu: 

— Astăzi Florin m-a invitat din nou la plimbare, m-a 
întrebat cum am dormit, aproape mi-a făcut o declaraţie. 
L-am refuzat, i-am spus că am o întîlnire, vorbisem cu 
tine... 

— Şi a fost gelos! Fetiţo, bagă de seamă, nu-i bine! 
Admiţîind că i-ai place pentru moment, să nu-ţi faci iluzii, 
mama lui... 

— Cunosc mentalitatea mamelor, știu că nu corespund 
nici pe departe cu ce visează probabil părinţii lui pentru el! 

— Tocmai! Cum s-a purtat cu tine mama lui? 

— Foarte amabilă! Este o femeie fermecătoare, nu-i dai 
cincizeci și cinci de ani ciîţi are, avea o rochie de la Paris, 
un vis, în viaţa mea nu am văzut ceva așa de frumos! 

— Te-au fermecat! 

— Adevărat! Dar ştii care este faptul cel mai tulbu- 
rător? În această lume total străină mie, în care eu ar fi 
trebuit să mă simt strivită, aşa mă aşteptam să fiu cînc 
am plecat, ei bine, am plutit, m-am amuzat ca niciodată 
în viața mea, am avut succes cu rochia mea de împru- 
mut... 

— Eşti pierdută... și nu ştiu la ce le ești necesară! 
Ce vor să facă cu tine? 

— Nu poţi să crezi că poate mă place Florin? 

— Ţi-a intrat asta în cap? Sărmana de tine! Crezi că 
n-a mai văzut fete ca tine? Trebuia să vii tu din provincie 
ca să se îndrăgostească? 

— Mariana eu ştiu că nu sînt frumoasă, am mai fost 
păcălită de un băiat, am mai fost respinsă de o mamă, 
nu sînt la prima experienţă de acest gen, am să-ţi poves- 
tese odată cînd avem destul timp, am fost și logodită... 

— Şi vrei să repeţi figura, nu ţi-a ajuns!? 

— Nu, dar vreau să-ţi demonstrez că am trăit astfel 
de clipe, sînt pregătită să mă apăr, am deja un plan... 

— Să auzim! 

— Imi scot logodnicul de la naftalină! Îmi pun veri- 
gheta, pe care nu i-am înapoiat-o lui Lulu că era cumpă- 
rată din banii mei, el a pierdut-o pe a lui, mai bine zis, 
la o beţie -a azvirlit-o ca semn că puţin îi pasă de mine, 
deci îmi pun verigheta şi fotografia lui Lulu cel frumos 
ìn geantă, eventual şi o scrisoare fără plic, Lulu nu punea 
niciodată data zilei, şi i le arăt lui Florin, ca să motivez 
refuzul meu permanent. 

— Perfect, așa să faci! 


— Voi deveni cea mai fidelă logodnică. 
— Era beţiv? 

— Tot ce vrei! Era însă frumos! 

— Sărmana de tine! 


Nu era zi de vizită, profesorul era plecat din cli- 
nică la un consult, Florescu era la o ședință, Mariana care 
venise pregătită să-o tragă de limbă pe sora Melania, își 
termină munca în salon şi în loc să intre în bibliotecă să 
citească, se îndreptă spre secția unde lucra aceasta. 

O găsi la datorie, înconjurată de eleve de la școala sa- 
nitară, explicîndu-le ceva. Mariana 'se retrase, ar fi de- 
ranjat-o prezența unei doctorițe, și o aşteptă pe coridor cu 
tigările şi cafeaua în buzunarul de la halat. 

Curind sună telefonul în cabinetul de alături. Mariana 
ridică receptorul şi nu merse să anunţe pe cel chemat, ci o 
înștiinţă pe Melania. Aceasta le lăsă pe eleve să aranjeze 
paturile şi noptierele bolnavilor şi ieşi pe coridor, apoi 
intră în rezerva în care se afla bolnavul chemat la telefon. 
Mariana o urmă şi i se adresă în şoaptă: 

— Sint informată că faceţi niște cafele grozave! Am 
adus şi ţigări bune, simt că adorm dacă nu beau imediat 
o cafea! 

— Vă fac numaidecit, veniţi în cabinet că nu este ni- 
meni, șeful are ședință, ceilalți medici mai tineri sînt prin 
saloane sau în bibliotecă. 

— Să nu faci cafeaua prea tare, ameţesc dacă este prea 
concentrată, o rugă Mariana, care se temea că pentru a-i 
demonstra ce pricepută este, va pune cafea cu nemiluita. 

— Nici mie nu-mi place decît mai slabă, este de fapt 
un obicei ca la această oră să bei ceva și să fumezi o ţigară. 
Uneori beau ceai... 

— Ai dreptate, este momentul de relaxare după citeva 
ore de muncă, se lucrează intens în această clinică! Eşti 
de mult aici? i 

— De cincisprezece ani... 

— Frumos! Doctorul Florescu te apreciază îndeosebi! 

— Am lucrat aproape tot acest timp cu el, s-a învăţat 
cu mine şi eu cu el, ne-ar fi greu la amîndoi să schimbăm! 

— Ce a fost cu fiolele acelea de morfină, cum a rămas 
pînă la urmă? 

— Nu s-a mai aflat nimic, tovarășul profesor o prote- 
jează pe doctorița Damian! Nu se mai poate face deci ni- 
mic! 

— Cu ce intenţii o protejează? 

— Cine poate să știe gindurile altuia! Are un băiat și 
ea este potrivită pentru el. 

— Exclus! Nu este o fată care să strălucească, este 
dintr-o familie modestă, ce ar putea vedea la ea? 

— Ce le trebuie lor! 

— Adică? 

Melania se lăsa greu, insinua ceva dar se ferea să lă- 
murească lucrurile. Exact genul de om pe care îl detesta 
Mariana, o înţelegea pe Silvia care n-o putuse suferi de la 
început. 

— Profesorul n-are decît un băiat... 

— Ştiam că are doi, am auzit că cel mare este magis- 
trat, că mai are şi o fată căsătorită cu un diplomat... 

— Băiatul cel mare îi poartă doar numele, nu este al 
lui. Soţia profesorului a fost logodită cu un tinăr care a 
murit într-un accident, ea era gravidă cînd s-a măritat cu 
profesorul și el a recunoscut copilul, adică i-a dat numele 
lui! 

— Nu ştiam! 

— Acest băiat mai mare, Sergiu se numeşte, a fost că- 
sătorit cu o fată de ministru, n-au avut copii, au divorţat 
şi el s-a însurat cu secretara lui care are un copil din altă 
căsătorie. Asta e soarta, crește şi el copilul altuia... 

Mariana era numai urechi. Se temea să nu apară cineva 
și să le strice atmosfera de încredere și bună dispoziţie 
care se crease. Melania, odată ce începuse, părea încîntată 
să-i spună tot ce ştia în legătură cu familia profesorului. 
O flata atenţia cu care era ascultată, 

— Cu fata au avut şi mai puţin noroc, are un copil 
debil mintal, nenorocit. L-au dat la un spital de cronici că 
nu se mai putea, crescuse puternic și voinic, dar era să 
dea foc la casă de cîteva ori! 

— Îngrozitor! 

— Acum toţi zic: Florin este un băiat zdravăn, dar nu 
se ştie cum vor fi copiii lui. Poate nu le mai trebuie fete 
cu relaţii sau bani, vor una sănătoasă, altfel piere familia 
Petrulian! 

— Interesant tot ce-mi spui, dar oare este adevărat? 
Să fie ei atit de speriaţi, să-și dorească urmași indiferent 
de la cine? 

— Nu este nici ea un nimic, o doctoriţă prinde bine în 
familie! Florin o place și asta este principalul, ei nu se 
amestecă, au intervenit la ceilalţi şi nu a ieșit bine. 

— De unde ştii aceste lucruri, ţi-a spus cineva că așa 
gîndesc ei, sau numai îţi închipui dumneata? 

— Mi-a zis ceva şeful, așa s-a exprimat profesorul la 
petrecerea pe care au dat-o. Florin a dansat aproape tot 
timpul cu doctorita Damian, lumea a remarcat desigur și 
au început glumele. 

— Soţia profesorului poate este de altă părere, am au- 
zit că arată foarte bine şi că avea o toaletă minunată în 
seara aceea. 

— A fost o frumusețe la vremea ei, avea la picioare 
întreg orașul. Cînd apărea ea la o reuniune sau la un bal, 
se adunau în jurul ei... Mi-a povestit o dată, mi-a arătat 
și fotografii. Este foarte amabilă cu noi cînd ne ducem pe 
la dinsa, să-i ducem salariul cînd profesorul nu este în cli- 
nică. Cind este bolnavă îi place să ne cheme să o îngrijim. 

— Am observat că toţi vă duceţi în casa profesorului, 
dă petreceri dese, medicii se duc cu soțiile, sînt ca într-o 
mare familie, îmi place acest lucru, dar trebuie să fie foarte 
costisitor . .. 

— Nici vorbă de cheltuială! Nu se servește mai nimic. 
Se bea foarte puţin, mai mult citronadă, cîteva gustări, 
fructe, niște fursecuri... Nu se fac nici un fel de pregă- 
tiri... 

— Sint zgirciţi? 

— Nu se poate spune acest lucru! Casa profesorului 
este ca un fel de club, nu ştiu dacă pot să spun aşa... 
Acolo se duc să discute, să asculte muzică bună, să-și arate 
rochiile cine le are... să se simtă bine... 

— Mi se pare un mod foarte civilizat de a primi. Sînt 
nişte oameni cu adevărat rafinaţi, după părerea mea... 

— Toţi s-au obişnuit şi le place să meargă la profesor. 
Să vedeţi cum se umple casa, se răspîndesc peste tot, se 
adună cite doi sau trei şi discută, alţii dansează, doctorul 
Dumitrașcu de multe ori adoarme în faţa televizorului. Își 
alege întotdeauna cel mai comod fotoliu şi nu-l mai mișcă 
nimeni. Profesorul glumește, zice că dacă soţia doctorului 
Dumitrașcu nu ar fi cea mai veselă și mai drăguță dintre 
femei, l-ar muta din clinică, fiindcă somnul lui este cea 
mai mare insultă pentru casa Petrulian. Profesorul este 
totdeauna foarte galant cu sexul frumos! 

— Dar Florin ce fel de om este? 

— Mai închis, nu seamănă nici fizic, nici la fire cu 
tatăl lui şi nici cu mama. Se zice că este un doctor bun. 
Este serios... Oh, să-l fi văzut pe profesor acum cinci- 
sprezece ani! 

Melania se opri din vorbit şi rămase visătoare, cu ochii 
la perdeaua cabinetului, pe care cu siguranţă că nu o ve- 
dea. Mariana făcu un calcul rapid, cam ce vîrstă să fi avut 
Melania în urmă cu cincisprezece ani. Nu mai mult de 
douăzeci şi cinci sau treizeci de ani. Aşa înaltă cum este, 
nu-l depășește pe profesor, în schimb ceilalţi medici din 
clinică sînt desigur mai scunzi, sau în cel mai bun caz cit 
ea. I-a făcut probabil mare plăcere să stea lîngă un bărbat 
care o domina cu statura lui. 

— Spune-mi soră Melania, soţul dumitale ce înălţime 
are? 

— Este puţin mai scund ca mine. Din această cauză 
eu nu-mi cumpăr niciodată pantofi cu toc înalt. În timpul 
școlii mă simţeam foarte prost printre colege, toate erau 
mici. Sufeream cînd mă vedeam așa înaltă; de cind am 
venit în clinică nu mă mai stingherește acest fapt. Printre 
fetele tinere de azi sînt multe ca mine şi acum mai sînt şi 
sportivele care depășesc cu mult media, dar tot nu pot să-mi 
cumpăr pantofi cu toc. 

— Cum s-a întîmplat atunci cu fiolele? Crezi că nu 
mai putea să le ia şi altcineva? schimbă subiectul Mariana. 

Ai mers cu Florescu în hol, a mai trecut vreo persoană pe 
lingă dumneavoastră doi, în timp ce vorbeaţi? A mai intrat 
cineva în coridorul acela? 

Melania rămase gînditoare, spre surprinderea Marianei, 
nu zise imediat că n-a văzut pe nimeni. Doctoriţa simţi o 
furie crescînd în ea. Adică această femeie nu şi-a dat oste- 
neala să caute și alt vinovat, a tăbăriît cu acuzaţiile pur și 
simplu pe biata Damian, s-o distrugă, s-o alunge din cli- 
nică! Atita inconștienţă i se părea de neimaginat, atîta in- 
diferență pentru soarta unei tinere fete, excepţională pro- 
fesional... 

— Au mai trecut pe lingă noi doi bărbati, m-am dat 
la o parte să le fac loc. M-au întrebat de doctorul Pavel, 
dacă mai revine în clinică. Le-am spus că nu ştiu, să se 
intereseze la el în secţie. Erau cu halate pe ei, şeful a 
vrut să zică ceva, dar s-a abținut din acest motiv. Eu l-am 
rugat să-i lase în pace dacă au halate pe ei. Mă gîndeam 
că sînt cine ştie ce persoane importante dacă au fost lăsaţi 
să intre. Nu voiam ca șeful să se lege de ei, îşi face prea 
mulți dușmani. I-am atras atenţia mereu, că nu este bine 
să te pui rău cu toată lumea... 

— Nu te-ai gîndit că şi ei puteau lua fiolele? 

— N-aveau de unde să ştie ce era în pungi! Au stat și 
foarte puţin, s-au întors imediat. Fiolele au fost luate de 
cineva care ştia că eu le-am adus şi că nu le-am pus încă 
în aparat, 

Mariana calcula că dacă la cei treizeci de suspecți cîți 
mai rămăseseră după ce eliminase bolnavii ce nu se puteau 
deplasa, mai adaugă pe aceştia doi, se ajunge din nou la 
un număr descurajator de mare de persoane care puteau 
lua fiolele. Zise: 

— Afară de aceștia doi, sigur n-a mai trecut nimeni în 
timp ce eraţi în hol? Vreau să te gindeşti bine, apoi dîn- 
du-şi seama că tonul nu era potrivit, îi putea da de bănuit 
Melaniei, adăugă rizînd: sau poate grija pe care i-o porţi 
doctorului Florescu te-a împiedicat să fii atentă! Cum ai 
putut să-l trădezi pe profesor? 

— Eu să-l trădez pe profesor? spuse dintr-o dată în- 
grozită parcă Melania şi Mariana îşi dădu seama că a apă- 
sat din greșală pe un resort, a declanşat un mecanism se- 
cret, s-a dat la o parte un paravan. Desigur, această femeie 
nu joacă un rol prea important din moment ce nimeni nu-i 
dă atenţie, dar este probabil neobosită în a-i atrage lui 

Florescu partizani, în a-i demonstra acestuia că nu este 
bine ce face fiind prea devotat intereselor clinicii și aste: 
toate fiindcă îi place să se amestece în tot ce se întimpl: 
și fiindcă Florescu care este puţin simpatizat o ascultă, c 
acceptă, poate uneori îi şi urmează sfatul. Profesorul nu-i 
dă atita importanţă și de aici trădarea. Cuvîntul a speriat-o 
cu adevărat... 

— Am glumit, draga mea, am vrut să spun că nu-l mai 
admiri acum pe profesor ca în urmă cu cincisprezece ani, 
Florescu este mai tînăr... 

— Cum puteți să spuneţi aşa ceva? Nu vă permit! Chiar 
dacă sînt soră, cer să fiu respectată, la virsta mea... 

Poftim scenă, îşi zise Mariana, cum s-o împac oare, la 
ce poate fi sensibilă acum cînd este iritată, să încerc cu 
țigările. 

— Mulţumesc pentru cafea, zise doctorița luîndu-o de 
mînă afectuos pe cealaltă femeie, scuză-mă că te-am su- 
părat, am făcut o glumă stupidă. Fă-mi plăcerea şi primeşte 
pachetul de ţigări, ca să știu că m-ai iertat! 

Trecerea de la furie la zîmbet se făcu treptat, faţa Me- 
laniei se lumină progresiv. Mariana nu mai aşteptă altceva 
și se retrase cît putu de repede. 


Era duminică, o frumoasă zi de iunie, Elena ple- 
case cu niște prieteni pe valea Prahovei, cu mașina, Silvia 
era singură în toată casa şi parcă în toată strada. Instalase 
în mica grădină o saltea pneumatică la care renunţase Ele- 
na, își luase o carte şi încerca să se convingă că este foarte 
mulţumită că are linişte şi poate citi. Simtea mirosul ierbii 
și lăsînd frecvent cartea din mînă, privea la cei doi plopi 
ale căror frunze se înfiorau la cea mai mică boare de vînt, 
tremurau reflectînd lumina cînd cu o față, cînd cu alta și 
scoteau un susur care accentua liniştea, împlinea pacea ace- 
lei ore. La ce bun atîta zbucium, şi atita oboseală, mi-e 
sete de repaos, gîndi Silvia cu cuvintele poetului. Da, nu 
mai am putere, sînt epuizată, nu mai vreau să lupt. Îi 

spusese lui Florin Petrulian că este logodită şi acesta nu 
reacționase nicicum. Nu manifestase nici o părere de rău, 
dar nici nu renunțase să o invite la o ieșire la iarbă verde. 
Refuzase. Nu-l deranja faptul că este logodită, deci Ma- 
riana are dreptate, nici prin cap nu-i trece o eventuală 
căsătorie cu ea, o invită pentru un motiv uşor de ghicit, 
vrea o aventură cu o provincială. Ea nu poate însă accepta 
așa ceva! Şi dacă nu poate, uite că stă în grădină singură, 
priveşte cerul printre frunzele de plop şi timpul se scurge 
încet, se scurge totuşi şi nu se mai întoarce şi nici cei 
douăzeci de ani. Telefonul suna undeva în casă şi Silvia 
sări de pe saltea cu o sprinteneală care contrazicea obo- 
seala pe care o simţise mai înainte. Ştia cine poate fi, bu- 
curia o cuprinsese, ridică receptorul şi auzi glasul Ma- 
rianei: 

— Ce faci la această oră? 

— Citeam în grădină, spuse din nou obosită Silvia. 

— Nu te simţi bine? Ai o voce ciudată! 

— Da, da! Vrei să vii la mine? 

— Aș veni. N-am plecat acasă şi mă simt tare singură 
şi părăsită. Mi-e dor de copii, căminul este pustiu, n-am 
chef de citit... 

— Exact ca și mine! Vino aici, Elena nu-i acasă şi ne 
vom simți bine împreună; mi-a lăsat mincare pentru trei 
persoane, așa că iei masa cu mine. Vorbim, ascultăm mu- 
zică dacă vrei... 

— E exact ce-mi trebuie! Singurătatea este cumplită, 
eu care am o familie n-am știut pină acum acest lucru. 

— Te aştept, o întrerupse Silvia, nerăbdătoare să o va- 
dă mai repede lingă ea. Ştii ce maşină te aduce la mine?, 
se asigură înainte de a închide telefonul. 

Se duse în bucătărie şi pregăti cafele. Spălă fructe, 
căută ţigări, aranjă totul în grădină și începu să aștepte. 
Mariana avusese noroc şi prinsese un autobuz imediat ce 
sosise în staţie. 

— E plăcut la tine aici, ce bine că m-ai invitat, vom 
face din două singurătăţi o tovărășie plăcută. Ce mai e 
nou? 

Se instalase pe un fotoliu de răchită şi sorbea din cafea. 
Silvia aşezată turceşte pe salteaua pneumatică o privea cu 
un aer jalnic. 

— Ai avut dreptate în tot ce mi-ai spus relativ la Flo- 

rin. L-a lăsat rece faptul că sînt logodită şi m-a invitat la o 
plimbare. 

— Ai refuzat, desigur! 

— Da, şi mor de bucurie. Sint fericită că stau acasă 
cind toată lumea se plimbă, mă felicit că nu m-am lăsat 
păcălită, că în loc să mă fi distrat ca fetele de virsta mea, 
fără să mă gindesc prea mult la ce va urma, eu sînt înţe- 
leaptă, afurisit de înţeleaptă, îmi vine să mă dau cu capul 
de pereţi să-mi iasă deșteptăciunea. . . 

— Ce te-a acupat? Nu cumva regreţi că nu-ţi faci de 
cap cu Florin? 

— Da, regret, de o mie de ori regret! M-am săturat 
să gindesc la ce va urma, să-mi întunec prezentul din cauza 
unui ipotetic viitor, vreau să-mi trăiesc viaţa, vreau să fiu 
proastă ca orice fată... 

— Mi se pare că n-ai scăpat ocazia nici la Cluj, tu 
mi-ai spus că şi-a mai bătut joc de tine un băiat! Vrei să 
repeţi experienţa? 

— Păi, dacă nu ştii! Am fost tot timpul sublimă, atit 
de sublimă că nu m-a atins, atit de pură că l-am trimis 
fără voia mea în braţele altor femei, atît de desăvirșită că 
i-a fost imposibil să mă iubească. Am fost sfinta lui logod- 
nică, căreia îi cerea iertare pentru escapadele lui, care în- 
văța cu el în sesiune, se bucura mai mult de notele lui 
mediocre decît de cele excepţionale luate de ea, am fost 
proasta care a crezut că îl poate transforma, care a cum- 
părat verighete din banii ei de buzunar... 

— Mi-ai mai spus! 

— Ti-am spus, dar nu tot. Trebuie să ştii cum s-au 
petrecut faptele. Făcuse un pariu că mă cucereşte, am aflat 
de el şi în loc să mă supăr şi să termin cu el, am continuat, 
n-am putut adică să renunţ la el și mi-am pus în cap să-l 
cuceresc cu perseverenţa mea, puterea mea de muncă, să 
fac din el alt om... timp de trei ani... m-am străduit... 

— Foarte frumos, intenţia îţi face cinste! 

— Îmi face, cum să nu-mi facă, m-am ales numai cu 
ea. N-am reuşit să-l fac să mă iubească, imediat ce am 
plecat în vacanţă, în timp ce eu mă luptam să-i conving 
pe părinţii mei că s-a făcut om, că a luat note bune la 
sfîrşitul anului cinci, el s-a îmbătat şi cînd unul din cei 
care erau cu el a zis că o să mă supăr eu dacă aflu, a ţipat 
că nu-i pasă de mine, că nu însemn nimic pentru el, că-i 
este groază de căsătoria cu mine şi a plins, apoi iar s-a 

înfuriat la vorbele cuiva care i-a amintit că îl ajut, a scos 
verigheta din deget și a aruncat-o. N-a mai fost niciodată 
găsită. 

— Un beţiv, mai bine că ai scăpat de el! 

— Nu i-am făcut nici un reproş, am scos şi eu veri- 
gheta din deget spunînd că mă supără că-mi zice lumea 
că sînt măritată, sesiunea de anul şase a venit repede și nu 
l-am mai ajutat. Mi-am văzut de examenele mele, am luat 
numai zece, am fost felicițată, el a picat la trei, la unul s-a 
dus beat şi a fost dat afară... 

— Bine că nu l-au exmatriculat! 

— A fost vorba, dar a intervenit mama lui, o biată vă- 
duvă, cu o pensie de urmaş, s-a rugat de profesori, a spus 
că nu are cu ce trăi, l-au lăsat repetent şi atît! 

— O merita! Dacă era lăsat singur, probabil ar fi ră- 
mas și în anii anteriori. Ai făcut mult pentru acest băiat! 

— Mama lui era de altă părere. Mi-a reproșat că i-am 
distrus fiul, că din cauza mea a rămas repetent. Mi-a spus 
că ea nu a fost de acord cu această logodnă, că nu sînt 
nora visată şi multe altele! 

— O femeie simplă, probabil. Tu însă știi care e ade- 
vărul, nu era cazul să-ți faci reproșuri. Nu merita mai 
mult! 

— Reproşuri mi-am făcut, au fost momente cînd aş fi 
dat orice să nu fi procedat aşa cum am procedat. Să-l fi 
ajutat şi în acest an şi să-i fi spus apoi adio. N-ar fi re- 
cunoscut însă niciodată că a depins de mine, ar fi crezut 
că i se cuvenea totul, că a făcut singur totul. Gîndind așa, 
am hotărît să fiu tare şi consecventă, să dispar din Cluj 
pînă termină facultatea. Să-i dau satisfacţie şi mamei lui. 
Am cerut o recomandare la un profesor care mă aprecia şi 
posibilitatea de a face un stagiu aici. 

— Ai procedat foarte bine! 

— Eu întotdeauna procedez bine, de ce oare sînt atunci 
nefericită? De ce sînt singură, de ce sufăr, de ce m-am să- 
turat de toate, de viaţă, de muncă, de cinste, de tot?... 

— Acest băiat a fost un accident nenorocit în viaţa ta. 
Trebuie să-l uiţi, să aștepți cuminte şi îţi va ieşi înainte 
cel adevărat! 

— Mariana, m-am săturat să aştept cuminte, vreau să-mi 
trăiesc tinereţea, mai ales cuminţenia o detest, detest tot 
ce este rațiune... 

— Vorbeşti prostii, eşti iritată, depresivă, încearcă to- 
tuşi să gîndești că nu ai altceva mai bun de făcut! 

— Ba da, am! Să nu mai gîndesc, mai ales să nu mai 
gindesc! 

— Bine, atunci aruncă-te orbește în brațele primului 
venit, fă-ţi de cap, dă-te în spectacol în faţa întregii clinici 
şi o să vezi că nu vei fi nici atunci mai fericită! 

— Trebuie să existe o cale, poate cea de mijloc, poate 
dacă încerc să fiu ca toate fetele... 

— Fetiţo, am înţeles ce vrei! Te tentează plimbările 
cu Florin, nu-ţi mai place să stai singură. L-ai refuzat și 
regreti, gîndul îţi este numai la el. Dacă este așa de ce-l 
mai îndepărtezi? 

— Și tu ai zis că e bine s-o fac! 

— Vrei deci binecuvintarea mea? 

— Nu râde de mine! Spune-mi ce pierd eu, dacă mă simt 
bine în aceste cîteva luni cît stau în București? Nu am 
pretenţii mari, să mă simt cîteva luni fericită, pe urmă îmi 
văd de treabă în colţul meu, acolo la Cluj. Cui îi fac rău? 

— Bine, scumpo, dacă tu crezi că te poţi limita la atit, 
eu ce să mai zic? Că este greu să te desparţi apoi? Ştii și 
tu cum este! Experienţa pe care ai cîştigat-o, îţi poate fi 
de folos! 

— Nu-mi poate fi! Cu Lulu a fost altceva, fie că n-am 
avut încredere, fie că l-am considerat tot timpul un obiect 
ce trebuie șlefuit şi mi-am exersat asupra lui talentele de 
pedagog şi am fost decepţionată că n-a ieșit exact cum am 
vrut eu, în orice cz eu nu mi-am pierdut controlul nici- 
odată. Cînd dansez cu Florin, nu mai ştiu pe ce lume sînt... 

— Cu el crezi că nu vei avea decepţii? 

— Cu el este altceva! Nu încerc să-l schimb, îmi place 
aşa cum este. Deși îmi spun că trebuie să fiu prudentă, nu 
văd nici un pericol. Nu vreau să mă mai gîndesc la viitor, 
vreau să-mi trăiesc prezentul, să fiu cu Florin atît cît se 
va putea. Îmi place să-l ştiu aproape, cînd este lingă mine, 
mă simt atît de bine ca niciodată în viața mea! 

— Puteai să începi așa, era mai simplu! 

Silvia se opri deconcertată. Înainte de a-i spune aceste 
cuvinte Marianei, ea însăși nu-și dăduse seama ce s-a în- 
tîmplat de fapt cu ea, de unde îi venea nemulțumirea, sta- 
rea de saţietate de toate ocupațiile ei anterioare, revolta 
împotriva ei şi a tuturor, nevoia de a rupe opreliştile de 
orice fel Vocea Marianei o trezi din visare: 

— Ce ar fi să mincăm ceva, ţie poate nu-ţi este foame, 
deși dragostea nu știu să ţină loc de mincare! Este ora de 
masă, eu aș vrea ceva mai consistent. Ce meniu ţi-a pre- 
gătit Elena pentru azi? j 

— Hai să vedem, zise Silvia şi se ridică rapid de pe 
saltea, în ochi cu o bucurie care o impresionă pe Mariana. 
Zarurile au fost aruncate, își spuse aceasta şi o urmă în 
casă pe tinăra fată, admirîndu-i silueta grațioasă şi picioa- 
rele sprintene. 


Ploua. În căminul medicilor cursanţi era linişte. Nu 
se mai trinteau uși, nu se mai auzeau discuţii pe coridor și 
nici muzică din alte camere, majoritatea ocupanților erau 
plecaţi în oraş, unde îi surprinsese ploaia. 

Huruitul tramvaielor în intersecţie se percepea și el mai 
estompat. În cameră era întuneric deşi afară era încă zi, 
dar perdelele erau trase şi Mariana nu se ostenea să se 
scoale din pat să facă lumină. Nu voia să vadă paturile 
făcute la repezeală ale colegelor de cameră, cu cuverturile 
decolorate de atita spălat, aşezate strimb, nici masa plină 
de obiecte de toaletă și cărţi, nici rochia pusă la uscat pe 
umeraş şi agăţată de dulap, nici covorul de o curăţenie 
îndoielnică. Nimic nu o atrăgea în această cameră. Rămase 
întinsă în patul cu pernă tare şi pături aspre fiindcă plim- 
barea pe ploaie nu o tenta. Desigur, Silvia gîndeşte altfel, 
pentru ea o zi ca aceasta este minunată, dacă Florin o ia 
cu maşina undeva, sau chiar numai dacă îi dă un telefon. 
E pierdută, biata de ea. La urma urmei nu e cazul să fie 
compătimită, deocamdată se simte bine, este fericită. Oare 
ce vor aceşti oameni de la ea? Marianei îi era imposibil să 
dea crezare spuselor Melaniei, cum că familia Petrulian 
vrea urmași sănătoși şi nu face nici o obiecţie la alegerea 
lui Florin. Profesorul trebuia să răspundă într-un fel la 
glumele celor ce-i observau dansînd pe Florin şi Silvia. 
În locul lui şi ea, Mariana, ar fi spus la fel. E greu de 
știut ce gindeşte, ce socoteli şi-au făcut cu toții, fiindcă nici 

Florin nu este străin de intenţiile tatălui său. Pe tinăr nu 
l-a deranjat faptul că ea e logodită. Nu l-a îndepărtat. Din 
spusele Silviei reiese că nu a rupt logodna de la Cluj. Acest 
an de despărţire pe ea a vindecat-o, dar Lulu cum va re- 
acţiona? El n-a dorit-o, probabil, niciodată şi nici în ea 
nu s-a trezit femeia. Abia Florin a produs acest miracol. 
Nu se ştie însă ce o aşteaptă, ea, Mariana se teme de pro- 
fesor, nu are încredere în el. Îl simte dur. Şi Silvia este 
fără nici o apărare, singură între acești oameni rafinaţi, 
în fața acestui profesor, capabil să treacă peste cadavre, 
cum se exprimase Titus. Un singur lucru nu știau ei, că 
în acest cămin se mai află şi ea Mariana, care va interveni, 
nu va lăsa lucrurile să decurgă după planurile lor. Am să 
le arăt eu că cinstea și curăţenia sufletească îşi găseşte 
apărători de nădejde, gindi Mariana Cristescu, şi se simţi 
foarte tare şi de temut, deși nici ea nu ştia cum va face să 
fie astfel. Va găsi însă o cale, trebuie să le afle intenţiile, 
aceasta este prima ţintă. Problema cu morfina poate fi lă- 
sată deocamdată pe planul doi, între cele două enigme pare 
să nu fie nici o legătură, deși după spusele Silviei, înainte 
de dispariţia fiolelor, Florin părea că nici nu-i observase 
existenţa, insistenţele lui au început imediat după scena 
pe care i-a făcut-o Florescu. 

— Cristescu la telefon, zise cineva deschizind uşa ca- 
merei. 

— Mulţumesc, răspunse automat Mariana şi sări din 
pat, începu să se îmbrace, telefonul se afla tocmai la par- 
ter. Îşi găsi papucii pe întuneric şi cobori scările cît putu 
de repede. Nu se gîndeşte nimeni cît de lipsit de confort 
este acest cămin, gîndi ea, sperînd că este chemată din 
orașul ei de către soţ. Numai de nu s-ar întrerupe legă- 
tura pînă ajung jos. Două etaje se pot cobori și cu liftul, 
dar acesta vine foarte greu, e mult solicitat de etajele su- 
perioare; cei de acolo, ca să fie mai siguri, lasă uşile des- 
chise să nu răspundă la apelul altora. 

— Alo, spuse abia suflind. 

— Scuză-mă că te deranjez, dar a intervenit ceva şi 
te-aş ruga dacă poţi să-mi faci un serviciu! 

— Tu ești Titus? Ce s-a întîmplat? 

— Spune-mi eşti ocupată în seara asta? 

— Nu, de ce? 

— Vino la clinică şi ţine-mi locul două ore, am ceva 

urgent, soacra mea a făcut probabil un infarct, trebuie să 
merg acasă... 

— De unde vorbeşti? 

— Din clinică vorbesc, sînt de gardă. Nu am găsit pe 
nimeni să mă schimbe, toţi sînt plecaţi sau ocupați, nu- 
mai două ore... 

— Vin imediat, răspunse Mariana. 

— Ia un taxi, îţi plătesc eu, mă înţelegi, este vorba de 
soacră, dacă nu sînt acasă şi se întîmplă ceva... 

— Am înţeles, mă duc să mă îmbrace. Rog pe portăriță 
să-mi cheme un taxi. Ce nu fac eu pentru tine!? 

— Sărut mîna... 

Mariana nu mai auzi cuvintele de recunoştinţă ale lui 
Titus, lăsă jos receptorul și ceru să se telefoneze după o 
mașină. Se uită la ceas și rămase surprinsă ce devreme este. 
Abia orele șaptesprezece, ar fi jurat că este seară, spuse 
portăriței că în zece minute este gata şi o luă la goană pe 
scări în sus. 

Cobori la timpul cuvenit şi taxiul o aștepta. Se instală, 
dădu adresa întrebindu-se dacă va mai putea prinde masa 
de seară. Probabil nu se va mai întoarce cu taxiul, va face 
o oră cu troleibuzul, de fapt drumul se parcurgea într-o 
jumătate de oră, dar mai calcula şi așteptatul în staţie și 
mersul pe jos de la staţia din centru la cămin. Într-o si- 
tuaţie ca aceasta nu mai putea să facă obiecțiuni chiar dacă 
rămîne fără cină. Titus este colegul ei de an şi un tip foarte 
deștept. 

Intră în clinică grăbită şi întrebă pe un alt coleg unde 
este Titus. 

— A plecat în oraș de un sfert de oră! 

— Şi garda cui a lăsat-a? 

— Nouă tuturor! 

— M-a chemat şi pe mine de acasă, de la căminul unde 
stau se corectă ea, nu văd de ce a mai făcut-o dacă eraţi 
atiţia... 

— Titus este dispus să aducă şi pe profesor. 

— Cum adică? 

— Farse! 

— Nu i s-a îmbolnăvit soacra? 

— Aiurea... spuse celălalt plictisit de credulitatea Ma- 
rianei şi îi întoarse spatele. 

Ce să fac acum? îşi zise aceasta, căzută dintr-o dată de 
la înălțimea entuziasmului anterior, la situaţia de păcălită. 

Rămiîn aici, să aud ce-mi va mai îndruga, merită să pierd 
chiar şi masa... 

— Dumneavoastră ţineţi locul doctorului Dumitrașcu? i 
se adresă o soră. 

— Da, eu! 

— Veniţi la salonul 10, îi este rău unei bolnave! 

— Imediat, să-mi iau un halat, se dezmetici Mariana. 

— Vă aştept! 

Mariana constată că nu luase cheia de la dulap, era în 
geanta albă, schimbase geanta fiindcă schimbase şi pantofii, 
nu plecase cu pantofi albi din cauza ploii, ce plictiseală! 

— Poţi să-mi dai un halat? se adresă ea sorei. 

— Să mergem la cabinetul asistenţilor, acolo se află 
halatele de rezervă, răspunse femeia şi o luă cu paşi re- 
pezi înainte. Mariana o urmă, intră în holul ce ducea la 
cabinetul profesorului, din care în dreapta se intra şi la 
asistenții universitari. Găsi imediat ce căuta şi plecă la 
patul bolnavei. 

Se întoarse după un sfert de oră, uşa la cabinetul pro- 
fesorului era deschisă, se făcuse curat; Mariana aruncă o 
privire înăuntru. Era o cameră pe colț, cu multe ferestre, 
cu un parchet ca lămiia, cu covoare mici, un birou mare, 
două fotolii şi o canapea. Mobila ca şi parchetul deschisă 
la culoare, o impresie de spaţiu, de lumină. În peretele în 
care se afla şi ușa, era un dulap cu uși culisante, un dulap 
enorm de haine, ar fi putut să ţină în el toată garderoba, 
dar nu se afla în el decît un halat pe un umeraș, ambele 
uși erau împinse spre dreapta. Mariana păşi cu sfială şi 
se uită în el, era gol. Ce bună ascunzătoare pentru cine 
căuta aşa ceva, nu se putu împiedica să gîndească şi auzi 
pași. Cum a intrat în dulap nici ea nu ar fi putut explica, 
destul că se afla acolo, în capătul cel mai din spre dreapta. 
De fapt profesorul nu intrase imediat, mai trecuse un timp, 
îl așteptase pe fiul lui. Mariana după ce auzise paşii, avu- 
sese tocmai bine răgazul necesară să se strecoare fără ca 
frecarea ei de lemnul dulapului să fie auzită. Acum asculta 
cu răsuflarea tăiată. 

— Închide uşa, spuse profesorul cu un ton în care se 
citea enervarea. 

— Vrei să mai rămii aici în clinică? 

— De ce mă întrebi, ai nevoie de mașină? 

— Da! 

— Să nu întirzii mult nici tu diseară, cine știe ce se. 
mai întimplă, să fim amîndoi... 

— Bine! 

— Eu o să plec de aici cind termin, cu vreo maşină de 
ocazie. Am de lucru, acasă nu pot face nimic. Am dus 
hirtiile astea degeaba... Mai vrei ceva? Să nu uit, ia cîteva 
sute de coli de hîrtie... 

— Ai aici în birou, ţi-am adus... 

— Uitasem... m-am frămintat atît zilele astea... să 
treacă odată... 

— Eu am plecat, la revedere! 

— Tot cu fata aceea umbli? Scuză-mă că te întreb... 

— Da! 

Pauză. Pași şi uşa deschizîndu-se și închizindu-se. Din 
nou pași mari, rari, parchetul scirțiind. Inima Marianei bă- 
tea ca o tobă. Linişte. Iar paşi, mai decişi de astă dată, mai 
fermi şi o altă ușă deschisă. Se auzi apa curgind, este în 
baie deduse Mariana şi nu mai aşteptă. leşi repede din du- 
lap, se opri la ușă, bătu în ea şi o deschise, ca să se creadă 
că atunci venise, dacă era cumva surprinsă ieşind. Hai că 
sint tare, îşi zise Mariana Cristescu cînd se văzu în anti- 
cameră. Intră în cabinetul asistenţilor universitari să-l as- 
tepte pe Titus şi se așeză în cel mai comod chip pe cana- 
peaua acoperită cu stofă bej, încercînd să-și reamintească 
cele auzite şi să tragă concluzii dacă se poate. Mai gîndi 
că şi altă dată trebuie să procedeze exact ca azi. Nu este 
elegant, dar scopul scuză mijloacele. Tonul cu care rostise 
profesorul cuvintele „fata aceea“, o îndreptăţea să ia orice 
măsuri. O neliniştise şi tăcerea oarecum dezaprobatoare ce 
urmase răspunsului lui Florin, care confirmase că era vor- 
ba tot de „fata aceea“, 

La ei acasă au fost discuţii, s-au petrecut ceva eveni- 
mente neprevăzute, profesorul vine să lucreze aici. Pro- 
babil soţia lui face scene, exfrumoasa nu-i dă pace, aşa o fi? 

Apăru Titus, zimbitor, fără pic de remușcare. Mariana 
nu era supărată pe el, o servise bine împrejurarea, decise 
să facă în continuare pe proasta, poate se mai repetă figura, 

— Mii de mulţumiri... 

— Și douăzeci și cinci de lei pentru taxi! 

— Serios? 

— Ce crezi că am zburat? 

— Poftim! 

li întinse banii, Mariana îi luă, se feri să-l întrebe ce-i 
mai face soacra, se temu că, cinic cum este, îi va spune 
adevărul. Părăsi clinica cu sentimentul că este tare, că îi 
va învinge, va lupta pentru Silvia şi va cîştiga. Nu văzuse 
cam de mult ochii cenușii și reci ai profesorului. 


9 


Se întilniseră pe coridor într-o dimineaţă, Silvia 
fiind încă sub influenţa melodiei „Seara pe deal“, ascultată 
în timp ce se îmbrăca, în interpretarea unui cor de copii. 
Cuvintele poeziei, muzica suavă şi vocile cristaline ale co- 
piilor îi răsunau încă în urechi, producîndu-i o dispoziţie 
specială, greu de definit. Cind Florin se apropiase de ea, 
în loc să aștepte salutul lui, îl întrebase: 

— Supărat? 

Surprins, vădit amuzat de întrebarea ei, se oprise, o 
privise, îi trebuise destul timp să răspundă. 

— S-ar putea, aş fi îndreptăţit. Ce să fac să-mi treacă? 

— Perseverează! 

Se încruntase uşor, iarăşi îi trebuise timp de gîndire, în- 
cercase să citească pe chipul ei ce va mai urma, nu ştia la 
ce să se aştepte. 

— Ce să înţeleg? 

— Ce vrei! 

Vrusese să arunce cuvintele în fugă, să dispară repede 
undeva, se jena de echivocul lor, dar fusese prinsă de mină, 
întîi de una, apoi de cealaltă. Încercarea de a scăpa se sol- 
dase cu o strîngere mai fermă, plăcută totuşi, apăruse ci- 
neva pe coridor şi rezolvase situaţia. li dăduse drumul, ea 
fugise şi toată dimineaţa lucrase cu mult zel, evitind să 
mai iasă din salon. Către amiază el venise. Băgase capul pe 
ușă să vadă dacă mai este acolo, apoi o chemase. 

— Diseară vin să te iau! 

Spusese ora, întrebase strada şi numărul, ea răspunsese 
cuminte, totul se petrecuse în citeva minute, el plecase, 
ea se întorsese la notițele pe care le citea, în suflet cu o 
bucurie şi o stare de bine nemaiintilnită. 

Acum aștepta la fereastră, ascunsă de perdea, emoţio- 
nată, încercînd să se domine, ştiind totuşi că face un pas 
mare. Se gătise ca o mireasă, își privise chipul în oglindă 
insistent, ca pentru a şi-l întipări pentru totdeauna, nu va 
mai fi aceeaşi cînd se va întoarce. Își repetase mereu, inutil, 
că e stupid să dea importanţă la virsta ei unor astfel de 
lucruri, era doar dactoriţă, orice puştancă ar putea ride 
de ea. 

Maşina coti încet, cumva solemn, se apropie mare, pu- 
ternică. Frînă brusc, probabil în momentul cînd văzu nu- 
mărul casei. Silvia nu mai gîndi nimic, nu mai avu nici 
timp şi era și prea tulburată. Plecă de la fereastră, merse 
către ușă și ieşi din casă înainte ca el să sune. 

— Bună seara. Glasul avea un timbru neobișnuit, parcă 
nu mai era al ei, dar cel puţin nu tremurase, fusese sigur. 

— Sărut mîna! s 

O conduse la mașină fără grabă, închise portiera şi se 
urcă şi el. Cu mîinile pe volan întrebă: 

— Unde mergem? 

— Unde vrei! 

Porni maşina, atent la circulaţie, viră prin mai multe 
străzi, străbătură oraşul. Nu discutară decît puţin. Ea re- 
marcă aglomeraţia de la această oră, el vorbi de nişte sto- 
puri care nu funcționau de cîteva zile. Străzile deveniră mai 
largi, mai liniștite, apoi bulevardul gol, luminat de ambele 
părţi, ieșirea din oraș, lămpi mai puţine şi undeva la o 
parcare opri. 

— Aici stăm? Spuse fără nici o intenţie aceste cuvinte, 
vocea îi sună normal, dar regretă fiindcă păru că lui nu-i 
place întrebarea. 

Aprinzindu-și o ţigară zise: 

— Aş vrea să stăm puţin de vorbă, apoi plecăm unde 
crezi că ne putem simţi bine. Ştiu citeva locuri, vei alege. 

Fuma. Scutura cu grijă scrumul ţigării. Silvia cobori 
geamul, privi în noapte, aştepta să audă ce va spune el. 
Nu mai era aşa de emoţionată, dar era toată numai aştep- 
tare. Deși plecase cu intenții precise, nu lăsa să se vadă 
acest lucru, Nu-şi dădea osteneală să se ascundă, era în- 
tr-adevăr în apărare. Inutilă. Capitularea fusese decisă de 
mult, dar așa se petreceau faptele şi nu era nimic de făcut, 
pe vremea bunicii, ca și azi. 

— Cum se face că eşti aici? 

— Ce întrebare, am venit doar împreună, ocoli ea răs- 
punsul. 

— Ştii ce vreau să spun! Cum te-ai decis, din moment 
ce ești logodită? Încep să mă îndoiesc de existenţa frumo- 
sului din fotografie... 

— Faci rău! 

— Nu mai ştiu ce să cred... mi s-a părut că ai venit 
pregătită cu verighetă, cu fotografie, aveai și o scrisoare, 
ca să-mi demonstrezi ceva, am înţeles că vrei să te las în 
pace, ca după aceea tot tu să mă provoci... 

Silvia asculta simulînd indiferența, dar nu mai spera 
să fie crezută. Florin era mai bun psiholog decit se aștep- 
tase, sau ea era foarte nepricepută; în orice caz mica ei 
stratagemă se dovedise inutilă şi de prost gust. Curios i se 
părea faptul că el îi dă atîta importanţă, pierde timpul cu 
explicaţii. Neobișnuit, din cîte ştia, în astfel de ocazii băr- 
baţii nu vorbesc prea mult, profită. 

— Nu ești atentă, la ce te gîndești? 

— La ce spuneai... mă întrebam şi eu ce caut aici. 
Sigur că ţi se pare de necrezut ce ţi-am spus. Probabil că 
dacă aş adăuga că logodnicul meu nu este nici el un 
sfint... 

— Spune-mi, ce vrei de la mine? 

Silvia rămase uimită de tonul aspru, de mişcarea bruscă 
făcută de el ca să o privească în față, de întrebarea pusă, 
care o transforma subit în agresor, pe ea care tremurase tot 
timpul. Situația o amuză. Zise: 

— Banii sau viața! 

— Îţi baţi joc de mine? 

Asta era şi mai grozav! Silvia se simţi dintr-o dată 
puternică, fatală, se așeză mai comod în scaunul mașinii, 
deveni stăpină pe ea, pe el şi chiar pe mașina lui. 

— Ți s-a mai întîmplat aşa ceva, să-şi bată o fată joc 
de tine? 

— Nu, şi nu te sfătuiesc să încerci! 

i — Ce risc? 
| — Nu se ştie! Cine ride la urmă, rîde mai bine! 

Tonul era rău și o duru pe Silvia. Nu acest fel de seară 
așteptase ea. Încercă să dreagă situaţia, să fie sinceră. 

— Nu văd de ce îţi pui întrebări, am venit cu tine 
probabil fiindcă îmi face plăcere, ţi-am spus că nu am prea 

| mari obligaţii faţă de Lulu. 

— Vrei un mic intermezzo amoros cit timp ștai în 
Bucureşti, apoi te duci cuminte la el! 

— Exact! 

— Ar trebui să accept şi să zic mersi, dar să ştii că nu 
mă tentează. Nu ştiu de ce aşteptam mai mult de la tine. 

— Convins că ţi se cuvine, ești Florin Petrulian și ai 
dreptul să alegi, aștepți să fii dorit, meriţi. . . 

— Lasă ironiile! 

Silvia tăcu brusc. Situaţia nu mai putea fi salvată, sim- 
tea o durere în suflet, o dezamăgire, o părere de rău atit 
de mare că totul mersese prost. Avea nevoie de mingiiere 
dar nu o putea cere, mîndria ei îi impunea să-i pretindă 
să o ducă acasă, cu miîhnirea în inimă, obosită dintr-o dată 
şi sătulă de discuţii. Spuse cu o voce slabă: 

— Vrei să fii bun să mă laşi undeva la o staţie de 
autobuz? 

— Cum dorești! 

Și iată cu cîtă uşurinţă îi împlinea dorința. Manevră 
maşina, peste cîteva minute o va lăsa să coboare, şi restul 
serii şi-l va petrece cu o carte în mină din care nu va 
înțelege nimic. Sau cu Elena la televizor, deşi nu va vedea 
nimic pe ecran, gîndurile ei se vor întoarce la această par- 
care din afara oraşului, va încerca să găsească motivul 
acestei nereuşite, va analiza, va relua discuţia cuvint cu 
cuvint. Elena va comenta din cînd în cînd cele văzute, ea 
va aproba, va pretinde apoi că-i este somn şi se va retrage 
cu gindurile ei. 

Maşina luneca pe asfalt, ar fi fost plăcut, dacă sfirșitul 
apropiat al plimbării nu ar fi întunecat totul. -Silvia ar fi 
vrut să se întîmple ceva, să le iasă un obstacol în cale, să-i 
împiedice să ajungă, sau să se rătăcească, să ocolească... 

Fu trezită din gînduri de viteza mică a maşinii, Florin 
scruta atent partea din dreapta a autostrăzii: 

— Vrei să stăm puţin aici? o întrebă arătindu-i mar- 
ginea unei mici păduri din care mai venea o mașină. 

Pînă la urmă deci tot acolo ajungem, își zise Silvia, şi 
un alt soi de amărăciune o cuprinse. Nici așa nu-mi con- 
vine, constată ea, preferam să mă lase la o stație de auto- 
buz, să fie furios că nu sînt destul de virtuoasă. Se decise 
prompt să fie rezervată. 

— Mergem cu o condiţie! 

— Care? 

— Să nu mă atingi! 

Nu promise, viră cu grijă mașina şi o angajă pe dru- 
meagul neasfaltat, înaintă cîteva sute de metri, opri, des- 
chise portiera şi cobori. 

— Nu vrei să vii jos? 

— Ba da! 

Cobori şi ea, ocoli maşina şi rămase lîngă el, gindind 
că i s-a împlinit dorința, nici el probabil nu vroia să ajun- 
gă acasă după discuţia avută. Observară un trunchi de co- 
pac și merseră la el. Silvia se aşeză, el continuă să rămînă 
în picioare fumind, ea se simţea ridicolă acum din cauza 
condiției pe care o pusese, inutilă, din moment ce el părea 
cu gindul în altă parte. Pădurea fremăta, cerul era plin 
de stele, pe autostradă mașinile treceau vuind din cînd în 
cînd, inundînd totul în lumina farurilor. Ei nu puteau fi 
văzuţi, erau în afara conului de lumină. În alte împrejurări 
Silviei i-ar fi fost frică, acum era însă foarte liniștită, tot 
ce era în jur i se părea prietenos, ocrotitor. 

Florin aruncă ţigara, o stinse cu piciorul, apoi veni şi 
se așeză jos, la picioarele Silviei, rezemat de trunchiul de 
copac şi își lăsă capul în poala ei, fără să spună cu cuvint. 

Silvia se încordă la început ca un arc, dar nu mișcă, 
așteptă să vadă ce va mai urma. Dar nu urmă nimic şi 
treptat se destinse, o căldură o năpădi și abia îşi tinu mii- 
nile să nu-i mîngăie părul. Prea ar fi fost îndrăzneț, după 
ce ea însăși pusese condiţii să nu fie atinsă. Nu-i vorbă că 
ei nu promisese nimic şi nici nu respecta dorinţa ei. Silvia 
care se juca cu o frunză deasupra capului lui, ca să-şi ocupe 
mîinile, zise cu o voce ce încerca să fie calmă şi indiferentă: 

— De dimineaţă am ascultat la radio „Seara pe deal“, 
cîntată de un cor de copii. Mi-a răsunat în urechi toată 
dimineaţa, poate de aceea sînt aici. Scăpă frunza pe frun- 
tea lui și o căută imediat, atingindu-i părul. 

— Scuză-mă, spuse din obişnuință. 

— Mi-a făcut plăcere! 

. — Mă jucam cu ea, încercă să explice, ca să strice at- 
mosfera creată, să readucă lucrurile la rece. Nu reuși. 

— Ce bine mă simt așa... de mult n-am mai avut o 
seară așa de plăcută. Mi-ai spus mai înainte, acolo la par- 
care, că mie mi se cuvine totul, sau cam aşa ceva... 

— N-are importanţă ce-am spus... 


179 


D 


— Cred că ne-am certat... 

— Se mai întîmplă! 

— Cu logodnicul tău te cerți? 

— Subiect de discuție interzis! 

— Bineînțeles! 

Tăcură. El părea supărat, Silvia își reținu eroic mîinile, 
începu să vorbească de progresele pe care le face de cind 

_este în clinica tatălui lui. Nu aștepta răspunsuri, umplea 
tăcerea. ; 

După un timp cuvintele prinseră să vină de la sine, În- 
cetul cu încetul discuția deveni antrenantă, îşi povestiră 
din liceu şi studenție, își împărtăşiseră proiecte de viitor, 
impresii despre oameni, se cunoscură din aceste schimburi 
de amintiri şi păreri. 

Se scurseră două ore, era tirziu, pe autostradă nu mai 
trecea aproape nimeni. Dintr-o dată înfricoşată de liniştea 
din jur Silvia se ridică. Protector Florin o luă de umeri și 
o conduse la maşină. Cînd se văzu în siguranţă tinăra fată 
începu să ridă. 

— Mi-a fost așa de teamă. Dacă ne ataca cineva, ce fă- 
ceai? 

— Știu eu... mă luptam probabil... 

— La ora asta pădurea e sinistră. 

— Ti se pare. 

Florin porni mașina. Silvia gîndi că începuseră să alcă- ` 
tuiască fondul comun de întîmplări, care va constitui te- 
zaurul legăturii lor, care îi va uni un timp, pe care îl vor 
păstra apoi în memorie. 

Cînd fură aproape de casa Elenei, Florin întrebă: 

— Ce fel de femeie este gazda ta? 

— Suportabilă! 

— Numai atit? 

Silvia era nedreaptă cu Elena, dar nu voia ca Florin 
să vină la ea. Curiozitatea Elenei ar fi deranjat-o, la fel 
ca alte eventuale iniţiative ale ei. O fereastră era luminată 
încă, aceea a Elenei. Nu se culcase, o aștepta. Silvia se 
dădu jos din mașină, îi spuse bună seara lui Florin şi îl 
rugă să nu coboare şi el. Se strecură prin ușa deschisă ime- 
diat ce sunase, probabil Elena văzuse maşina. Îi ceru ier- 
tare pentru ora tîrzie şi fugi în camera ei. 

Mai văzu maşina dînd colţul. 

Instalată în unicul fotoliu din camera Silviei, Ma- 
riana Cristescu aştepta de cel puţin o oră. Nu se plictisise, 
liniștea şi confortul de aici îi dăduseră posibilitatea să gin- 
dească, să-și pună ordine în idei, să analizeze situaţia ti- 
nerei ei prietene, să facă un plan de acţiune. Trebuia să 
lucreze singură, Silvia era cu gîndul în altă parte şi Ma- 
riana nu credea că ar fi în stare să-i mai fie de folos. 

Studiase camera, nu fusese aici de multe ori. dar la 
prima ei vizită nu existau în această încăpere obiectele pe 
care le vedea azi. Atunci remarcase ordinea, cărțile puse 
la îndemînă lîngă pat, putuse privi chiar și în dulap cînd 
Silvia căutase ceva: aceeași rînduială în puţinele lucruri 
pe care le avea, o impresie de static, păreau că toate nu 
s-au mișcat din loc de mult timp şi o oarecare tristeţe de- 
gajată de modestia lor, de lipsa de strălucire, de fantezie 
și de utilizare a acestor obiecte. Silvia nu le dădea mare 
importanţă, alegerea lor dovedea şi stîngăcie și nepăsare. 

În mai puţin de o lună, iată că în această cameră se 
produseseră schimbări mari, lucrurile vechi căpătaseră par- 
că viață, apăruseră altele noi, nu mai era acea ordine rece 
de cameră de hotel. Capotul Silviei era aruncat pe pat, 
plecase deci în grabă, geamul era deschis și perdeaua trasă, 
privise pe fereastră, chiar vorbise ceva cu o persoană din 
stradă şi nu se ostenise să închidă şi să aranjeze frumos 
perdeaua. Erau şi flori multe, gladiole mov şi albe, tranda- 
firi galben-roz, în trei vaze. Pe masa unde la prima ei 
vizită Mariana nu văzuse decît cărți erau acum cosmetice 
fine, urme de pudră. În dulap apăruse o rochie de seară, 
Mariana o scoase şi o examină cu interes, o evaluă la un 
preţ destul de ridicat; pe raftul de deasupra o învălmă- 
seală de dantele, niște pantaloni caraghioși cu centură lată, 
bluze nostime puse una peste alta pe un umeraş, iar jos 
citeva perechi de pantofi noi de diverse culori, cu nişte 
tălpi imposibile. 

O amuză nespus un fel de desagă lăţoasă, aruncată peste 
Pantofi, pe care Mariana o scoase de asemenea şi îi con- 
trolă interiorul. În afară de o batistă mai conținea un soi 

de medalion destul de voluminos, care trebuie să-i fi atir- 
nat Silviei pină aproape de ombilic, gîndi Mariana. 

Se uită la ceas, spusese Elenei că vine într-o oră, tre- 
cuseră două și Silvia nu apăruse. În sufragerie se auzea 
televizorul, Mariana spera că gazda Silviei va renunţa la 
una din emisiuni şi va veni să-i ţină tovărășie. Ar fi ches- 
tionat-o cum ştie ea, ca să fie mai bine informată atunci 
cînd va vorbi cu Silvia. Aceasta însă o ignorase pînă acum, 
o poftise în cameră la sosire, îi spusese cînd va veni Silvia 
şi atit. Se hotărî să iasă din cameră și să o provoace. Des- 
chise ușa, aşteptă să se acomodeze la întuneric şi eventual 
să i se vorbească. 

— M-am plictisit așteptind, spuse după un timp, pot să 
stau cu dumneavoastră? 

Elena tăcea. Nu-i ușura cu nimic situaţia. Era ca şi cum 
ar fi dat buzna peste ea şi Mariana voia deja să se retragă 
cînd îi făcu semn să stea pe canapea, să privească cît vrea 
dar să tacă. Așa cel puţin deduse Mariana din felul cum 
îşi strînse picioarele să-i facă loc, fără să-și modifice di- 
recţia privirii, care urmărea lacomă întimplările de pe ecran 
şi din micul gest al mîinii, rapid, autoritar, apasat. O mică 
flexie a miinii aprecie Mariana, parcă s-ar fi apărat de o 
muscă. 

Abia acum am să mă plictisesc cu adevărat, gîndi doc- 
toriţa, meciurile nu mă amuză, nu le înţeleg, pe ea nu pot 
s-o deranjez, din cauza comentatorului nici nu mă pot con- 
centra asupra unor probleme pe care le-aș fi rezolvat dacă 
stăteam dincolo. 

Din fericire pentru ea, din hol se auziră pași și intră 
grăbită Silvia. Mariana se sculă imediat și o întimpină, tră- 
gîind-o în acelaşi timp înspre camera ei. 

— Te-am așteptat! 

Tînăra doctoriță nu păru prea încîntată. Își compuse cu 
efort o figură bucuroasă, cînd văzu că Mariana îi cerce- 
tează faţa cu insistenţă. 

— Ai ceva cu mine? 

= Ar prefera să fie singură să viseze la ce s-a întîmplat 
între ea şi Florin, gîndi Mariana, dar nu-i nimic, n-o să 
stau o veşnicie, va avea timp destul. Zise: 

— Ştiai că Petronela nu mai lucrează în clinică? 

— Care Petronela? 

Părea indispusă de întrebarea Marianei, nu se jena să-i 
arate că n-o interesa nimic din ce spunea aceasta. 

— Infirmiera aceea care îţi plăcea, care spăla coridorul 
cînd au dispărut fiolele. 

— Imi amintesc de ea, nu știam cum o cheamă, dar ce 
importanţă are faptul că nu mai lucrează în clinică? 

— De ce a plecat? 

— De unde vrei să ştiu! 

Era de-a dreptul ostilă, dacă ar fi putut ar fi dat-o 
afară pe Mariana, dar cu un minim de politeţe spuse: 

— Scuză-mă, vreau să mă duc să mă spăl puţin. 

Mariana se uită la ea cu reproş, dar nu se ridică de pe 
fotoliul pe care se reaşezase fără să fie poftită. 

— Deci nu ştii că această fată a plecat plingind din 
clinică! Ştie toată lumea, tu eşti cu gîndul în altă parte, 
desi ar trebui să te întrebi cine a determinat-o să-şi ceară 
mutarea. 

— E treaba ei, nu mă priveşte... 

— Te priveşte fetiţo, este ceva suspect in toată povestea 
asta, Dacă s-a mutat fiindcă a găsit un loc mai avantajos 
pentru ea din vreun punct de vedere, de ce să plingă la 
plecare? 

— Femeile pling şi cînd au necazuri și de bucurie... 

— Nu o tînără ca ea! Cei care au asistat la scenă au 
fost impresionati de durerea ei care părea foarte reală. Mi-a 
povestit Melania scena, cu lux de amănunte. 

— Melania este o intrigantă! 

— Poate. Nu asta este esentialul! Ştii că am aflat de 
la ea lucruri interesante despre familia Petrulian? 

Mariana realiză imediat că a făcut o greșală mare. Nu-i 
poate încredința Silviei nimic din ce a auzit despre familia 
profesorului. Nu este prudent, nu se ştie dacă nu scapă 
ceva cînd vorbeşte cu Florin. În ochii Silviei însă strălu- 
cise interesul dintr-o dată şi Mariana abordă altfel pro- 
blema, viră cu largheţe. 

— Mi-a spus că mama lui Florin a fost o frumuseţe... 

— Şi acum arată foarte bine şi este superb îmbrăcată 
totdeauna! Cu un gust!... are şi lucruri fine... ţi-am vor- 
bit de rochia pe care o purta atunci seara! Era un vis... 

— Mi-ai spus ceva, dar nu mi-ai descris-o! Nu ştiu ce 
ţi-a plăcut aşa mult la ea... 

— Era dintr-o dantelă vișinie... ceva vaporos, bogat, 
uşor, cu o linie sobră dar dulce, nu știu cum să-ţi explic! 
Zbura cînd dansa, dar nu prea tare, fără vulgaritatea ma- 
terialelor ţepene. Fusta era probabil foarte largă, dar foarte 
fină, de aia nu părea voluminoasă, se plia frumos. Culoarea 
era însă surprinzătoare! Te tulbura! Era un vișiniu închis, 
profund, misterios în falduri, aproape negru în adîncimea 
lor. N-avea nimic ostentativ, nu rețin cum era tăiată la 
git, ceea ce m-a frapat a fost culoarea, consistenţa şi mis- 
carea ei. Era o armonie în toate astea greu de imaginat! 
O capodoperă a croitoriei în orice caz! Pe lîngă ea celelalte 
rochii păreau şterse, fără personalitate, făcute de niște ama- 
tori în materie. 

— Interesant! 

— Ştii, această rochie dă impresia de ceva gindit, cal- 
culat cu meșteșug. Este la ea mai multă știință a îmbinării 
detaliilor decît fantezie, mai multă rațiune... şi totuşi este 
frumoasă ca un vis! 

— Ce n-aş da s-o văd şi eu! 

— N-ar fi exclus să ţi-o pot arăta într-o zi! 

— Chiar aşa? 

— Deocamdată nu sînt prea intimă cu mama lui Florin, 
totuşi sper ca într-o zi s-o rog să mă lase să ţi-o arăt. Aş 
vrea să știu ce impresie îţi face. Silvia trecuse de la indi- 
ferența de la început la un entuziasm sincer, îi făcea plă- 
cere acum să vorbească cu Mariana. 

— Crezi că dacă o văd pachet este acelaşi lucru? Vor- 
beai de o anume mişcare... cred că numai îmbrăcată... 

— Desigur, dar aş îmbrăca-o eu, măcar o dată, așa să 
văd cum îmi stă, n-o pot folosi, n-o pot împrumuta, este 
mama lui cea care o are, dacă ar fi altă femeie, oricare, aş 
cumpăra-o cînd s-ar plictisi de ea. 

— Draga mea m-ai făcut curioasă, zise Mariana și se 
sculă în sfirşit din fotoliu, eu plec, este tirziu, te-am ţinut 
mult de vorbă, probabil ai ceva mai bun de făcut. La reve- 
dere! 

— Să te conduc, se repezi Silvia după ea. 

Nu depăși însă pragul ușii casei, trecuse timpul cînd 
Silvia o ducea de braţ pînă la stația de autobuz. Acum nu 
se mai simţea singură, îl avea pe Florin. 

— Faci cea mai bună cafea în această clinică, spuse 
Mariana Cristescu sorei Melania şi nu era un neadevăr, 
dar ea nu-şi lăsase notițele de la curs baltă numai pentru 
a savura o cafea. Venise cu intenţii precise şi cu un plan 
bine pus la punct. 

— Îmi pare bine că vă place, răspunse cealaltă, ser- 
vindu-se din pachetul de ţigări pus de doctoriţă la înde- 
mînă. 

— Trebuie să-ţi mai spun un lucru, lîngă dumneata mă 
simt bine, nu ştiu de ce, în curînd voi pleca, se termină 
cursul la sfîrsitul lunii, dar sper să ne mai vedem. Dacă 
cumva călătoreşti prin orașul meu, te rog să nu mă ocoleşti! 

— Nu prea mă mişc de acasă, nici în concediu nu mer- 
gem nicăieri, soțului meu nu-i place, cel mult ne ducem 
la mama lui la ţară, dar nu se știe niciodată, poate cu vreo 
ocazie să trec pe la dumneavoastră. 

— M-aş fi simţit singură dacă nu erai așa de drăguță 
cu mine. Am colege şi colegi în această clinică, dar ele nu 
suportă cafeaua. Titus Dumitrașcu, cu care am fost colegă 
de an, are alt cerc şi nu m-a invitat. Bine că m-am atașat 
de dumneata! 

— Şi eu sînt cam izolată, nu prea am prietene, fetele 
astea tinere care au venit acum au alte preocupări, se string 
toate, eu nu mă simt dorită cînd mă duc la ele... 

— Vîrsta îşi spune cuvîntul. La fel am păţit eu cu doc- 
toriţa Silvia Damian, am fost un timp amice, dar acum s-a 
îndepărtat de mine, o simt că este la ani lumină distanţă 
de mine... 

— Cred şi eu! Umblă cu Florin, au fost la Sinaia amîn- 
doi sîmbătă şi duminică, i-a văzut doctorul Florescu. Au 
locuit în acelaşi hotel. Şeful mi-a spus că s-a făcut că nu-i 
vede ca să nu fie nevoit să-i spună profesorului. N-ar tre- 
bui s-o spun, dar nu face bine ce face! 

— De ce? 

— Familia Petrulian are pretenții... 

— Parcă spuneai că ar fi totuși posibil ca ei s-o accepte, 
a intervenit ceva care te-a făcut să-ţi schimbi părerea? 

— Dacă vroia să se însoare cu ea, o cerea de nevastă, 
nu se ascundeau prin hotelurile din Sinaia. 

— Ai dreptate. Probabil însă că nici ea nu vrea o căsă- 
torie cu el. Ştiu că este logodită cu un băiat din Cluj. 

— Zice ea aşa... 

— Spune-mi, soră Melania, zise Mariana, care nu avea 
timp la dispoziţie să discute lucruri deja ştiute, ce mai 
face Petronela? S-a acomodat la noul loc de muncă? 

— Nu mai am veşti de la ea. 

— Mă interesează această fată şi o să-ţi spun de ce. 
Ştii că stau la cămin, ne facem curăţenie singure în cameră. 
Sintem trei care facem murdărie, mai stau în cameră două 
stomatoloage foarte plimbăreţe, dar curăţenie fac numai eu. 
Aş vrea să le fac să simtă şi ele cum se întreține o încă- 
pere, intenţionez s-o chem pe Petronela, să-i plătesc şi să 
împărţim la trei. 

— Numai să poată veni, să vrea... 

— Mi-ai spus că la profesor se duce şi ajută în casă, 
la mine de ce n-ar veni? Sint dispusă să-i plătesc cit cere, 
vreau să le usture puţin pe colegele mele de cameră şi să 
fie mai grijulii, să nu mai invite atita lume în cămin, să 
mai am şi eu un pic de linişte. La ele este un du-te-vino 
continuu. 

— S-ar putea să aibă nevoie de bani. Încercaţi! Este 
elegantă, cheltuie mai mult de cît cîștigă, mama ei este bol- 
navă grav..., mai primeşte lucruri foarte frumoase şi de 
la soția profesorului, care se plictisește repede de ele, de 
rochii, de haine de tot felul... 

— Cum aș putea să aflu adresa acestei fete? 

— E prietenă bună cu una de aici, Măriuca. Cred că 
ea știe strada, vă poate face legătura cu ea. 

— Mulţumesc pentru cafea, spuse Mariana și se ridică, 
am s-o caut pe această fată. 

— Să vedem dacă este în tura de dimineaţă, mă duc să 
întreb eu... 

— Fii așa de amabilă! 

Mariana rămase singură, aflase cum poate ajunge la Pe- 
tronela. Numai de ar fi această Măriuca în clinică! Își va 
sacrifica după-amiaza şi o va găsi, va vorbi cu ea, cu orice 
preţ trebuie să o aducă în camera de la cămin unde nu o va 
lăsa singură, o va ajuta și va vorbi cu ea în tot timpul cît 
va lucra, o va servi cu ceva bun, eventual și ceva de băut... 

— E liberă azi, se întoarse Melania cu răspunsul. 

— Ghinion! 

Neavind ce să mai facă, Mariana mulțumi încă o dată 
pentru cafea şi se duse în bibliotecă, luă o revistă, dar gin- 
durile ei reveneau la aceeaşi problemă. De ce a fost mutată 
Petronela? Desigur pentru faptul că a furat fiolele! Dacă 
este aşa, de ce nu se spune totul, de ce nu este reabilitată 
Silvia complet din dezvăluirea adevăratiiui făptaş? Cine a 
descoperit-o şi cind s-a întîmplat acest lucru? Melania nu! 
Florescu nu! Ei doi ar fi dat totul pe faţă, ar fi făcut poa- 
te scandal, dar nu ar fi mutat-o cu forţa pe această fată! 
Florescu este corect! Nu ar fi acoperit pe o infirmieră vi- 
novată, el care nu s-a sfiit să acuze pe o colegă mai tînără. 
Să nu vrea să-şi recunoască greșala? E posibil, dar parcă 
nu se prea potriveşte cu firea lui. Profesorul a reabilitat-o 
în parte pe Silvia, Florin umblă cu ea, nu i-ar fi fost greu 
să-și ceară scuze, Dacă la început Silvia era o oarecare, 
acum este iubita lui Florin și Florescu ştie mai bine ca 
toţi acest lucru. Trebuie să fie mai atent cu ea, să-i acorde 
un pic de consideraţie, evident nu ca la o soţie, dar totuși, 
se cunosc cazuri cînd femeile în situaţia Silviei au avut 
mai mare influenţă asupra bărbatului decit o soţie. Nu, si- 
gur dacă ar fi aflat ceva, Florescu îi spunea și îi cerea 
scuze, i-ar fi plăcut să recunoască că a greşit. 

— Ce ai de te foiești aşa pe scaun, nu poţi să stai po- 
tolită să mai citim şi noi ceva? o întrebă un coleg furios. 

— Te deranjez? 

— Ba bine că nu! 

— Scuză-mă! 

Mariana închise revista și se ridică. Se decise să plece, 
n-avea rost să se prefacă că citeşte. Un moment se gindi 
s-o caute pe Silvia, dar renunță, o văzuse de cîteva ori ve- 
nind în clinică, remarcase ce schimbată este, ce sigură şi 
ce bine arată. Căpătase un fel de frumusețe ciudată, fața, 
ochii iradiau un anume farmec, părul ei care nu era cine 
stie ce frumos devenise viu, strălucea, mlădierea corpului 
trăda plăcerea de a fi iubită. Nu era genul de femeie care 
face confidenţe, o ţinea la distanţă pe Mariana, aceasta nu 
era supărată, o lăsa să-și trăiască cele cîteva luni de feri- 
cire, n-o tulbura, o urmărea numai. Îi plăcea s-o vadă, se 
ducea la ea cu diferite pretexte, de cele mai multe ori de 
ordin profesional, o studia, calcula cam în ce stadiu se află 
legătura dintre ea şi Florin. Ar fi vrut şi acum s-o vadă, dar 
mai trebuia să găsească un motiv și negăsindu-l plecă din 
clinică. 

După masa de prînz, formă numărul clinicii la telefon şi 
o ceru pe Măriuca. Așteptă cam mult pînă ce aceasta veni. 

— Draga mea, i se adresă Mariana, am nevoie de adresa 
Petronelei, poți cumva să mi-o dai? 

— Cine sînteți dumneavoastră? 

— O doctorițăedin clinică, te-am căutat de dimineaţă, 
vreau strada și numărul prietenei dumitale. 

— Nu le ştiu, dar pot să mă duc la ea, cunosc blocul, 
am fost de multe ori, dar nu rețin ce număr are... 

— Telefon are? 

— Petronela nu, dar are o vecină și sun acolo cînd 
vreau să vorbesc cu ea. 

— Poţi să-mi dai acest număr?, insistă Mariana. 

— Nu ştiu dacă îl am la mine. Să mă uit în geantă! 

Mariana simţea că își pierde răbdarea. Se făcuse deja 
coadă la telefon, nu mai putea să țină firul ocupat pînă 
merge Măriuca la vestiar să caute numărul pe care nu știa 
sigur dacă îl are, de aceea zise: 

— Draga mea, miine eşti în tura de dimineaţă? 

— Tot de la două încep... 

— Eşti liberă mîine înainte de prînz, deci? 

— Da! 

— Nu vrei să mă ajuţi şi pe mine într-o problemă? Plă- 
tesc bine, o căutam pe Petronela, în acest scop, dar dacă ne 
înțelegem... 

— Să-mi spuneți despre ce este vorba! 

— Aș vrea să mă ajuţi să fac o curățenie mare în ca- 
mera de la cămin în care stau, ţi-am spus, preţul îl fixezi 
singură. Nu este cine știe ce muncă într-o cameră, dar tre- 
buie făcută repede, adică în citeva ore, două sau trei, să 
nu-mi deranjez colegele de cameră. Crezi că ai să poţi? 

Mariana se hotărise acum pentru această variantă, ca- 
re i se părea mai puţin riscantă, n-ar fi dat de bănuit nici 
celei mai perspicace persoane. În spatele Petronelei pre- 
simțea niște forțe pe care nu era bine să le neglijeze. De 
la celălalt capăt al firului veni în sfîrşit un răspuns po- 
zitiv: 

— Cred că pot! 

— Cînd? 

— Miine de dimineaţă. La opt e bine? 

— Perfect! Te astept! 

— Unde este căminul acesta? 

li dădu lămuririle necesare și închise telefonul. Din spa- 
te se auzi un „în sfirşiti spus cu reproş,. Mariana părăsi 1o- 
cul rîvnit de lingă aparat și începu să urce scările gîn- 
dindu-se că miine trebuie să lipsească de la clinică pentru 
a sta de vorbă cu Măriuca. Merita să facă un astfel de sa- 
crificiu? Cind vii pentru două luni într-o instituţie ca aceas- 
ta, ca să vezi niște lucruri noi, îţi vizitezi familia la două 
săptămini ca să nu pierzi decît trei sîmbete, în care nu se 
face mare lucru, profesorul fiind ocupat cu probleme în 
afara clinicii, poate ea să-şi permită să lipsească chiar în 
zi de vizită? Merită să-și irosească timpul? Își zise că de la 
fata asta poate să afle lucruri multe. Probabil va vorbi mai 
uşor ca Petronela căreia i se făcuse desigur un instructaj, 
în care nu este exclus să fi fost strecurată şi o amenințare. 
Dacă Florescu este cel care a prins-o, n-a cruţat-o. El a fost 
dur cu Silvia pe care a dat-o pur şi simplu afară din clini- 
că. Ciudat este că se păstrează secretul. Poate Florescu 
vrea să se răzbune pe Silvia pentru faptul că i-a spus pro- 
fesorului. Cel puţin așa crede el, deși Silvia susține con- 
trariul. 

Cînd intră în cameră Mariana rămase surprinsă. O lä- 
sase goală şi o găsea plină. Coca, o femeie înaltă și slăbuţă, 
era în furou, urcată în pat și fuma. Ținea scrumiera pe ge- 
nunchi, o golise ca de obicei în vasul de flori. Margareta 
cealaltă colegă de cameră, asistată de alte două doctoriţe 
venite în vizită, își retuşa oja de pe unghiile de la picioare. 
Patul ei fiind ocupat cu tot felul de lucruri şi de una din 
musafire, se așezase cu tot instrumentarul şi sticluţele ne- 
cesare pe al Marianei. Mirosea a acetonă şi ojă, fumul de 
țigară era gros întreţinut de două din cele patru femei. Ca 
să nu i se zică iarăşi că face pe soacra, Mariana păru că 
nu observă nimic. Îşi luă revanșa anunţindu-le: 

— Miine fac o curăţenie generală! Am angajat o fată de 
la clinică! 

— Te ţine mult cînd te apucă? o întrebă Margareta fără 
să se sinchisească de faptul că îi ocupa patul. 

— Mă ţine cîteva ore și mă apucă periodic! Cam cum 
se întîmplă în amorul tău cu Piposul! 

Piposul era un tip cu barbă și care fuma pipă. Era tot 
timpul cu ea în mînă sau în gură. Nu era medic, nu se ştia 
precis ce învirte, o curta pe Margareta cea durdulie şi al- 
bă-roz ca o şuncă de Praga bine preparată. Intenţiile lui 
nu erau prea clare, nici pentru el, poate. Pentru Margareta 

care aştepta cam de multişor să găsească un soț, erau o 
adevărată enigmă, ca tot ce ţinea de persoana lui. 

— Ce să zic, ai un haz nebun, răspunse Margareta oa- 
recum atinsă, 

— Fii atentă, interveni Coca, sint pe geantă cu banii, 
riști să plăteşti singură. Nu pot să-i mai cer lui bărbatu- 
meu luna asta, mi-am cheltuit tot salariul, m-a decavat 
cursul pe care l-am cumpărat... 

— Ai dat 60 lei pe cursul de stomatologie şi te-ai rui- 
nat. Pantofii pe care i-ai cumpărat nu-i pui la socoteală, 
zise Margareta. 

— I-am luat luna trecută! 

— Pe cei albi! Dar pe cei albi cu verde și saboţii cînd 
i-ai achiziţionat? Cred că luna asta... 

— Atita plăcere am și eu... 

— Dă-mi prosopul de pe capul patului, ceru Margareta 
și obiectul zbură numaidecit expediat cu oarecare violenţă 
de Coca, supărată pe colega ei, fiindcă aceasta intervenise în 
sprijinul Marianei. De obicei ele două erau aliate, era fi- 
resc, fiiind în aceeaşi specialitate şi tot timpul împreună. 
Mariana nu se putuse obișnui în luna care a trecut, cu zbo- 
rul diverselor obiecte prin cameră, aveau un sistem amin- 
două, de a sta turceşte în pat și a-și azvirli de la una la 
alta cărţi, creioane, ţigări, chibrituri, chiar și scrumiera 
parcurgea spaţiul dintre cele două paturi în acest chip, 
bineînţeles cînd nu era plină ochi cu resturi de țigări. Ma- 
riana privea anxioasă traiectoria, este adevărat că erau a- 
mindouă aruncătoare de elită, s-ar fi descurcat de minune 
la baschet, dacă n-ar fi fost prea comode ca să facă sport, 
dar uneori se mai întîmpla ca o haină aruncată să atingă 
florile din vasul de pe masă și să-l răstoarne, sau vreun 
pahar plin cu apă de pe noptieră. În pericol se afla gi oglin- 
da şi lustra, diversele sticle și sticluțe de cosmetice în- 
grămădite pe masă, cana cu apă şi chiar capul Marianei, 
dacă ar fi avut neinspirata idee de a se afla în mijlocul 
camerei. 

— Deci miine de dimineaţă să vă puneţi lucrurile la 
adăpost, nu răspund de obiectele stricate sau dispărute! 

— Eu îmi închid întotdeauna dulapul, spuse Coca. 

— Cînd nu uiţi! 

— Margareta ce ai tu azi cu mine? 

— Nimie! Spun adevărul pe care tu nu-l recunosti! La 
tine este ca la Romarta, deschis de la... pînă la, exact în 

orele în care tu scoţi molari la policlinică. E drept însă că 
i-ar fi cam greu unui hoţ să găsească ceva în dulapul tău! 
Containerizarea pe care o faci, desfide orice experienţă! Cit 
despre ordine... deschide Mariana dulapul să o admirăm! 

— Ia te uită dragă cum se dă la mine! se adresă in- 
dignată de astă dată Coca celorlalte doctoriţe, care asista- 
seră tăcute. Lasă că-mi vine și mie rîndul! 

Mariana era satisfăcută că se crease o divergență între 
cele două, şansele ei erau mai mari, nici nu sperase să le 
convingă atit de ușor. Putea nici să nu mai insiste, se pre- 
supunea că au acceptat. O servise împrejurarea rar întâl- 
nită, de a nu se înțelege ele două şi nu ea, Mariana pro- 
vocase această neobişnuită situaţie. Putea să fie cu consti- 
inta împăcată, deşi nu s-ar fi dat în lături, să le dezbine ea, 
dacă ar fi fost necesar. 

Profesorul nu venise la clinică în ziua pe care Ma- 
riana o petrecuse curăţind camera de la cămin, împreună 
cu Măriuca. 

Apăruse azi la râport sumbru, tăcut și toți se întrebau 
ce s-a întîmplat. Bănuiau ceva în legătură cu fiul fiicei lui, 
acel biet oligofren, care le mai tulburase şi altă dată exis- 
tenţa și care constituia o adevărată problemă pentru fa- 
milia Petrulian. 

Raportul se terminase repede, nu se spusese nici o glu- 
mă, nimeni nu aruncase nici o ironie îndelung gîndită, din 
acelea care tocmai din această cauză par mai spontane, pro- 
fesorul nu făcuse nici o remarcă, nu punctase nici cu laude 
nici cu critică cele auzite, fusese un raport cumva ratat, nu 
dăduse satisfacţii nimănui, nu crease bună dispoziţie, ple- 
caseră din bibliotecă înainte de ora obişnuită. 

Incepuse vizita şi mergea într-un tempo rapid, fără co- 
mentarii, fără demonstraţii pentru cursanți, profesorul era 
distant, nu era atent şi cerea să i se repete, făcea eforturi 
să-şi facă datoria, dar nu mai era acelaşi om parcă. Cei din 
clinică nu dădeau importanţă faptului, îl mai văzuseră pro- 

babil de multe ori în aceeași stare, Mariana însă era foarte 
curioasă să afle motivul. Credea că îl cunoaşte, dar vroia 
certitudini. Dacă nu s-a întîmplat nimic deosebit cu nepo- 
tul cel bolnav al profesorului, atunci numai ceva în le- 
gātură cu Silvia poate fi. Bănuiala îi fusese întărită de Sil- 
via însăşi. Venise la Mariana înainte de a veni profesorul 
la raport, era nedormită și foarte tristă, făcea eforturi să 
nu se cunoască, se ferea de Florin. 

— Ce-ai păţit?, o întrebase Mariana. 

— Nimic deosebit! 

— Ai o mutră!... 

— Se vede? N-aş vrea să le dau satisfacţie! 

— S-a terminat? 

— Cred că da! 

Nu putuseră vorbi mai mult din cauză că venise profe- 
sorul şi începuse raportul. În timpul vizitei, la un moment 
dat s-au aflat aproape una de alta şi Mariana a întrebat: 

— V-aţi certat? Înţelese că nu, dintr-un clătinat din 
cap al Silviei. 

— Atunci cum de s-a terminat? 

— Simplu. A început să mă ocolească. 

— Și tu? 

— ÎL ocolesc şi eu! 

— Bine că poţi! 

Silvia ridicase din umeri şi se apropiase de patul bol- 
navului la care ajunsese profesorul. Florin părea şi el la fel 
de tulburat. Mariana observase că se aflase de mai multe 
ori lingă Silvia, dar aceasta se deplasase imediat şi pusese 
distanță între ei. Ce se putuse întimpla? Nimic senzaţional! 
Tatăl îi interzisese fiului să mai umble cu Silvia. Se cer- 
taseră, își spuseseră cuvinte grele. 

— Cred că Florin te urmărește, vrea să-ţi spună cova, 
şopti Mariana la urechea Silviei la un moment dat. 

— Nu are ce să-mi spună, n-am nevoie de explicaţii! 
Imi este suficient un gest, răspunse aceasta şi se îndepărtă, 
încercînd să fie atentă la ce se vorbea. Mariana nu-i dădu 
pace: 


— Ce ţi-a făcut? 

— Lasă-mă, te rog! 

Nu mai era mult pînă la sfîrşitul vizitei. Marianei îi 
venise o idee şi se retrase binişor către ușă, ieşi şi o luă 
repede la fugă pe coridorul pustiu la această oră. Ajunse în 
fața cabinetului profesorului, deschise ușa prin care se in- 

tra în mica anticameră, controlă să vadă dacă la asistenții 
universitari este cineva, încercă uşa de la cabinetul confe- 
renţiarului, era închisă, acesta era plecat în străinătate de 
citeva luni, şi ajunse în faţa intrării de la profesor. Bătu 
ușor, în cazul că era cineva ar fi întrebat de Florescu pe 
care nu-l văzuse la vizită, nu-i răspunse nimeni, intră şi se 
îndreptă repede spre dulap. Haina profesorului era pe ume- 
raş. Dacă ar veni să şi-o ia cît timp sînt eu în dulap, gîndi 
Mariana, aş trece prin emoţii teribile. Ce i-aş putea spune 
în cazul că mă descoperă? Cum să-i explice fapta ei? Îi va 
face o declaraţie de dragoste! Este singura soluţie! Chiar 
dacă o să i se pară trăznită, o s-o creadă. N-o să spună la 
nimeni, ar fi rîs toată clinica de ei doi. Profesorul e un 
om elegant, nu-și permite să compromită o femeie a cărei 
singură vină este aceea că și-a pierdut capul din cauza lui. 
Aproape că ar merita să încerc, își zise Mariana, aşezîndu- 
se în colţul cel mai din dreapta al dulapului. Căută să miş- 
te ușile şi constată că numai cea stîngă este mobilă, deci 
nu putea fi găsită decît dacă profesorul dintr-un motiv sau 
altul ar băga capul adînc în dulap. 

Se ghemui cu picioarele strînse, nu se putea altfel. Da- 
că aș închide și uşa din stînga, aș sta cu ele întinse, gîndi, 
şi făcu uşa să alunece în șanțul ei pînă rămase în întu- 
neric. 

De ce fac asta? Cui îi foloseşte că mă pitesc aici să ascult 
ce se va vorbi în cabinet? Silvia va profita! Îi va putea 
spune precis ce are de făcut! Dacă Florin va declara faţă de 
tatăl lui că ţine la ea, dacă, deci, va deduce ceva în favoarea 
Silviei, va interveni, se va zbate şi îi va uni prin căsătorie. 
Este posibil ca profesorul să se opună, crezind că Silvia 
este o hoaţă de morfină, o morfinomană! Ei bine, îi va spu- 
ne că grezeşte, că adevărata vinovată este Petronela şi că 
Florescu se răzbună pe Silvia în chip meschin, lăsînd să 
dăinuie bănuiala că ea ar fi furat morfina, cînd el ştie cine 
a comis această faptă! 

Se uită la ceas, intrase în dulap de un sfert de oră. Era 
zece. Ochii se obişnuiseră cu întunericul, dar simţi că îi e 
foame. Nu mincase nimic de dimineaţă, n-avusese timp. Dacă 
se apucă să citească şi nu părăsește cabinetul pînă la prînz, 
va fi cam neplăcut, gîndi. Nu părea capabil de studiu, se 
concentra greu. Mai exista şansa să intre în baie și atunci 
ar putea fugi, așa cum mai făcuse o dată. Voi vedea, îşi 
zise. Oricum este palpitant, deşi cam incomod locul. Nu e 

ca într-o lojă de teatru, dar piesa care se va juca, merită și 
osteneala şi riscul. A 

Se auzi ușa cabinetului deschizindu-se şi pașii cuiva în 
încăpere. Merse direct în baie. O posibilitate de a ieşi de 
aici nevăzută s-a dus, gîndi Mariana, stringîndu-și picioa- 
rele cu genunchii la bărbie. Pînă la plecare va sta numai 
în birou. Atunci va veni Florin şi probabil că vor discuta 
ceva, cît de puţin. Ea, Mariana se credea în stare să reconsti- 
tuie din fragmente de convorbire situaţia și să le intuiască 
problemele. 

Profesorul se întoarse cu pași rari, se auzi un scaun mu- 
tat. S-a așezat, deduse Mariana. Foşnet de hirtii și discul 
telefonului. Asta nu prevăzuse! O convorbire telefonică in- 
teresantă o putea ajuta foarte mult. 

— Allo, Fineta? 

Are o voce aşa de obosită, aproape de nerecunoscut! Se 
pare că suferă mai mult de cît am crezut eu, gîndi docto- 
rița. 

— Nimic nou, deci? 

Rămiîne de aflat cine este această Fineta! În locul unde 
se află ea, Fineta, sînt posibile evenimente, dar nu s-au 
produs, spre regretul profesorului. Oftează uşor, nu-l bu- 
cură ce a auzit, pune receptorul în furcă. O convorbire foar- 
te scurtă, cu cineva apropiat, la curent cu unele întîmplări. 
Este poate un telefon dat acasă. Pe soția profesorului o 
cheamă însă Malvina, dar mai există o femeie care le face 
menajul şi care probabil se numește Fineta. Uşor de veri- 
ficat, își zise Mariana, chiar Silvia ar putea şti. 

Se auzi iarăși ușa deschizîndu-se şi pași apăsaţi, ener- 
gici. 

— Ce facem... 

Vocea lui Florescu sunase obişnuit, dar se întrerupsese 
brusc. Un gest provocase oprirea, sau pe Florescu îl im- 
presionase ceva? 

— Rezolvă singur totul cum crezi, nu sînt în stare să-mi 
adun gîndurile. Malvina a dispărut de două zile! Am căuta- 
t-o peste tot! În oraş pe la cunoștințe, pe la rude, am dat 
zeci de telefoane. Florin a făcut sute de kilometri... Mal- 
vina a fugit cu mașina cea mică... ne gîndim şi la un ac- 
cident... am întrebat la morgă şi la miliţie! 

— Eu n-am ştiut nimic! De ce nu mi-aţi spus? Vă aju- 
tam și eu... e extraordinar ce-mi povestiţi! 

— Da, este extraordinar! Tot ce face ea este extraoz- 
dinar! Aşa a fost întotdeauna! 
— Sinteţi foarte obosit... 
— N-am închis ochii azi-noapte! 
— Să vă duc acasă! Am eu grijă de tot aici! 
— Cred că nu am altceva mai bun de făcut... 
— Eu plec să mă îmbrace. Vă aştept cu mașina în fa- 


tă... 

Florescu porni spre ușă. Profesorul se ridică, se auzi 
scaunul mutat pe parchet și zise în momentul în care ușa 
se deschidea: 

— Dacă îl vezi pe Florin, trimite-l, te rog, la mine! 

Profesorul făcu cîţiva pași. Se apropie de mine, gîndi 
Mariana. Să nu strănut cumva, că în starea în care este nu-i 
arde de declaraţii de dragoste. Tot ce am pregătit a căzut 
baltă! 

Il auzi oprindu-se şi apoi luînd-o în sens invers. Se 
plimbă, deduse Mariana, parchetul scîrțiie ritmic, dus... 
întors... Linişte... Priveşte oare pe fereastră pierdut? 

O înjurătură deloc elegantă și ceva aruncat pe parchet. 
Un sertar tras și după cîteva minute miros de ţigară. Cine 
ar fi crezut cînd îl ascultă la cursuri sau vizită risipindu- 
se în consideraţii strălucitoare de inteligenţă şi umor, că fo- 
losește şi asemenea cuvinte! 

Din nou liniște. Marianei începu să-i fie cald, din ce în 
ce mai cald. Cu precauţiuni își descheie nasturii de ia bluză. 
In dulap parcă nu mai era aer, simţea că se înăbuşă. Lupta 
cu ameţeala. Cred că fac o lipotimie, diagnostică ea. N-am 
mîncat nimic azi încă. Gîndi cu disperare la toate mijloa- 
cele prin care ar putea ameliora circulaţia la creier. Își 
muşcă buzele, își strînse pumnii pînă îi intrară unghiile în 
piele. Îşi flectă capul, începu să calculeze, să numere din 
şapte în şapte. Fu acoperită complet de transpiraţie înso- 
ţită de o senzaţie de căldură înăbuşitoare, insuportabilă. Își 
dădu seama că se înmoaie și își rezemă timpla de peretele 
dulapului. Ştia încă, mai putea să gindească totuşi ca me- 
dic, analizîndu-şi starea, că dacă s-ar putea întinde, şi-ar 
reveni imediat, nu şi-ar pierde conştiinţa. Nu-şi putea per- 
mite însă nimic, profesorul va deschide dulapul să-şi ia 
haina. I-ar vedea picioarele. Timpul părea că se dilată. I 
se întunecă vederea, orice efort îi fu imposibil, capul îi 
căzu pe genunchii proptiţi şi ei în perete. 

— Ceva nou? auzi ca din depărtare vocea lui Florin. 

— Nimic, plec acasă, mă duce Florescu. Sînt extrem de 
obosit ... tu rămii.., vii cînd crezi... 

Uşa dulapului fu împinsă brusc spre dreapta şi mîna 
profesorului trase haina de pe umeraş. Mariana nu avusese 
timp să se teamă, totul se petrecuse foarte repede. 

— Am şi eu problemele mele, continua discuţia Florin. 
Silvia este supărată de ceva. Fuge de mine... 

— Aşa-s femeile... maică-ta cîte mi-a făcut mie... Să 
mergem că mă așteaptă Florescu. 

Ușa cabinetului se închise în urma lor. Se făcu liniște. 
Mariana ieși din dulap. Interesul trezit de convorbirea ce- 
lor doi o făcuse să-şi vină în fire. Se grăbi să părăsească 
biroul profesorului, să nu mai fie nevoită să se ascundă 
în cazul că ar mai fi intrat cineva în încăperea aceasta. [i 
amorţise de tot un picior, simțea pe ea bluza udă în spate, 
era încă amețită, dar porni curajoasă. 

Abia închise ușa cabinetului, cînd intră în anticameră 
Titus. Mariana tresări uşor cînd îl văzu, dar el nu o zări 
din primul moment, mai răspundea cuiva pe coridor, din 
ușă. Ea avu timp să-și pregătească o întrebare care să ex- 
plice prezenţa ei acolo. 

— Nu l-ai văzut pe profesor? Sau pe Florescu? Mă simt 
rău. Aş vrea să le cer voie să plec... 

— Într-adevăr, ești foarte palidă! Vino aici la noi! 

Mariana îl urmă în camera asistenţilor universitari şi 
fără să ma: fie poitită se întinse pe canapea. 

— Cred că sînt într-o stare de hipoglicemie. N-am min- 
cat. azi de dimineaţă. M-am sculat tîrziu, una din colegele 
de cameră mi-a trîntit deşteptătorul şi s-a stricat. N-am 
avut timp nici măcar să-mi cumpăr un corn! 

Titus se uită la ea cumva dezaprobator. 

— Am în dulap niște bomboane de ciocolată. Vrei să-ţi 
dau? 

— Da! Cred că mi-ar face bine! 

Titus deschise o ușă şi scoase la iveală o cutie. O servi 
pe Mariana care rămăsese întinsă. 

— Dacă intră cineva şi mă vede cum te hrănesc cu bom- 
boane, tu fiind culcată pe această canapea... 

— Îţi stric reputaţia! 

— Mai ştii! 

Mariana începuse să se simtă mai bine. li era o foame 
cumplită, mai luă bomboane, apoi se ridică să vadă dacă i-a 

trecut ameţeala. Scăpase cu bine şi hotărî ca aceasta să fie 
singura experiență de acest gen în viaţa ei. Ar fi fost in- 
dignată dacă cineva i-ar fi amintit că a mai luat astfel de 
decizii cu alte prilejuri. Putea fi mulțumită însă că a aflat 
totuși lucruri importante. Chestia cu Malvina merita! 

— Te simţi mai bine? o întrebă Titus. 

— Da, mulțumesc! Bomboanele tale m-au salvat! Ce 
m-aş fi făcut fără tine! Poate mă duci cu mașina pînă la 
cămin, dacă nu-ţi vine prea greu? 

— Nu imediat! Mai am de lucru, dar cînd termin o fac 
şi pe asta! M-a rugat Florescu ceva, el a plecat în grabă. 
Malvina a dispărut de două zile și o caută toţi cu disperare. 

— De unde ştii că a dispărut? 

— S-a aflat în clinică. Au dat telefoane pe la cunoscuţi, 
pe la rude. A fost comentat faptul pe larg ieri cînd profe- 
sorul a lipsit neanunţat din clinică. Numai lui Florescu nu 
i s-a spus, el a aflat probabil de la profesor. 

— De ce v-aţi ferit de Florescu? 

— El a iubit-o pe Malvina... 

— Interesant! 

— A fost o mare pasiune la el, țăranul oltean pierdut 
de dor după frumoasa şi rafinata Malvina! 

— Din ce mediu provine ea? 

— Dintr-o mahala de București, cred că fiica unui me- 
seriaş, a fost dată la pension, asta se petrecea înainte de 
al doilea război mondial, a avut şi zestre, dar mai ales tem- 
perament. 

— 'Ţie îţi place Malvina? 

— Este cam bătrînă pentru mine... 

— Aşa ca om, nu ca femeie... 

— Malvina nu poate fi judecată decît ea femeie, este 
sută la sută femeie, adică n-o preocupă decît lucruri de 
găteală, distracţiile, cărţile amuzante, muzica sentimentală, 
filmele asemenea. Pe lîngă alte probleme trece ca și cum ar 
avea orbul găinilor. Gata, am discutat destul, mă duc la da- 
torie, dacă te găsește cineva aici, vezi să nu spui că te-am 
sedus şi te-am abandonat. 

Mariana ieşi odată cu el. Se duse în bibliotecă şi fără să 
mai încerce să citească, rămase pe ginduri. Ce dimineaţă 
pierdută fără nici un rost! Crezuse că descoperă mari tai- 
ne! Se simţea ridicolă, inutilă, dezgustată de ea însăși. Ve- 
nise la acest curs să înveţe, ce prostește își irosea timpul, 
ce fapte nechibzuite făcuse. 

Silvia Damian se întorcea acasă după o dimineață 
de muncă, în care evitase sistematic orice prilej în care 
Florin i-ar fi putut vorbi. Nu credea că ar mai fi necesare 
explicații, felul cum trecuse pe lîngă ea cu două zile mał 
înainte o lămurise suficient. 

În urmă cu abia trei zile, se despărțiseră seara tîrziu, 
trecuseră orele fără ca ei să-şi dea seama. Își luaseră ră- 
mas bun în camera ei, a Silviei. Elena era plecată la mun- 
te. Coborise cu el în stradă să-l conducă, o trăsese în ma- 
şină şi mai rămăseseră acolo încă o oră, ea stind cu capul 
pe umărul lui, vorbind puţin, privind noaptea şi ascultînd 
muzica transmisă la radio. În dimineaţa următoare venise 
cu sufletul plin de bucurie. Nu i-ar fi plăcut să se oprească 
cu el prin colțurile clinicii și să-și piardă timpul vorbind, 
să atragă disprețul întregului colectiv, să li se spună „po- 
rumbeii“, cum se obișnuiește, să dezguste pe profesor. Nu! 
Silvia era decentă, aşa voia cel puţin să fie. Nu-i trebuia 
din partea lui decît un semn, o privire, era suficient. Dar 
el trecuse cu tatăl lui pe lîngă ea ca pe lingă o străină, se 
făcuse că nu o vede. Era probabil sătul de ea şi faţă de 
profesor Florin nu credea că este cazul să-i dea atenţie. 
Orele rezervate ei erau cele de seară şi noapte tîrzie, cînd 
întunericul îi ferea de priviri şi casa goală a Elenei le ofe- 
rea adăpost. 

Dacă așa stăteau lucrurile, dacă deja s-a plictisit, ea, 
Silvia are destule forţe să pună capăt unei astfel de legă- 
turi. Ştia de la început că nu va dura, spera totuși că va 
ține cîteva luni. Cedase prea ușor... fusese prea sinceră, 
și iată deznodămîntul se producea mai repede. Era dureros, 
era greu să rupă, el revenise, insista, cîteva nopţi cu ea i-ar 
mai fi surîs, dar Silvia voia să fie ea cea care pune punct. 
Atit cel puţin să-i rămînă, satisfacția de a nu fi umilită, de 
a sista totul cînd încă el o mai dorea. 

Se apropia alene de casă. Era cald. N-o aştepta Elena, 
luase masa la cantina spitalului. Se va odihni în casa liniş- 
tită şi răcoroasă, n-o va chinui nimeni cu întrebări. Va dor- 
mi şi chiar va putea citi după aceea. Mindria ei nu era 
atinsă, suferinţa se atenua, devenea suportabilă din această 
cauză. Deschise portiţa şi intră în grădină. Își căută în gean- 

tă cheia, o găsi, dar cînd ridică ochii, o persoană era în faţa 
ei, răsărită ca din pămînt. Îi trebuiră cîteva secunde ca să-l 
recunoască pe Lulu. 

— Ce surpriză! reuşi să spună și îl privi în continuare 
fără să se miște din loc. 

— Nu te așteptai să mă vezi! 

— Nu prea... 

— Nu te bucuri? 

— Ba da, zise Silvia şi gîndi că nu se bucură deloc, din 
contră, prezența lui o indispune, îi complică situaţia. Va 
trebui să-l invite în casă, n-ar fi exclus să aibă neplăceri 
cu Elena că i-a adus bărbaţi în locuinţă în lipsa ei. De 
după perdele o poate urmări o vecină. Florin a plecat une- 
ori tîrziu, alteori dimineața, imposibil să nu-l fi observat 
iocuitorii acestei străduţe liniștite, mai ales că maşina lui 
staţionase tot timpul în faţa casei. De el poate Elena nu 
ar fi spus nimic. Dacă ar fi zis totuşi ceva, orice, oricît de 
aspru, ea, Silvia era pregătită să-i răspundă astfel încît s-o 
înduioşeze, s-o îmbuneze. I-ar fi cerut iertare şi bineînţeles 
că după venirea ei, a Elenei, ar fi încetat cu întilnirile în 
această casă. Silvia ştia cît să ia, nu se jena să profite de 
absenţa gazdei, de stradă nu-i păsa, peste cîteva luni ea 
va fi la Cluj. Totul era prevăzut, cu excepţia acestei vizite 
nedorite, inoportune, care o punea în mare încurcătură. 
Zise totuşi: 

— Să mergem în casă! 

Deschise, intră urmată de Lulu care i se părea un străin, 
fie că barba pe care și-o lăsase îl schimba, fie că ea era 
alta. Nu-și putea imagina ce caută el aici. Nu-i venea să 
creadă că pentru acest băiat a suferit ea ani în şir. Năvă- 
lise peste ea trecutul nu prea îndepărtat şi ea nu era pre- 
gătită să-l întîmpine. 

— Te rog ia loc, zise ea încercînd să fie politicoasă. 

Lulu se așeză punind o sacoşă pe care o avea cu el, 
lingă fotoliu. Silvia se duse la fereastră să ridice puțin 
jaluzelele, era prea întuneric în cameră, se întoarse apoi şi 
se aşeză în faţa lui, aşteptiînd. 

— Stai bine aici, cu cine mai locuieşti? 

— Cu stăpîna casei, este puţin plecată. Nu spuse unde, 
se temea să nu-şi prelungească vizita auzind că Elena nu 
este în București. 

— Te-ai schimbat foarte mult, zise Lulu care o privise 
tot timpul cu mirare și curiozitate. 

— Şi tu arăţi altfel, ţi-ai lăsat barbă! 

Silvia încerca să-l deruteze, știa că s-a schimbat, fie și 
numai indiferența cu care il privea pe Lulu şi însemna 
mult, dar mai erau și celelalte modificări, care probabil 
că nu scăpau ochiului unui afemeiat ca Lulu. Cu atît mai 
bine dacă îşi dă seama singur, își zise Silvia, poate mă 
lasă în pace. 

— Te-ai făcut drăguță, eşti modern îmbrăcată... 

— Ţi se pare, nu m-ai văzut de mult... 

— Nu mi se pare, eu nu mă înșel în astfel de chestii? 
Ce s-a întîmplat cu tine? Spune-mi adevărul! 

Atit ar mai lipsi, își zise Silvia, poate îmi faci o scenă 
de disperare, îmi cazi în genunchi ca și altă dată. Răspunse: 

— Lasă chestiile astea, spune-mi mai bine ce cauţi în 
Bucureşti? Ai terminat sesiunea de examene? 

— Am sfîrşit cu ele, mai am lucrarea de diplomă. Mi-am 
ales un subiect pe care l-am studiat noi împreună... 

Deci asta era explicaţia, gîndi Silvia, va dori să-l ajut, 
se repetă povestea tocmai cînd credeam că am scăpat de- 
finitiv. 

— E interesant subiectul, într-adevăr... 

— Cere mult de lucru, bibliografie, tabele, discuţii... 

— Evident! Îmi amintesc, spuse ea, pentru lucrarea mea 
am muncit trei luni, am făcut o mulţime de planşe, am re- 
produs fotografii... 

Vorbind de rezolvarea pe care a dat-o ea aceleiaşi pro- 
bleme, încerca de fapt, să-l facă să înţeleagă, că ea şi-a 
încheiat preocupările de acest gen, că n-o privește teza lui. 

— Ai venit după ceva bibliografie în Bucureşti? Cauţi 
o anume publicaţie, sau a mai lucrat cineva de aici... 

— Am venit la tine! 

— La mine? se miră Silvia îndelung, ca să cîştige timp, 
trebuia să găsească un răspuns. El și-a permis întotdeauna 
să fie direct, sincer pînă la duritate, rău, mincinos, după 
împrejurări. Ea nu-și putea îngădui acest lux cu el. Căuta 
să găsească explicaţii plauzibile, să-l ducă cu vorba ca pe 
un copil. Îi era frică de reacţiile lui. Ca s-o pedepsească se 
dusese băut la examen şi pierduse anul. Putea acum să 
nu-și facă lucrarea de diplomă, sau să simuleze o sinuci- 
dere. A mai ameninţat-o o dată. Gîndul la mama lui, la ce 
ar putea spune ea în cazul că s-ar întîmpla aşa ceva, o în- 
grozea pe Silvia. Zise: 

— Nu știu cum aș putea să te ajut, sînt şi eu foarte 
ocupată . 

— Ocupată cu ce? 

— Muncesc mult în clinică! 

— Şi altceva? 

Se uita la ea obraznic, privirea lui părea că spune că 
nu este cazul să se prefacă, să mai mintă, el a ghicit totul, 
dar nu era numai obrăznicie în ochii lui, era şi răutate, 
ciudă. Dacă ar fi fost amuzat, mirat şi impertinent, Silviei 
nu i-ar fi fost frică. Ar fi cochetat cu el şi i-ar fi întors 
spatele în final. Dar acea lumină malignă din căutătura 
lui, acel rictus de pe faţa lui o înspăimîntă. 

— Spune-mi, zise ea dintr-o dată grijulie, ai mîncat 
«eva? Cred că acum ai coborit din tren! 

— Sint flămînd şi nu am în buzunar nici bani pentru 
biletul de întoarcere, zise cu satisfacţie parcă. 

Silvia îl recunostea, la fel de grosolan, gata să accepte 
banii ei, să mănînce la ea și pe urmă să se laude că-l 
întreţine ea, Silvia. Al bărbat ar fi refuzat puţinul ajutor 
pe care era capabilă Silvia să i-l dea, nici ea nu dispunea 
de cine ştie ce resurse, nici lui Lulu nu-i era de mare fo- 
los, dar dacă n-ar fi acceptat din cînd în cînd cîte ceva, 
cu ce s-ar mai fi fălit în faţa prietenilor lui depravaţi ca 
şi el. 

— Să-ţi pregătesc ceva de mîncare, eu am luat masa 
la cantina spitalului. Gazda mea nu este azi acasă, măr- 
turisi Silvia parţial adevărul. 

— Pot să mă spăl puţin? 

— Acolo este baia! Eu trec în bucătărie. 

Silvia părăsi încăperea gindindu-se ce i-ar putea pre- 
găti. Avea în frigider ouă și brînză, îi va mai face pe 
lingă omletă şi cartofi prăjiţi. Coboriî în pivniţa casei şi 
aduse cartofii, curăţi cîţiva, îi puse la prăjit şi se înapoie 
în pivniță să ducă restul de cartofi. Se întoarse în bucă- 
tărie, așeză fața de masă, tăie pîine și supraveghea tocmai 
rumenitul feliilor de cartofi cînd auzi voci. Se duse în su- 
fragerie, aşa cu șorţul de bucătărie al Elenei peste rochie. 

— Dumnealui te caută, spuse Lulu arătind pe Florin 
care rămăsese stupefiat de scena pe care o vedea. Lulu era 
gol pînă la briîu şi desculț, ușa la baie era deschisă, avea 
aerul unui om la el acasă, deranjat de un nepoftit tocmai 
cînd se spăla. Silvia apărută în prag, cu șorțul de bucă- 
tărie peste rochie, întregea tabloul casnic. 


201 


— Vă deranjez, reuşi să pronunţe Florin. 

— Deloc, răspunse Lulu. 

Silvia recunoștea că pentru Florin este o mare și ne- 
plăcută surpriză, dar nu se ştia cu nimic obligată. li adusese 
la cunoştinţă că are un logodnic, nu i se ceruse şi nu-și 
luase nici un angajament, inima o durea de durerea lui, 
dar era mai bine poate că se întimplase așa. Zise: 

— Dă-mi voie să-ți prezint pe logodnicul meu, Lulu 
Chiorean! 

Cei doi tineri se înclinară uşor unul în fața altuia, fără 
să-şi întindă mîna. Tăcerea se lăsă, ca s-o întrerupă Silvia 
spuse: 

— Scuzaţi-mă un moment, mi se ard cartofii! 

Fugi în bucătărie, îi lăsă pe cei doi să se descurce. În- 
tîimplarea era bine venită, nu se ştia vinovată nici față de 
unul, nici faţă de altul. Îl iubea pe Florin, ar fi alergat la 
el, i-ar fi explicat totul, dar nu era necesar, el nu avea 
nevoie de iubirea ei, de statornicia ei, era o oarecare fe- 
meie în viaţa lui, dacă suferea, amorul lui propriu era lo- 
vit, o va uita peste cîteva săptămîni în braţele alteia. Se 
întoarse din bucătărie. 

— Gata masa, spuse către Lulu crezind că acesta se 
va îndrepta, ducîndu-se să mănînce, dar fu Florin cel care 
se crezu expulzat. 

— Mă scuzaţi de deranj, am venit să vă cer cartea pe 
care v-am împrumutat-o, spuse cu o voce incoloră. 

Silvia se duse la ea în cameră să-i aducă un tratat. Ce 
ciudat suna vocea lui cînd îi vorbea la plural, ceremonios. 
Nu era nici o săptămînă de cînd el însuși se spălase în 
baia acestei case, de cînd dormise aici şi luase micul de- 
jun în bucătărie, ea îl servise gătită cu același şorț. Ce 
va fi gîndind el acum? Dacă poate fi obiectiv, ceea ce este 
exclus, trebuie să recunoască deschis că se putea aștepta 
la aşa ceva. Îi întinse cartea și împreună cu Lulu îl con- 
duse pînă la ușă. 

— Cine este tipul? fu întrebată imediat ce Florin ieși 
din casă. 

Lulu se postase în fața ei ameninţător. 

— Un oarecare din clinică! răspunse Silvia, străduin- 
du-se să pară indiferentă, să nu-şi arate frica. 

— Ce căuta la ora asta? Nu mă duce pe mine cu car- 
tea, nu deranjezi la o astfel de oră pentru o carte! 

— Hai să mâninci că se răcesc cartofii, evită Silvia 
discuţia. Porni iute spre bucătărie, deschise un aparat de 
radio în trecere prin sufragerie, şi în casă năvăli muzica. 

Lulu o urmă gînditor. Se așeză la masă, ea îl servi pur- 
tind tot timpul cu el o conversaţie în legătură cu felurile 
pregătite, cu gustul salatei, atentă să nu-i lipsească nimic, 
mişcîndu-se neobosită, ca să n-o privească în ocii, să nu-i 
citească pe faţă adevărul. 

Se învirtea în jurul lui, aparent fără teamă, dar de 
fiecare dată cînd distanţa dintre ei se micșora ea era în 
alertă. Înfrunta însă pericolul cu temeritate, știa că numai 
aşa îl putea ţine la respect. Se comporta ca un dresor cu 
un animal puternic şi primejdios. 

Lulu mînca cu lăcomie, era cu adevărat flămînd. Sil- 
viei îi veni o idee: 

— Mă scuzi cîteva minute? 

— Ce vrei să faci? 

Se uită la ea, Silvia tocmai lepăda şorţul de bucătărie. 

— Mă duc după desert, nu am nimic în casă. La doi 
paşi de aici este o cofetărie. Sper să-ţi săsesc prăjitura 
preferată! Nu am uitat ce-ţi place, ai să te convingi! 

Mariana Cristescu abia aţipise, nu trecuse nici un 
sfert de oră de cînd colegele ei de cameră plecaseră la 
policlinica la care fuseseră repartizate să-şi facă stagiul. 
Se pregătiseră o jumătate de oră, își căutaseră lucruri rătă- 
cite, se consultaseră îndelung asupra hainelor pe care tre- 
buiau să le îmbrace, schimbaseră impresii asupra colegilor 
de curs, aruncaseră peste Mariana care stătea culcată în 
patul ei, capoate, prosoape, la un moment dat, pe fata ei 
se așezase o enormă hîrtie de ambalaj, pe care Coca o 
folosise la împachetatul pantofilor şi pe care prea atentă 
la felul cum arată picioarele ei, o azvirlise în direcția Ma- 
rianei. 

Suportase totul cu stoicism, abia așteptase să rămînă 
singură, să poată dormi, era nemulțumită de ea însăși, nu 

se simţea nici prea bine, luase hotărîrea să-şi vadă de curs 
şi de nimic altceva, planificase ca după un somn bun și o 
cafea să studieze pină seara întinsă în pat. 

— Cristescu la telefon! Vocea o trezi fără menajamente, 
uşa se închise imediat și Mariana nu o văzu pe cea care 
intrase. Așa se obișnuia în cămin, cei ce urcau, erau ru- 
gaţi de portăreasă să anunţe chemările la telefon. Docto- 
riţele de la etajul doi erau fără excepţie conştiincioase, se 
înştiințau una pe alta fără greşeală şi fără întîrziere. 

Mariana sări din pat cu acelaşi gînd dintotdeauna, că 
este chemată de acasă. Puse pe ea capotul, găsi papucii şi 
fugi pe scări în jos. 

— Allo, spuse abia suflînd. 

— Mariana, tu eşti? 

— Da, eu! Ce-ai păţit de-mi telefonezi la această oră? 

— Am nevoie de tine, urgent! 

— Dragă Silvia, nu mă simt prea bine, de dimincață 
mi-a fost rău la clinică. Tocmai mă culcasem puțin.. 

— Scuză-mă, cred că te-am deranjat... dar dacă ai ști 
ce este pe capul meu, m-ai înțelege şi ai veni numaidecit! 

— De ce nu-mi spui? 

— Nu pot, telefonez dintr-o cofetărie. La mine a sosit 
Lulu, i-am dat să mănînce şi pretextînd că nu am desert, 
am fugit de acasă pînă la primul telefon. Te rog să vii, 
acum imediat, nu mă lăsa singură cu el! 

— O să încerc! 

— Ia un taxi, nu pierde timp! 

— Bine, mă descurc eu, răspunse Mariana şi puse re- 
ceptorul în furcă. Îi trecuse somnul, emoția și graba cu 
care coborise scările îl goniseră, nu avea totuși chef să 
plece din cămin şi mai ales să se mai amestece în pro- 
bleme care n-o priveau. Cit timp îi mersese bine Silvia 
o tratase cu răceală, cum dădea de necaz își aducea aminte 
de ea, de Mariana. Sper că nu este şi aceasta o-farsă ca 
aceea a lui Titus, gîndi ea urcînd alene scările, fiindcă 
decisese că, în cazul în care se va duce, nu se va grăbi. 
Silvia desigur exagerează. 

Peste o oră sună la uşa ei. Silvia apăru în prag, îmbră- 
cată de oraş, vizibil obosită și nemulțumită. 

— În sfîrşit, spuse ea, în loc de bun venit. 

— Unde este? 

— În sufragerie, discut de o oră cu el, nu mai pot' 

— De ce nu-l dai afară? 

— Cu el nu merge o astiel de metodă! 

— Fiindcă îl cruţi tu! 

— Nu, mă cruţ pe mine. E cabotin! Înghite cîteva ta- 
blete, exact cît trebuie ca să fie dus la spital şi să meargă 
vestea că s-a sinucis! Mama lui ar fi în stare să mă omoare! 

— Frumos şantaj! 

— Spune-i cum vrei, dar stai cu mine pînă pleacă el! 

— Silvia, glumeşti? 

— Mă vezi în stare de glume? 

— Cheamă-l pe Florin, el te poate apăra mai bine! 

— A fost aici, i l-am prezentat pe Lulu. 

— Şi? 

— Nimic! A plecat. Lulu este logodnicul meu, îl averti- 
zasem... 

— Nu cumva l-ai chemat chiar tu pe Lulu? 

— De ce aş fi făcut-o? Ca să-mi complic existenţa? 
A venit să-l ajut la lucrarea de diplomă. M-a găsit schim- 
bată, se uită cu alți ochi la mine, m-am temut că nu vii, 
ca să stea liniştit i-am pus un somnifer în desert... o 
doză bună... 

— Bravo! Ziceai că nu te descurci fără mine! 

— Da, dar la noapte? 

— Trimite-l la hotel! 

— Dacă aş putea, aş face-o, dar nu cred să accepte. 
Şi-a pus în minte ceva, are o anume intenție, ţi-am spus, 
trebuie să mă apăr! 

— În fond de ce să te aperi? Este logodnicul tău? L-ai 
gonit pe celălalt a venit ăsta? La ţanc! Celălalt are neca- 


zuri cu mamă-sa... Ce nu-ţi convine nu ştiu, nu mai în- 
teleg nimic... mă doare şi capul, complicațiile tale mă 
obosesc... 


— Cine zici că are necazuri cu mamă-sa? 

— Florin! Malvina a plecat de acasă de două zile şi 
nu s-a mai întors. O caută disperaţi, au scotocit peste tot, 
au anunțat şi miliția... 

Silvia rămăsese cu ochii la Mariana, devenise palidă, 
cealaltă se alarmă cînd o văzu că se clatină. O sprijni și o 
întrebă: 

— Ce ai? 

— Nimic! 

Mariana o conduse la un scaun, vru să plece să-i aducă 
un pahar cu apă, dar Silvia sări în sus brusc şi declară: 

— Mă duc la el! 

— La care el? 

— La Florin! 

— Esti nebună? Pe ăsta cu cine îl laşi aici? 

— Stai tu cu el! 

— Îţi baţi joc de mine, sau glumeşti? 

— Mariana, înţelege-mă, trebuie să mă duc la el! M-am 
purtat oribil. E adevărat că n-am știut ce s-a întimplat la 
ei în casă, nu pot să suport să-l știu supărat, n-am liniste 
pînă nu-i explic, va înţelege și totul va fi iarăşi bine. El 
suferă, din cauza mea, nu era destul povest-a cu mama lui, 
cum am putut să fiu așa de crudă, nu i-am spus nici un 
cuvînt. N-am acceptat nici o explicație de la el, vroia de- 
sigur să-mi spună ce necazuri are, n-am vrut să-l ascult... 

— Destul... mă doare capul! 

— Scuză-mă, dar rămii aici, trebuie să mă duc... 

— Şi cînd se trezeşte licheaua asta ce fac? 

— Stai de vorbă cu el! 

— Zău?! Singură cu el aici!? 

— Tu nu eşti în nici un pericol, ești mai bătrînă ca el 
cu zece ani, e un puști pe lîngă tine... 

— Faci pe proasta, sau eşti proastă cu adevărat? 

Silvia se opri lovită de vorbele Marianei. Ei i se părea 
că a spus lucruri rezonabile. Cum, se teme? Mariana, la 
rîndul ei, gîndi că Silvia o vede din cauza celor zece ani 
diferenţă, foarte bătrînă, nu este vina ei, a Silviei, aceeași 
optică o avem toţi cînd sîntem tineri, i se pare ridicol să 
mă tem, îşi zise Mariana. 

— Bine, du-te! spuse doctoriţța mai în vîrstă, mă descurce 
eu. Unde e acum? N-a auzit voci, de ce nu a apărut? 

— S-ar putea să fi adormit pe canapeaua din sufra- 
gerie. 

— Telefonul unde e? 

— Acolo, lingă canapea. 

— Bun! Dă-mi te rog cheia de la casă! 

— Să nu-l laşi închis, dacă se trezește și observă, e în 
stare să devasteze tot! 

— N-am să plec nicăieri, îl păzesc pînă vii tu. Acum 
du-te, ce mai stai, vrei să mă răzgîndesc? 

Silvia își căută geanta, scoase cheile din ea şi plecă. 

Mariana se strecură în sufragerie. Pe canapeaua Elenei 
dormea un tînăr, fața nu i se vedea, era îngropată în per- 
nă, părul destul de lung îi era răvăşit. Arată bine cînd 
doarme, ca orice animal tînăr, gîndi Mariana, apoi se apro- 

pie de telefon. Îi venise o idee demult, se luptase cu ea 
însăşi, decisese să nu se mai amestece, dar acum cînd iarăși 
se ambalase trebuia să o facă și pe asta. Luă cartea de 
telefon, căută un număr, apoi încet îl făcu. Spera că Lulu 
nu se va trezi. Călătorise toată noaptea venind de la Cluj, 
mai înghițise și un somnifer administrat de Silvia, erau 
şanse să nu fie simțită. Cînd ceruse cheile intenționase să 
telefoneze din altă parte, acum o cuprinsese un fel de ne- 
răbdare să îndeplinească ceea ce-şi impusese să nu facă 
mai înainte. 

— Alo, i se răspunse imediat de la celălalt capăi al 
firului. Desigur stăteau mereu pe lîngă telefon, așteptau 
vești, ei bine, ea, Mariana Cristescu le va da aceste vești 
mult așteptate. 

— Casa Petrulian? 

— Da! 

— Căutaţi-o pe Malvina la Petronela! 

— Cine sînteţi ... 

Mariana închise telefonul. Miinile îi tremurau. Faptul 
era împlinit! Era aţit de sigură că deducțţiile ei erau exacte, 
încît ar fi spus cu plăcere cine este, dar profesorul ar fi 
fost jenat că s-a aflat în clinică ce se petrece în casa lui. 

Părăsi sufrageria și se duse în camera Silviei. Se în- 
tinse în pat, după ce se descălţă şi îşi scoase rochia, punîn- 
du-si capotul Silviei. Își aprinse o ţigară şi în liniştea şi 
confortul acestei camere, se simţi bine, era altceva decît 
în camera din cămin. Din moment ce nu avea nimic de 
făcut, putea să şi doarmă pînă vine Silvia. 

O treziră vocile din sufragerie, se uită la ceas, trecu- 
seră trei ore de la plecarea Silviei, acum o auzea vorbind 
destul de tare şi răstit în camera de alături. Mariana se 
ridică din pat, se uită pe fereastră, afară plouase, de aia 
dormise aşa de bine, se examină în oglindă şi își trecu 
pieptenul prin păr. 

— Ce-ţi pasă ţie unde am fost, este treaba mea, nu-ţi 
dau socoteală de nimic, să fie clar odată pentru totdeauna! 

— Așa, aşa te porţi cu mine? Am venit la tine cu tot 
sufletul, eu numai pe tine te am... 

— Cunosc foarte bine formula, mi-ai spus-o de zeci de 
ori și la Cluj, nu era cazul să te mai deranjezi să vii aici... 

— Te incomodez, îţi stric combinaţiile! 

— Exact! Ai ghicit, mă incomodezi, nu mai ai ce căuta 
la mine. Mama ta nu mă vrea, i-am promis că te las în 

pace, deși nu se poate spune că eu am venit vreodată după 
tine, tu ai alergat de cîte ori ai avut nevoie şi apoi tot pe 
mine m-a acuzat... 

— Las-o în pace pe mama, nu ea îmi dictează ce tre- 
buie să fac. Un lucru vreau să știu, mai ţii la mine? 

Glasul sunase temător, răspunsul nu venea, Mariana de- 
duse că Silviei îi este frică să-i spună adevărul, dar nici 
să-l mintă nu poate, ar însemna un angajament din partea 
ei. Se decise să intervină și ieși din cameră. 

— Te-ai întors? întrebă ea pe Silvia, care era cu spa- 
tele, tăcută, privea pe fereastra sufrageriei în curtea din 
dos a casei. 

— După cum vezi! Ai dormit bine? 

— Asta cine mai este? întrebă Lulu. 

Grosolănia o revoltă pe Mariana, se abţinu însă să-l 
pună la punct, aşteptă să vadă în ce mod și în ce calitate 
o prezintă Silvia, de pe această poziție numai, putea să-l 
atace. 

— O prietenă care stă la cămin, nu are prea mult con- 
fort şi mai vine din cînd în cînd pe la mine... 

— De data asta este cam de prisos, cred că ești de 
acord ... 

Silvia nu-i dăduse chiar nici un atu, era mai puţin 
decît o invitată, o tolerată. Deşi nu era o situație plăcută, 
Mariana zise: 

— Noaptea asta rămîn la tine, unei colege de cameră i-a 
venit sora şi i-am cedat patul meu! 

— Căminul este hotel, spuse Lulu şi frecă un chibrit 
să-și aprindă o ţigară. Fiind atent la mîinile lui, nu observă 
semnele pe care şi le făcură cele două femei. 

— Draga mea, îmi vine cam greu. este și logodnicul meu 
aici, o să fim cam înghesuiți, de camera Elenei nu mă 
ating. Tu cît vei sta în București? se adresă Silvia tină- 
rului, 

— Cît mă ţii tu! 

Cuvintele căzură ca o piatră, Mariana o privi pe Silvia 
şi constată că oboseala de pe faţa ei dispăruse în mod ciu- 
dat, cele trei ore pe care le petreruse în afara casei o 
schimbaseră, era încordată, neliniştită, dar cumva sigură 
pe ea, decisă. 

— Scuză-mă, spuse ea, trebuie să mă schimb, m-a udat 
ploaia, vii puţin Mariana? 

Intrară în camera Silviei amîndouă, închiseră cu grijă 
ușa, Silvia începu să se dezbrace cu mișcări repezi. 

— Stai cu spatele rezemat de ușă, să nu intre nepoftit, 
zise ea către Mariana în timp ce-și scotea bluza, eu trebuie 
să plec din nou, te descurci cum poţi cu el! 

— De ce să pleci? Unde? 

— După Malvina. 

— Explică-mi! 

— Nu pot acum, mă aşteaptă Florin, trebuie s-o cău- 
tăm, a dispărut printre blocuri. Am găsit-o la o fată, un 
telefon anonim... 

— Era deci acolo! scăpă cu satisfacţie Mariana. 

Silvia rămase o clipă nemișcată, o privi intens, îi văzu 
mulțumirea din ochi, înțelese. Așa cum era dezbrăcată se 
repezi la ea: 

— Tu ai dat telefon! 

— Într-adevăr, eu! 

— Cum ai știut? 

— Am dedus! 

— Te rog, şi acum spune-mi, unde ar putea să fie, spu- 
ne-mi mie, te rog. Florin mă aşteaptă! 

— Nu ştiu! 

— Nu se poate, tu eşti singura care știi, spune-mi, fă-mi 
acest bine, ajută-mă, te rog! 

— Draga mea, se degajă Mariana, eu nu sînt ghici- 
toare. Ți-am spus că am dedus. Cunoşteam niște fapte și 
am făcut un mic raţionament, acum nu mai am date de la 
care să pornesc. 

— Ba da, îţi dau eu, caută, gîndeşte-te! 

— Dacă te precipiţi aşa și te agăţi de mine cu dispe- 
rare nu pot face nimic. Trebuie să-mi povestești ce aţi 
făcut, aţi găsit-o la Petronela... 

— N-am timp, n-am timp! Am urcat după ea. Maşina 
ei era parcată lîngă bloc, am descoperit-o. 

— Fetelor ce faceţi acolo? 

— Mă îmbrace, venim imediat, răspunse Silvia. 

— Şi aţi urcat sus, o ajută Mariana să reia relatarea. 

— N-am găsit-o, am sunat, am bătut, a ieșit o vecină 
care nu ştia că de fapt pe Malvina o căutăm, ne-a spus că 
sunăm degeaba, că nu stă acolo decît o bătrină bolnavă... 

— Treci peste asta! 

— Am coborit, ea tocmai scosese mașina de unde o 
parcase, îi fusese greu, erau multe mașini în jur prost pla- 
sate, sau ea o așezase rău... 

— Bine, bine, las-o încolo de parcare... 

— A pornit mașina, ne-am urcat şi noi în a lui Florin 
și ne-am luat după ea. Conduce grozav! 

— O să-mi povestești altă dată cu lux de amănunte... 
ce aţi făcut pînă la urmă? 

— Pot să intru? se auzi vocea lui Lulu. 

— Nuuu! răspunseră amîndouă în cor. 

— Mă mai ţineţi mult timp singur aici? 

— Nu, venim imediat! 

— Am impresia că voi complotaţi ceva acolo! 

— Ai puţină răbdare! 

— Imbracă-te odată, nu mai sta aşa, spuse Mariana iri- 
tată. 

— Ce să fac mai întîi, să-ți spun, sau să mă îmbrac, sau 
să-l liniștesc pe cel de dincolo? 

— Pe toate deodată, zici că v-aţi luat după ea... 

— Şi am pierdut-o, gonea ca o nebună, era s-o facă 
praf un autobuz, a dispărut printre blocuri, ne-am dat jos, 
am căutat-o, n-am mai găsit-o! 

— Nepricopsiţilor! De ce v-aţi dus ziua, v-a văzut pro- 
babil pe fereastră, a recunoscut cu ușurință maşina... 

— Unde s-o găsim acum, spune-mi! 

Silvia tocmai reușise să se îmbrace, se apropiase de 
Mariana și insista de parcă aceasta nu ar fi vrut să o ajute, 
în mod intenţionat, ar ti ascuns ce știe. 

— Trebuie să mă gîndesc! 

— Gindeşte-te! 

Silvia aştepta cu ochii la Mariana, decisă s-o facă să 
vorbească, să gîndească, convinsă că ea poate totul. 

— Am impresia că mă confuzi cu o mașină de calcul, 
spuse Mariana, să vedem, ce prieteni mai are ea... Flo- 
rescu, căutaţi-o la Florescu. 

— M-am dus! 

— Şi tipul de alături? 

— Descurcă-te! 

— Să te văd întîi cum ieși din casă! Tu! 

Norocul o servi însă, Lulu era la baie, Silvia ieşi în fugă 
în stradă şi Mariana o urmări pe fereastra camerei cum dă 
colţul. Rămase mai departe în încăpere. Lulu va crede că 


210 


Silvia se mai află cu ea, astfel o să-i dea timp acesteia să 
se îndepărteze, să dispară. i 

— Mă iertați, spuse Lulu care intră fără să mai bată la 
ușă. 

— Ce dorești? 

— Silvia nu-i aici? 

— După cum vezi! 

— Unde a plecat? 

— Probabil că unde are treabă, ai ceva împotrivă? 

— Pot să ştiu și eu, cam ce învirteşti dumneata aici? 

Mariana îşi stăpîni pornirea de a-l pune la punct spu- 
nîndu-i adevărul, că este de prisos, că Silvia iubește pe 
altul. Cu efort urmă calea trasată de Silvia, aceea de a-l 
păcăli. 

— Fetele de azi sînt ciudate. Sinceră să fiu n-o înţeleg, 
are un logodnic ca dumneata, tocmai asta discutam cu ea 
mai înainte, dar este nebună, nu vrea să asculte nici un 
sfat. Se va trezi ea la realitate. 

— Cine este tipul? 

— Băiatul unui profesor universitar, care o să se dis- 
treze cu ea şi apoi îi va întoarce spatele. 

— Asta era deci? N-aş fi crezut să o pierd... 

Ia uite că suferă, își spuse Mariana, sper că nu-mi în- 
scenează mie o sinucidere, nu, pare sincer afectat, nu-i arde 
să se comporte histeric. Să-i găsesc ceva de băut în cămara 
Elenei. Poate îi este și foame. 

— Scuză-mă, vreau să pregătesc ceva de cină, mie îmi 
place să gospodăresc, am familie, doi copii, aici la cămin 
nu fac nimic, cînd vin la Silvia intru întotdeauna în bucă- 
tărie. Nu aude ce-i spun, observă Mariana, n-aş fi crezut 
că este în stare de astfel de sentimente, Silvia mi-l descri- 
sese altfel, ori poate se schimbase el între timp. 


— Am pierdut-o, este vina mea... murmură el ca pen- 
tru sine. 

— Mai sînt destule fete în lumea asta, nu-i cazul să fii 
disperat. 

— Ca ea nu! 


— 'Ţi se pare acum, ești tînăr, peste cîţiva ani ai să 
zîmbești cînd te vei gîndi la ziua de azi. 

— N-am să zîmbesc niciodată cînd mă voi gîndi cum 
am pierdut-o. N-am știut să mă port, am chinuit-o... 

— Nu-ţi mai face reproşuri, aşa este în dragoste, chinul 
se împletește cu fericirea, s-a scris o întreagă literatură pe 
această temă și se va mai scrie... 

— A fost pentru mine ca o stincă pe care îmi clădisem 
“viitorul, eram așa de sigur de ea! 

— Pe femei să nu te sprijini niciodată, așa se spune. 

— Ea nu este ca celelalte ... 

— Pentru fiecare bărbat femeia iubită este unică! 

— Nici nu credeam că ţin atît la ea, făcea parte din 
viaţa mea, era de la sine înţeles... 

— Experienţa este veche de cînd lumea! Cînd pierzi 
ceva, îţi dai seama de prețul pe care l-a avut, de locul pe 
care l-a ocupat... 

— Cum am să trăiesc fără ea? 

Mariana se sperie, Lulu se culcase în patul Silviei și își 
acoperise ochii cu braţul, plingea. Asta mai lipsea acum. 
Teşi din cameră şi se duse la bucătărie, căută ceva de băut, 
găsi numai lămii și apă minerală. Prepară o limonadă, se 
duse în baie, luă din farmacia Elenei un sedativ, îl dizolvă 
în pahar, pe o farfurie pregăti trei bucăţi de piine cu şuncă 
și brînză, într-un mic castron o salată de roşii. Aşeză faţa 
de masă în sufragerie și deschise televizorul. Aranjă totul 
cu gust, își luă și ea pe o farfurie ceva și îl pofti pe ne- 
fericitul îndrăgostit. 

Tinereţea şi sănătatea cereau hrană, Lulu veni și se 
așeză la masă destul de abătut, mîncă totuși cu poftă si 
bău limonada strimbîndu-se ușor. 

Adormi după o oră. 

Emisiunea la televizor n-o interesa pe Mariana, se re- 
trase în camera Silviei, după ce acoperi cu o pătură, ma- 
tern, pe Lulu. Încercă să giîndească, să pună în ordine cele 
aflate de la Silvia şi să tragă unele concluzii. [i spusese 
să o caute pe Malvina la Florescu, acum i se părea aproa- 
pe absurd acest sfat, acesta chiar dacă o iubise cîndva, nu 
o putea ascunde de profesor pe Malvina, ar fi fost neloial 
faţă de familia Petrulian. Silvia m-a forțat să gîndesc exact 
ca o mașină care deţine anumite date în memoria ei, care 
exclude o infinitate de nuanţe, simplifică. O astfel de ope- 
rație este necesară și se dovedeşte utilă în multe domenii, 
dar nu pare să fie folositoare cînd este vorba de acţiunile 
unei femei ca Malvina şi a unui bărbat ca Florescu, prinşi 
În angrenajele mediului lor, influenţaţi de personalitatea 

profesorului, legaţi de un sentiment care poate de mult s-a 
stins în sufletele lor. 

Deşi ajunsese la convingerea că nu dăduse un foarte 
„util sfat Silviei, în unele momente i se părea chiar total 
neinspirat, păstra ascunsă o speranţă, că faptele vor do- 
vedi că a avut dreptate. Ca să nu se mai gîndească la aceste 
lucruri, se sculă din pat şi căută o carte de citit. Descoperi 
o revistă, „Presse Medicale“, se așeză din nou comod și 
începu să citească. Articolul era interesant și magistral scris, 
redus la esenţă, limbajul precis, cazuri multe pentru exem- 
plificare expuse suficient de detaliat pentru ca ea Mariana 
să-și dea seama de ce laborator dispun, care au fost tato- 
nările pentru diagnostic, pe ce elemente s-au bazat. Din 
astfel de articole ea învăţa foarte mult şi îi ridicau şi mo- 
ralul. 

Termină de citit, se făcuse tîrziu şi Silvia nu venise. 
Mariana se gîndi că poate nici nu mai are intenția să se 
întoarcă acasă în noaptea asta şi se decise să se culce. Căută 
o pernă şi o pătură, le descoperi repede, apoi luă o cămașă 
de noapte din dulapul Silviei. Printre cele subţiri de vară, 
nu găsi nici una care să-i convină. Ce gusturi are, nu se 
putu împiedica Mariana s-o critice. Unde găseşte oare aceste 
modele extravagante? Se hotărî să îmbrace o cămașă verde 
închis, mai puţin transparentă ca altele, mai potrivită cu 
situaţia ei de mamă de familie, în vizită la o tînără fată. 
Examinîndu-se în oglindă, gîndul îi zbură la faimoasa rochie 
a Malvinei. Ar fi dat mult să afle dacă se mai odihnește 
acea perfecţiune printre alte haine în dulapul Malvinei din 
casa Petrulian. 

La această rochie visa mica infirmieră Petronela, de 
mai bine de un an, de cînd o văzuse pe Malvina probînd-o, 
la întoarcerea ei de la Paris. 

Fata se dusese să ducă profesorului niște hirtii pe care 
acesta le solicitase telefonic. Malvina tocmai despacheta mi- 
nunile aduse. Petronela se oferise să ajute ca să privească, 
să intre în intimitatea unei femei frumoase și dispunind 
de mijloace materiale la care ea nici nu spera. Văzuse apă- 
rînd multe obiecte, Malvina îi şi dăruise cîteva cosmetice, 
un fular, o pereche de pantofi care fuseseră încălțaţi o dată 
sau de două ori. Fata știa că şi alte lucruri îi vor fi dăruite 
tot aproape noi, cînd Malvina se va plictisi de ele. Din 
fericire se potriveau perfect și la picior şi la talie, le putea 
folosi fără modificări. Era destul să-i facă mici servicii so- 

ţiei profesorului. Aceasta o îndrăgise în mod special, așa 
mărturisea Petronela Măriucăi. Malvina se bucura că lu- 
crurile ei ajungeau la o fată frumoasă ca Petronela, ar fi 
fost dezolată să le vadă vindute la consignaţia și purtate 
de cine ştie ce pocită. Erau cuvintele Malvinei. Fata avea 
o viață grea. Mama bolnavă, tatăl mort în accident de cir- 
culaţie. Fusese grădinarul spitalului, o botezase pe Petro- 
nela cu numele profesorului. Cînd el n-a mai fost, i s-a 
oferit o muncă fetei lui ca să poată urma liceul la seral. 
Tinăra se dovedise capabilă. Își îngrijea mama, îşi învăta 
sîrguincios lecţiile, se achita de obligaţiile de serviciu. Era 
frumușică, îi plăcea să fie elegantă și găsise o sursă gene- 
roasă. Cind a văzut rochia de dantelă vișinie a știut că tre- 
buie să o aibă. Mai era însă de așteptat, s-o îmbrace Mal- 
vina de cîteva ori. Apoi îi va reveni ei. Se bucura nespus 
încă de acum. O va purta în alte case și locuri decît Mal- 
vina, va triumfa, va face să pălească de invidie fete cu 
părinţi bine situaţi. Rochia îi va conferi o distincţie pe 
care o merită corpul ei bine făcut şi tînăr, mutrişoara ei 
de păpuşă. Toate acestea Mariana le aflase cu ușurință de la 
Măriuca, în ziua pierdută cu curățirea camerei de la că- 
min. Și mai aflase că Petronela stă într-un apartament cu 
două camere, într-un bloc la etajul şapte. Camerele erau 
decomandate și Petronela mai lua pe cîte o fată în gazdă, 
locuind ea însăși în aceeași cameră cu mama ei, care și 
așa necesita îngrijiri. Apoi Petronela avea nevoie de bani 
pentru vacanţă, pentru o excursie. Pînă aici totul era sim- 
plu şi clar, dar ce căuta Malvina, stăpîni unei case splen- 
dide, vaste, aproape un palat, în modestul apartament al 
unei infirmiere? Era exclus să se gîndească la posibilitatea 
folosirii acelei camere ca loc de întîlnire între Malvina și 
un bărbat. În primul rînd erau anii ei care făceau această 
supoziție ca improbabilă, apoi n-ar fi fost nevoie să ră- 
mînă mult timp acolo în cazul că i-ar fi dat această între- 
buințare, o oră, două, o după-amiază, dar ea a stat două 
zile. Mariana se gindise că se ascunde la Petronela, în mo- 
mentul cînd Titus i-a spus că au căutat-o la prieteni și 
cunoscuți şi că aceştia nu au păstrat secretul dispariţiei 
Malvinei, cu toate că profesorul le-o ceruse. Atunci îi ve- 
nise ideea că, din cauza lipsei de încredere, Malvina nici 
n-a apelat la prieteni, a preferat o persoană pe care a plă- 
tit-o să tacă. Şi cine putea fi plătit în jurul ei cu şanse mai 
mari de a fi discret, decit Petronela, angajată permanent 

să-i fie folositoare Malvinei, prin gustul pentru lux şi pe- 
treceri? Aşa gîndise Mariana şi gindise bine, faptele o do- 
vediseră, dar nu putea să înţeleagă ce o determina pe Mal- 
vina să fugă de acasă. O fi nebună? Nu i s-a spus nimic 
în acest sens; Titus nu o agrează, n-ar fi cruţat-o dacă 
ştia ceva, o descrisese ca pe o femeie frivolă, dar care fe- 
meie frumoasă şi fără ocupaţie nu devine aşa? De aici şi 
pină la fugă era o distanţă pe care Mariana nu o putea 
micşora. N-ar fi exclus, deci, să fie ascunsă la Florescu, 
poate nu la el acasă, avea doar nevastă şi copil mare, stu- 
dent, dar într-un loc ştiut numai de el. Această deducție 
se baza pe faptul că numai lui îi putea cere să nu o tră- 
deze şi, dacă se angaja, Florescu se ţinea de cuvînt. Ei 
erau vechi complici, dragostea lui pentru ea, nu fusese îm- 
părtăşită aparent, dar cine ştie ce subtil limbaj folosiseră, 
cine ştie ce gesturi la suprafaţă inofensive întreţinuseră 
pasiunea lui Florescu. Căzuseră, poate, de acord că altă 
soluție nu există, ori poate Malvina se prefăcuse că nu 
observă iubirea lui, dar tot timpul îşi exercitase asupra 
lui puterea de seducţie, îl învăluise în vraja persoanei ei, 
lăsîndu-i dreptul să viseze, pricinuindu-i mici satisfacţii din 
cînd în cind, ca focul să nu se stingă. Şi anii trecuseră, 
îmbătriniseră amindoi, pasiunea lui se atenuase treptat, far- 
mecele ei se împuţinaseră cu vîrsta, mai dăinuiau aminti- 
rile, încă tari, capabile să-l determine pe Florescu să-i în- 
deplinească o dorinţă fantezistă, cum era această fugă. 
Marianei i se păru că aude o maşină oprindu-se în fața 
casei. Se ridică din pat şi se duse la fereastră. Nu erau ei. 
Silvia nu se arăta. Trecînd pe lingă radio, îl deschise; era 
un radiocasetofon şi în cameră se răspîndiră notele picu- 
rate ale pianului din concertul „Imperial“ de Beethoven. 
Furată de muzică, se întoarse la fereastră, privi strada pus- 
tie la acea oră din noapte, cu ferestrele întunecate, în dosul 
cărora ghicea interioare sufocate de mobilă veche, paturi 
cu așternutul răvăşit, prea calde, împiedicînd somnul, con- 
flicte mai vechi şi mai noi revenind în mintea unor per- 
soane obosite, contribuind la întreţinerea stării de veghe, 
pînă cînd răcoarea dimineţii şi extenuarea le va adormi 
pentru prea puţin timp, iar la sculare vor păstra imprimată 
pe obraz cuta pernei din patul în care și-au dospit insomnia. 
Ultima parte a concertului, optimistă, dătătoare de cu- 
raj, o făcu să abandoneze aceste gînduri. Ce dreptate avea 
Beethoven cu finalurile lui. cîtă nevoie au oamenii de cu- 

raj, spre a-şi uita condiţia lor, să meargă înainte, adesea 
mutilaţi sufleteşte, uneori purtind suferințe fizice nemeri- 
tate, cum era acel student de la ea din salon, bolnav incu- 
rabil, străduindu-se însă să se califice, să fie în stare să-şi 
cîştige existenţa. Miine e zi de vizită, va trebui să-l prezinte 
profesorului. Oare îi ceruse toate investigaţiile necesare? 

Concertul se termină. Mariana închise aparatul și hotărî 
să se culce. Somnul prelungit de după-amiază o împiedi- 
case să doarmă pînă acum, dar simţea că veghea ei ia 
sfîrşit. Ce bine e să ai un pat bun, mai gîndi. Cum a putut 
Malvina să-şi părăsească confortul de acasă de la ea, pen- 
tru cel relativ de la Petronela? Nu e lucru curat! Numai 
un om bolnav procedează așa. Evident Mariaa se gîndea 
la o boală psihică, una din acele stări greu de suportat 
pentru cei din jur, care se declanşează la o anumită vîrstă, 
la femeile lipsite de ocupaţie şi de alte satisfacţii decît cele 
legate de frumuseţea şi tinereţea lor. 

Visa ceva, erau și copiii ei în vis, cînd fu trezită de 
un zgomot în cameră. Nu avu timp să se sperie, recunoscu 
silueta Silviei în lumina ce se strecura în încăpere pe fe- 
reastră de la lampa din stradă. 

— Cit e ceasul? întrebă Mariana. 

— Două! 

Silvia se dezbrăca, nu avea chef de vorbă. Mariana era 
însă prea curioasă, ca să-i pese de starea în care se afla 
Silvia. 

— Aţi găsit-o? întrebă fără să îndrăznească să spună 
„la Florescu“. 

— Nu! 

Acest răspuns laconic o enervă bruse pe Mariana. Gîn- 
di: Dacă eşti aşa de afurisită şi nu-ți pasă decît de tine, 
eu fiind nevoită să-ţi ascult smiorcăielile de cîte ori nu te 
poţi tu abține, ei bine, nu-ţi voi da pace! Nu sînt mane- 
chinul tău, să-ți îmbrac cămaşa ta de noapte de' curtezană 
şi să dorm în patul tău, nici marioneta ta, să mă las mane- 
vrată şi să vorbesc numai cînd vrei tu şi ce vrei tu! Sint o 
colegă a ta, mai în vîrstă și trebuie să te pun la punct 
cînd faci ca acum! Zise: 

— La Florescu ați căutat-o? 

— Da. Nu era acolo! 

— V-aţi dus la el? 

— Nu, a telefonat Florin, spuse Silvia scurt. Cealaltă 
clocotea: 

— Ştiu că nu ai chef de vorbă, acum te-ai desprins din 
brațele lui, ești caldă încă, dar, scumpo, nu-mi pasă, eu 
vreau să ştiu ce aţi făcut, ce a zis Florescu, cum a reacţio- 
nat. Mariana nu putea crede că dăduse greş, ciuda ei pe 
Silvia se datora, în parte, şi eșecului. 

— Spune-mi ce-a zis Florescu? 

— De unde vrei să știu? Florin a vorbit cu el! 

— Tu n-ai fost de faţă? 

— Nu! 

— Şi Florin ăsta, al tău, nu a spus nimic, n-a remarcat 
nimic? Florescu nu s-a mirat că o căutaţi la el? 

— 'Ţi-am spus că nu ştiu nimic! 

__ Blestemată să fii tu şi problemele tale! Mă faci să 
pierd nopţi, să-mi uit de curs şi de învăţătură, mă chemi 
cind vrei şi îmi întorci spatele cînd crezi că te poți descurca 
singură. Aseară mă implorai să gindesc, acum ești avară cu 
informaţiile, vezi să nu mai ai nevoie de mine, că n-am să 
te mai pot servi, una că nu meriti, al doilea, că nici în 
maşina de calcul dacă nu bagi niște date, nu poţi scoate nici 
rezultate. Ex nihilo, nihil. 

— Mă rog, ce vrei să ştii? 

— Nu aşa cu tonul ăsta de prinţesă ofuscată, povesteşte 
curent ce aţi făcut şi în special ce ţi-a zis Florin, după con- 
vorbirea cu Florescu. 

— Mi-a spus, cred, doar că Florescu a negat că Mal- 
vina este la el. 

— Şi în afară de telefon, ce-aţi mai făcut? 

— Nimic care să te intereseze. ; 

— Florescu nu o caută pe Malvina? 

— Nu cred! 

Mariana era din nou satisfăcută. Își amintea că acesta 
se oferise să ajute la găsirea ei. Atita timp cît fusese la 
Petronela o făcuse, dar dintr-o dată devenise indiferent la 
această problemă. Altă explicație nu exista, decît aceea că 
el e cel care o ascunde acum. 

— Spune-mi, Silvia, ieri profesorul a mai căutat-o pe 
Malvina? 

— Da. A fost la morgă împreună cu Florescu, au crezut 
că nu a fost identificată poate în cazul unui accident. S-au 
mai dus la un motel și la Cheia, unde îi plăcea ei să meargă 
unevri, Florin a umblat în alte părţi, voia să plece la mare 
cînd ai telefonat tu. 

— Le-am scutit cîteva sute de kilometri făcute inutil, 
se mîndri Mariana, dacă eraţi mai abili o prindeaţi! E şi 
greşeala mea, trebuia să mă gindesc că aşa veţi proceda şi 
să vă fi telefonat după lăsarea întunericului. Atunci însă 
nu mai împiedicam drumul pe litoral! 

— Mai vrei să știi ceva? Sînt moartă de somn! 

— Bine! Noapte bună! 

Silvia se înghesui lingă perete, să nu se atingă de Ma- 
riana şi acesteia nu-i displăcu. Nu putea să sufere să doar- 
mă în același pat cu altă femeie. Ce vor fi gîndind colegele 
mele de cameră, își zise ea, n-am dat măcar un telefon să 
le explic absența mea din cămin. Ar fi fost totuși inutil, 
tot nu m-ar fi crezut! Cu toate întimplările din aceste ul- 
time douăsprezece ore, se simțea bine. Confortul din cameră 
contribuise la aceasta. Ce ar fi s-o roage pe Elena să-i în- 
chirieze şi ei cealaltă cameră pe care o mai are liberă? 
Apoi îi veni altă idee şi de bucurie se întoarse brusc pe 
cealaltă parte. 

— N-ai somn? veni reproșul Silviei. 

— Scuză-mă, spuse Mariana gentilă dintr-o dată, fiindcă 
era mulțumită, adorm imediat! 

— Ar fi cazul! 


Mariana nu mai răspunse. Lucrurile erau rezolvate. 
Miine va acţiona, nu mai avea la ce gindi, soluţia găsită 
era perfectă din toate punctele de vedere, putea dormi li- 
niștită. 

Silvia respira ușor, se destinsese. Nu visează încă, gîndi 
Mariana, este într-o fază de somn de început, abia a ador- 
mit. Mai tirziu îl va visa pe Florin sau poate pe Luiu, sau 
pe amindoi, bătîndu-se în duel pentru ea, Florin învingînd, 
Lulu rămînînd răpus. 

Nici nu-mi imaginam să scap așa uşor de cel de alături, 
mai gîndi Mariana. I-a prins bine sedativul! Să nu uit 
miine să-i spun Silviei că am deschis o conservă de şuncă, 
de fapt nu mîine ci azi! Lulu va pleca cu primul tren, așa 
îi spusese, Silvia se va linişti. Ar trebui să dorm, voi avea 
o zi plină. Se aud deja pași pe stradă grăbiţi, nu de plim- 
bare, paşi de om care știe unde vrea să meargă și ţine să 
ajungă la timp. E tirziu, aproape ziuă, deduse Mariana, cred 
că o să am o insomnie de sfîrșit de noapte. 

Se informase în cursul dimineții de la Măriuca, unde 
stă Petronela, la ce oră o poate găsi, cu ce maşină se ajunge 
la ea, şi pe o căldură sufocantă Mariana rătăcea totuși de 
un sfert de oră printre blocuri și nu găsea pe cel cu nu- 
mărul și litera ce-i fuseseră indicate. Întilnise foarte puţine 
persoane, le întrebase, locuiau chiar în blocuri apropiate, 
dar nici acestea nu se descurcau prea bine și confundau a 
cu A. De aici rezultaseră drumuri inutile şi epuizante, pen- 
tru Mariana, dar perseverentă încercă să ghicească logica 
denumirilor. Era imposibil să nu fi existat o logică, gîndea 
ea, n-au fost date la întîmplare, dacă găsesc cheia, mă 
descurce fără ghid. Se pare însă că se înșela, nu descoperi 
nici o regulă în literele și cifrele blocurilor, mai exact toc- 
mai cînd credea că a prins un fir, constata că îi tăia calea 
un bloc cu o literă la care nu se aștepta. Se așeză obosită și 
încălzită pe o treaptă la umbră, în așteptarea unui trecător 
de ia care să mai încerce să obţină o informatie. 

O ușă se deschise la parter și Mariana sări în picioare 
să o întrebe înainte de a reintra în apartament pe femeia 
care se uita la cutia de scrisori. 

— Fiţi amabilă, caut de o jumătate de oră un bloc... 

— Nu mă mir că nu-l găsiţi, s-a construit printre ve- 
chile blocuri și numerele şi literele s-au amestecat. Acolo, 
la blocul acela verde încep a-urile, apoi vin k-urile, tre- 
ceţi de ele şi daţi iar peste a-uri. Nu știu exact unde se 
află cel cu numărul pe care îl căutaţi, dacă nu-l găsiţi după 
k-auri, o luaţi la dreapta, daţi peste l-uri, apoi iar vin 
a-uri. A-urile sînt printre primele făcute în acest cartier, 
erau rare, între ele au mai fost plasate mai tîrziu blocuri 
cu alte litere. 

— Mulţumesc, răspunse Mariana, de data asta lămurită. 

— Cu plăcere, zise binevoitoarea femeie. 

Mariana o porni curajoasă şi după alte cincisprezece 
minute suna la usa apartamentului pe care era prinsă o 
tăbliță cu numele Petronelei. 

Se auziră pași înăuntru şi doctorița încercă să-şi com- 
pună o figură zimbitoare, senină, ca să-i placă fetei, ceea 
ce nu era tocmai uşor, fiindcă era deja obosită, pe lingă 
faptul că nu prea credea să aibă succes. Știind însă că de 

prima impresie depind multe, ţinînd să nu rateze totul din 
cauza unui amănunt neglijat, în momentul cînd se deschise 
ușa, spuse bine dispusă: 

— Bună ziua, credeam că nu te mai găsesc în acest la- 
birint de blocuri, sînt o doctoriţă de la clinica unde ai lu- 
crat înainte... 

— Vă cunosc, bună ziua, poftiţi înăuntru! 

— E o căldură! ... 

— La mine e răcoare, ferestrele dau spre răsărit, pof- 
tiţi! 

Mariana Cristescu o urmă într-o cameră cu puţină mo- 
bilă, dar foarte curată, cu multe flori în ghivece. E plăcut 
aici, chiar și pentru Malvina gîndi doctoriţa, privind per- 
deluțele de creton înflorat. Fata are ochi, cînd intră în casa 
Petrulian, sigur că observă şi învaţă multe, se vede in- 
fluența unui gust mai puţin obişnuit. Petronela cu mijloa- 
cele ei modeste reușește să creeze o atmosferă de rafina- 
ment. E deşteaptă, într-adevăr. 

— Uite de ce am venit, draga mea... 

— Luaţi loc, o invită fata cu multă politeţe. 

Mariana nu se aștepta la o astfel de primire, crezuse că 
va fi privită cu răceală, dacă nu chiar cu ostilitate. Deduse 
că Petronela e o bună negustoreasă, își tratează bine clienţii. 
De fapt ea nu ştia de ce venise Mariana la ea, dar dacă 
este obișnuită să dea camere cu chirie, să mai facă servicii 
ca să mai cîştige ceva, desigur că vedea în fiecare vizitator 
un posibil solicitator şi era amabilă. 

— Cred că știi că sînt venită în București la un curs. 
Stau la cămin, nu mă simt prea bine, colegele mele de 
cameră sînt drăguțe, dar foarte gălăgioase, au veşnic musa- 
firi, vin alte doctoriţe la ele şi discută, fumează, pun ra- 
dioul tare. Acum la sfîrşit de curs, dăm un examen. Mai 
sînt două săptămîni și eu nu m-am putut pregăti. Nu vreau 
să mă fac de ris. Aş dori să mă mut undeva să am linişte. 
Măriuca mi-a zis că ai o cameră... 

— Da, pe aceasta, răspunse fata, gînditoare. 

Mariana crezu că ea își caută argumente ca s-o poată 
refuza. Se așteptase probabil s-o cheme la curăţenie, gîndi, 
auzise ce bine o plătise pe Măriuca şi ce puţin îi ceruse 
să lucreze. Ar fi tentat-o un astfel de chilipir, era deza- 
măgită că i se cere camera pe care poate o avea închiriată 
Malvinei, dar nu putea spune, fără îndoială va formula o 
scuză politicoasă. Doctoriţa lansă în disperare un argument, 

ultimul credea ea, observînd reacția pe fața ca de păpușe 
a Petronelei: 

— Plătesc bine! Numai două săptămîni! 

Frumoşii ochi negri ai fetei, aerul ei concentrat, ară-- 
tară Marianei că n-a avut succes. Refuzul însă nu veni. 
Doctoriţa aşteptă. Spre surprinderea ei se auzi întrebată= 

— Dumneavoastră știți bine franțuzește? 

— Cred că da, răspunse uimită. 

— Tovarăşul profesor Petrulian a zis că vorbiţi mai 
bine ca dînsul care a studiat la Paris! 

— Sînt măgulită! Dar cu ce ocazie a spus aceste cu- 
vinte? 

— Aţi avut un student străin internat în salon, v-a 
auzit vorbind cu el pe coridor. 

— Îmi amintesc de acest bolnav, era de undeva din 
Africa, din ţările în care se vorbeşte franceza. M-am mat 
exersat și eu, conservînd cu el, nu știam că profesorul a 
auzit... 

— Eram în cabinet la dînsul și i-a spus doctorului Flo- 
rescu de dumneavoastră. Dinsul zicea că a uitat, nu mai 
vorbește cum vorbea... 

— O limbă se uită dacă n-o foloseşti. 

Ce discuţie, gîndi Mariana, fata aceasta mă surprinde. 
N-aș fi crezut că o interesează nici pe ea nici pe profesor, 
performanțele mele la limba franceză. Sint curioasă ce va 
mai urma, aceasta pare să fie o introducere. 

— V-aş putea da camera fără bani. 

— A, nu, în nici un caz, așa ceva nu accept! 

— Mi-aţi plăti în alt fel, nu bani... 

— Cum? 

— Eu fac liceul la seral... 

— Ştiu, frumos din partea ta! 

— Să știți că îmi place să învăţ, nu mă duc la şcoală 
numai ca să am o hirtie pe care să scrie că am absolvit: 
niște clase. Vreau într-adevăr să mă instruiesc. Merg bine 
la toate materiile, am note foarte bune, la limba franceză 
însă nu sînt mulțumită cu ce știu. Aș vrea niște preparații, 
eu am putin timp, o am și pe mama bolnavă, nu pot pleca. 
de acasă... 

— Cu cea mai mare plăcere, dacă mă mut la tine cîştig: 
mult timp și îți pot consacra cel puţin o oră zilnic. 

— Gramatică ştiţi? 

— Să nu-ți fie teamă, știu toate verbele neregulate, toate 
regulile, am fost foarte tare la gramatică, şi n-am uitat-o! 

— Am încercat şi cu altcineva. Vorbea foarte bine, dar 
nu-mi putea explica regulile, n-avea nici răbdare... 

Asta a fost, desigur, Malvina. Ea şi reguli gramaticale! 
Biata Petronela! Mariana era mai mult decît încîntată, îi 
făcea plăcere că o va ajuta pe această fată curajoasă, va 
putea să înveţe pentru examenul de sfîrşit de curs, iar 
situația de profesoară a Petronelei îi conferea o anume au- 
toritate chiar în casa acesteia. Vor putea sta de vorbă, va 
afla uşor tot ce o interesează în legătură cu Malvina şi 
fuga ei. 

— Deci ne-am înţeles! Studiem amîndouă timp de două 
săptămîni! 

— Da, răspunse fata şi ochii ei calzi zimbiră. 

— Astă seară mă mut! Se poate? 

— Desigur! Vin şi eu să vă ajut! 

— Nu e nevoie, iau un taxi, n-am cine ştie ce bagaj, 
un geamantan şi nişte cărţi. Ce bine îmi pare că scap de 
cămin! 

— Norocul meu că v-aţi gindit la mine! 

Mariana plecă gîndind că norocul ei este faptul că-i 
place să nu piardă nici o ocazie de a învăţa. Aceasta e 
Petronela. O fată cu mult curaj, care pe deasupra mai este 
şi frumuşică. Într-adevăr, seamănă cu o păpușă, îşi zise 
doctorița pe cînd părăsea apartamentul, are niște ochi ne- 
gri, strălucitori, rotunzi, o gură mică, un ten ca de mar- 
mură. Sprincenele sînt cam groase, nu le smulge şi nu se 
vopsește. Uite un lucru pe care abia acum l-am observat, 
se miră doctoriţa. Trebuie să-i dau importanţa cuvenită şi 
s-o întreb de ce nu folosește farduri. Nu m-ar uimi să-mi 
dea cel mai cu bun simț răspuns! Fie să-mi spună că este 
destul de tînără ca să-și permită să fie naturală, fie că ar 
costa-o prea mult cosmeticele bune, iar cele rele nu-i plac. 
A trăit pe lingă Malvina în ultimul timp, conchise docto- 
rița cînd ajunse în bulevard. 

Autobuzul veni repede, era aproape gol. Îi făcu plăcere 
să privească în lungul lui, un adevărat salon pe roţi, îşi 
alese un loc și contemplă străzile şi clădirile, zicîndu-și că 
va face zilnic acest drum cît va mai sta în Bucureşti. Îi 
reveni în minte Petronela şi grija ei pentru gramatica fran- 
ceză. Era de-a dreptul înduioșătoare! Totuşi a comis și 
fapte care nu sînt admisibile. Fiolele de morfină au dis- 


222 


părut în timp ce ea era în coridor. Ar putea foarte bine 
să fie ea autorul acestui furt! În al doilea rînd, a găzduit-o 
pe Malvina. I-a plătit cu vreo rochie; n-ar fi exclus ca 
acea minune de dantelă vișinie să fi fost prețul. Se va putea 
convinge, îi va cerceta dulapul cu prima ocazie. 

Autobuzul se aglomeră treptat, pe măsură ce se apropia 
de centru. Mariana trebui să cedeze locul, nu mai avea de 
fapt decit o staţie şi cobora. Pătrunse în cămin şi rugă pe 
portăreasă să-i cheme un taxi. Spuse că se mută în oraș. 
Urcă cele două etaje şi păşi în cameră cu intenţia să-și 
anunţe şi aici plecarea de cum va intra. Găsi însă două 
doctorițe venite în vizită. Margareta îmbrăcată în capotul 
ei, al Marianei, sta cu un curs pe genunchi, din care sigur 
nu citise nimic. Coca fuma, ca de obicei foarte sumar îm- 
brăcată. Enervată subit, Mariana zise: 

— Aici nu se poate respira! Nu vă sufocaţi? 

— Bine ai venit soacră-mea, mi-era dor de tine! 

Mariana trecu peste cuvintele Margaretei ca şi cum nu 
le-ar fi auzit. Își luă geamantanul de sus de pe dulap, răs- 
turnind nişte cărţi aflate pe el. Începu să-l umple cu lucru- 
rile puse de-a valma. Goli umerașele, înghesui pantofii, 
scoase de sub pernă cămașa de noapte, culese din noptieră 
obiectele de toaletă. Celelalte femei o priveau mirate. 

— Capotul! se adresă Mariana colegei ei. 

— Mă simţeam așa de bine în el! Mă prinde grozav cu- 
loarea asta! Nu-i așa, fetelor? 

— Margareta, te rog, mă aşteaptă taxiul jos! 

— Dar unde pleci dragă? se interesă Coca. 

— Mă mut în oraş, mi-am găsit o cameră! 

— Mobilată? 

— Desigur... 

Un rîs cu subînţelesuri fu singurul comentariu. Mariana 
se alarmă. Dacă se răspîndea în cămin un zvon cît de cit 
răuvoitor, în cîteva zile se putea afla şi la ea acasă. Mai 
locuiau în alte încăperi ale acestei clădiri medici din ace- 
laşi oraş cu ea. Preciză: 

— Mă mut la infirmieră, care are două camere. Am de 
învăţat şi aici nu e linişte. Vă las adresa, o scrise repede 
pe un petec de hîrtie, veniţi să-mi faceţi o vizită cînd do- 
riţi! 

Mariana credea că vestea o să le bucure. Rămineau sin- 
gure, stăpîne pe dulap și cele trei paturi din cameră. Obser- 
vă însă cu surpriză că toate se întristaseră. Oare ce nu le 

zonvine?, se întrebă Mariana în timp ce golea de apă un 
papuc, care nimerise sub o rochie pusă la uscat. Să mă 
învidieze pentru aşa puţin lucru? Dacă ar căuta, ar putea 
găsi și ele destul de uşor o cameră. 

— Fetelor, vă spun la revedere! zise cu sacoşa într-o 
mină și gemantanul în cealaltă. 

— Stai să vin să te ajut şi eu, se oferi Margareta. 

Mariana, și mai surprinsă, se opri în prag. Coca stinse 
tigara, își îmbrăcă pantalonii şi o bluză şi veni prima lîngă 
Mariana, luîndu-i geamantanul din mînă. Cealaltă, mai len- 
tă în mișcări, își găsi cu greu pantofii, dar pînă la urmă 
se alătură grupului care se strînsese la ușă și o întrebă: 

— Tu chiar pleci, nu glumeşti? 

li luă sacoşa și Mariana protestă: 

— Bine, dar eu nu mai duc nimic? 

— O să le cari singură acolo, acum lasă-ne pe noi! 

Vocea era uşor voalată, fața tristă și Mariana pricepu 
ză se petrece o ruptură definitivă. Ea o simţea mai puţin, 
fiind cea care pleacă, în minte deja cu perspectiva drumu- 
lui şi a camerei care o aștepta. Colegele ei rămineau, vor 
privi la patul gol, îi vor simţi lipsa, cel puţin în primele 
zile, apoi se vor obișnui. Această plecare era definitivă. 
Trăiseră în această cameră o lună şi jumătate, fuseseră 
cazate aici din întîmplare, se despărțeau acum pentru tot- 
deauna, nu se vor mai vedea poate niciodată în viaţă. O 
etapă trecuse. Fuseseră atît de aproape încît adeseori se 
deranjaseră reciproc, se înţepaseră cu cuvinte, îşi doriseră 
plecarea. Și totuși despărţirea era tristă. 

— Vă mulţumesc foarte mult, spuse Mariana cînd ajun- 
seră la taxi. 

— Venim să te vedem, mai zise Margareta. Taxiul porni 
și mai văzu o fluturare de miîini. 

lată că m-am înduioșat și eu, constată Mariana, ce ciu- 
lat e sufletul omenesc, plin de contradicții, foarte dispus 
la suferință, mai puţin la veselie. Este mai uşor să faci pe 
cineva să plîngă, decît să ridă. 

Taxiul se oprea la stopuri, depăşi pe cel din urmă și o 
luă întins pe bulevardul nou. În faţa blocului indicat de 
“Mariana staţionă şi ea cobori. O mulţime de copii se jucau 
în locul rezervat pentru ei, adulţii stăteau de vorbă pe alei, 
căldura diminuase, spaţiul dintre clădiri se însufleţise, aerul 
era aici curat, mirosea a iarbă coaptă de soare. Mariana in- 
tră cu un uşor regret în interior, urcă în lift şi apăsă pe 

buton. Sus o aștepta Petronela și cînd se văzu în camera ei, 
cînd putut privi pe fereastră avu o senzație de bine pe 
care n-o mai încercase de cind venise în Bucureşti. Abia 
acum realiză ce influenţă avea asupra ei clădirea veche şi 
lipsită de confort a căminului. 

O ciocănitură în uşă o trezi din gînduri, se întoarse de 
la fereastră şi aşteptă intrarea Petronelei. 

— Dacă doriţi să pregătiţi ceva în bucătărie... 

— Mulţumesc, n-am nevoie! 

— Eu plec, sînt în tura de noapte. V-am eliberat o 
parte din dulap. Cred că o să vă încapă lucrurile, zise și 
deschise dulapul. Pe un umeraș se văzu ceva întunecat şi 
lung, căzind greu în jos, depăşind celelalte haine. Rochia 
de dantelă vişinie, gîndi Mariana şi o mare satisfacţie o cu- 
prinse. Nu greşise, faptele veneau una după alta să con- 
firme justeţea raţionamentelor ei. 

Era de trei zile mutată în această micuță dar plă- 
cută cameră, făcuse progrese substanţiale în pregătirea pen- 
tru examen. Orele de după-masă erau deosebit de liniștite 
în acest cartier, iar orientarea apartamentului excepțională. 
Primea soare dimineaţa, apoi tot restul zilei era umbră și 
răcoare, locul de joacă al copiilor era departe și glasurile 
lor nu se auzeau. Petronela fusese plecată în fiecare noapte, 
dar bolnava ei mamă nu se făcuse simțită. 

Mariana nu-şi aranjase lucrurile încă în cameră. Băgase 
hainele în dulap, desigur, dar cărțile, deșteptătorul, foto- 
grafia copiilor, unele obiecte de toaletă care puteau rămîne 
afară şi puteau servi la decorarea camerei, nu-şi găsiseră 
locul. Nu vroia să strice armonia camerei. Le lăsase gră- 
madă pe măsuţă și în pat, cît mai stînjenitor posibil, să fie 
nevoită să le mute mereu, pînă cînd descoperea amplasarea 
optimă, care convenea atmosferei pe care vroia să o între- 
țină. Aşa proceda şi acasă cînd cumpăra un lucru nou, efec- 
tele cele mai deosebite erau găsite după multe tatonări. 

Era ora 19, Petronela schimbase tura, lucra de la 13 la 

21, Mariana citise în tot acest timp, acum însă fu distrasă 
de gemetele venite din camera vecină. Mai erau două ore 
pînă la venirea Petronelei, bolnava suferea, vroia probabil 
ceva, doctorița care nu putea niciodată suporta chinul fizic 
al cuiva, fără să încerce tot ce era de făcut ca să-l aline, 
deşi fata bolnavei nu o rugase, probabil nu îndrăznise, se 
ridică din pat și merse în camera vecină. 

— Cu ce vă pot ajuta? spuse ea, sînt medic, cred că 
ştiţi! 

— Știu, mi-a spus Nela, dar nu trebuie să vă deranjaţi! 

— Nu e nici un deranj, spuneți-mi ce vă supără? 

— Am dureri, aici, şi arătă locul. Vine acum Nela şi 
îmi face injecția şi-mi trece, parcă îmi ia cu mîna... 

— Pot să vă fac eu... 

— Nu! se apără, parcă înspăimîntată, bolnava. 

— Dacă nu vreţi să vă trateze decit fata dumnez -nastră 
e altceva, eu nu insist. În cazul că vă răzgîndiţi, chema- 
ți-mă, se aude din camera cealaltă şi vin imediat. 

— Mulţumesc, spuse bolnava. 

Mariana se retrase, crezu că mama Petronelei este o răs- 
făţată, care refuză îngrijiri din partea altei persoane decit 
fiica ei. Mai întilnise astfel de bolnavi, adevăraţi tirani pen- 
tru cei din familie, o compătimi pe Petronela, îşi va sacri- 
fica tinereţea satisfăcîndu-i capriciile. Poate nici nu este 
atit de bolnavă pe cît vrea să pară. Va căuta să afle diag- 
nosticul, trebuie să aibă ceva radiografii şi analize. Fata 
se ferise să-i spună, era, probabil, convinsă că este o boală 
rușinoasă. Doctoriţa avea unele bănuieli, dar nu o putea 
examina, nu i se ceruse acest lucru. 

Se apucase din nou de citit, dar iar se auziră gemete. 
Mariana nu mai dădu importanţă, se concentră gîndind că 
prea ar fi fost perfect dacă nu intervenea boala acestei fe- 
mei. Ar fi fost prea bine, nu se putea să fie așa de bine; 
aceste gemete vor însoți cititul ei în multe zile. Era supor- 
tabil, dar nu plăcut. Oricum și trandafirii au spini, gindea. 

I se păru că este chemată, ascultă și într-adevăr bolnava 
o striga. Intră în cameră victorioasă, cu gîndul că o va mul- 
tumi repede şi-şi va recăpăta liniștea. 

— Mielul blind suge de la două oi, zise doctoriţa. 

— Să nu mă spuneți Petronelei ... 

— Sigur că nu... de ce s-o mai necăjesc? Ea nu vrea 
să mă deranjeze, dar eu sînt așa de obișnuită... 

— Mi-a zis să nu vă chem, dar nu mai pot... 

— Unde sînt medicamentele? 

— Aici în noptieră ... și siringa... 

Mariana se aplecă, deschise ușa şi scoase afară o cutie 
cu cîteva fiole. Din obișnuință citi denumirea şi rămase 
nemișcaţă, nu-i venea să creadă ochilor. 

— Le-aţi găsit?, întrebă bolnava nerăbdătoare. 

— Da, răspunse doctoriţa şi vocea ei nu trăda cu nimic 
surpriza pe care o încercase. 

— Şi siringa? 

— Desigur. Ce medicament primiţi seara? 

— Algocalmin. Petronela a învățat să facă injecții, i-au 
arătat surorile de la spital și îmi face în fiecare seară. 


— De cînd? 
— Poate să fie două săptămîni... la început nu-și fä- 
ceau efectul... acum mă simt foarte bine după ele. 


— Cine v-a prescris acest tratament? 

— Doctorul Stancu de la policlinică. A fost şi m-a vă- 
zut, l-a adus soția profesorului Petrulian cu mașina, dinsa 
ține foarte mult la Petronela, ne ajută, şi profesorul... 

Mariana nu-şi revenea din uimire şi nu știa nici cum să 
acţioneze. Nu-i putea administra bolnavei morfina pe care 
o găsise în cutie. Petronela ar fi observat, fiolele erau de- 
sigur numărate, ar fi găsit-o pe bolnavă liniştită şi iarăşi 
ar fi ghicit că ea s-a amestecat. Găsi o fiolă de ser fiziologic, 
o luă şi o trase în siringă stînd cu spatele la bolnavă, care 
aștepta nerăbdătoare. Îi injectă cinci centimetri de ser fi- 
ziologic, puse siringa la loc, închise dulăpiorul și cu fiola 
spartă în mină ieși din cameră. Bolnava cu un oftat de 
satisfacție se întorsese cu spatele, așteptind efectul cunoscut 
al injecției. 

Am făcut o descoperire senzaţională, gîndi doctoriţa cînd 
se așeză iar în patul ei. De aceea a furat Petronela morfina, 
ca să aibă linişte noaptea să se poată odihni. Trebuia să 
înveţe, avea nevoie de somn. Dacă un medic a prescris 
morfina în modul cel mai legal posibil, ea nu face decit 
să execute o indicație, probabil cînd n-a avut la îndemînă 
a furat, apoi a rugat-o pe Malvina să o ajute să-şi procure. 
Totul ar fi logic, dar de ce se amestecă Malvina? Din milă? 
N-are ce face cu timpul ei și face pe filantroapa? 

Mariana se sculă din pat, deschise dulapul să se con- 
vingă că rochia de dantelă vișinie este acolo. O scoase, exa- 
mină țesătura fină, modelul nemaivăzut al desenului dan- 
telei pe tulul ca o pînză deasă de păianjen, culoarea schim- 

bătoare, mai deschisă cînd o ţinea în podul palmei, întu- 
necată şi tulburătoare cînd cădea în falduri. O aşeză pe 
pat şi încercă să o întindă. Depăşea cu mult dimensiunile 
obișnuite, căută să numere fustele suprapuse ridicîndu-le 
în sus cu un gest ce părea indecent chiar aici în cameră, 
deşi doctorița se aşezase în genunchi în faţa patului și 
păstra în mişcări un fel de evlavie. Se convinse, studiine 
Structura ascunsă a corsajului, că Silvia avusese dreptate, 
această rochie nu era inspirația unui artist, ci munca foarte 
conștiincioasă a unui meșteșugar priceput, care supunea 
materialul, îi cunoștea calităţile, ştia să i le pună în evi- 
denţă. 

Desigur Malvina mai purtase astfel de rochii, nu fusese 
pentru ea ceva neobișnuit, răpită fusese mica Petronela și 
Malvina i-o dăruise. Logic, verosimil. Toate se pot explica 
pînă aici, îşi zise Mariana. Un lucru rămîne de nepătruns: 
fuga Malvinei şi faptul că s-a ascuns în această încăpere. 
Ii era datoare Petronela, este clar, dar de ce a preferat ea 
această cameră, luxoasei ei locuințe? De ce s-a ferit de 
soțul ei şi de fiul ei? De ce continuă să nu apară? Capricii 
de femeie răsfăţată? Cine o ocroteşte în continuare şi de 
ce? Dacă Florescu este acela, cum îndrăzneşte s-o facă, ce 
scuze are, pe ce se întemeiază hotărirea lui de a acţiona 
Împotriva profesorului, el, care este un om cinstit, loial? 

Mariana constată că timpul a trecut, în curînd va veni 
Petronela. Dacă nu este prea obosită, îi va propune o lecţie 
de o oră de limbă franceză. O va chestiona şi va trebui să 
răspundă. Gîndindu-se la formulare, va fi mai puţin atentă 
la conţinut, îi va pune întrebări dibace, îi va spune că se 
discută în clinică, ceea ce nu este chiar un neadevăr, că 
Malvina a fost ascunsă aici. Va fi imposibil să nu scoată 
chiar nimic. 

Se auzi ușa de la intrare. A sosit. Bolnava gemea din 
nou, evident serul fiziologic nu avusese nici un efect. Pe- 
tronela nu va bănui nimic. 

Peste o jumătate de oră, erau instalate în camera Ma- 
rianei, Petronela la casă cu un caiet și cartea în faţă, doc- 
toriţa în pat, aşezată comod. Bolnava se liniştise, i se admi- 
nistrase probabil morfina. Mariana îşi propusese să verifice 
găleata de gunoi din bucătărie, pe care Petronela nu o va 
mai goli în astă seară, o va reţine destul de tirziu la lecţie. 

— Mai citește o dată bucata! 

Petronela reluă lectura, ascultătoare. Mariana o corecta, 
3 făcea să repete, o întrerupea: 

— Te rog să-mi spui cu ce auxiliar se conjugă acest 
verb! 

Răspunsul venea aproape totdeauna corect. 

— Să-mi faci perfectul compus! 

Fata se executa. Mariana asculta cu atenţie. 

— Mai-mult-ca-perfectul, apoi viitorul! 

Aproape jumătate de oră învăţară numai gramatică. Pe- 
zronela se descurca bine, avea memorie excelentă. Numai 
segula lui „si conditionnel“ îi scăpa, Mariana revenea mereu. 

— Acum gata cu gramatica, să facem puţină conver- 
gatie. Să ne închipuim că vrem să ne împărtăşim ce am 
făcut fiecare din noi azi. Începe! 

Petronela în fraze stingace, sărace, reuşi să spună în 
mare ce a făcut în acea zi. Mariana ca și cum şi-ar fi amin- 
tit atunci, zise în franceză: 

— Am auzit la clinică ceva ce m-a surprins. Madame 
Petrulian a stat ascunsă în această cameră două zile. Este 
adevărat? 

— Da, răspunse deconcertată Petronela. 

— A, nu așa, repetă te rog toată fraza, punînd afir- 
seaţia înainte! 

Uşor indispusă fata se conformă. Mariana merse mai 
departe. Întrebă: 

— Ce a căutat aici? 

Atacată din două părţi, Petronela încercă să salveze si- 
tuaţia, dar vocabularul redus de care dispunea, o forță să 
«pună probabil mai mult decit voia. Zise: 

— Este bolnavă! 

Doctorita nu manifestă nici o reacţie la vorbele fetei. 
Aparent atentă numai la corectitudinea propoziției, trecu 
peste conţinut, apoi la alt subiect de conversaţie. După ce 
trecu încă o jumătate de oră, o lăsă pe fată să plece. 

— Ai făcut progrese, trebuie să recunoști! 

— Sigur că am făcut, dacă merge tot așa în două săp- 
tămini mă pun la punct cu gramatica. 

— Am impresia că te-a persecutat această problemă! 

— Şi încă cum! 

— Ai muncit mult azi, trebuie să fii obosită! 

— Nu chiar așa, au formolizat cîteva saloane şi au fost 
inchise, n-am avut ce face şi am călcat numai niște uni- 
forme. 

— Du-te şi te culcă! 

— Sinteţi şi dumneavoastră obosită? Petronela părea că 
nu vrea să părăsească camera pînă nu afla și ea ceva. 

— Eu nu am făcut altceva azi, în afară de citit, spuse 
doctoriţa şi aşteptă să vadă ce va fi întrebată. 

— Mama nu v-a deranjat? 

— S-a văietat puţin, dar eu sînt obișnuită cu zgomote 
mai mari. Mi-am văzut de treabă. Pot să o ajut cu ceva 
în lipsa ta? 

— Nu este cazul! Nu vreau să abuzez! 

— Acum s-a liniștit, nu se mai aude. Ce i-ai dat? 

— O fiolă de algocalmin. 

— Perfect! 

— M-au învăţat surorile să fac injecții! 

Tot nu pleca. Învirtea în mînă cartea şi caietul. Mai 
vroia să spună sau să afle ceva. Doctoriţa o privi întrebător. 
— Ce-aţi mai auzit la clinică de soţia profesorului? 

— Nu mare lucru, răspunse Mariana cu indiferenţă. A 
dispărut din nou, o caută toţi. Tu știi unde s-ar fi putut 
duce? 

— N-am de unde să știu, a plecat în lipsa mea! Nu pot 
să-mi explic cum au aflat că a fost aici. 

— Au primit un telefon anonim! 

Petronela era impresionată, chiar puţin înfricoșată. Cine 
era la curent cu ce făcea ea, de ce o urmărea acea per- 
soană, păru să se întrebe. Mariana profită de ocazie şi zise: 

— Cineva te supraveghează, știe tot ce faci, cred! 

— Nu sînt vinovată, ce au cu mine, spuse, în panică 
deja, mai palidă ca peretele alb din spatele ei. Marianei 
îi fu milă, în definitiv persoana care o urmărea era ea în- 
săşi, Mariana Cristescu, dar scopurile ei nu erau să o dis- 
trugă pe tinăra fată! Voia să o găsească pe Malvina numai, 
acum cînd povestea cu fiolele de morfină dispărute din cli- 
nică era lămurită. 

— Am glumit, draga mea, zise. Ştii ce bănuiesc? 

— Spuneţi! 

— Cred că Malvina însăși a dat telefonul. Voia să fie: 
căutată, are nevoie de senzaţional! Se plictisea şi a pus la 
cale această fugă şi tot ce a urmat. Nimeni nu știa că era 
aici, decît tu, ea şi mama ta! Just? 

— Adevărat, spuse Petronela ginditoare, dar nu prea 
îmi vine să cred că dinsa a dat telefon 

— Draga mea, ţi se pare de necrezut, dar să ştii că fe- 
meile fără ocupaţie fac tot felul de prostii... 

— Dinsa nu putea... 

— De ce nu? 

— Cred că mai degrabă a văzut cineva maşina jos, lingă 
bloc... la parter stă o femeie care nu mă poate suferi, mă 
spionează ... Sau Măriuca, ea a fost la mine în lipsa mea, 
poate a observat că mai este cineva în apartament... Dar 
Măriuca mi-ar fi spus, m-ar fi întrebat... 

— Tot vecina de jos, opină Mariana, s-a amestecat... 
sînt femei care ştiu tot ce se întimplă în locuinţele altora! 

— Maşina a fost parcată chiar sub ferestra ei. Îl cu- 
noaşte pe profesor și pe soţia lui de mulţi ani. Înainte de 
a se muta în acest bloc, a locuit pe aceeaşi stradă cu ei. 
Le știe şi mașinile, ea trebuie să fie! E venită în bloc de 
curînd... 

— Cred că ai dreptate, zise Mariana ca s-o liniştească. 
Să-i dai pace, să nu-i faci cumva reproșuri ... îţi închipui 
că nu va recunoaşte niciodată că te-a spionat şi a dat tele- 
foane anonime... 

— Nu-mi place să mă cert cu vecinii, orice mi-ar fa- 
ce! 

Discuţia păru încheiată. Doctorița avea nevoie de răgaz 
ca să gindească, așa că nu mai spuse nimic. Petronela se 
hotări să plece. 

— Noapte bună, zise ea din ușă. 

— Noapte bună, răspunse Mariana nerăbdătoare să ră- 
mînă singură, să reia în minte convorbirea, să analizeze. 

Malvina e bolnavă, sau se preface că e ca s-o impresio- 
neze pe Petronela? De ce s-o impresioneze, ce să obţină de 
la ea? Ce posedă această fată și e rîvnit de Malvina, care 
se pretează la tot felul de șiretlicuri, joacă teatru că e bol- 
navă... Dar dacă e bolnavă cu adevărat? 

Mariana sări din pat într-o stare de agitaţie neobişnuită. 
Ascultă pe coridor şi nu auzi nici un zgomot în camera ve- 
cină. Se duse în bucătărie, răsturnă găleata de gunoi, care 
nu conţinea mai nimic, Petronela era gospodină bună, și găsi 
repede fiola de morfină spartă. Cred că am descoperit mis- 
terul, îşi zise ea. Puse la loc conţinutul coșului și se în- 
toarse triumfătoare în camera ei. 

Mariana Cristescu se sculase foarte devreme, se îm- 
brăcase cumva special pentru vizitele pe care intenţiona să 
le facă şi în timp ce-şi termina toaleta, înainte de pleca- 
re, își rememora cele ce vor trebui spuse medicului din po- 
liclinică și lui Florescu. Era pregătită sufletește ca înaintea 
unei bătălii, colegul ei, din cabinetul supraaglomerat al sec- 
torului, unde abia va putea pătrunde, nu va fi prea încîn- 
tat să mai dea informaţii despre o bolnavă pe care proba- 
bil a şi uitat-o, deși a intervenit pentru ea soția unui pro- 
fesor universitar. Şi-l imagina obosit de suprasolicitare, fă- 
cind eforturi să rămînă politicos, expediind-o totuși în mi- 
nimum de timp posibil şi cu cît mai reduse amănunte des- 
pre cazul respectiv. Deşi nu era ceva foarte curent să eli- 
berezi reţete de morfină, credea Mariana că el nu-şi mai 
aminteşte mare lucru despre această bolnavă. Dacă va bi- 
nevoi să caute în registru, atunci va fi în cîştig, ea va putea 
să se convingă de diagnosticul pacientei. Nu se îndoia de 
corectitudinea colegului ei, nici de justeţea indicaţiei, ştia 
că nici cele mai influente persoane nu ar putea determina 
pe un medic, oricare ar fi el, să prescrie stupefiante unui 
bolnav, fără ca acesta să aibă cu adevărat nevoie de ele, 
fără ca afecțiunea respectivă să se încadreze în baremul 
celor care nu mai beneficiază de nimic altceva. Tocmai de 
aceea se temea că, ştiindu-se fără pată, îl va plictisi pur şi 
simplu cu întrebările ei, îi va răspunde orice ca să scape de 
ea. Doctoriţa își va da seama ea însăși că este deplasată si 
va părăsi cabinetul fără să afle ceva. Acest om trebuia abor- 
dat de dimineaţă, dar nu imediat ce va intra în cabinet. 
Mariana ştia că sînt foarte agasante persoanele care nici 
nu te lasă să-ţi pui halatul, sau se bagă în sufletul medicu- 
lui cu probleme derizorii și la ușă așteaptă urgente. Nu, va 
avea răbdare să-şi examineze cazurile care nu puteau aștep- 
ta, ea stind la ușa cabinetului va asculta ce spun cei strînşi 
acolo și va face un triaj, va găsi momentul propice. 

Cu Florescu era şi mai greu. Va trebui să-i solicite o 
convorbire, acesta va fi foarte mirat, el nefiind membru al 
corpului didactic, nu avea nici o legătură cu o cursantă ve- 
nită din provincie, s-ar putea să fie și ocupat. Avea pe cap 
toată clinica, iar dacă îl supărase cumva, cineva, nu era ex- 

clus să o întrebe pe loc ce are de spus şi luată așa repede 
nu era posibil să-i arunce o acuzaţie, cum era aceea că el 
o ascunde pe Malvina. Vîrsta lui, prestigiul lui, situația 
Marianei, împiedicau o astfel de comportare. Numai luat 
cu încetul, explicîndu-i că ea stă la Petronela (acest amă- 
nunt nu trebuia în nici un caz uitat), că a aflat că Malvina 
este bolnavă, că o bănuiește că a furat morfină de la mama 
Petronelei, şi toate acestea numai după ce va vedea în po- 
liclinică la ce dată a fost eliberată morfina și cite fiole au 
fost. Abia după toate aceste detalii, spuse pe încetul, urmă- 
rindu-i mimica şi eventual retractînd sau adăugînd după 
reacţia lui, sistînd imediat dacă o repede, forţind în cazul 
cînd el dă semne că este vinovat, acuzind dacă va fi nevo- 
ie, tratînd totul ca o glumă dacă se dovedeşte că au fost 
toate produsul imaginaţiei ei, a Marianei, fiindcă nu era 
exclus, i se mai întimplase să dea importanță unor detalii 
nesemnificative şi să ajungă la concluzii eronate, ridicol 
de departe de adevăr. Și acum era posibil să se înşele. Une- 
ori se îndoia atît încît îi venea să renunțe la tot, să-şi vadă 
de cursul ei de perfecţionare, să meargă la spectacole sea- 
ra, să citească mult, să se plimbe. Era o ocazie foarte bună 
să se simtă iar ca în anii studenţiei, mai ales acum cînd lo- 
cuia într-o cameră plăcută, în acest cartier liniştit și însorit, 
aerat şi vesel, cînd simpla plimbare pe bulevardul larg și 
printre copacii aleilor și ar fi reconfortat-o în fiecare sea- 
vă. Dar, mai era acel ceva în ea, care o făcea să sară în 
ajutor cînd era solicitată și să persevereze cînd începea ceva, 
uneori împotriva intereselor personale chiar. Acest ceva 
ținea şi de structura ei, dar era și rezultatul educaţiei, nu 
putea să treacă liniștită şi indiferentă peste fapte și lucruri 
care nu-i plăceau nici ei şi nici altora. Dacă i s-ar fi spus 
că idealul este să nu te amesteci în ce nu te priveşte, ea ar 
fi făcut eforturi să se corecteze şi fără îndoială că ar fi 
reuşit, dar i se spusese altfel, peste tot se încurajază par- 
ticiparea, este adevărat că nu se cere să intervii în situații 
neclare ca aceasta, să faci prezumpţii. Dar, îşi spunea Ma- 
riana, nu fac rău nimănui decît mie, eu risc să fiu ridicolă 
şi atît. Eventual să-l supăr pe profesor şi să mă considere 
neserioasă, să mă întrebe mai amănunţit la examen și în 
cazul că nu răspund bine, să-mi spună cu fină ironie, că 
era mai bine dacă îmi vedeam de curs, cîștigam mai mult. 
Nu va fi dur cu mine, gîndea doctoriţa, nu va avea nevoie, 
profesorul mă va strivi cu ironia, o mînuiește bine, o folo- 

seşte ca armă de bătaie de cînd se ştie probabil, îi cunoaște ` 


eficienţa, îi apreciază eleganța. El este produsul unei alte 
epoci, al unei alte lumi, ne este util nouă fiindcă ştie carte, 
are experienţă mare, ca medic este excepțional, străluceşte 
în timpul expunerilor, al cursurilor pe care le ține, ca om 
însă nu trebuie să fie imitat și nici nu este. Prezenţa alături 
de el a unui Florescu, aproape de aceeași competenţă, sim- 
plu și cinstit, face ca atmosfera în clinică să fie tonică, să 
inspire încredere și linişte. În ciuda faptului că Florescu 
este adesea dur, ochii lui nu te îngheaţă ca ai profesorului. 

Mariana coborî în stradă și se îndreptă spre stația de 
autobuz. Bulevardul era proaspăt, nu degaja acea oboseală 
pe care o simțea în aerul străzilor centrale, unde totul pă- 
rea epuizat de atîta folosire. Aveai senzaţia cînd puneai 
mîna pe o ușă, pe o bară în autobuz, că abia s-a ridicat 
din acel loc o altă mînă, că încă păstrează căldura acelei 
miini, că pașii îţi calcă pe alţi paşi, că aerul pe care îl 
tragi în piept, abia a ieșit din plămiînii altei persoane. Ma- 
riana își explica această senzaţie a ei, prin disproporția ca- 
re există între ce au gindit vechii constructori şi realitatea 
zilelor noastre. Fusese trasat un oraș modest, devenise 
strîmt ca o haină veche pentru un copil în creștere. Orașul 
explodase în împrejurimi optimist, de neînvins. 

Se urcă în autobuz în direcţia policlinicii, găsi loc, se 
așeză. Gîndul Marianei, distrasă pentru puţin timp de aspec- 
tul cartierului, se întoarse la problema care o preocupa. Îi 
va spune lui Florescu că ea, Mariana ştie că Malvina este 
bolnavă, nu va preciza însă de ce suferă, va trece peste 
asta fiindcă de fapt nu avea idee cam ce ar putea să aibă. 
In orice caz, nu ceva grav, probabil este numai o toxico- 
mană, dar şi asta este o boală și destul de greu de tratat. 

Se dădu jos în staţie cu grijă, își pusese pantofi cu toc 
foarte înalt ca să fie mai impunătoare cînd intră în cabi- 
net, văzu clădirea policlinicii nu prea departe și o porni 
spre ea. 

La uşa cabinetului era deja lume, medicul nu venise 
încă, mai erau cam cinci minute pină la începerea progra- 
mului, doctoriţa se așeză pe un scaun şi începu să obser- 
ve şi să asculte ce se vorbeşte. Apăru o soră cu ceva bo- 
nuri de ordine în mînă şi întrebă cine mai dorește, Mariana 
se sculă de pe scaun, se apropie de ea şi îi spuse: 

— Sint medic. Aş vrea să discut ceva cu tovarășul doc- 
tor. Cînd vine, dacă sînteţi amabilă, să-i cereți să-mi acorde 
cîteva minute! 

Sora era în toane bune, sau era de felul ei serviabilă 
şi zise: 

— Poftiţi în cabinet! 

— Nu vreau să-l deranjez, trebuie să se îmbrace... nu 
doresc să-l supăr cu prezenţa mea! 

— Fiţi fără grijă, veniţi aici! 

Se dădu în lături din uşă și Mariana intră în cabinet. 
Fu poftită să ia loc, şi în faţa unei astfel de politei ne- 
așteptate, doctoriţa prinse curaj şi o întrebă chiar pe soră. 

— Înţelegeţi, explică ea, stau în apartament cu această 
bolnavă, ştiu că face morfină, dar fiica ei nu-mi spune ce 
boală are, pare cumva ruşinată, nu înţeleg de ce. 

— Ne lămurim imediat... 

Era exact ce dorise Mariana, femeia se îndreptă spre 
dulap şi scoase un registru. Îl deschise şi citiră împreună 
ce era scris acolo despre mama Petronelei. Aşa cum bănuise 
Mariana indicaţia era corectă; boală necruțătoare ajunsă în 
ultimul stadiu, cînd nimic nu mai ajută. Memoră numărul 
fiolelor eliberate și data la care s-a făcut prescripţia. 

— Înţeleg... de ce nu-mi spune biata fată, zise docto- 
rita îndreptiîndu-se spre ușă, dorind acum să plece înainte 
de a veni medicul. 

— Se jenează să spună, este firesc. Mama ei își golește 
intestinul prin gaura făcută de chirurgi în burtă, a crezut 
că vă va produce silă... 


— Desigur... desigur... mulțumesc pentru informație, 
nu-l mai aştept pe tovarăşul doctor! 
— Cum doriţi! 


— Bună ziua, încă o dată mulțumesc! 

Sora o conduse pînă la uşa cabinetului, Mariana se stre- 
cură afară şi se pierdu cu plăcere în mulțimea care aștepta 
pe coridor. Văzu un bărbat trecînd grăbit pe lîngă ea, se 
întoarse după el şi îl urmări pînă ce intră în cabinet. Era 
medicul, se simţi puțin vinovată de lipsa ei de răbdare, îşi 
zise însă că atît ea cît şi acel medic vor cîştiga timp dacă 
ea nu-l mai reţine cu această problemă rezolvată. 

Coboriînd scările, începu să prelucreze în minte datele 
culese. Îşi rememoră cifrele cu aceeași atenţie cu care un 
țăran îşi numără banii. Era aşa cum gîndise, se confirma 
totul matematic, dacă scădea din totalul fiolelor eliberate, 

pe cele folosite de Petronela pentru mama ei, una în fiecare 
seară, rămiîneau de două ori mai multe decit se aflau în 
prezent în cutia din noptiera bolnavei. Cu o seară înainte, 
cînd Petronela plecase la o vecină, intrase în camera bol- 
navei, aceasta dormea sub influența morfinei şi putuse nu- 
znăra fiolele din cutie. 

Mariana era mai mult decit încîntată. Plutea, era ca în 
transă, succesul îi dădea aripi, norocul părea că îi suride. 
Autobuzul de întoarcere îi veni imediat și după ce se aşe- 
ză, se uită la ceas şi calculă că va ajunge numai cu o foarte 
mică întîrziere, chiar în cazul în care trebuie să aștepte 
celălalt autobuz, cel care o lăsa la poarta spitalului. 

Totul i se părea uşor, era plină de bunăvoință, se sculă 
de pe scaun pentru a ceda locul unei alte femei mai în 
vîrstă, cînd mașina se aglomeră nu se supără, se strecură cu 
dificultate la coborire, rîse chiar cînd geanta ei fu agăţată 
de altă persoană. În stația din centru autobuzul era sosit, 
fugi şi îl prinse exact înainte de a porni. Cînd este să-ți 
meargă bine, totul se potrivește după cum îţi place, gindi 
ea, înaintind în vehicol fără să se supere cînd cineva îi luă 
înainte și ocupă locul pe care îl dorise ea. 

— Bună dimineaţa, spuse o voce la urechea ei. 

— Ah, tu erai Titus, bună dimineaţa. 

Colegul ei, ţinîndu-se de bară o măsura din cap pînă în 
picioare cu oarecare mirare. 

— Ce te uiţi așa la mine? 

— Te-ai pus la mare ţinută... 

— i se pare... 

— Ei, lasă, nu mă înșală pe mine ochii! Nu te-am mai 
văzut cu rochia asta, îţi şade bine... 

— Mulţumesc, ești întotdeauna foarte darnic cu compli- 
mentele. Ca să nu pierd nici eu ocazia trebuie să-ți măr- 
turisese plăcerea pe care o am cînd te privesc, puţini se pot 
lăuda cu aspectul tău atletic. 

— Fac două ore de nataţie zilnic. 

Mîneca scurtă a cămăşii de vară dezvelea într-adevăr 
niște mușchi impresionanţi. Mariana nu mințea, dacă nu ar 
fi fost foarte bine dispusă însă, s-ar fi făcut că nu observă. 

— De ce nu ai venit cu mașina ta? îl mai întrebă ea. 

— Am avut pană, n-am schimbat roata aseară cînd am 
sosit și acum de dimineaţă nu am mai avut timp. 

— Astăzi este vizita la voi, nu-i așa? se interesă ea. De 
fapt vroia să-i spună ceva, indiferent ce, aşa cum se întîmplă 

adesea cînd eşti cu cineva într-un vehicol, te consideri obli- 
gat să vorbești, tăcerea pare jenantă, or ea era într-o stare 
de euforie, se simţea capabilă să fie bună şi atentă cu toată 
lumea. 

— Profesorul va fi în formă azi! 

— De ce?, întrebă ea cu prefăcută curiozitate. Nu reali- 
zase de fapt că i se vorbeşte de soțul Malvinei. Spusese auto- 
mat „de ce“. 

— Malvina s-a întors acasă, şopti Titus la urechea ei, 
ca și cum în autobuz ar mai fi fost și alte persoane care să 
se fi interesat de soarta Malvinei. Mariana primi informaţia 
liniştită. Nici un mușchi nu se clinti pe fața ei, Zise numai: 

— Cînd s-a întors? 

— Aseară! Florescu a găsit-o! 

Coboriîră din autobuz, un bărbat o lovi uşor pe Mariana, 
fără să vrea, cu o servietă peste picior. 

— Ce barbar, spuse ea suficient de tare ca să fie auzită 
si de Titus și de cel ce o lovise. Buna ei dispoziţie dispă- 
ruse ca prin farmec. 

Doctoriţa Mariana Cristescu avea guturai. Venise cu 
o zi înainte încălzită şi se repezise la frigider unde avea 
fructe şi sucuri. Îşi preparase băutură cu multă gheață pe 
care o consumase după un duş, către seară deja o durea gf- 
tul, iar de dimineaţă nu se putuse duce la clinică din cauza 
stării generale proaste, catarului nazal şi amigdalitei. Nu 
avea nici medicamente, o aştepta pe Petronela să vină de 
la serviciu, s-o roage să-i cumpere. Îşi făcuse un ceai, dar 
îi fusese imposibil să suporte căldura, să transpire, înlăturase 
pătura imediat ce simţise că nu mai este în zona de con- 
fort a temperaturii și se resemnase să suporte citeva ore 
neplăcute, omorînd timpul cu un roman. 

Exact peste o săptămînă va avea loc examenul de sfîrșit 
de curs, cu toată bunăvoința nu putea totuși învăța nimic. 
Pierduse timpul cu probleme care n-o priveau, acum sur- 
venise acest guturai și pregătirea ei era departe de a fi bu- 

nă. Va lua o notă mediocră, şi-şi va aminti mereu de felul 
cum își irosise zilele. Tot ce făcuse și gîndise nu dusese la 
nimic. Era o caraghioasă, acesta era calificativul exact, își 
închipuise că fără ea nu se rezolvă nimic, dar lucrurile se 
aranjaseră de la sine în făgașul lor. E drept că se orientase 
bine, intuise totul, dar ce folos? Miînată de idei mărețe, 
pierduse timp şi atît. 

Se sculă din pat să-şi ia o nouă batistă, privi un moment 
pe fereastră şi era gata să se culce din nou, cînd auzi ușa 
de la apartament deschizindu-se şi pași care se opriră în 
camera bolnavei. Ascultă vocile care se auzeau vorbind ală- 
turi și gîndind că a venit Petronela ieși în coridor să n-o 
scape. În cazul în care a dat numai o fugă să vadă ce face 
bolnava, s-o roage să-i cumpere cel puţin nişte tablete de 
vitamina C. 

Petronela nu se grăbea să iasă din camera bolnavei, doc- 
torița aşteptă cu răbdare, nu avea altceva mai bun de făcut. 
În sfîrşit ușa se deschise și în prag apăru o femeie pe care 
Mariana n-o mai văzuse niciodată, care tresări violent cînd 
a zări pe doctoriţă în faţa ei. 

Nu poate fi decît Malvina, gîndi Mariana, ea are cheie, 
corespunde ca vîrstă, pare foarte speriată deci a comis 
ceva nepermis. Remarcă eleganța discretă și oboseala pe care 
o degaja. 

— Sînt doctorița Mariana Cristescu, chiriașa Petronelei, 
se prezentă ea. 

— Nu stiam că a dat camera... murmură abia auzit 
cealălaltă fără să spună la rîndul ei cine este. 

— Siînteţi soţia profesorului Petrulian, bănuiesc, zise Ma- 
riana. 

— Da, răspunse şi parcă își mai reveni, auzind ea însăși 
uine este, prinsese curaj, reapărea treptat persoana impor- 
tantă care era. 

— Aţi fost să o mai vedeţi pe bolnavă? 

Cealaltă dădu din cap afirmativ. Se lăsa cu greu antre- 
nată într-o convorbire. Mariana simțea că dacă n-o ia tare 
cît este încă slabă şi nesigură pe ea, riscă să nu mai facă 
nimic. Va redeveni aroganta femeie care era de obicei și va 
pleca cu fiolele pe care l-e luat. Doctoriţa era convinsă că 
în geanta ei se aflau cîteva din fiolele ce mai rămăseseră 
în cutie. Trebuie să intervin, gîndi ea, deşi jurase cu cîte- 
va ore mai înainte că nu se va mai amesteca în treburile 
altora. 

— Sinteţi amabilă să veniţi puţin în bucătărie? Am un 
guturai grozav, Mariana își suflă nasul demonstrativ, v-aş 
ruga ceva, nu ştiu dacă să îndrăznesc... 

De fapt Mariana vroia s-o atragă în bucătărie ca bolnava 
să nu audă ce vor discuta. 

— Mă rog, spuse Malvina destul de politicos şi o urmă 
în mica încăpere. 

Se opriră faţă în faţă ca două armate dușmane înainte de 
luptă. Femeia mai vîrstnică aștepta, nu bănuia ce intenții 
are Mariana, se uita la ea cu ochi întrebători. 

Doctoriţa o privi ţintă, vroia să dea atacul, nu știa cum 
să înceapă, ezita, deodată zise ea însăşi stupefiată: 

— Dumneavoastră aveţi un tabes nervos! 

— Cum îndrăzneşti! 

— Sînt medic... 

— E o insultă... 

— Este un diagnostic. Și încă unul foarte sigur. Ochii 
vă trădează! 

Malvina plecă privirea şi se aşeză obosită pe un scaun 
la masa de bucătărie a Petronelei. Se instală şi Mariana de 
cealaltă parte. 

— Te rog să păstrezi secretul, nimeni nu ştie. . . 

— Cum se poate? Este aşa de uşor de văzut, orice me- 
dic... 

— Cu condiția să se uite cu atenție în ochii mei, am 
evitat acest lucru purtînd de obicei ochelari colorați. Azi 
i-am uitat... 

— Bine dar, trebuie să faceți tratament, dacă nu spu- 
neți... 

— Nu fac nimic! Prefer să mor, nu vreau să ştie fami- 
lia mea. Am contractat boala în urmă cu cincisprezece ani 
la Paris. Am fost cu soțul meu la un congres. N-am vrut 
să mă mai întorc în tară, m-am îmbolnăvit, am făcut acolo 
un tratament incomplet, așa mi s-a spus, n-am dat impor- 
tanță... 

— Cînd v-aţi dat seama că boala a mers înainte timp 
de cincisprezece ani? Cînd v-au apărut primele semne? 

— Acum doi ani. Tot la Paris am fost la un medic. Știu 
ce mă aşteaptă, sînt gata să plătesc, te-aș ruga să nu te 
amesteci! 

— De aceea aţi furat morfină? 

Malvina tresări din nou. Rămase un timp tăcută, apoi 
dindu-şi seama după liniştea cu care o privea Mariana că 
nu mai este cazul să nege zise: 

— Am crize la stomac, dureri groaznice... 

— Ştiu, așa se întimplă în această boală, spuse Maria- 
na cu un ton blind, dar cu morfina ce rezolvaţi? 

Malvina ridică privirea spre ea şi o fixă cu pupilele ei 
inegale. Spuse cu o voce obosită: 

— Intenţionam să termin cu viaţa. Cînd am venit aici, 
cred că ţi-a spus Petronela că am stat aici, am vrut să-mi 
fac mai multe fiole odată şi să închei cu toate. N-am avut 
tăria, după ce am făcut o fiolă am aşteptat efectul, m-am 
simţit bine, apoi alta şi... 

— Dacă i-aş spune tovarăşului profesor și v-aţi trata, 
totul ar putea fi ameliorat... 

— Ameliorat? 

— Da, desigur, familia dumneavoastră ar face totul să 
vă salveze. Aţi deveni pur şi simplu alt om! 

— Eşti naivă... 

Mariana se opri deconcertată. Vorbise ca pentru un bol- 
nav şi nu era obişnuită să i se răspundă în acest fel. 

— De ce?, o întrebă nemulțumită de felul în care evolua 
convorbirea. 

— Crezi că pentru soțul meu nu va fi o lovitură această 
mărturisire? 

Mariana era stupefiată din nou. Nu se gîndise că pro- 
fesorul însuşi s-a contaminat, că această boală poate i-a 
fost transmisă şi lui. Simţi că o apucă ameţeala gîndind la 
reacţia lui în cazul în care află, 

— Ce putem face?, spuse doctoriţa care se frămînta 
acum mai mult ca Malvina, părea doborită de neputinţă. 

— Nimic, draga mea, eu sînt vinovată, voi plăti. Pe- 
trulian nu va ști nimic, este trecut de șaizeci de ani, ce va 
urma pentru el este greu de prevăzut, pînă acum nu s-a 
plins de nimic. 

— Poate că n-aţi mai fost contagioasă cînd v-aţi întors 
în țară... 

— Sper... tocmai de aceea voi face totul ca să nu se 
ştie. 

Malvina se sculă de pe scaun şi se ridică și doctorița. 
După această convorbire Mariana era mai afectată, ceală- 

laltă îşi reluase aerul ei obosit şi indiferent. Doctorița sim- 
tea că nt mai are nici o putere asupra ei. Părăsiră bucă- 
tăria, Mariana gindind că dacă nu o atrăgea acolo, unde 
era lumină, dacă rămîneau în micul coridor întunecos, ni- 
ciodată nu ar fi dezlegat misterul Malvinei. Pură înțîmpla- 
re, ca şi guturaiul care o reținuse în casă în această di- 
mineaţă. 

O conduse pînă Ia uşa apartamentului. Se întoarse în 
camera ei pradă unei lupte, se războia.cu o problemă greu 
de rezolvat,- Ce avea ea de făcut? Trebuia să reia toată 
convorbirea cu Malvina, să judece şi să ja o hotărîre. Ştia 
acum totul, prevedea ce se va întîmpla. Era sau nu cazul 
să intervină? Putea salva o fiinţă omenească. de la autodis- 
trugere. Profesorul Petrulian va fi crunt lovit prin aflarea 
adevărului, dar este singurul care poate lua măsuri efici- 
ente. Ea, Mariana nu se va aștepta la recunoștință din par- 
tea lui, de cîte ori o va vedea, profesorul se va simţi prost, 
se va, preface că nu observă, dar ce importanţă mai poate 
avea acest lucru, cînd este vorba de viaţa cuiva. 

Se ridică de pe pat, ieşi din apartamentul Petronelei și 
sună la altă ușă pe același palier. 

— Bună ziua, dacă îmi permiteţi, aș da un telefon la 
clinică, sînt bolnavă şi trebuie să anunț că lipsesc. 

— Poftiţi, fi răspunse femeia care deschisese. 

Mariana intră în apartament şi se duse direct în camera 
în care era telefonul, mai fusese aici, cunoștea drumul. Luă, 
receptorul şi privi spre uşă să vadă dacă a fost urmată de 
stăpina casei. Era singură în cameră, avea noroc, cealălaltă 
femeie probabil avea ceva pe foc și nu putea părăsi bu- 
cătăria. ii, 

= Allo, spuse doctorița, cu tovarăşi profesor- Petru- 
lian. 

— La telefon, răspunse Vocea celui chemat. 

Mariana respiră adînc şi începu: 

— Sint doctorita Mariana: Cristescu, cursantă -la dum- 
neavoastră .. , Mda te ' 

— Vă cunose! 
— Azi am avut gututai, n-am venit la clinică... 
— Nu face nimic, staţi liniştită... păr Pola) 


16 — Adevărul despre Dora 241 


— Nu pentru asta v-am deranjat... știți, eu stau la 
Petronela, infirmiera la care a locuit și soția dumneavoastră 
timp de două zile... 

— Da, și? ' . ; 

— Azi, a fost din nou aici, a luat morfină de la... 

—.Mă rog, o să o dea înapoi, voi avea eu grijă... 

— Nu este numai atit, tovarăşe profesor... 

— Ce mai este? spuse apăsînd pe fiecare cuvînt, evi- 
dent iritat profesorul Petrulian. 

„_— Soția dumneavoastră are un tabes nervos, A contrac- 
tat boala în urmă cu cincisprezece ani la Paris. Acum nu 
vrea să se trateze. Se gîndeşte să se sinucidă! S-ar putea 
să încerce chiar azi! Are morfină! i - 

— Ce poveste mai este și asta? De unde ştii dumneata? 

— Se poate diagnostica foarte uşor, este destul să-i pri- 
viți pupilele, a umblat cu ochelari colorați ca să nu obser- 
vaţi dumneavoastră şi fiul... 

— Tovarăşă Cristescu, nu mă îndoiesc de competenţa 
dumitale şi nici de bunăvoința pe care o ai faţă de fa- 
milia mea, dar te rog, fii amabilă și foloseşte aceste calităţi 
cînd eşti solicitată, la locul dumitale de muncă. Ai înţeles? 

— Da, tovarăşe profesor, am înţeles! 

Legătura se întrerupse, Mariana puse receptorul în fur- 
că şi plecă încet spre apartamentul Petronelei. Din bucătă- 
rie ieşi capul gospodinei, o întrebă zimbitoare: 

— Aţi vorbit? 

— Da, mulţumesc! 

Nu mai întirzie la discuţii, se întoarse cît putu de repe- 
de la ea în cameră, împunîndu-și să nu se mai gîndească la 
ce făcuse. Reacţia profesorului nu o surprinsese, era exact 
aceea la care se aștepta. Îşi făcuse datoria, deși o repezise, 
profesorul nu va întirzia să ia măsuri, era tot ce dorise. 
Evident s-ar fi simţit mai bine dacă i se spunea un cuvînt 
de recunoştinţă, dar în fond nu pentru aceasta intervenise 
atit de prompt. Acum se putea culca liniștită, destul cu fră- 
mintările, povestea este rezolvată, cînd se va simţi mai 
bine va învăţa, se va pregăti pentru examen. Se întinse 
în pat. Ce voce aspră poate avea uneori profesorul, mai 
gîndi Mariana. Se explică frica Malvinei, ar trebui să mă 
tem şi eu, numai că eu nu sînt Malvina. În două zile ştiu 
tot cursul pe de rost. 

Erău orele douăsprezece și patruzeci de minute. Sil- 
via. Damian terminase lucrul în salon şi se retrăsese în bi- 
Bliotecă să răstoiască o revistă proaspăt sosită din Anglia, 
uîd!:fu chemată la telefon. ` ` e Ag 

Se ridică fără grabă ştiind că nu poate fi ceva. impor- 
tant. Desigur Elena pleacă ufideva şi îi spune ce i-a pre- 
gătit pentru dejun şi îi mai dă şi instrucțiuni precise asu- 
pră ce mai trebuie făcut în lipsa ei: cumpărături, ceva plăți 
urgente, telefonul poate, în fine, ştia că nu o poate refuza 
otite i-ar cere. Ridică receptorul şi spuse „alle“. 

— Malvina Petrulian la telefon, auzi. ' - 

{nër fracțiune de secundă Silvia îşi adună toate pute- 
rile. De mult aştepta o convorbire cu mama lui Florin, şi-o 
imiagimase în tel. şi chip această discuţie. Iată că sosise tim- 

«iri Silyia Damian, reuşi să articuleze.: - ! - sea a 

i — Draga mea — tonul era foarte dulce — eşti drăguță 
să treci pe la mine acum, împreună eu Florin? 

n — Dat. vir ce problemă? 

“9 Nu por'să spun la telefon! Veniti? 

Tînăra doctoriţă se uită automat la ceas. Peste. un sfert 
de oră programul lor se termina, se puteau duce. Zise: 

= Pe Florin l-aţi înștiințat? 
ui = Nu, anunţă-l dumneata! Grăbiţi-vă! Vă aştept! 

"1: Bilvid nu mai fu în stare să mai spună nimic. Lăsă re- 
ceptorul încet jos şi rămase un moment gînditoare. Plecă 
apoi după Florin. 

Il găsi la laboratorul de radiologie examinînd un film şi 
discutînă în contradicţie cu un alt medic. Silvia îi ascultă 
dar nu fu îm stare să priceapă despre ce vorbesc, Era foarte 
tulburată. O ocrotea întunericul din încăpere, care făcea im- 
posibilă distingerea trăsăturilor feței ei, altfel ar fi obser- 
vat-o toţi şi i-ar fi pus întrebările inevitabile. 

— Florin, vreau să-ţi spun ceva, zise ea la un moment 
dat. ÎN a pa 

Acesta lăsă. jos radiografia pe care o ţinea la negatoscop, 
weni. la ea, o conduse într-un colț., | 

— Mi-a telefonat mama ta și ne cheamă pe amindoi la 
a, spuse Silvia precipitat. 

= De ce? 

— Nu mi-a spus! e 

Florin Petrulian rămase nemișcat, ea nu-i putea examina 
fața să vadă ce expresie are, tăcerea lui o impresionă ne- 
plăcut, El nici nu încerca să dea o explicație acestei che- 
mări, nu o încuraja, se temea şi el de ce putea fi mai rău. 

— Bun, ne întîlnim la maşină, zise cu un ton hotărît, 
apoi se întoarse la radiografia lăsată pe birou, o luă şi ieşi 
repede pe uşă. 

Silvia se duse şi ea să se îmbrace. Reacţia lui Florin 
nu-i plăcuse, dar i se părea că el era pregătit pentru o 
luptă. Ea, Silvia, însă nu va accepta nici un fel de discu- 
ție. Va ceda chiar de la început, îi pare rău că nu i-a spus 
mamei lui la telefon ceva în sensul acesta. Trebuia să-i adu- 
că la cunoştinţă ca din întîmplare că ea pleacă în curînd 
din Bucureşti, că prietenia ei cu Florin a fost ceva fără 
urmări. 

Se îmbrăcă în rochie, se pieptănă cu gesturi automate, 
închise dulapul şi-şi puse cheile în geantă. 

Florin o aștepta la maşina parcată într-un loc anume. 
Se urcară în tăcere, Silvia ar fi vrut să-i spună că nu este 
cazul să se certe cu mama lui, simţea că este furios. Îl lăsă 
să iasă din curtea spitalului, prevedea o discuţie aprinsă în- 
tre ei doi, care nu putea fi purtată în timp ce manevra co- 
menzile maşinii. 

Pe bulevard circulaţia era foarte grea la acea oră. Sil- 
via amină din nou, îl vedea bine ce concentrat este şi în de- 
finitiv totul se putea rezolva înainte de a intra în casă, în 
citeva cuvinte îl va lămuri că ea nu are nici o pretenţie. 
Nu i-a spus niciodată acest lucru, îi era silă de această asi- 
gurare dată întotdeauna de fetele care devin apoi cele mai 
revendicative. A evitat în tot timpul legăturii lor sistema- 
tic acest subiect. Cînd el a făcut cumva o aluzie la un vii- 
tor comun, ea s-a făcut că nu aude, a schimbat subiectul. 
Credea că a procedat corect. Pe mama lui nu a liniștit-o 
însă, altfel nu ar fi fost nevoie de această întîlnire. 

Ajunseră în faţa casei Florin frînă brusc, Silvia se în- 
toarse spre el şi îl reținu să nu coboare imediat. 

— Aş vrea să-ţi vorbesc! 

— Spune, zise el pe un ton aproape răstit. 

— Văd că eşti nervos, n-aş vrea să te cerți cu mama ta 
pentru mine. Bănuiesc de ce ne cheamă... 

— Şi ce vrei? 

— Ai puțină răbdare să-ţi explic. Ştiam că totul se va 
termina într-o zi, a fost frumos, îţi mulţumesc... 

Silvia se lupta să-şi menţină vocea cea de toate zilele, 
suna însă ciudat, nici ea nu şi-o recunoștea. 

El privise tot timpul înainte, preocupat mai mult de ceva 
ce-şi spunea singur, decit de cuvintele ei. La ultimele, însă, 
deveni atent, se întoarse spre ea şi o privi în ochi. 

— Hai să mergem, spuse hotărît şi deschise portiera. 

Silvia îl aşteptă să închidă mașina și împreună pătrun- 
seră în curtea impunătoarei case. Merseră alături fără să-și 
mai spună un cuvînt. Silvia îşi dăduse seama că nu o ascultă 
chiar dacă vorbeşte, se pregătea să fie elocventă cînd va 
veni rîndul ei sâ explice ce intenții are. 

În ușă îi întîimpină Malvina, zimbitoare, amabilă, ele- 
gantă. Îi pofti la ea în cameră, spunînd că sînt mai puțin 
expuşi deranjului. Urcară la etaj, Silvia era nerăbdătoare să 
termine mai repede şi toate aceste preparative o iritau: 
grija Malvinei de a nu fi deranjați, ordinul dat unei fete să 
se aducă ceva de băut, felul cum ea, Malvina, îşi culegea 
țigările și bricheta să nu-i lipsească cumva acolo sus. 

— Luaţi loc! 

Silvia se aşeză aparent liniștită, Florin era însă furios 
de această înscenare, nu se așeză, se duse la fereastră și 
stătu cu spatele, așteptind. 

— Dacă nu mă înșel, voi doi vă iubiţi, începu Malvina 
zîmbitoare. 

— Spune ce vrei. de ce ne-ai chemat, fără ocolisuri! 

Intreruperea lui Florin păru să o întristeze. Se vedea bi- 
ne că îşi pregătise un mic discurs. Silvia care credea că are 
si ea replica gata, fu nemulțumită că Florin mai încurcă 
lucrurile. 

— 'Te rog, spuse ea către el. 

— Vezi ce nepoliticos este fiul meu, se lamentă Malvi- 
na, dar cei doi nu schitară nici un gest, aşteptau. 

Intră o fată cu o tavă şi Malvina îi făcu semn să o pună 
pe o masă. După ce uşa se închise, zise. 

— V-am chemat să vă dau binecuvintarea mea. Stiu că 
este demodat, că voi nu asteptaţi așa ceva. este o plăcere 
pe care mi-o ofer, să vă văd figurile fericite... 

— Extraordinar! . 

Exclamaţia lui Florin si întoarcerea lui bruscă către ma- 
ma lui îi dădură timp Silviei să priceapă ce se întîmplă. Nu 
se putu abține să nu întrebe, vroia o asigurare: 

>= Dumnsavoastră nu vă opuneți? - i 
— De ce să mă opun? ` ` SAR A uzi ari E RG 
— Mamă, ne-ai dat niște emoţii, spuse Florin, ṣi se apro- 
pie de ea, îi luă mîna şi î-o sărută. > 
Silvia se alătură lui Florin, Malvina cu un gest teatral 
le uni mîinile. Se sculă după aceea și aduse paharele cu 
băutură. Doctoriţa crezu că s-a dus cîţiva paşi mai departe 
de ei ca să-şi ascundă o lacrimă, în timp ce turnase bâu- 
tura stătuse cu spatele la ei. i 
Destăcuse o sticlă de șampanie, băură. o sărută pe Sil- 
via. Aceasta emoţionată se supunea ritualului, refuzînd să 
mai gindească. i c 
— Tatăl tău n-a venit încă, ce mai faċġe la clinică 'ta 
această oră?, întrebă Malvina. ` è : j 
— Nu l-am mai văzut de la ora zece, nu stiu cu cine 
i a plecat, răspunse Florin bine dispus. ' 
| | — Nu vă mai rețin, vă puteţi duce. îi etiberă Malvina 
și se aseză pe un fotoliu, clătinîndu-se puţin înainte de a fi 
instalată pe perna lui. 
— Vă simţitţi rău, sări Silvia. mai heeh a aut a A 
— O ameţeală, nu sînt obisnuită cu băutura. O privi cu | 
atenție pe Silvia prin ochelarii ei fumurii și zîmbi. 
— Mamă, poate să rămînă Silvia la noi la masă? 
Malvina nu păru încîntată de propunerea lui Florin, ti- 
năra doctoriţă observă si interveni. a E iu 
— Nu pot să rămîn Florin, mulţumesc. Am aflat. eñ 
Mariana este bolnavă, trebuie să merg la ea, este prietena 
mea cea mai bună. 
De fapt Silvia nu avea intenţia să o viziteze pe Mariana; 
îi trebuia însă un pretext să o scoată pe Malvina din fn- 
curcătură. ape rii 
— Te duc la Mariana si ne întoarcem, insistă el. 
Silvia acceptă. Spera să-l convingă pe drum că .nu asa 
se procedează. Pa a observat că mama hui nu dorea săio 
invite, le-a pus pe amîndouă în situatie delicată. Ea nw era 
o persoană de care Malvina să se jeneze în cazul că nu avea 
pregătit un meniu festiv, altceva o determina pe aceasta să 
nu fie bucuroasă de propunerea fiului ei. Silvia dorea să 
se retragă cît mai repede, bunăvointa: Malvinei se epniza- 
se, gîndea ea, dar se văzu chemată la fotoliu si sărutață. de 
aceasta și nu aşa cum se obișnuiește între femei, mai mult 
simbolic, ci o sărutare maternă, care îi făcu bine Silviei. 
Îl luă pe Florin de mînă și îl trase din cameră. > r > one n. 

= Pya-mă la Martana, te rog, tt spuse în timp ce cobo- 
rav Stările. page Tea ORAR opera) pe oom to on 

— Binetnţeles ... ranpa et bi 

instalaţi în masină, Florin comentă evenimentul: 

—'E formidabilă mama, ti place teatrul. Ştii că a fost 
actriţă în tineretele ei: înainte de căsătorie? ii i 

— N-am stiut '. a fost foarte caldă însă 'tu mine, nu 
cred că nu era sinceră... aş fi simtit, oricît de bună artistă 
ar ge ef + ramii er ta E ete ari paon nhet 

— fu 'aste rea, mai detrabă puţin copilăroasă.: Noi asa 
o tratăm, Li 

Florin foarte bine dispus, pluinea. Silvia: dest putin preo- 
cupată de faptul că Malvina mu! b invitase la dejun, era fe- 
ricită, ti răspundea tot cu glume. Se fereau amindoi să dis- 
cute despre dragostea lor. eră wn subiect care nu era nl- 
ciodată prezent în convorbirile lor. Chiar dacă sufletul fi 
era plin; Silvia afisase totdeauna preorupări pentru orice 
altceva afară de sentimentele ter "Considera ea că anumite 
luaruri! nu potefi spuse: pe stradă Din trista ei experientă 
că Tuki învătase: că nu trebuie să aibă: martori niciodată 
cină este slabă. Florin, dim miîndrie bărbătească, proceda 
ta fajl. w e sji oan wi Pe Peer a * 

Aiunserä"la apartamentul: Petronelei. în aparenţă calmi, 
amuzindu-se să ghicească uşa, întrecindu-se care să sune, 
ca dot copii, Astentară dar nu- li ze nărm mult. Florin se 
plimba 'pe coridor cu pasi cavai lui Chaplin. Silvia înderca 
si ea! cînd se'auzi din apartament vocea Martanei întrebind' 


tare: A Pi i a (i OI II 
+” ui Ope epte? ia ae 7 tut du 
— Nol, spise Silvia rizînd, oameni bunif*-: 

— Tu eşti Silvia? tat Inn ea e esr bb sas 

'— Împreună eu Florin!! !'0 jan A pe 
î “a Deschid imediat! C ir or n 


Mai asteptară cîteva minute si'în sfirsit apăru Mariana 
cu nasul rosu şi ochii lăcrimînd. Spuse cu voce nazonată: 
1 Poftiti re Pe b oe poo emme rs int. e 
t Shui era bucuroasă că-i vede. Ca'idee! Să vină iu: Flo- 
rin la ea tocmai azi cînd este bolnavă, cînd în cameră este 
dezordine, cind nu arë nimic pregătit să-i servească! Și ce 
oră imposibilă si-au aleat e o 1 nr e tyfai 

Intrară în camera Marianei, aceasta se aşeză pe pat şi 
arătânzi în .jur'să-și caute şi ei un loc,:zise:... i: 

— Mă scuzaţi... gr 

— Te scuzăm, o întrerupse Silvia, şi nu stăm mult. Am 
venit să-ți spunem că mama lui Florin ne-a chemat la ea 
şi ne-a dat binecuvintarea. 

— Cum adică? tresări Mariana. 

— Aşa cum ţi-am spus... a fost foarte solemn mo- 
mentul. 

— Şi acum ce face?, întrebă Mariana precipitat. 

— Cine? 

Silvia avea impresia că Mariana nu pricepe ce i se spu- 
ne. Se așteptase să-i sară în git, dar făcea o mutră acră, 
preocupată. e 

— De mama întrebaţi?, interveni Florin. Am lăsat-o aca- 
să, aşteaptă pe tata probabil cu masa. Nu ştiu unde a dis- 
părut din clinică... 

— Profesorul n-a fost acasă? întrebă Mariana cu mira- 
re și ciudă. 

Cei doi erau derutaţi, nu se așteptaseră la o astfel de 
primire şi la această discuţie. Florin nu-și explica întere- 
sul Marianei pentru mama lui, Silvia dedusese că Mariana 
nu se bucură de fericirea ei şi o suspecta de invidie prost 
ascunsă sub aceste întrebări inutile. 

— A fost sau nu profesorul acasă azi de dimineață? 

— Nu, nu cred! răspunse Florin, deja indispus de aceas- 
tă insistenţă. 

— Duceţi-vă repede acasă! Cît puteţi de repede! Se în- 
timplă o nenorocire, mama dumneavoastră a luat de aici 
mai multe fiole de morfină şi are intenţia să se sinucidă ... 

— Mariana, glumeşti? 

— Ştiaţi că este morfinomană? se adresă în continuare 
Mariana lui Florin ca și cum Silvia nu era în cameră. 

— Ştie şi Silvia, răspunse cel întrebat. 

— Aflaţi că mai are o boală! Tabes nervos! Contractat 
demult, acum cincisprezece ani la Paris. Nu vrea să vă spu- 
nă! Nu vrea să se trateze! A folosit morfină, acum inten- 
ționează ... 

Cei doi rămăseseră cu ochii fixaţi asupra ei. Mariana 
surescitată nu mai continuă ideea, se răsti dintr-o dată la 
ei: 

— N-aţi auzit! Sînteţi surzi? Se omoară! Plecaţi repede, 
daţi un telefon de undeva, faceţi ceva, nu staţi şi vă holbaţi 
la mine! 

În timp ce vorbea îi veni o idee şi suflîndu-şi nasul se 
repezi la vecina cu telefonul, 

Cînd se întoarse în camera ei, Silvia şi Florin îti mai 
erau acolo. Mariana se întinse pe pat epuizată. Făcuse şi 
acest lucru, interzis de profesor, alarmase pe cei din casa 
lui. li răspunsese la telefon Fineta, o rudă mai îndepărtată 
care le făcea menajul, o făcuse atentă că ea, doctoriţa Ma- 
riana Cristescu, a fost informată de Silvia şi Florin că Mal- 
vina nu se simţise bine în cursul dimineţii. O rugase pe Fi- 
neta să meargă în cameră la Malvina şi dacă observă ceva 
să anunţe imediat pe doctorul Florescu. Se asigurase că Fi- 
neta are numărul lui de telefon şi cu aceasta considerase 
că a făcut tot ce era în puterea ei să facă pentru a impie- 
dica o nenorocire. Ce va zice profesorul de aceste inter- 
venţii ale ei, nu era greu de prevăzut. Faptele erau însă 
comise. Nu-i mai păsa de nota pe care o va obţine, acum, 
cînd se convinsese că într-adevăr profesorul Petrulian ştie 
să treacă peste cadavre, așa cum se exprimase cîndva Ti- 
tus. Se referise atunci la indiferența profesorului faţă de 
soarta unor oameni străluciți profesional, care se pierdeau 
din lipsă de sprijin. Dar iată că faptele dovedeau că nu in- 
tervenea nici cînd era în joc viaţa propriei lui soții. Mal- 
vina prevăzuse acest lucru, ştiuse că reacţia lui la dezvă- 
luirea tristului adevăr despre boala ei, va fi ura. Nu s-a 
dus acasă alarmat, așa cum crezuse Mariana, cine ştie pe 
unde îşi făcuse de lucru, ca s-o găsească moartă. Nu trebuie 
să-l condamn, fără să ţin seama de circumstanţele atenu- 
ante, își zise doctorița. O detesta poate de mult, i-a iertat 
destule, azi s-au adăugat dintr-o dată groaza pentru propria 
soartă şi ruşinea. Şi totuşi, nimic nu-l îndreptăţeşte să o 
condamne la moarte. Să sper că i-am dejucat planurile, 
gîndi Mariana, acoperindu-și ochii, pe care lumina puter- 
nică îi făcea să lăcrimeze. 

Răceala o reţinuse în casă încă două zile pe docto- 
rița Mariana Cristescu. Se gîndise atit la Malvina şi pro- 
blemele familiei Petrulian, încît la un moment dat, surve- 
nise un fel de saţietate. O cuprinsese o oboseală și o indi- 


ierenţă față de tot ce nu eră guturaiul ei. În această stare 
zăcuse în pat două zile. Ca să-şi omoare timpul citise ma- 
teria făcută la curs, repetase de cîteva ori, recuperase toa- 
te orele pierdute. Examenul 'putea ti considerat pregătit. 
i In acest interval, nici o ştire din clinică nu-i parvenise. 
Silvia nu o mai căutase, Petronela părea să nu ştie nimic, 
sau se prefăcea numai, astfei că în ziua cind se prezentă. la 
clinică, Mariana primi veştile ca oricare persganâ,! care n-a 
avut nimic de a face cu ele. Titus îi povesti. : fiii, 
Malvina încercase să se sinucidă, o găsiseră în comă, B- 
sese alertat Florescu, dusă la spital şi acum se atla în ata- 
ră de orice pericol. 'Proieşorul Petrulian nu ştiuse absolut 
nimic, pină după prinz; iusese în dimineaţa aceea chemat 
la un consult, trecuse apoi pe la un prieten bolnav, unde 
întirziase mai mult. A fost foarte afectat de gestul Malvinei. 
i. Se aflase cu această ocazie, că Malvina este morfiny- 
mană şi că o infirmieră, o oarecare Petronela, pe care fa- 
milia profesorului a ajutat-o foarte mult, după ce i-a murit 
tatăl, îi procura morfină. A furat o dată chiar din clinică 
şi a fost mutată de profesor, avea însă pe mama ei bolnavă 
și lua din fiolele prescrise de medicul specialist oncolog. 
Familia Petrulian păstrase secretul cit se putuse, o su 
pravegheau pe Malvina mereu, dar fugise de acasâ,.0 gâ- 
sise Florescu şi pină la urmă: făcuse. acest gest necugetat. 
Florescu fusese la înălţime, zi şi noapte stătuse lîngă 
patul bolnavei pînă îşi revenise, Făcuse tratamentul cu mina 
lui, îl gonise pe profesor care nu:era bun de nimic, fiind 
foarte impresionat. Nimeni nu ar fi crezut că îşi iubeşte 
atit de mult soţia. Fusese fără îndoială e femeie foarte fru- 
moasă, acum se mai putea încă vedea acest lucru. O luase 
cu un copil fără tată, i-l crescuse ca pe propriul lui fiu, i 
satisfăcuse toate capriciile, o iertase după ce îl părăsise la 
Paris, stătuse acolo un an și ceva şi apoi se întorsese sin- 
gură în ţară, iar acum această tentativă dezonorantă. .. 
Malvina va merge în curînd acasă, peste cîteva zile nu- 
mai, dar profesorul Petrulian trebuia să plece; „datoria îi 
chema peste graniţă la un consult. Examenul %e"'sfirşit de 
curs va fi dat cu un subaltern al lui. 
Mariana Cristescu zîmbi la auzul ultimei veşti. Nu ea 

